Clive Cussler este un celebru scriitor american contem- 
poran, născut în 1931, în Aurora, Illinois. A început să 
scrie în 1965, iar cea mai mare creaţie a sa este Dirk Pitt, 
inginer marin, agent guvernamental și aventurier. Cussler 
este autor sau coautor a peste 50 de cărți, dintre care două- 
zeci și unu de thrillere îl au ca personaj principal pe Dirk 
Pitt, cel mai recent dintre ele fiind Crescent Dawn. Lor li se 
adaugă zece romane din seria Dosarele NUMA și opt din 
seria Dosarele Oregon. Mai mult de șaptesprezece titluri 
ale sale au apărut consecutiv pe lista The New York Times 
a celor mai bine vândute opere de ficțiune. A mai publi- 
cat: Cyclops, Comoara, Dragonul, Sahara, Aurul incașilor, 
Walhalla, Odiseea troiană, Sarpele, Aurul albastru, Gheata 
de foc. 

Operele sale de nonficțţiune cuprind: The Sea Hunters și 
The Sea Hunters Il, care descriu adevăratele aventuri ale 
NUMA (National Underwater and Marine Agency), aflată 
în căutarea vaselor de importanţă istorică de mult pierdute. 
Împreună cu echipa sa de voluntari, Cussler a descoperit 
mai mult de șaizeci de vase, printre care și submarinul 
Hunley, pierdut cu mult timp în urmă. 

Asemenea eroului său, Dirk Pitt, Cussler este un iubitor al 
mașinilor clasice. 


Grant Blackwood, autorul seriei Briggs Tanner — The End 
of Enemies, The Wall of Night și An Echo of War —, este vete- 
ran al Forţelor Navale Americane și a petrecut trei ani la 
bordul unei fregate echipate cu rachete ghidate. Trăieşte în 
Minnesota, unde lucrează la următorul său roman, primul 
dintr-o serie de thrillere ce îl are în prim-plan pe noul său 
erou, Sam Caulder. 


Seria Aventurile soților Fargo, din care au apărut primele 
două cărți: Aurul spartanilor (2010) și Imperiul pierdut (2011), 
se dovedește fără urmă de îndoială una dintre cele mai 
populare serii ale genului. 

Prolog 
Un ținut uitat de lume 


„Dintre cei o sută patruzeci câţi am fost la început, 
să fiu eu oare ultimul Străjer?“ Acesta era gândul 
neliniștitor care-l frământa pe Dhakal. 

Forţa brută a invadatorilor îi cotropise ţara din- 
spre răsărit cu opt săptămâni în urmă, cu iuţea- 
lă sălbatică şi cruzime. Călăreţi şi soldaţi pedeștri 
curgeau în valuri de pe dealuri, adunându-se șiroa- 
ie în văi, făcând satele una cu pământul și omo- 
rându-i pe toţi cei care le stăteau în cale. 

Odată cu armata au venit şi cete speciale de sol- 
daţi, care aveau o singură misiune: să afle unde 
se găseşte sfântul Theurang și să-l aducă dinaintea 
regelui lor. Prevăzând aceasta, Străjerii, a căror da- 
torie era să protejeze relicva sacră, au luat-o din 
locul ei de venerare şi au ascuns-o. 

Dhakal își struni calul la trap, se abătu de pe că- 
rare printr-un luminiș și se opri într-o mică dum- 
bravă umbrită. Cobori din șa și îşi dezlegă calul, 
lăsându-l să se adape la un pârâu din apropiere. 
Veni în spatele calului și verifică chingile de piele 

cu care era încins cufărul în formă de cub de pe 
crupa animalului. Ca întotdeauna, încărcătura era 
legată strâns. 

Cufărul era o minunăţie, construit atât de so- 
lid, încât putea să reziste unei căderi de la înălțime 
pe o stâncă sau unor lovituri repetate, fără să su- 
fere nici cea mai mică crăpătură. Lacătele nume- 
roase erau ascunse și ingenios concepute, făcând 
imposibilă spargerea lor. 

Dintre cei zece Străjeri din ceata lui Dhakal, 
nici unul nu avea instrumentele sau priceperea de 
a deschide acest cufăr unic, și nimeni nu știa dacă 
ceea ce se găsea înăuntru era autentic sau o făcă- 
tură. Această cinste, sau mai degrabă blestem, îi 
revenea numai lui Dhakal. Nu i se dezvăluise mo- 
dul în care fusese ales. Dar numai el singur știa 
că acest cufăr sacru purta veneratul Theurang. 
În curând, dacă avea noroc, va găsi un loc sigur 
unde să-l ascundă. 

Era pe fugă de aproape nouă săptămâni, de când 
părăsise în grabă capitala alături de ceata lui, cu 
doar câteva ceasuri înainte să-și facă apariţia cotro- 
pitorii. Două zile au galopat spre miazăzi, în timp ce 
fumul care se ițea deasupra caselor incendiate şi a 
câmpiilor umplea văzduhul în urma lor. În cea de-a 
treia zi s-au despărțit, fiecare Străjer urmându-și 
drumul, în direcția dinainte stabilită; cei mai mulți 
se depărtau de linia de înaintare a inamicului, dar 
unii făceau cale-ntoarsă. Acești bărbaţi curajoşi erau 
deja fie morţi, fie supuși chinurilor de către dușma- 
nii lor care, la capturarea încărcăturii-momeală a 
vreunui Străjer, pretindeau să afle cum puteau des- 
chide cufărul. Dar acesta era de așa natură făurit, 
încât nici unul dintre Străjeri nu le putea răspunde. 


REGATUL | 7 


Cât îl privește pe Dhakal, ordinele primite îl 
purtaseră spre est, înspre soare-răsare, o direcţie 
de la care nu se abătu timp de șaizeci şi una de zile. 
Ținutul în care se găsea acum era total diferit de 
terenul montan arid unde crescuse. Aici vedeai și 
munţi, dar erau acoperiţi cu păduri dese și despăr- 
tiți de văi presărate cu lacuri. Îi era mult mai uşor 
să se ascundă, însă înaintarea îi era îngreunată. 
Terenul era ca o sabie cu două tăișuri; urmăritori 
iscusiţi îl puteau prinde într-o ambuscadă înainte 
să apuce să fugă. 

Până acum scăpase de mulţi ca prin urechile 
acului, dar fusese instruit să se descurce în astfel de 
situaţii. De cinci ori își privise urmăritorii, din as- 
cunzătoarea sa, cum treceau călare la câţiva pași de 
el, şi de două ori înfruntase detașamente de cavale- 
rie inamice în luptă aprigă. Deși copleșit numeric și 
sleit de puteri, îi omorâse pe toţi, le îngropase cada- 
vrele și echipamentul și le alungase caii. 

De trei zile nu mai văzuse și nu mai auzise să-i 
calce cineva pe urme. Nici prea mulţi băștinași nu 
întâlnise; cei care-i ieșiseră în cale nu-i dăduseră 
prea multă atenţie. Aducea cu ei la chip și la sta- 
tură. Instinctele îi spuneau să meargă mai departe, 
că nu câștigase suficientă distanţă între el și... 

De partea cealaltă a pârâului, poate la vreo pa- 
truzeci şi cinci de metri depărtare, trosni o crengu- 
ță de copac. Altcineva n-ar fi băgat de seamă, dar 
Dhakal recunoștea zgomotul făcut de un cal care 
înaintează prin desişul bogat. Calul lui se oprise din 
adăpat, înălțase capul și ciulise urechile. 

Dinspre cărare se auzi un alt zgomot - tropotul 
unor copite de cal pe pietriș. Dhakal scoase arcul 
din teaca de la spate și o săgeată din tolbă, apoi se 

ghemui în iarba înaltă până la genunchi. Ascuns în 
parte de picioarele calului, Dhakal trase cu ochiul 
pe sub burta animalului, căutând vreo urmă de 
mișcare. Nimic. Întoarse capul spre dreapta. Abia 
distingea cărarea îngustă printre copaci. Privi, în 
așteptare. 

Din nou, tropot de copite. 

Dhakal puse săgeata în arc și-l încordă uşor. 

Câteva clipe mai târziu, apăru un cal pe căra- 
re, într-un galop ușor. Calul se opri. Dhakal vedea 
doar picioarele călărețului și mâinile cu mănuși 
negre care se odihneau pe oblâncul șeii, cu frâie- 
le prinse între degete. Mâna se mișcă, strângând 
uşor frâiele. Sub călăreț, calul necheză și bătu 
din copită. 

Dhakal își dădu seama pe loc. Era o mișcare de- 
liberată, pentru a distrage atenţia. 

Atacatorii urmau să vină dinspre pădure. 

Dhakai încordă arcul la maximum, ţinti și eli- 
beră săgeata. Vârful străpunse piciorul bărbatului 
în pliul dintre coapsă și șold. Acesta scoase un stri- 
găt, își apucă piciorul cu mâna și căzu de pe cal. 
Instinctiv, Dhakal știu că îşi atinsese ţinta. Săgeata 
străpunsese artera piciorului; bărbatul era scos din 
luptă și mai avea de trăit câteva minute. 

Încă ghemuit, Dhakal se răsuci pe călcâie în 
timp ce mai scotea trei săgeți din tolbă; puse două 
dintre ele pe pământ, în faţa lui, iar pe a treia, în 
arc. Acolo, la treizeci de metri distanţă, erau trei 
atacatori, cu săbiile trase, care se furișau spre el 
prin lăstăriş. Dhakal ţinti silueta care se târa și 
trase. Bărbatul căzu. Într-o succesiune rapidă, mai 
trase de două ori, nimerindu-l pe următorul bărbat 
drept în piept, iar pe celălalt în gât. Un al patrulea 

inamic își făcu apariţia, scoțând un strigăt de luptă 
și atacându-l din spatele unui crâng. Aproape că 
ajunsese la malul pârâului înainte ca săgeata lui 
Dhakal să-l doboare. 

Peste pădure se lăsă liniștea. 

„Patru?“ se gândi Dhakal. Nu trimiseseră nicio- 
dată mai puţini de o duzină. 

Ca răspuns la nedumerirea lui, se auzi un tro- 
pot de copite pe cărarea din spatele său. Dhakal 
se răsuci și văzu un șir de cai galopând de-a lun- 
gul cărării, trecând pe lângă tovarășul lor căzut în 
luptă. Trei cai... patru... şapte... Zece cai, și încă 
mai veneau. Şansele de biruinţă erau slabe. Dhakal 
încălecă, puse o săgeată în arc și se întoarse în 
șa tocmai la timp ca să vadă primul cal galopând 
prin luminiș și intrând în dumbravă. Dhakal trase. 
Săgeata străpunse ochiul drept al bărbatului. For- 
ţa impactului îl aruncă pe spate, peste șa, ricoșă 
de crupă și intră în următorul călăreț, al cărui cal 
se cabră, alunecând pe picioarele din spate și cre- 
ând un obstacol. Caii începură să se izbească unii 
într-alții. Atacul se împotmoli. 

Dhakal își înfipse călcâiele în coasta anima- 
lului. Calul sări de pe mal în apă. Dhakal îl stru- 
ni în direcţia opusă, dădu pinteni calului și șarjă 
în aval. 


Își dădu seama că nu era o ambuscadă întâm- 
plătoare. Atacatorii îl urmăreau pe ascuns de ceva 
vreme și reușiseră să-l împresoare. 

li putea auzi acum, peste zgomotul făcut de co- 
pitele calului său, care împroșcau apa mică - erau 
călăreţi care înaintau prin pădurea din dreapta sa 
și copite pe cărarea de pietriș din stânga sa. 

În faţa lui, pârâul cotea spre dreapta. Copacii 
și tufișurile erau mai dese acolo, ticsind malul și 
făcând soarele să pălească în amurg. Auzi un stri- 
gát și aruncă o privire peste umăr. Patru călăreţi 
erau pe urmele lui. Privi la dreapta și văzu siluete 
de cai întunecate strecurându-se printre copaci, în 
paralel cu el. Își dădu seama că îl împingeau într-o 
direcţie, dar care anume? 

Află răspunsul câteva clipe mai târziu, când co- 
pacii se răriră dintr-odată și se trezi pe o pajiște. 
Pârâul era de patru ori mai lat aici; culoarea apei 
îi dădu de înţeles că-i crescuse și adâncimea. Din 
instinct, își îndrumă calul spre stânga, către ma- 
lul nisipos. Drept înainte, un grup de cinci călăreţi 
ţâșni dintre copaci; doi dintre ei se aplecară mult, 
ţinând sulițele orizontal în faţa lor, iar ceilalţi trei 
rămaseră drepți ca lumânarea, cu arcurile trase. 
Se întinse pe grumazul calului și trase frâiele spre 
dreapta, înapoi în apă. Pe malul opus, o altă ceată 
de călăreţi ieșise dintre copaci, și aceștia înarmaţi 
cu sulițe și arcuri. Ca pentru a completa ambusca- 
da, chiar în spatele lor, galopând în josul pârâului 
către el, mai venea un grup de călăreți. 

Ca la un semnal, toate cele trei grupuri înce- 
tiniră la trap, apoi se opriră. Cu sulițele pregătite 
și arcurile întinse, îl priveau. 

„De ce nu vin după mine?“ se întrebă. 

Apoi, auzi căderea asurzitoare de apă. 

O cascadă. 

„Sunt înconjurat. Prins în capcană.“ 

Trase de frâie înapoi și lăsă calul să meargă, 
până când ajunseră la un cot al râului. Se opri. 
Aici, apa era mai adâncă și mai repede. La patru- 
zeci şi cinci de metri în faţa lui Dhakal se vedeau 

norul de ceață care se umfla la suprafaţă și apa care 
fierbea peste stânci, la marginea cataractei. 

Se răsuci în șa. 

Urmăritorii lui nu se mişcaseră, în afară de un 
singur călăreț. După armura bărbatului, Dhakal 
ghici că era căpetenia grupului. Bărbatul se opri la 
douăzeci de metri distanță și ridică mâinile în drep- 
tul umerilor, indicând faptul că nu era înarmat. 

Strigă ceva. Dhakal nu înțelegea limba, dar to- 
nul era limpede: împăcare. „S-a terminat“, în mod 
sigur, asta spunea omul. „Ai luptat cu dârzenie, ţi-ai 
făcut datoria. Predă-te și vei fi tratat cu dreptate.“ 

Era o minciună. Va fi torturat și, în cele din urmă, 
ucis. Prefera să moară luptând decât să lase Theu- 
rangul să cadă în mâinile dușmanilor lui blestemați. 


Dhakal își întoarse calul până ajunse să stea faţă 
în față cu urmăritorii lui. Cu o încetineală exage- 
rată, trase arcul de la spate și îl aruncă în râu. Făcu 
la fel cu tolba, apoi cu sabia lungă și cu cea scurtă. 
La urmă, aruncă și pumnalul de la cingătoare. 

Căpetenia inamică dădu din cap, în semn de res- 
pect, către Dhakal, apoi se întoarse în șa și le strigă 
ceva oamenilor lui. Încet, unul după altul, călăreţii 
îşi ridicară suliţele și puseră arcurile la loc în teacă. 
Liderul se întoarse din nou spre Dhakal și ridică 
mâna, făcându-i semn să înainteze. 

Dhakal îi zâmbi și clătină din cap. 

Trase frâiele cu putere spre dreapta, biciuindu-și 
calul să facă stânga-mprejur, apoi îi înfipse călcâ- 
iele în coaste. Calul se cabră, îşi strânse picioare- 
le din față sub el și începu să gonească spre norii 
de stropi ce se ridicau deasupra cascadei înalte. 

Frontiera cu deşertul 
a provinciei Xizang!, 
Imperiul Qing, China, 1677 


Giuseppe văzu furtuna de nisip de la răsărit îna- 
intea fratelui său. Lat de un kilometru și jumătate şi 
îngrădit de pereţii unei văi înguste, zidul de pământ 
și nisip, cafeniu și rotitor, se îndrepta direct spre ei. 

Cu ochii pironiți asupra spectacolului, Giusep- 
pe îl bătu pe umăr pe fratele său mai mare. Frances- 
co Lana de Terzi, din Brescia, regiunea Lombardia, 
din Italia, se întoarse din poziția îngenuncheată 
în care studiase un maldăr de planuri şi se uită în 
direcția în care arăta Giuseppe. 

Mai tânărul Lana de Terzi șopti speriat: 

- E o furtună? 

- Un soi de furtună, răspunse Francesco. Dar 
nu e una de felul celei la care te gândești tu. 

În spatele norului de praf nu se afla o altă furtună 
de nisip biciuită de vânt, cu care se obișnuiseră atât 
de mult în ultimele șase luni, ci mai degrabă sute de 
cai care veneau la galop. Și, în șeile cailor, sute 
de soldaţi de elită înverșunațţi. 

Francesco îl bătu pe umăr pe Giuseppe, ca pen- 
tru a-l linişti. 

- Nu-ţi face griji, frate, îi aşteptam - deși, tre- 
buie să recunosc, nu atât de devreme. 

-El e? bombăni Giuseppe. Vine? Nu m-ai 
anunţat. 

-Nu voiam să te înspăimânt. Nu-ţi face griji. 
Mai e timp. 


! Tibet (n.tr.) 

Francesco ridică mâna streașină la ochi, ferin- 
du-se de soare, și studie norul care se apropia. Dis- 
tanţele erau înșelătoare aici, după cum aflase în 
timp. Vastul Imperiu Qing se întindea mult după 
orizont. În cei doi ani petrecuţi în această ţară, 
Francesco şi fratele lui văzuseră nenumărate tipuri 
de terenuri - de la jungle, la păduri și deșerturi -, 
dar dintre toate, acest loc, acest teritoriu care părea 
să aibă o duzină de pronunțţii și ortografii diferite, 
era cel mai uitat de divinitate. 

Alcătuit în cea mai mare parte din dealuri, une- 
le vălurite, altele zimţate, pământul era o pânză 
vastă pictată în doar două culori: cafeniu și cenu- 
șiu. Până și apa din râurile care țâșneau în văi era 
de un cenușiu întunecat, de parcă Dumnezeu bles- 
temase acest loc cu o singură lovitură a mâinii sale 
preaputernice. În zilele când norii lăsau să treacă 
lumina soarelui, cerul uimitor de albastru părea să 
accentueze și mai mult peisajul de cenușă. 

Și mai era vântul, se gândi Francesco, cutremu- 
rându-se. Vântul ce părea să nu se mai sfârșeas- 
că și care șuiera printre stânci, împingând de-a 
lungul solului vârtejuri de praf atât de însufleţite, 
încât localnicii vedeau adesea în acest fenomen 
duhuri venite să le fure sufletele. În urmă cu şase 
luni, Francesco, om de ştiinţă după fire și instrui- 
re, luase în râs asemenea superstiții. Acum nu mai 
cra atât de sigur. Auzise prea multe zgomote stranii 
noaptea. 

„Câteva zile încă, se consolă singur, și vom avea 
resursele necesare.“ Dar nu era doar o chestiune de 
timp, nu-i așa? Încheia un pact cu diavolul. Spera 
că Dumnezeu îşi va aminti, la Judecata de Apoi, că 
făcea asta pentru binele multora. 


14 | CLIVE CUSSLER, GRANT BLACKWOOD 


Mai studie câteva clipe zidul de praf care se 
apropia, apoi se întoarse spre Giuseppe. 

- Mai au vreo treizeci de kilometri, aprecie el, așa 
că avem cel puţin o oră la dispoziţie. Hai, să termi- 
năm. 

Francesco se întoarse cu spatele și strigă la 
unul dintre oameni, o siluetă robustă, ghemuită 
la pământ, îmbrăcată într-o tunică neagră și cu 
pantaloni ţesuţi primitiv. Hao, legătura de bază și 
translatorul lui Francesco, veni în pas alergător. 

- Da, sire! spuse el într-o italiană cu un pro- 
nunţțat accent străin, dar acceptabilă. 

Francesco oftă. Deși încetase de mult să-i mai 
ceară lui Hao să-i spună pe numele mic, sperase ca, 
la un moment dat, omul să renunţe măcar la forma- 
lităţi. 

- Spune-le oamenilor să-i dea zor. Oaspetele 
nostru va sosi în curând. 

Hao aruncă o privire la orizont și văzu ceea ce 
arătase Giuseppe cu câteva minute mai devreme. 
Ochii i se măriră. Încuviinţă scurt din cap şi spuse: 

- Cum porunciţi, sire! 

Apoi se întoarse şi începu să latre ordine la ze- 
cile de localnici care se învârteau în jurul lumini- 
şului din vârful dealului. Se grăbi să li se alăture. 

Luminișul, care avea vreo treizeci de metri pă- 
traţi, era, de fapt, acoperișul curţii interioare a unei 
gompa!. Pe toate laturile luminișului, zidurile cu 
turnulețe şi turnuri de pază urmăreau coamele dea- 
lului până pe fundul văii, asemenea ţepilor de pe 
spatele unei șopârle. 

Cu toate că Francesco fusese informat că o gom- 
pa era, în primul rând, un centru fortificat destinat 


! Fortificaţie cu rol de mănăstire şi de universitate (n.tr.) 

educaţiei, locuitorii acestei fortărețe păreau să prac- 
tice o singură profesie: serviciul militar. Şi el nu le 
putea fi decât recunoscător. După cum reieșea din 
frecventele raiduri și ambuscade care aveau loc pe 
câmpiile de mai jos, era limpede că el și oamenii lui 
trăiau la frontiera acestui tărâm. Nu din întâmpla- 
re fuseseră transportaţi aici ca să isprăvească lucrul 
la mașină - poreclită de binefăcătorul lor Marele 
Dragon. 

Luminișul răsuna acum de bufniturile repetate 
ale ciocanelor pe lemn, pe măsură ce muncitorii 
lui Hao se zoreau să înfigă ultimii ţăruși în solul 
pietros. Pretutindeni în luminiș, norișori de praf 
cafeniu se înălțau în văzduh, de unde erau prinși 
de vânt și goniţi în neant. După încă zece minute, 
ciocanele tăcură. Hao veni în fugă la Francesco și 
la Giuseppe. 

-Am terminat, sire. 

Francesco se dădu câțiva pași înapoi și admiră 
structura. Era mulțumit. Una era să o schiţezi pe hâr- 
tie; dar să o vezi prinzând viaţă era cu totul altceva. 

Având o înălțime de doisprezece metri, ocupând 
trei sferturi din luminiș și fiind construit din mă- 
tase albă ca zăpada, cu proptele exterioare curbate, 
din bambus vopsit în roșu-sângeriu, cortul semăna 
cu un castel clădit din nori. 

- Bravo, îl felicită Francesco pe Hao. Giuseppe? 

- Magnific, murmură mai tânărul Lana de Terzi. 

Francesco încuviinţă din cap şi rosti încet: 

-Acum să sperăm că ceea ce se află înăuntru 
e și mai impresionant. 


Străjerii cu ochi de șoim din gompa îi observa- 
seră cu siguranță pe vizitatori apropiindu-se chiar 


16 | CLIVE CUSSLER, GRANT BLACKWOOD 


înaintea lui Giuseppe, dar goarnele de avertizare 
sunară abia când cortegiul era la câteva minute dis- 
tanță. Aceasta, dimpreună cu direcţia de venire și 
cu sosirea timpurie, era o decizie tactică, după cum 
bănui Francesco. Majoritatea avanposturilor ina- 
mice se aflau la apus. Apropiindu-se dinspre răsă- 
rit, norul de praf stârnit de grup rămăsese ascuns 
de dealul pe care era ridicată gompa. În acest fel, 
unităţile hoinare de ambuscadă n-ar fi avut timp 
să-i intercepteze pe nou-veniţi. Cunoscându-l pe 
binefăcătorul lor cum numai el putea ști, Frances- 
co bănuia că supravegheaseră gompa pe furiș de la 
distanță, așteptând să se schimbe direcţia vântului 
şi să plece patrulele dușmane. 

„Viclean om, protectorul lor, își aminti Fran- 
cesco. Viclean și periculos.“ 


După mai puţin de zece minute, Francesco 
auzi scârţâitul cizmelor din piele cu zale pe căra- 
rea șerpuitoare de pietriș de sub dumbravă. Praful 
se ridica în spirale deasupra hotarului îngrădit cu 
bolovani al luminișului. Apoi, deodată, se lăsă tă- 
cerea. Cu toate că Francesco se aștepta la așa ceva, 
nu fu mai puţin speriat de ceea ce urmă. 

Cu un singur ordin lătrat dintr-o gură nevăzu- 
tă, o unitate de două duzini de soldaţi civili intră 
în marș forțat în luminiș, fiecare pas sacadat fiind 
punctat de un mormăit ritmic. Cu chipurile sumbre 
și cu ochii pironiţi asupra liniei orizontului, cu suli- 
tele întinse orizontal în fața lor, gărzile se împrăștia- 
ră prin luminiș și începură să-i mâne pe muncitorii 
rămași cu gura căscată spre latura lui cea mai înde- 
părtată, ascunși vederii, în spatele cortului. Odată 
împlinit ordinul, își ocupară poziţiile de-a lungul 

perimetrului luminișului, la intervale regulate, cu 
faţa înspre exterior și cu sulițele în diagonală, de-a 
curmezișul trupurilor. 

De pe cărarea de dedesubt, se mai auzi încă un 
ordin gutural, urmat de sandale scârțâind pe pie- 
triş. O formaţie, aliniată în formă de romb, de paz- 
nici regali în armură din bambus roșu cu negru, 
defilă prin luminiş și se îndreptă direct spre locul 
unde stăteau Francesco și Giuseppe. Falanga se opri 
brusc, și soldaţii din față pășiră la stânga și la dreap- 
ta, deschizând o poartă umană prin care trecu un 
singur om. 

Cu trei laturi de palmă mai înalt decât cei mai 
înalți soldați ai săi, împăratul Kangxi, conducăto- 
rul dinastiei Qing, regentul Mandatului ceresc, 
avea pe chip o expresie care făcea până să pară ne- 
maipomenit de exuberante și cele mai crunte înfă- 
țișări ale soldaţilor lui. 

Impăratul Kangxi făcu trei paşi mari spre Fran- 
cesco şi se opri. Cu ochii mijiţi, studie chipul ita- 
lianului timp de câteva clipe, înainte să vorbească. 
Francesco era gata să-l cheme pe Hao să-i traducă, 
dar bărbatul se afla deja acolo, lângă cotul lui, șop- 
tindu-i la ureche: 

- Împăratul spune: „Eşti surprins să mă vezi?“ 

- Surprins, da, dar în mod plăcut, Maiestatea 
Voastră. 

Intrebarea nu era pusă de complezenţă. Fran- 
cesco ştia asta. Împăratul Kangxi era nespus de pa- 
ranoic; dacă Francesco n-ar fi părut suficient de 
Surprins de sosirea timpurie a împăratului, ar fi 
inceput imediat să-l bănuiască de spionaj. 

-Ce este această structură pe care o văd în fața 
mea? întrebă împăratul Kangxi. 

-E un cort, Maiestatea Voastră, făcut după schi- 
tele mele. Servește la protejarea Marelui Dragon, 
dar și la ferirea lui de privirile iscoditoare. 

Împăratul Kangxi dădu scurt din cap. 

- Vei aduce schiţele şi le vei lăsa secretarului meu 
personal. 

Ridicând un deget, îi porunci secretarului să 
facă un pas înainte. 

Francesco încuviinţă: 

- Prea bine, Maiestatea Voastră. 

-Sclavii pe care ţi i-am trimis s-au comportat 
cum trebuie? 

Francesco tresări în sinea sa auzind întreba- 
rea împăratului, dar nu răspunse. În ultimele șase 
luni, el și Giuseppe lucraseră și trăiseră alături de 
acești oameni, în cele mai grele condiţii. Se îm- 
prieteniseră. Însă nu mărturisi cu glas tare acest 
lucru. Un ataşament atât de emoţional i-ar fi asi- 
gurat împăratului un avantaj de care n-ar fi șovăit 
să se folosească. 

-S-au comportat admirabil, Maiestatea Voastră. 
Din păcate însă, patru dintre ei au murit săptămâna 
trecută, când... 

- Moartea stă în firea lucrurilor. Dacă au murit 
în slujba împăratului lor, strămoșii îi vor întâmpi- 
na cu mândrie. 

- Maistrul și translatorul meu, Hao, a fost, 
îndeosebi, de mare folos. 

Împăratul Kangxi își trecu privirea peste Hao, 
apoi reveni la Francesco. 

- Familia lui va fi eliberată din închisoare. 

Împăratul ridică un deget deasupra umăru- 
lui; secretarul personal notă ceva pe pergamentul 
pe care-l purta pe braţ. 

Francesco inspiră adânc, calm, și zâmbi. 

- Mulţumesc, Maiestatea Voastră, pentru bună- 
tatea arătată. 

-Ia spune-mi, când va fi gata Marele Dragon? 

-Încă două zile vor... 

- Mâine în zori să fie gata. 

Spunând acestea, împăratul Kangxi se răsuci pe 
călcâie şi pătrunse înapoi în falangă, care se închi- 
se în urma lui, făcu o stânga-mprejur sincron și 
ieşi din luminiș în pas de marș, urmată, după câ- 
teva clipe, de soldaţii civili din jurul perimetrului. 
După ce zgomotul de pași și mormăiturile ritmice 
se stinseră, Giuseppe remarcă: 

- A înnebunit? Mâine în zori? Cum am putea să... 

-O să reuşim, răspunse Francesco. O să ne mai 
şi rămână timp. 

- Cum aşa? 

-Mai avem numai câteva ore de lucru. l-am 
spus împăratului două zile știind că va cere impo- 
sibilul, putem să i-l oferim când ni l-a cerut. 

Giuseppe zâmbi. 

- Eşti tare șiret, frate. Bravo! 

- Hai, să isprăvim treaba la Marele Dragon. 


| La lumina torțelor agăţate de țăruși și sub pri- 
Virea atentă a secretarului personal al împăratului, 
care stătea chiar la intrarea în cort, cu braţele în- 
crucişate pe sub tunică, lucrară toată noaptea, în 
timp ce Hao, maistrul lor, pe care te puteai bizui 
întotdeauna, își juca rolul la perfecție, ocărându-i 
Pe muncitori să se grăbească. Francesco și Giu- 
Seppe își jucară și ei rolurile, mergând prin cort, 
Punând întrebări, aplecându-se ici și colo ca să in- 
specteze una sau alta... 

Odgoanele din tendoane de bou au fost dezlega- 
te, reînnodate, apoi le-a fost verificată elasticitatea; 
contraforţii și traversele din bambus au fost tato- 
nate cu ciocane, în căutare de crăpături; mătasea 
a fost cercetată îndeaproape, fiind vânate și cele 
mai mici imperfecțiuni; șasiul din ratan împletit a 
suferit un atac simulat cu bețe ascuţite pentru a-i 
măsura pregătirea de luptă (găsindu-l nepregătit, 
Francesco a ordonat aplicarea unui alt strat de lac 
negru pe pereți și pe parapete); în sfârșit, artistul 
tocmit de Giuseppe a terminat fresca de la prora - 
botul unui dragon, cu ochi mărgelaţi, colți dezve- 
liţi și o limbă despicată, ieșită în afară. 

Când coroana solară se ridică deasupra dealu- 
rilor de la răsărit, Francesco porunci încheierea 
cât mai iute a lucrărilor. După asta, dădu înconjur 
mașinii, încet, de la prora la pupa. Cu mâinile în 
șolduri și înclinând din cap ba-ntr-o parte, ba-n 
alta, Francesco studie fiecare suprafață a navei, fie- 
care trăsătură, căutând și cel mai mic defect. Nu 
găsi nici unul. Se întoarse la prora și făcu un semn 
ferm din cap secretarului personal al împăratului. 

Bărbatul se aplecă și intră pe sub foaia de cort. 


Un ceas mai târziu, se auzi zgomotul de-acum 
familiar al suitei împăratului - tropăituri și mârâ- 
ituri. Sunetele păreau să umple luminișul, când, 
deodată, asupra lui cobori tăcerea. Imbrăcat acum 
într-o tunică de mătase cenușie simplă, împăratul 
Kangxi păși în cort, urmat de secretarul lui perso- 
nal și de șeful gărzilor sale de corp. 

Împăratul se opri din mers, cu ochii larg deschişi. 

In doi ani de când îl cunoștea pe împărat, era 
prima oară când Francesco îl vedea pe suveran cu 
gura căscată. 

La lumina portocaliu-rozalie a soarelui ce pă- 
trundea prin pereţii și acoperișul de mătase albă 
ale cortului, interiorul era scăldat într-o străluci- 
re nepământeană. Podeaua, de obicei din pământ, 
fusese acoperită cu covoare negre ca tăciunele, 
lăsând persoanelor de față impresia că stăteau pe 
marginea abisului. 

Deşi era om de știință, Francesco Lana de Terzi 
se pricepea să dea un spectacol. 

Împăratul Kangxi păși în față - șovăind, fără 
să-și dea seama când piciorul lui atinse marginea 
covorului negru -, apoi merse până la prora, unde 
privi chipul dragonului. Zâmbi. 

Era o altă premieră pentru Francesco. Nu-l vă- 
zuse niciodată pe împărat altfel decât cu expresia 
lui acră caracteristică întipărită pe chip. 

Împăratul se răsuci cu faţa la Francesco. 

-E magnific! traduse Hao. Daţi-i drumul! 

-Cum porunciţi, Maiestate. 


Odată ajunşi afară, oamenii lui Francesco își 
ocupară pozițiile în jurul cortului. La porunca lui 
au fost tăiate cablurile de ancorare ale cortului. 
Sub povara bordurii superioare, așa cum îi con- 
cepuse Francesco, pereţii de mătase se prăbușiră 
imediat la pământ. Totodată, în spatele cortului, 
o duzină de bărbaţi dădură la o parte acoperișul, 
care se ridică şi se umflă aidoma unei pânze uriașe, 
inainte de a fi tras în jos și dosit. 

Nu se auzea decât vântul care biciuia zidurile cu 
turnulețe şi ferestrele gompei. 

Mașina zburătoare a împăratului Kangxi, Mare- 
le Dragon, stătea singură în mijlocul luminișului. 
Francesco nu se sinchisea deloc de această poreclă; 

deși, bineînţeles, îi făcuse pe plac binefăcătorului 
său, pentru Francesco - omul de știință, mașina 
era doar un prototip al visului său - o adevărată 
Corabie a Vidului, mai ușoară decât un fulg. 

Având cincisprezece metri lungime, trei metri și 
jumătate lățime și nouă metri înălțime, structura 
superioară a navei era alcătuită din patru sfere de 
mătase groasă, aflate înăuntrul unor cuști constru- 
ite din vergele de bambus subțiri cât un deget și din 
tendoane de animal. Întinzându-se de la prora la 
pupa, fiecare sferă măsura trei metri și jumătate 
în diametru și era echipată cu un canal de supapă în 
pântecele său; fiecare canal era conectat la o ţea- 
vă verticală din cupru, încinsă cu propria reţea de 
bambus și tendoane. Din canalul de supapă, țeava 
cobora un metru, până la o platformă de bambus 
subțire, pe al cărei fund se găsea un vas pentru căr- 
bune, protejat contra vântului. In final, atașată cu 
ajutorul tendoanelor de sferele de deasupra, se afla 
o nacelă din ratan lăcuit cu negru, suficient de lun- 
gă cât să încapă în ea zece soldaţi în linie, împreună 
cu provizii, echipament și arme, precum și un pilot 
și un navigator. 

Impăratul Kangxi păși înainte singur, până când 
ajunse sub sfera de la prova, cu faţa spre gura dra- 
gonului. Ridică mâinile deasupra capului, ca și cum 
și-ar fi contemplat, gândi Francesco, propria creaţie. 

În acea clipă, îl izbi gravitatea lucrului pe care îl 
înfăptuise. Un val de tristeţe și de rușine îl copleși. 
E adevărat, făcuse un pact cu diavolul. Acest om, 
acest monarh crud, îi va folosi Marele Dragon ca să 
ucidă alte fiinţe umane, soldaţi și civili deopotrivă. 

Înarmat cu huă yăo, sau praf de puşcă, o substan- 
ță pe care Europa abia o folosea acum, cu un suc- 
ces moderat, și pe care China o cunoștea de mult, 

împăratul Kangxi va putea face să plouă cu foc peste 
dușmanii lui, cu ajutorul puștilor cu fitil, al bombe- 
lor şi al mașinilor de scuipat foc. Putea face toate 
astea de la distanţă, din cer, mișcându-se mai rapid 
decât cel mai iute cal. 

Francesco descoperise prea târziu acest adevăr. 
Mașina morţii era deja în mâinile împăratului 
Kangxi. Nu se mai putea face nimic. Poate că, dacă 
i-ar reuși Corabia Vidului, Francesco ar putea echi- 
libra răul ce avea să vină. Bineînţeles, va ști asta 
doar în ziua Judecăţii de Apoi. 

Când Francesco se trezi din reverie, își dădu 
seama că împăratul Kangxi stătea în faţa lui. 

-Sunt mulțumit, îl informă împăratul. După 
ce le vei arăta generalilor mei cum să construiască 
și alte mașini de felul acesta, vei primi tot ceea 
ce dorești ca să-ţi împlinești visul. 

- Maiestate... 

- E gata de zbor? 

- Porunciţi numai, şi veţi vedea. 

-Atunci îți poruncesc. Dar, mai întâi, o schim- 
bare. Aşa cum era plănuit, meștere Lana de Terzi, 
vei pilota Marele Dragon la zborul de inaugurare. 
Fratele tău va rămâne aici, cu noi. 

- Să-mi fie cu iertare, Maiestate. De ce? 

- Păi, ca să fim siguri de întoarcerea ta, de ce 
altceva? Şi ca să te salveze când vei fi ispitit să dai 
Marele Dragon pe mâna dușmanilor mei. 

- Maiestate, niciodată nu aș... 

-În felul acesta vom fi siguri că n-o vei face. 

- Maiestate, Giuseppe e copilotul și navigatorul 
meu. Am nevoie de el... 

-Am ochi și urechi pretutindeni, meștere Lana 
de Terzi. Maistrul cu care te lauzi, Hao, e la fel de 


24 | CLIVE CUSSLER, GRANT BLACKWOOD 


bine instruit ca fratele tău. Hao te va însoţi - îm- 
preună cu șase dintre gărzile mele, în caz că ai avea 
nevoie de... ajutor. 

- Sunt nevoit să protestez, Maiestate... 

-Ba n-ai s-o faci, meştere Lana de Terzi, răs- 
punse cu răceală împăratul Kangxi. 

Avertismentul era clar. 

Francesco inspiră ca să se calmeze. 

-Unde porunciţi să mergem în acest zbor de 
inaugurare? 

-Vezi munţii aceia semeţi de la miazănoapte, 
care ating cerul? 

- Da. 

- Într-acolo vei călători. 

- Maiestatea Voastră, e în teritoriul inamic! 

-Şi cum am putea supune mai bine testului o 
armă de război? 

Francesco deschise gura ca să protesteze, dar 
împăratul Kangxi continuă: 

-La poalele dealurilor, de-a lungul pârâurilor, 
vei găsi o floare de aur - Hao știe la ce mă refer. 
Adu-mi floarea aceea înainte să se ofilească şi vei 
fi răsplătit. 

- Maiestate, munţii aceia sunt - la vreo șaizeci 
și cinci de kilometri distanță, poate chiar optzeci și 
cinci, chibzui Francesco - prea îndepărtați pentru 
o primă călătorie. Poate că... 

- Îmi vei aduce acea floare înainte să se ofileas- 
că sau voi înfige capul fratelui tău într-o ţeapă. 
Ai înţeles? 

- Da. 

Francesco se întoarse spre fratele lui mai mic. 
Giuseppe auzise întreaga conversaţie şi chipul îi 
pălise. Bărbia îi tremura. 

- Frate, eu... mi-e frică. 

- Nu trebuie. O să mă întorc înainte să-ţi dai 
seama. 

Giuseppe inspiră adânc, luă o atitudine fermă 
şi-şi îndreptă umerii. 

- Da. Știu că ai dreptate. Mașinăria asta-i o mi- 
nune și nimeni nu se pricepe mai bine să o piloteze. 
Cu puţin noroc, vom lua cina împreună diseară. 

- Așa te vreau, spuse Francesco. 

Se strânseră în braţe, apoi, după câteva clipe, 
Francesco se retrase din îmbrăţișare. Se întoarse 
spre Hao și îi ordonă: 

- Poruncește să fie alimentate vasele pentru căr- 
bune. Ne luăm zborul în zece minute! 


Capitolul 1 


Strâmtoarea Sunda, Sumatra, 
în prezent 


Sam Fargo luă piciorul de pe acceleraţie, lăsând 
motorul în ralanti. Șalupa încetini, apoi se opri pe 
apă. Sam opri motorul, și ambarcaţiunea începu să 
se legene ușor. 

La patru sute de metri de prora se zărea destina- 
ţia lor, o insulă bogat împădurită, al cărei interior 
era dominat de creste ascuţite, de văi scufundate şi 
de o pădure tropicală deasă; sub acestea, un țărm 
presărat cu sute de golfuleţe înguste miniaturale. 

Așezată pe bancheta de la pupa a șalupei, Remi 
Fargo ridică privirea din cartea pe care o citea - o 
„lectură evazionistă“ intitulată Codexurile aztece: 
o istorie orală a cuceririlor şi genocidurilor -, îşi 
împinse pe frunte ochelarii de soare şi se uită la 
soţul ei. 

- Probleme? 

El se întoarse spre ea, privind-o cu admiraţie. 

- Nu, mă bucuram de priveliște. 

Apoi, Sam ridică din sprâncene cu un aer cons- 
pirativ. 

Remi zâmbi. 

- Eşti iscusit la vorbe. Închise cartea și o puse 
alături, pe banchetă. Dar totuși nu ești Mag- 
num P.l.! 

Sam făcu un semn spre carte. 

- Cum e? 

- E o lectură dificilă, dar aztecii au fost un popor 
fascinant. 

- Mai mult decât și-a imaginat vreodată cineva. 
Cât mai durează până o termini? E următoarea pe 
lista mea de citit. 

- Mâine sau poimâine. 

În ultima vreme, fiecare se trezea pe cap cu o 
cantitate descurajantă de teme de făcut, iar insula 
spre care se îndreptau reprezenta acum, în mare 
parte, cauza. În orice alte circumstanţe, insula cât 
un grăunte dintre Sumatra și Java ar fi fost o eva- 
dare tropicală, dar, în ultimele luni, devenise un 
sit mișunând de arheologi, istorici, antropologi și, 
bineînţeles, o pletoră de funcţionari de stat indo- 
nezieni. Asemenea lor, de fiecare dată când Sam și 
Remi vizitau insula, trebuiau să treacă prin ora- 
şul de funii aidoma unei căsuțe din copac, pe care 
inginerii îl atârnaseră deasupra sitului, altfel pă- 
mântul s-ar fi surpat sub picioarele oamenilor care 
încercau să conserve relicvele. 


! Detectiv particular, eroul serialului de televiziune cu același 
nume, care duce o viață de vis; nu dă socoteală nimănui, dispune de 
maşini de lux și e înconjurat de nenumărate femei frumoase. (n.tr.) 

Descoperirile făcute de Sam și de Remi în Pulau 
Legundi rescriau istoria aztecilor și a Războiului 
Civil American. Fiind administratorii acestui pro- 
iect și ai altor două, trebuiau să fie la curent cu 
munţii de date primite în mod constant. 

Pentru ei, munca aceasta constituia o plăcere. 
Deși pasiunea lor era vânătoarea de comori - în mod 
hotărât, un hobby de teren, interactiv, care se baza 
la fel de mult pe instinct ca pe cercetare -, amândoi 
aveau în spate o formaţie științifică. Sam era inginer 
licenţiat la Caltech, iar Remi avea o diplomă în an- 
tropologie și istorie de la Boston College. 

Sam nu sărise prea departe de arborele său gene- 
alogic: tatăl lui, care nu mai era în viață, fusese unul 
dintre primii ingineri care lucraseră la programele 
spaţiale ale NASA, iar mama lui, Eunice, acum în 
vârstă de șaptezeci și unu de ani, trăia în Key West, 
fiind proprietar unic, căpitan și matelot-șef pe o bar- 
că de pescuit la adâncime și de scufundări. Mama 
și tatăl lui Remi, constructor de case la comandă și, 
respectiv, pediatru/scriitor, erau amândoi pensio- 
nari și se bucurau de viaţă în Maine, crescând lame. 

Sam şi Remi se cunoscuseră în Hermosa Beach, 
într-un bar de jazz numit The Lighthouse!. Dintr-un 
impuls de moment, Sam intrase să bea o bere rece 
ȘI O găsise pe Remi cu câţiva colegi, relaxându-se 
după ce-și petrecuseră ultimele săptămâni căutând 
un galion scufundat în golful Abalone. 

Nici unul nu era atât de visător, încât să-și 
amintească prima lor întâlnire ca fiind dragoste 
la prima vedere, dar scânteia dintre ei era de 


ÎNRRRAR nn O 


' Farul (n.red.) 

netăgăduit; au vorbit și au râs împreună la un pa- 
har, până la închiderea barului, fără să observe 
scurgerea timpului. După șase luni, s-au căsătorit 
în cadrul unei ceremonii restrânse. 

Având încurajarea lui Remi, Sam dăduse curs 
unei idei pe care o experimentase, un scanner cu 
laser argon, menit să detecteze și să identifice aliaje 
de la distanţă, prin sol și apă deopotrivă. Vânători 
de comori, universități, corporaţii, unităţi minie- 
re și Ministerul Apărării le-au bătut la ușă cerșind 
licenţe, carnete de cecuri au fost deschise și, în 
câţiva ani, Fargo Group Ltd. avea deja un profit de 
șapte cifre. Patru ani mai târziu, au acceptat să-și 
vândă firma, lucru care i-a făcut extrem de bogaţi 
pentru tot restul vieţii. Însă, în loc să se relaxeze, 
și-au luat o vacanţă de o lună, apoi au înfiinţat 
Fundaţia Fargo, pornind în prima lor vânătoare de 
comori comună. Averea obținută astfel a ajuns la 
o listă lungă de instituţii filantropice. 

Acum, soții Fargo priveau în tăcere insula din 
faţa lor. Remi murmură: 

- Încă e greu de înţeles, nu? 

- Da, consimţi Sam. 

Toată educaţia și experienţa din lume nu i-ar fi 
putut pregăti pentru ceea ce descoperiseră în Pulau 
Legundi. Găsirea din întâmplare a clopotului unui 
vas în largul Zanzibarului se transformase peste 
noapte în nenumărate alte descoperiri, care urmau 
să ocupe atenţia a generaţii de arheologi, istorici și 
antropologi. 

Sam fu trezit din reverie de sunetul dublu 
al unei sirene. Întoarse privirea spre port; la opt 
sute de metri distanță, o barcă a pazei de coastă 

indoneziene, de aproximativ unsprezece metri lun- 
gime, se îndrepta direct spre ei. 

- Sam, ai uitat să plătești motorina când ai în- 
chiriat șalupa? întrebă Remi cu ironie. 

- Nu. Am folosit rupiile false pe care le-aveam 
prin buzunar. 

- Sigur ăsta-i motivul. 

Urmăriră din priviri barca pazei de coastă ce se 
apropie de ei la un sfert de milă, după care întoar- 
se mai întâi spre tribord, apoi spre port, printr-o 
mișcare de rotire care o aduse paralel cu barca, la 
o distanţă de treizeci de metri. Printr-un megafon 
se auzi o voce vorbind într-o engleză cu accent 
indonezian: 

- Hei! Sunteţi Sam și Remi Fargo? 

Sam ridică braţul în semn de confirmare. 

- Rămâneţi pe loc, vă rog. Avem un pasager 
pentru voi. 

Sam și Remi schimbară priviri mirate; nu aştep- 
tau pe nimeni. 

Barca patrulei portuare îi înconjură o dată, 
micșorând distanţa, până când ajunse la un metru 
de babord. Motorul fu lăsat la ralanti, apoi se opri. 

-Cel puţin par prietenoși, îi murmură Sam so- 

tiei sale. 
i Ultima oară fuseseră abordaţi de o navă străină 
in Zanzibar. Fusese o barcă de patrulă echipată cu 
tunuri de 12,7 mm și cu un echipaj de marinari 
incruntaţi, purtând arme AK-47. 

- Deocamdată, răspunse Remi. 

Pe puntea dunetei, între doi polițiști în unifor- 
me albastre, stătea o asiatică micuță, pe la vreo pa- 
truzeci și cinci de ani, cu o față ascuţită de slabă 

ce era și cu o tunsoare ce semăna izbitor cu a unui 
marinar. 

-Cer permisiunea să urc la bord, spuse femeia. 
Vorbea o engleză aproape perfectă, cu o foarte vagă 
urmă de accent. 

Sam ridică din umeri. 

-Permisiune acordată. 

Cei doi polițiști înaintară un pas, ca și cum 
s-ar fi pregătit să o ajute să sară, dar ea îi ignoră, 
făcând un singur pas ușor, care o proiectă de pe 
copastie pe puntea dunetei familiei Fargo. Ateri- 
ză ușor, ca o felină. Se întoarse spre Sam și spre 
Remi, care stătea acum alături de soţul ei. Femeia 
îi privi o clipă cu doi ochi negri impasibili, apoi le 
înmână o carte de vizită. Scria doar atât: „Zhilan 
Hsu“. 

- Cu ce vă putem ajuta, doamnă Hsu? întrebă 
Remi. 

- Patronul meu, Charles King, vă roagă să-i fa- 
ceți plăcerea de a-l vizita. 

- Ne pare rău, dar nu-l cunoaștem pe domnul 
King. 

-Vă așteaptă la bordul avionului său particu- 
lar de la terminalul pentru chartere particulare de 
lângă Palembang!. Dorește să vă vorbească. 

Deși engleza lui Zhilan Hsu era perfectă din 
punct de vedere tehnic, avea o anumită rigiditate 
tulburătoare, ca și cum era un automat. 

- Partea asta o înţelegem, spuse Sam. Îi înapoie 
cartea de vizită. Cine e Charles King și de ce vrea 
să ne vadă? 


! Capitala provinciei Sumatra de Sud, din Indonezia (n.tr.) 

- Domnul King m-a autorizat să vă transmit că 
are legătură cu o cunoştinţă de-a dumneavoastră, 
domnul Frank Alton. 

Atenţia lui Sam și a lui Remi fusese captată. 
Alton nu era doar o cunoștință, ci chiar un vechi 
prieten apropiat, fost polițist în San Diego, de- 
venit detectiv, pe care Sam îl cunoscuse la cursul 
de judo. Sam, Remi, Frank și soţia lui, Judy, se ve- 
deau o dată pe lună la cină. 

-Ce-i cu el? întrebă Sam. 

- Domnul King dorește să vă vorbească personal 
despre domnul Alton. 

- Sunteţi foarte misterioasă, doamnă Hsu, spu- 
se Remi. Ne puteţi împărtăși și nouă motivul? 

- Domnul King dorește să... 

-Să vorbească cu noi personal, termină Remi 
propoziţia. 

- Exact. 

Sam se uită la ceas. 

-Vă rog, transmiteţi-i domnului King că ne 
vom vedea la ora șapte. 

- Adică peste patru ore, calculă Zhilan. Domnul 
King... 

-Va trebui să aștepte, termină de data aceasta 
Sam propoziția. Avem niște treabă. 

Chipul stoic al lui Zhilan Hsu căpătă brusc o ex- 
presie de furie, care dispăru la fel de repede cum 
apăruse. Încuviință simplu din cap și confirmă: 

-Ora şapte. Vă rog să nu întârziaţi. 

Fără să mai adauge ceva, se întoarse și sări ca o 
gazelă de pe punte pe copastia bărcii patrulei por- 
tuare. Trecu pe lângă poliţişti şi dispăru în cabi- 
nă. Unul dintre ofiţeri îşi ridică chipiul spre ei, în 

semn de salut. Zece secunde mai târziu, motoarele 
se treziră la viaţă cu un mârâit și barca se depărtă. 


- Interesant, ce să zic, spuse Sam câteva clipe 
mai târziu. 

-E de-a dreptul fermecătoare, adăugă Remi. 
Ai observat cum și-a ales cuvintele? 

Sam încuviință din cap. 

- „Domnul King m-a autorizat.“ Dacă înţele- 
ge conotaţia, atunci putem presupune că domnul 
King e la fel de agreabil. 

- O crezi? În ceea ce-l privește pe Frank? Judy 
ne-ar fi sunat dacă s-ar fi întâmplat ceva. 

Deși aventurile îi purtau adeseori în situaţii 
riscante, vieţile lor cotidiene erau relativ obiş- 
nuite. Totuși, vizita neașteptată a lui Zhilan Hsu 
și invitaţia misterioasă le declanșaseră amân- 
durora alarma interioară de avertizare. Oricât de 
improbabil părea, nu puteau exclude posibilitatea 
unei capcane. 

- Hai să aflăm, spuse Sam. 

Îngenunche lângă bancheta pilotului, își recu- 
peră rucsacul de sub tabloul de bord și scoase din- 
tr-un buzunar lateral telefonul prin satelit. Formă 
un număr, iar câteva secunde mai târziu, răspunse 
un glas de femeie: 

- Da, domnule Fargo. 

-Mă gândeam că de data asta am noroc, 
spuse Sam. 

Făcuse un pariu cu Remi că, într-o zi, o va lua 
prin surprindere pe Selma Wondrash și o va face să 
li se adreseze pe numele mic. 

- Nu astăzi, domnule Fargo. 

Principalul lor cercetător, un guru în privința 
logisticii și, în același timp, paznic al biroului lor 
secret, Selma avea cetăţenie maghiară cu toate că 
trăia în Statele Unite de decenii; încă mai păstra o 
urmă de accent - suficient cât să-i dea vocii sale 
o cadență vagă à la Zsa Zsa Gabori. 

Selma fusese directoarea Departamentului de 
Colecţii Speciale al Bibliotecii Congresului, până 
când Sam și Remi au ademenit-o de partea lor, ofe- 
rindu-i mână liberă și resurse de cea mai înaltă teh- 
nologie. Dincolo de hobby-ul ei pentru acvaristică 
și o colecție de ceai care-i ocupa un întreg cabinet 
în laborator, singura pasiune a Selmei o constituia 
cercetarea. Era cea mai fericită când soţii Fargo îi 
dădeau o enigmă străveche pe care s-o descifreze. 

- Odată și-odată, tot ai să-mi spui Sam. 

- Nu astăzi. 

-Ce oră e la voi? 

- Aproape unsprezece. Selma se culca rareori 
înainte de miezul nopţii şi rareori dormea mai 
mult de patru sau cinci dimineaţa. Cu toate aces- 
tea, întotdeauna părea trează de-a binelea. Ce-aveţi 
pentru mine? 

-O fundătură, sperăm, răspunse Sam, apoi îi 
povesti vizita lui Zhilan Hsu. Charles King pare a fi 
uns de Dumnezeu. 

-Am auzit de el. E putred de bogat. 

-Vezi dacă găseşti ceva dubios în viaţa lui per- 
sonală. 

- Altceva? 


| Y . v © : v v 
Actriță americană de origine maghiară, celebră pentru 
nenumăratele ei căsnicii cu oameni înstăriți (n-tr.) 


36 | CLIVE CUSSLER, GRANT BLACKWOOD 


- Ai vreo veste de la familia Alton? 

- Nu, nici una, răspunse Selma. 

- Sun-o pe Judy și vezi dacă Frank e plecat din 
ţară, îi ceru Sam. Interesează-te cu discreţie. Dacă 
e vreo problemă, nu vrem s-o alarmăm pe Judy. 

-Când vă întâlniți cu King? întrebă Selma. 

- Peste patru ore. 

- Mă ocup imediat, spuse Selma râzând. Până 
atunci, aflu și ce număr poartă la cămașă și care 
e îngheţata lui preferată. 


Capitolul 2 
Palembang, Sumatra 


Cu douăzeci de minute înainte de întâlnire, Sam 
și Remi opriră scuterele lângă gardul de sârmă ce 
împrejmuia zona terminalelor private de pe aero- 
portul Palembang. Așa cum prezisese Selma, găsiră 
pista din faţa hangarelor ticsită de avioane particu- 
lare, toate modele cu propulsie cu unul sau două 
motoare. Cu excepţia unuia: un avion cu reacţie 
Gulfstream G650. La un preţ de șaizeci și cinci de 
Milioane de dolari, G6 nu era doar cel mai scump 
avion particular din lume, dar și cel mai rapid, ca- 
pabil aproape să atingă viteza Mach 1! și să par- 
curgă peste 12 800 de kilometri, zburând până la o 
altitudine de 15 500 de metri - cu 3 000 de metri 
mai mult decât avioanele comerciale. 

Ținând cont de cele descoperite de Selma despre 
misteriosul domn King, prezenţa unui G6 nu era 
menită să-i surprindă pe Sam și pe Remi. „Regele 
Charlie“, cum îi spuneau prietenii apropiaţi și 


' Aproximativ 1 225 km/oră (n.tr.) 

dușmanii deopotrivă, ocupa în prezent locul un- 
sprezece în topul Forbes al celor mai bogaţi oameni, 
cu o avere netă de 23,2 miliarde dc dolari. 

Işi începuse cariera în 1964, la saisprezece ani, 
ca sondor pe câmpurile petrolifere din Texas. La 
douăzeci și unu de ani, King își înființa deja propria 
companie de forare, numită King Oil. La vârsta de 
douăzeci și patru de ani era milionar; la treizeci, 
miliardar. In anii 1980 și 1990, King și-a extins 
imperiul cu exploatări miniere și afaceri banca- 
re. Conform revistei Forbes, dacă și-ar fi petrecut 
restul vieţii jucând dame în biroul său de lux din 
Houston, tot ar fi câștigat o sută de mii de dolari 
pe oră din dobânzi. 

Cu toate acestea, King nu era din cale-afară de 
ostentativ în viaţa cotidiană, adesea plimbându-se 
în jurul Houstonului în furgoneta lui, un Chevy din 
1968, şi mâncând la birtul ordinar preferat. Deși nu 
atinsese chiar același nivel cu al lui Howard Hughes, 
se zvonea că era un tip singuratic, maniac în privin- 
ţa intimităţii. King era rareori fotografiat în public 
și, atunci când participa la evenimente de afaceri 
sau mondene, de obicei o făcea virtual, prin inter- 
mediul camerelor web. 

Remi îl privi pe Sam. 

- Numărul de pe coadă e identic cu cel aflat de 
Selma. Doar dacă nu i-o fi furat cineva avionul lui 
King, se pare că omul nostru e aici. 

- Întrebarea e: „De ce?“ 

Pe lângă o scurtă biografie a lui King, Selma 
făcuse tot posibilul să dea și de urma lui Frank 
Alton, care, conform secretarei sale, plecase din 
ţară în interes de serviciu. Deşi nu mai primise 
nici o veste de la el de trei zile, nu își făcea griji; 

Alton întrerupea adesea orice comunicare timp de 
o săptămână sau două, dacă sarcinile de serviciu 
deveneau extrem de solicitante. 

Auziră trosnetul unei crengi în spatele lor și, 
când se întoarseră, o văzură pe Zhilan Hsu de par- 
tea cealaltă a gardului, la numai un metru și ju- 
mătate distanță. Avea picioarele și partea de jos a 
torsului ascunse de frunziș. Ii privi pe cei doi Fargo, 
cu ochii ei negri, preţ de câteva clipe, apoi spuse: 

- Aţi venit mai devreme. 

Avea un ton doar puţin mai sever decât al unui 
procuror. 

- lar tu ai pasul ușor, spuse Remi. 

- Vă aşteptam. 

Sam zâmbi cu jumătate de gură. 

-Nu ţi-a spus mama ta că nu-i frumos să te 
furișezi pe la spatele oamenilor? 

Zhilan își păstră expresia stoică. 

- Nu mi-am cunoscut mama. 

- Imi pare rău... 

- Domnul King este gata să vă primească; tre- 
buie să plece la șapte și cincizeci de minute fix. Ne 
întâlnim la poarta de pe partea estică. Vă rog să 
aveți pașapoartele pregătite. 

Spunând acestea, Zhilan se întoarse în spatele 
tufișurilor și dispăru. 

Cu ochii mijiţi, Remi privi în urma ei. 

- Anunţ oficial: e ciudată. 

- De acord, spuse Sam. Să mergem. Regele Char- 
lie aşteaptă. 


Parcară scuterele într-un ungher de lângă poar- 
ta cu bare transversale și se îndreptară spre o clă- 
dire exterioară mică, unde Zhilan stătea alături de 
un paznic în uniformă. Făcu un pas în faţă, le luă 

pașapoartele și le înmână paznicului, care se uită 
la fiecare înainte să le dea înapoi. 

- Pe aici, vă rog, spuse Zhilan și îi conduse pe 
după clădire, spre o poartă destinată pasagerilor, 
apoi spre scara coborâtă a Gulfstreamului. Zhilan 
se dădu la o parte și le făcu semn să urce. Odată 
ajunși la bord, se treziră într-o bucătărie mică, dar 
îngrijit mobilată. În dreapta, trecând printr-o ga- 
lerie, se afla cabina principală. Pereţii etanși erau 
îmbrăcaţi în furnir de nuc lustruit, cu embleme de 
argint de mărimea unor ceșcuţe, reprezentând in- 
signa șerifului din Texas, iar podeaua era acoperită 
cu un covor roșu gros. Existau două zone de scau- 
ne: una ocupată de patru fotolii din piele, cu spătar 
rabatabil, așezate în jurul unei măsuţe joase, și a 
doua, în partea din spate, alcătuită din trei ban- 
chete capitonate foarte confortabile. Era răcoare, 
datorită aerului condiţionat. Prin difuzoare nevă- 
zute se auzea vag Willie Nelson cântând Mammas 
Don't Let Your Babies Grow Up to Be Cowboys. 

- Grozav! murmură Remi. 

De undeva de la coada avionului, o voce nazală 
tipic texană rosti: 

-Cred că cel mai potrivit cuvânt pentru ce ve- 
deţi aici ar fi „clișeu“, doamnă Fargo, dar, deh, as- 
ta-mi place și n-am ce-i face. 

Un bărbat se ridică dintr-unul din fotoliile de 
piele întoarse cu spatele la ei și le aruncă o privire. 
Avea un metru nouăzeci și cinci, nouăzeci și unu de 
kilograme - pe jumătate aproape numai mușchi -, 
o faţă bronzată și un păr blond-argintiu des, tuns 
modern. Sam și Remi știau că Charles King avea 
șaizeci și doi de ani, dar arăta de cincizeci. Acesta le 
zâmbi larg; avea dinţii drepți și uimitor de albi. 

-Odată ce Texasul îţi intră în sânge, spuse King, 
e aproape imposibil să mai scapi de el. Credeţi-mă, 
am avut patru soţii care și-au încercat norocul, dar 
în zadar. 

King păși spre ei, cu mâna întinsă. Purta jeanși, 
o cămașă din denim decolorată și, spre surprinde- 
rea lui Sam și a lui Remi, încălțăminte sport Nike 
în loc de cizme de cowboy. 

King le citi surprinderea de pe chip. 

-Nu mi-au plăcut niciodată cizmele alea. Sunt 
incomode ca naiba și întru totul nepractice. De 
altfel, toţi caii pe care-i am sunt pentru curse, iar 
eu nu am tocmai alura unui jocheu. 

Îi scutură mai întâi mâna lui Remi, apoi pe cea 
a lui Sam. 

- Mulţumesc că aţi venit. Sper că Zee nu v-a 
tăiat cheful. Nu-i prea plac vorbele goale. 

-Ar fi o bună jucătoare de poker, consimţi Sam. 

-La dracu”, chiar e o bună jucătoare de poker. 
M-a făcut de șase mii de parai în zece minute, pri- 
ma - şi ultima - dată când am jucat. Intraţi, luaţi 
loc. Să vă servim cu ceva de băut. Ce vreţi? 

- Apă, vă rog, spuse Remi, iar Sam ceru la fel. 

- Zee, dacă nu te superi... Pentru mine, ca de 
obicei. 

Din spatele lui Sam și al lui Remi, Zhilan spuse: 

- Da, domnule King. 

Îl urmară în partea din spate a avionului, în 
zona cu banchete, şi se aşezară. Zhilan nu întârzie 
cu tava decât câteva secunde. Puse apa lui Sam și a 
lui Remi în faţa lor și îi întinse un pahar cu whisky 
și gheaţă lui King. În loc să ia paharul, el rămase 
cu privirea pironită asupra lui. Se încruntă, o privi 
pe Zhilan și scutură din cap. 

-Câte cuburi de gheaţă ai pus, drăguță? 

- Trei, domnule King, spuse degrabă Zhilan. 
Îmi pare rău, am... 

- Nu-ţi mai bate capul, Zee, mai pune unul și 
gata. Zhilan plecă grăbită, și King se confesă: Indife- 
rent de câte ori îi spun, tot mai uită câteodată. Jack 
Daniel's e o tărie capricioasă; trebuie să pui exact 
atâta gheaţă cât trebuie, altfel îşi pierde gustul. 

- Vă cred pe cuvânt, spuse Sam. 

-Eşti un om înţelept, domnule Fargo. 

- Sam. 

- Cum vrei. Spune-mi Charlie. 

King îi privi fix, cu un zâmbet de plăcere pe faţă, 
până când Zhilan se întoarse cu băutura lui, acum 
retușată. Rămase lângă el, așteptând s-o guste. 

-Aşa da, spuse el. Du-te acum. Apoi, spre soţii 
Fargo: Cum merg săpăturile pe mica insulă... cum 
îi zice? 

- Pulau Legundi, răspunse Sam. 

- Da, exact. Un fel de... 

- Domnule King... 

- Charlie. 

- Zhilan Hsu a pomenit de un prieten de-al 
nostru, Frank Alton. Haideţi să sărim peste discu- 
tiile protocolare; spuneţi-ne despre Frank. 

-Şi tu ești un om direct. Presupun că împărtă- 
șeşti aceeași calitate, nu, Remi? 

Nu primi nici un răspuns, dar Remi îi zâmbi 
dulce. 

King ridică din umeri. 

-În regulă, cum vreţi. L-am angajat pe Alton 
acum câteva săptămâni ca să cerceteze o chestiune 
pentru mine. Se pare însă că a dispărut. Puf! Cum 

voi doi păreţi să vă pricepeţi să găsiţi chestii care 
nu se găsesc ușor, și sunteţi prieteni cu el, m-am 
gândit să luăm legătura. 

- Când ai vorbit ultima dată cu el? îl întrebă 
Remi. 

- Acum zece zile. 

-Frank are tendința să fie cam independent 
când lucrează, spuse Sam. De ce crezi că... 

- Fiindcă stabiliserăm să mă ţină la curent zil- 
nic. Făcea parte din înţelegerea noastră și, până 
acum zece zile, s-a ţinut de cuvânt. 

- Ai vreun motiv să crezi că ceva nu-i în regulă? 

- Adică, în afară de faptul că și-a încălcat pro- 
misiunea faţă de mine? răspunse King cu o umbră 
de enervare. Dincolo de faptul că mi-a luat banii 
și a dispărut? 

- De dragul discuţiei. 

- Ei bine, în partea aia de lume unde se află el 
e cam neplăcut uneori. 

-Şi care parte e aia? întrebă Remi. 

- Nepal. 

- Poftim? Ai spus... 

- Da. Ultima dată era în Kathmandu. Un oraş 
cam înapoiat, în care poţi să te descurci însă, dacă 
nu te pierzi cu firea. 

Sam îl întrebă: 

- Cine mai știe despre asta? 

- Câţiva oameni. 

- Soţia lui Frank? 

King scutură din cap și luă o gură de whisky. 
Se strâmbă. 

- Zee! 

Zhilan apăru lângă el după cinci secunde. 

- Da, domnule King. 

Îi dădu paharul. 

- Gheaţa se topește prea repede. Aruncă.-l. 

- Da, domnule King. 

Şi se făcu din nou nevăzută. 

Încruntându-se, King o urmări cu privirea, apoi 
se întoarse spre soții Fargo. 

-Îmi cer scuze, ce spuneaţi? 

-l-ai spus soţiei lui Frank? 

-Nu ştiam că e însurat. Nu m-a informat pe 
cine să sun în caz de urgenţă. De altfel, de ce s-o 
îngrijorăm? Din câte știu eu, Alton s-a combi- 
nat cu vreo asiatică și umblă haihui pe-acolo, pe 
banii mei. 

- Frank Alton nu ar face așa ceva, spuse Remi. 

- Poate că da, poate că nu. 

- Ai contactat guvernul nepalez? întrebă Sam. 
Sau ambasada americană din Kathmandu? 

King dădu din mână a nepăsare. 

- Acolo toţi sunt niște înapoiaţi. Și corupți - mă 
refer la localnici. Cât despre faza cu ambasada, 
m-am gândit la ea, dar n-am la dispoziţie luni în 
șir, cât le-ar lua lor să-și pună fundul în mișcare. 
Am oamenii mei acolo, care lucrează la alt proiect, 
dar n-au timp să se ocupe de problema asta. Apoi, 
așa cum am zis, voi aveţi reputaţia de a găsi ceea 
ce alţii nu pot. 

Sam spuse: 

- În primul rând, Charlie, oamenii nu sunt lu- 
cruri. În al doilea rând, căutarea persoanelor dis- 
părute nu e specialitatea noastră. King deschise 
gura să vorbească, dar Sam ridică mâna și con- 
tinuă: Lăsând asta la o parte, Frank ne e prieten 
bun, deci sigur că mergem. 

- Fantastic! strigă King plesnindu-și genunchii. 
Să discutăm aspectele practice. Cât o să mă coste 
toată treaba? 

Sam rânji. 

-O să presupunem că glumești. 

- In legătură cu banii? Niciodată. 

-Fiindcă ne e bun prieten, o să achităm noi nota 
de plată, spuse Remi cu glasul puțin tăios. Avem 
nevoie de toate informaţiile pe care ni le poţi da. 

- Zee întocmește deja un dosar. O să vi-l dea 
la plecare. 

- Zi-ne varianta prescurtată, spuse Sam. 

-E o situaţie cam complicată, cu multe dede- 
subturi, spuse King. L-am angajat pe Alton ca să gă- 
sească pe cineva care a dispărut în aceeași regiune. 

- Pe cine? 

-Pe taică-meu. Când a dispărut prima oară, am 
trimis o droaie de oameni să-l caute, dar n-au găsit 
nimic. De parcă îl înghiţise pământul. De curând 
a fost văzut din nou, așa că am căutat în lung şi-n 
lat după cel mai bun detectiv pe care-l puteam găsi. 
Alton avea recomandări foarte bune. 

- Ai spus că „a fost văzut din nou“, observă 
Remi. Ce înseamnă asta? 

- De când a dispărut tata, au tot existat zvonuri 
cum că ar apărea din când în când - de vreo zece 
ori prin anii 1970, de patru ori în anii 1980... 

Sam îl întrerupse: 

- Charlie, de câtă vreme lipsește tatăl tău? 

- De treizeci și opt de ani. A dispărut în 1973. 


Lewis „Bully“ King, le explică Charles, era un fel 
de Indiana Jones, dar cu mult înainte de apariţia 
filmelor; un arheolog care-și petrecea unsprezece 

luni din an pe teren; un academician globetrotter 
care a vizitat mai multe ţări decât cele despre care a 
auzit majoritatea oamenilor. Dar Charles King nu 
știa ce anume făcea tatăl lui când dispăruse. 

- La cine era afiliat? întrebă Remi. 

- Nu prea înţeleg ce vrei să spui. 

- Lucra pentru o universitate sau muzeu? Poate 
o fundaţie? 

- Nu. Nu puteai să-l ţii într-un post. Nu se dă- 
dea în vânt după așa ceva. 

- Cum își finanța expedițiile? 

King le zâmbi cu modestie. 

-Avea un sponsor generos și credul. Ca să fiu 
sincer totuși, nu cerea niciodată mult: cinci mii 
când și când. Lucra singur, n-avea prea multe chel- 
tuieli fixe şi știa să se descurce cu puţin. În cele 
mai multe dintre locurile unde călătorea, puteai să 
trăieşti cu câţiva dolari pe zi. 

- Avea o casă? 

- Ceva fără pretenţii în Monterey. N-am vân- 
dut-o. De fapt, n-am făcut nimic cu ea. E cam tot 
aşa cum a lăsat-o când a dispărut. Da, știu ce-o să 
întrebaţi. Prin 1973, am pus niște oameni să caute 
prin casă indicii, dar n-au găsit nimic. Sunteţi bi- 
ne-veniţi să căutați și voi. Zee o să vă dea adresa. 

- Frank a fost acolo? 

- Nu, nu credea că are rost. 

- Spune-ne despre ultima dată când a fost vă- 
zut, îi ceru Sam. 

- Cu vreo șase săptămâni în urmă, o echipă de 
la National Geographic făcea un articol despre un 
oraş vechi de-acolo - Lo Manta și nu mai știu cum, 
sau altul... 

- Lo Monthang, îl ajută Remi. 

- Da, ăsta e. A fost capitala regatului Mustang. 

Ca majoritatea oamenilor, King pronunţă nu- 
mele ca și cum s-ar fi referit la rasa de cai. 

-Se pronunță Mus-tong, replică Remi. A fost 
cunoscut și drept regatul Lo, înainte să fie anexat 
de Nepal în secolul al XVIII-lea. 

- Cum zici tu. Nu m-au interesat niciodată 
chestiile astea. Probabil n-am moștenit această cu- 
riozitate de la taică-meu. Oricum, într-una dintre 
fotografiile făcute apare un individ în fundal. E leit 
taică-meu - sau cel puţin așa cred c-ar arăta după 
aproape patruzeci de ani. 

- Nu e un punct de plecare prea grozav, spuse 
Sam. 

-Altceva n-am. Tot mai vreţi să vă încercaţi 
norocul? 

- Sigur că da. 

Sam și Remi se ridicară să plece. Dădură mâna 
pe rând cu King. 

- Zee deţine toate informaţiile necesare. Să o ți- 
neţi la curent. Daţi-mi de știre dacă găsiţi ceva. 
Aș aprecia dacă mi-aţi face rapoarte regulate. 
Vânătoare plăcută, doamnă și domnule Fargo. 


Charles King rămase în ușa avionului său, ur- 
mărindu-i din priviri pe cei doi soți Fargo cum tre- 
ceau de poartă, urcându-se pe scutere și dispărând 
pe drum. Zhilan Hsu se întoarse, urcă apăsat trep- 
tele de la avion și se opri în faţa lui King. 

- Nu-mi place de ei, spuse ea. 

-Şi de ce, mă rog? 

- Nu vă respectă îndeajuns. 

- Mă pot lipsi de asta, draga mea. Atâta vreme 
cât se menţin la înălţimea reputației lor. Din câte 

am citit, ăștia doi au un adevărat fler pentru genul 
ăsta de lucruri. 

- Şi dacă își depășesc responsabilităţile? 

- La naiba, de asta te am pe tine, nu? 

- Da, domnule King. Să mă duc de pe-acum 
acolo? 

- Nu, să lăsăm lucrurile să meargă de la sine. 
Fii drăguță și fă-mi legătura cu Russ la telefon. 

King merse către spatele avionului și se lăsă, cu 
un geamăt, într-unul dintre fotolii. Un minut mai 
târziu, se auzi vocea lui Zhilan prin interfon. 

- Aveţi legătura, domnule King. Vă rog așteptați. 

King auzi zgomotul susurat care-l avertiza că li- 
nia de satelit era deschisă. 

- Russ, eşti acolo? 

- Da. 

- Cum merg săpăturile? 

- Suntem în termen. Am avut ceva probleme cu 
un localnic care făcea gălăgie, dar ne-am ocupat de 
el. Marjorie e la carieră acum, stă cu biciul pe ei. 

-Cred şi eu! E o femeie dată dracului. Fii cu 
ochii în patru la inspectori. N-ar fi trebuit să apară 
din senin. Şi-așa dau bani de mă cocoșez. Orice 
cheltuială în plus ţi-o imput ţie. 

- Totul e sub control. 

- Bun. Acum, dă-mi o veste bună. Ai găsit ceva 
interesant? 

- Încă nu. Dar am dat peste nişte urme de fosile, 
despre care expertul nostru zice că-s promițătoare. 

- Da, da, bine, am mai auzit asta. Ai uitat de 
escrocul ăla din Perth? 

- Nu, domnule. 

- Ala care ţi-a zis că avea o fosilă de hipopotam 
pitic malgaș? Şi ăla cică era expert. 

- Dar m-am ocupat de el, nu? 

King făcu o pauză. Încruntătura îi dispăru și 
chicoti. 

- Asta așa-i. Ascultă aici, băiete. Vreau să-mi 
găsești un Calico de-ăla sau cum îi zice. Unul pe 
bune. 

- Chalicotherium, îl corectă Russ. 

- Mă doare-n paișpe cum îi zice! Latină! Doam- 
ne păzeşte. Fă-mi rost de unul! I-am spus deja nu- 
lităţii ăleia de Don Mayfield că am unul pe drum 
și totul e pregătit. Ne-am înţeles? 

- Da, domnule, ne-am înţeles. 

- Bine, atunci. Încă ceva: tocmai i-am cunos- 
cut pe cei mai noi recruți ai noștri. Amândoi sunt 
pricepuţi. Îmi închipui că n-or să piardă prea mult 
timp. Cu puţin noroc, probabil c-or să-și bage 
nasul și prin Monterey, apoi or să vină spre tine. 
Te anunţ când vor lua avionul. 

- Da, domnule. 

- Ai grijă să-i ţii din scurt, auzi? Dacă scapă de 
tine, îți pun pielea în băț. 


Capitolul 3 


Goldfish Point, La Jolla, 
aproape de San Diego, California 


După ce s-au despărţit de King, Sam și Remi 
s-au întors la Pulau Legundi, unde, așa cum era 
de așteptat, l-au găsit pe profesorul Stan Dydell 
supraveghind situl. Fostul profesor al lui Remi de 
la Boston College își luase un an sabatic pentru 
a participa la mai multe săpături. Auzind veștile 
despre Alton, Dydell a consimţit să supravegheze 
lucrările până la întoarcerea lor sau până vor găsi 
un înlocuitor permanent. 

După treizeci și șase de ore și trei escale, au ate- 
rizat în San Diego la prânz, după ora locală. Sam 
și Remi au mers cu mașina direct la casa familiei 
Alton ca să-i dea de ştire soţiei lui Frank. Acum, cu 
bagajele depozitate în foaierul casei lor, au coborât 
în laboratorul care era domeniul Selmei. 

Având o sută optzeci și șase de metri pătraţi, 
încăperea cu tavan înalt era dominată de o masă 
de lucru cu blat de arțar, de șase metri lungime, 
iluminată de lămpi cu halogen agăţate de tavan 

și înconjurată de scaune înalte. De-a lungul unui 
perete se aflau trei firide despărțite prin pereţi de 
rigips - fiecare dotată cu propriul computer Mac 
Pro nou-nouţ cu douăsprezece nuclee, şi cu un 
monitor Cinema HD de treizeci de inchi -, două 
birouri cu paravane de sticlă, unul pentru Sam și 
unul pentru Remi, o pivniţă pentru arhive contro- 
lată climatic, o mică încăpere pentru proiecţii şi o 
bibliotecă pentru studiu. Peretele opus era dedicat 
singurului hobby al Selmei: un acvariu de patru 
metri lungime, cu doi metri cubi de apă de mare, 
plin cu o varietate de pești în nuanțele curcubeu- 
lui. Bolborositul lui blând crea în laborator o am- 
bianţă plăcută. 

Deasupra spaţiului de lucru, casa familiei Fargo 
mai avea trei etaje. Era o casă în stil spaniol de o mie 
o sută zece metri pătraţi, cu un parter necomparti- 
mentat, tavane boltite și suficiente ferestre și lumi- 
natoare, încât rareori aprindeau lumina mai mult 
de câteva ore pe zi. Electricitatea de care se foloseau 
era furnizată, în principal, de un sistem robust de 
panouri solare recent instalate pe acoperiș. 

La ultimul etaj era dormitorul principal al lui 
Sam și al lui Remi. Chiar dedesubt, erau patru apar- 
tamente pentru oaspeţi, o cameră de zi, o sufragerie 
şi o bucătărie deschisă care ieșea în afara stâncii, cu 
vedere spre ocean. La etajul doi, era o sală de gim- 
nastică cu echipament pentru exerciții aerobice, dar 
și aparate de forță, o saună, un bazin de înot Hy- 
dro-Worx uriaș, un perete de cățărat și o podea din 
lemn de esenţă tare, de nouăzeci de metri pătraţi, pe 
care Remi practica scrimă, și Sam, judo. 

Sam şi Remi luară două scaune dintr-un colţ al 
laboratorului. Selma li se alătură. Purta costumul 

ei tradițional de muncă: pantaloni kaki, pantofi 
sport, un tricou colorat și ochelari cu ramă de baga 
și lănţișor. Pete Jeffcoat și Wendy Corden veniră și 
ei să asculte. Bronzaţi, zvelți și nonșalanţi, asisten- 
ţii Selmei erau întruchiparea californianului, dar 
departe de a fi niște trântori de plajă. Jeff avea o di- 
plomă în arheologie, iar Wendy, în științe sociale. 

- E îngrijorată, spuse Remi, dar a ascuns asta față 
de copii. l-am spus că o s-o ţinem la curent. Selma, 
ai putea să o suni zilnic cât o să fim noi plecaţi...? 

- Sigur. Cum a mers audiența la Înălţimea Sa? 

Sam îi povesti întâlnirea lor cu Charlie King. 

- Eu și Remi am discutat despre asta în avion. 
Vorbește ca la carte, dar ceva nu-i în regulă cu el. 

- Mâna lui dreaptă, în primul rând, spuse Remi, 
apoi o descrise pe Zhilan Hsu. 

Când King nu era de față, femeia avea o atitu- 
dine care te umplea de frică, dar comportamentul 
ei la bordul avionului dezvăluia o poveste diferi- 
tă. Nemulțumirea lui King în privinţa numărului 
cuburilor de gheaţă din Jack Daniel's și reacţia ei 
smerită arătau nu numai că se temea de patronul 
ei, dar și că acesta era un despot căruia îi plăcea să 
deţină întotdeauna controlul. 

- Remi mai are o bănuială interesantă despre 
domnișoara Hsu, spuse Sam. 

-E amanta lui, preciză Remi. Sam nu e sigur, 
dar eu da. Iar King o ţine într-o lesă foarte strânsă, 
preciză Remi. 

-N-am terminat încă biografia familiei King, 
spuse Selma, dar, deocamdată, n-am găsit nimic 
despre Zhilan. Mai caut. Cu voia voastră, am să-l 
sun pe Rube. 

Rube Haywood, un alt prieten de-al lui Sam, 
lucra la sediul central al CIA din Langley, Virginia. 

Se cunoscuseră, dintre toate locurile din lume, toc- 
mai la infama unitate de instrucție pentru operaţi- 
uni secrete CIA de la Camp Peary, când Sam lucra 
la DARPA! (Agenţia pentru Proiecte de Cercetare 
Avansată în domeniul Apărării), iar Rube se pregă- 
tea să devină ofițer operativ. În timp ce „Ferma“ era 
un curs obligatoriu pentru cineva ca Rube, Sam par- 
ticipa la un experiment de cooperare: DARPA și CIA 
considerau că, cu cât înțelegeau mai bine inginerii 
cum lucrau agenţii operativi pe teren, cu atât mai 
bine vor putea să-i doteze pe spionii Americii. 

- Dacă trebuie, desigur. Și încă ceva, adăugă 
Sam. King pretinde că habar n-are la ce lucra tai- 
că-său. El afirmă că-l caută de aproape patruzeci 
de ani și totuși nu știe nimic despre pasiunile lui. 
Nu-mi vine să cred. 

- Mai spune și că nu s-a sinchisit să contacteze 
nici guvernul nepalez, nici Ambasada SUA, adăugă 
Remi. Cineva cu relaţiile lui King ar fi pus în miș- 
care o investigație cu doar câteva telefoane. 

- Şi zice că pe Frank nu l-ar fi interesat să cercete- 
ze casa tatălui său din Monterey. Dar Frank era prea 
meticulos ca să ignore astfel de probe. Dacă i-ar 
fi spus lui Frank despre ea, acesta cu siguranţă s-ar 
fi dus acolo. 

- Ce motiv ar fi avut să mintă? întrebă Pete. 

- Habar n-am, spuse Remi. 

- Şi care-i concluzia? întrebă Wendy. 

- Cineva are ceva de ascuns, răspunse Selma. 


! Defense Advanced Research Project Agency, agenție din 
cadrul Departamentului Apărării al Statelor Unite ale Americii, 
care se ocupă cu elaborarea de noi tehnologii folosite în scopuri 
militare (n.red.) 

- Asta credem și noi, confirmă Sam. Întrebarea 
e ce anume? King mai e și puţin paranoic. Ca să 
fiu drept, la cât de bogat e, probabil că-l înconjoară 
escrocii cu hoardele. 

- Până la urmă, nimic din toate astea nu con- 
tează, spuse Remi. Frank Alton a dispărut. Pe asta 
trebuie să ne concentrăm. 

-Şi de unde începem? întrebă Selma. 

- Din Monterey. 


Monterey, California 


Sam încetinea viteza în curbe, în timp ce faru- 
rile mașinii sondau ceața care se rotea deasupra 
pământului și prin frunzişul care contura drumul 
șerpuitor de pietriș. Sub ei, luminile caselor de pe 
faleză străluceau în întuneric, iar în depărtare, fa- 
rurile de navigaţie ale bărcilor de pescuit pluteau 
în beznă. Geamul de pe partea lui Remi era lăsat, 
astfel că auzeau, din când în când, gongul îndoliat 
al unei geamanduri din depărtare. 

Deși obosiţi, Sam și Remi abia așteptau să în- 
ceapă căutarea lui Frank, așa că prinseseră cursa 
de seară din San Diego, ajungând pe aeroportul 
Peninsula cu pistă dublă din Monterey, de unde au 
închiriat o mașină. 

Chiar fără să vadă structura casei lui Lewis 
„Bully“ King, era limpede că valora milioane de do- 
lari. Mai precis, proprietatea pe care era ridicată va- 
lora milioane de dolari. O priveliște asupra golfului 
Monterey nu era ieftină. Conform lui Charlie King, 
tatăl lui cumpărase casa la începutul anilor 1950. 
De atunci, valoarea îi crescuse ca prin minune, 

transformând o cocioabă din carton gudronat 
într-o adevărată mină de aur imobiliară. 

GPS-ul de pe bordul mașinii îi vorbi lui Sam, 
semnalând o nouă curbă. După ce cotiră, faruri- 
le măturară o cutie poștală singuratică, înfiptă în 
vârful unui par. 

- Aici e, spuse Remi, citind numărul. 

Sam intră pe aleea mărginită de arbori pitici și 
de un gard șubred din pari, care nu mai erau de 
mult albi, ce părea să se țină în picioare doar graţie 
viţei-de-vie care se încurcase prin el. Sam scoase 
mașina din viteză, apoi puse frână. In faţa lor, fa- 
rurile iluminau o casă din lemn, de nouăzeci de 
metri pătrați. Două ferestre mici acoperite flancau 
ușa de la intrare, în dreptul căreia se afla un șir de 
trepte din beton în plin proces de năruire. Fațada 
era văruită în ceea ce odinioară părea să fi fost un 
verde-închis. Acum, acolo unde vopseaua nu era 
scorojită, se vedea un măsliniu-palid. 

La capătul aleii, parțial ascuns de casă, se găsea 
un garaj pentru o singură mașină, cu jgheaburile 
acoperișului lăsate. 

- Sigur e o casă din anii 1950, spuse Remi. Asta 
da sobrietate... 

- Proprietatea trebuie să aibă cel puţin un hec- 
tar. E de mirare că a scăpat de mâna investitorilor. 

- Dacă nu ţinem seama de proprietarul ei. 

-Ai dreptate, spuse Sam. Trebuie să recunosc, 
ţi se cam face pielea de găină. 

- Eu voiam să spun că mă sperie de-a dreptul. 
Intrăm? 

Sam stinse farurile, apoi opri motorul, lăsând 
casa iluminată doar de razele palide ale lunii care 
se filtrau prin ceaţă. Sam înșfăcă o valiză din piele 
de pe bancheta din spate, apoi coborâră și închiseră 

portierele. În tăcerea aceea, zgomotul făcut de 
portierele trântite răsună ciudat de puternic. Sam 
scoase din buzunarul pantalonilor o lanternă cu 
micro LED și o aprinse. 

Merseră pe alee până la ușa din faţă. Cu pi- 
ciorul, Sam verifică stabilitatea treptelor. Făcu un 
semn din cap spre Remi, apoi urcă treptele, băgă în 
broască cheia primită de la Zhilan și o răsuci. Cu 
un clic, mecanismul se deschise. Împinse ușor ușa; 
balamalele scoaseră un geamăt previzibil. Sam păși 
peste prag, urmat de Remi. 

- Fă puţină lumină, spuse Remi. 

Sam întoarse fasciculul de lumină spre peretele 
de lângă cadrul ușii, unde Remi căuta un întrerupă- 
tor. Găsi unul și îl apăsă. Zhilan îi asigurase că vor 
avea curent şi se ţinuse de cuvânt. În trei colțuri ale 
încăperii, lămpi de podea se însuflețiră, proiectând 
vagi conuri de lumină galbenă pe pereţi. 

- Nu pare așa de abandonată cum zicea King, 
observă Sam. Nu numai că becurile lămpilor func- 
ţionau, dar nu se vedea nici urmă de praf. Probabil 
are pe cineva care face curăţenie în mod regulat. 

-Şi nu ţi se pare ciudat? întrebă Remi. Nu nu- 
mai că păstrează casa aproape patruzeci de ani 
după dispariţia tatălui său, dar o lasă exact cum e 
și o ţine curată, în timp ce curtea e o junglă. 

- Charlie King însuși mi se pare cam ciudat, așa 
că, nu, asta nu mă surprinde. Dă-i numai tipului o 
fobie la microbi și ascunde-i unghiera, că deja e pe 
teritoriul lui Howard Hughes. 


' Howard Robard Hughes Jr. (1905-1976), unul dintre cei mai 
bogaţi oameni din lume, cunoscut şi pentru comportamentul său 
excentric cauzat de unele tulburări obsesiv-compulsive (n.red.) 

Remi râse. 

- Măcar vestea bună e că n-avem mult de căutat. 

Avea dreptate. Interiorul casei lui Bully se ve- 
dea aproape în întregime din locul unde se aflau: 
o încăpere mare de douăzeci de metri pătraţi care 
părea să fie un atelier/birou, la est și la vest pereţi 
dominați de rafturi din tavan până-n podea, pline 
cu cărți, bibelouri, fotografii înrămate și vitrine ce 
păreau să conţină fosile și artefacte. 

În mijlocul încăperii se afla o masă de bucătărie 
cu blat de lucru pe care Lewis o folosise ca birou; pe 
ea, o mașină de scris portabilă veche, stilouri, cre- 
ioane, carneţele pentru notițe și vrafuri de cărţi. Pe 
peretele sudic erau trei uși - una care dădea într-o 
chicinetă, a doua într-o toaletă și a treia într-un dor- 
mitor. Dincolo de izul înțepător de clor și naftalină, 
casa mirosea a mucegai și a clei vechi pentru tapet. 

-Cred că mingea-i în terenul tău, Remi. Tu și 
Bully aţi fost - sau sunteţi - spirite înrudite. Am să 
verific celelalte camere. Strigă dacă vezi vreun liliac. 

- Nu-i amuzant, Fargo. 

Remi era o dură din cap până-n picioare și nu se 
temea să-și murdărească mâinile sau să facă ceva 
periculos, dar ura liliecii. Aripile lor de piele, lăbu- 
tele cu gheare și fețele ciupite ca de porc, atingeau 
o coardă primitivă în sufletul ei. Halloweenul era o 
sărbătoare plină de tensiune în casa familiei Fargo, 
și filmele clasice cu vampiri erau interzise. 

Sam făcu un pas spre ea, îi ridică bărbia cu de- 
getul arătător și o sărută. 

- Îmi cer scuze. 

-Se acceptă. 

În timp ce Sam intră în chicinetă, Remi scană 
rafturile cu cărţi. În mod previzibil, toate cărţile 


58 | CLIVE CUSSLER, GRANT BLACKWOOD 


păreau să fi fost scrise înainte de anii 1970. Văzu că 
Lewis King era un cititor eclectic. Deși majoritatea 
cărților avea o legătură directă cu arheologia și cu 
disciplinele înrudite - antropologia, paleontologia, 
geologia etc. -, mai găseai și volume de filosofie, 
cosmologie, sociologie, literatură clasică și istorie. 

Sam se întoarse în atelier. 

- Nimic interesant în celelalte camere. Aici cum e? 

-Cred că era un... Făcu o pauză și se întoarse. 
Cred că ar trebui să ne decidem la ce timp să vorbim 
despre el. Pornim de la premisa că e mort sau viu? 

-Să presupunem ultima variantă. Frank așa 
a făcut. 

Remi încuviinţă. 

-Cred că Lewis este un om fascinant. Dacă ar 
trebui să pun rămășag, aș zice că a citit majoritatea 
cărţilor de aici, dacă nu chiar pe toate. 

- Dacă lucra așa de mult pe teren cum a spus 
King, când ar fi avut timp? 

- Poate avea o metodă de lectură rapidă, sugeră 
Remi. 

- Posibil. Ce-i în vitrine? 

Sam flutură lanterna spre cea mai apropiată 
vitrină de umărul lui Remi. Ea privi înăuntru. 

- Vârfuri de săgeți Clovis!, spuse ea, referindu-se 
la numele de-acum universal atribuit vârfurilor 
de sulițe și săgeți construite din piatră, fildeș sau os. 
O colecţie frumoasă. 

Pe rând, începură să cerceteze și restul vitrine- 
lor. Colecţia lui Lewis era la fel de eclectică precum 


! Cultură paleoindiană preistorică, de la sfârşitul ultimei ere 
glaciare, caracterizată prin producerea „vârfurilor Clovis“ şi a 
uneltelor distinctive din fildeș și din os (n.tr.) 

biblioteca sa. Deși pline de artefacte arheologice - 
cioburi de oale, coarne de cerb cioplite, unelte din 
piatră, așchii de lemn pietrificate -, în vitrine se 
găseau și piese ce aparțineau științelor istorice: 
fosile, roci, ilustraţii ale unor plante și insecte 
dispărute, fragmente din manuscrise antice. 

Remi bătu cu degetul în sticla unei vitrine ce 
conținea un pergament scris în ceea ce părea a fi 
Devanăgari, alfabetul-părinte al nepalezei. 

- Interesant. Cred că e o reproducere. Uită-te 
acolo, pare a fi însemnarea unui traducător: 
„A. Kaalrami, Universitatea Princeton“. Dar nu e 
nici o traducere. 

- Acum verific, spuse Sam și scoase din buzunar 
iPhone-ul. Deschise web browserul Safari și aș- 
teptă să apară iconiţa reţelei 4G în bara de meniu 
a telefonului. În schimb, apăru un mesaj într-o 
fereastră a ecranului: 


Selectaţi o rețea wi-fi 
65IFPR 


Încruntat, Sam studie mesajul o clipă, apoi în- 
chise web browserul și deschise o aplicaţie de scris. 
Îi spuse lui Remi: 

- Nu pot să mă conectez. Uită-te aici. 

Remi întoarse privirea spre el. 

- Ce e? 

El îi făcu semn cu ochiul. 

- Uită-te. 

Ea merse lângă el și se uită pe ecranul iPhone-u- 
lui. Pe acesta stătea scris un mesaj: 


Urmează-mă. 

Remi nu șovăi nici o clipă. 

-Nu mă mir că n-ai prins semnal, spuse ea. 
Suntem la dracu-n praznic. 

- Ce părere ai? Am văzut tot ce era de văzut? 

- Așa cred. Hai să căutăm un hotel. 

Stinseră luminile, apoi ieșiră pe ușa din faţă și 
o încuiară în urma lor. Remi spuse: 

-Ce se întâmplă, Sam? 

-Am detectat o rețea wireless. E numită după 
adresa asta: False Pass Road nr. 1651. 

Sam căută din nou mesajul pe iPhone și i-l 
arătă lui Remi. 

-Ar putea fi un vecin? întrebă ea. 

- Nu, un semnal obișnuit n-ar ajunge mai de- 
parte de vreo patruzeci și cinci de metri. 

- Din ce în ce mai curios, spuse Remi. N-am vă- 
zut nici un modem sau router. De ce ar avea nevoie 
o casă, presupus abandonată, de o reţea wireless? 

-Nu-mi vine în minte decât un singur motiv 
și, ţinând cont cu cine avem de-a face, nu-i atât de 
absurd pe cât pare: supraveghere. 

- Camere? 

- Şi/sau aparate de ascultat. 

- King ne spionează? De ce? 

- Cine ştie, dar mi-a trezit curiozitatea. Trebuie 
să ne întoarcem în casă. Hai să ne uităm prin jur. 

- Şi dacă are camere și la exterior? 

- Alea-s greu de camuflat. O să fim cu ochii-n 
patru. 

Luminând cu lanterna în lungul fațadei casei şi 
al scafelor, străbătu aleea spre garaj. Când ajunse 
în colțul casei, se opri o clipă și trase cu ochiul. 
Făcu un pas înapoi. 

- Nimic, spuse Sam. Merse la ușa laterală a ga- 
rajului și încercă clanţa. Era încuiată. Sam își scoa- 
se hanoracul, îl înfășură pe mâna dreaptă şi lovi 
cu pumnul în geamul de sticlă de deasupra clanţei, 
până când sticla se sparse cu o bufnitură înfun- 
dată. Dădu la o parte cioburile de sticlă rămase, 
apoi întinse braţul și descuie ușa. 

Odată intrat, nu-i luă decât un minut să găseas- 
că panoul electric. Sam deschise capacul și studie 
configuraţia. Era pe stil vechi, cu siguranţe. Unele 
dintre ele păreau relativ noi. 

- Şi acum? întrebă Remi. 

- Nu mă bag la siguranţe. 

Cobori fasciculul de lumină al lanternei de 
pe panou pe cadrul de fundaţie din lemn, apoi 
în stânga stâlpului de alături, unde găsi contorul 
electric. Cu ajutorul briceagului, smulse cablul, 
apoi deschise capacul și închise întrerupătorul de 
la linia electrică principală. 

- Cu condiţia ca Bully să nu aibă un generator 
sau baterii de rezervă ascunse pe undeva, ar trebui 
să fie suficient, spuse Sam. 

Se întoarseră la treptele din fața casei. Remi scoa- 
se iPhone-ul și căută reţeaua wireless. Dispăruse. 

- Calea-i liberă, spuse ea. 

- Să vedem ce are de ascuns Charlie King. 


Din nou înăuntru, Remi merse direct la vitrina 
ce conţinea pergamentul Devanăgari. 

- Sam, poţi să-mi aduci camera foto? 

Sam deschise valiza, pe care o pusese pe un fo- 
toliu din apropiere, scoase aparatul Canon G10 al 
lui Remi și i-l dădu. Ea începu să fotografieze vitri- 
na. Când termină, trecu la următoarea. 


62 | CLIVE CUSSLER, GRANT BLACKWOOD 


- Măcar să cercetăm totul, dacă tot ne-am apucat. 

Sam încuviinţă din cap. Cu mâinile în șolduri, 
trecu în revistă rafturile. Făcu un calcul scurt în 
minte; erau între cinci și şase sute de volume, după 
estimările lui. 

- Mă apuc să frunzăresc paginile. 

În scurt timp deveni limpede că cei pe care-i an- 
gajase King să facă curăţenie în casă nu dăduseră 
prea mare atenţie rafturilor; deși cotoarele cărților 
erau șterse, partea de sus era acoperită cu un strat 
gros de praf. Înainte să scoată câte un volum, Sam 
căuta amprente cu lanterna. Nici unul nu părea să 
fi fost atins de mai bine de un deceniu. 


După două ore și o sută de strănuturi, puseră la 
loc și ultima carte. Remi, care terminase de foto- 
grafiat vitrinele cu o oră mai devreme, îl ajutase pe 
Sam cu ultima sută de volume. 

- Nimic, spuse Sam, îndepărtându-se de un raft 
și ștergându-și palmele de pantaloni. Tu? 

- Nimic. Dar am găsit ceva interesant într-una 
dintre vitrine. 

Deschise camera foto, derulă până la imaginea 
dorită și i-o arătă lui Sam. El o cercetă o clipă. 

- Ce sunt alea? 

- Nu sunt sigură, dar cred că sunt coji de ouă 
de struţ. 

- Şi inscripţia? E o limbă? Artă? 

- Nu știu. Le-am scos din vitrină și le-am foto- 
grafiat pe fiecare în parte. 

-Şi ce semnificaţie au? 

- Pentru noi, în mod special, probabil că nici 
una. Într-un context mai larg... Remi ridică din 
umeri. Poate că au o semnificaţie deosebită. 

În 1999, îi explică Remi, o echipă de arheo- 
logi francezi a descoperit un depozit de două sute 
șaptezeci de fragmente de ouă de struţ gravate la 
Diepkloof Rockh Shelter, în Africa de Sud. Cojile 
erau gravate cu modele geometrice vechi de cinci- 
zeci și cinci sau șaizeci și cinci de mii de ani și apar- 
țineau perioadei culturale litice, cunoscute drept 
Howiesons Poort. 

- Experții încă mai dezbat semnificația inscrip- 
țiilor, continuă Remi. Unii susţin că sunt lucrări 
artistice; alții, o hartă; iar alţii, o formă de limbaj 
scris. 

- Şi astea sunt similare? 

- Nu-mi aduc aminte, trebuie să mă gândesc 
puţin. Dar dacă sunt de același tip precum cele 
din Africa de Sud, încheie Remi, atunci predatează 
descoperirea de la Diepkloof cu cel puţin treizeci și 
cinci de ani. 

- Poate că Lewis nu știa ce are în posesie. 

-Mă îndoiesc. Orice arheolog care cunoaște 
meserie le-ar identifica valoarea. După ce-l vom 
găsi pe Frank și lucrurile se vor întoarce la normal - 
Sam deschise gura ca să vorbească, dar Remi se 
corectă rapid -, la normal pentru noi, am să mă 
interesez de asta. 

Sam oftă. 

- Deci, deocamdată, tot ce avem legat de Nepal 
nu e decât pergamentul Devanăgari. 


Capitolul 4 
Kathmandu, Nepal 


Sam și Remi au fost treziți de glasul pilotului, care 
anunţa că se apropiau de Aeroportul Internaţional 
Tribhuvan, din Kathmandu. După ce își petrecuse- 
ră cea mai mare parte din ultimele trei zile în aer, 
avură nevoie de treizeci de secunde întregi ca să 
se trezească de-a binelea. Cursa lor United-Cathay 
Pacific-Royal Nepal durase aproape treizeci și două 
de ore. 

Sam se ridică în capul oaselor, își întinse brațe- 
le deasupra capului, apoi își reglă ceasul după cel 
digital de pe ecranul scaunului din faţa sa. Alături 
de el, Remi flutură din pleoape. 

- Un regat pentru o cană de cafea, murmură ea. 

- Ajungem la sol în douăzeci de minute. 

Remi deschise ochii de tot. 

- Mai că uitasem... 

În ultimii ani, Nepalul intrase în comerțul cu 
cafea. În ceea ce-i privea pe soţii Fargo, boabele 
cultivate în regiunea Arghakhanchi a ţării produ- 
ceau cea mai bună cafea din lume. 

Sam îi zâmbi. 

-Îți cumpăr câtă cafea poţi să bei. 
- Eşti eroul meu. 


Avionul se înclină puternic și amândoi priviră pe 
geam. În mintea celor mai mulți turiști, numele Ka- 
thmandu evoca viziuni exotice cu temple budiste și 
călugări în robe, călători în care cu boi și oameni de 
munte, tămâie, mirodenii, colibe dărăpănate și văi 
umbrite pitite între crestele Himalayei. Însă nimeni 
dintre cei care vizitează prima oară orașul nu-și 
imaginează o metropolă agitată, cu 750 000 de lo- 
cuitori, dintre care nouăzeci și opt la sută știu carte. 

Văzut din aer, Kathmandu pare să fi căzut în- 
tr-o vale ca un crater, înconjurată de patru lanţuri 
muntoase maiestuoase: Shivapuri, Phulchowski, 
Nagarjun și Chandragiri. 

Sam şi Remi mai fuseseră de două ori aici în 
vacanţă. Ştiau că, în ciuda populaţiei sale, la sol, 
Kathmandu părea un conglomerat de sate de mă- 
rime mijlocie, injectate în venele modernităţii. Pe 
o stradă găseai un templu vechi de o mie de ani, 
închinat zeului hindus Shiva, pe următoarea, un 
magazin cu telefoane mobile; pe arterele principale, 
taxiuri hibride atrăgătoare și ricșe colorat împodo- 
bite îşi disputau clienţii; într-o piaţă, situate față în 
faţă, un restaurant tematic Oktoberfest și un vân- 
zător ambulant care le vindea boluri cu chaat trecă- 
torilor. Și, desigur, ascunse pe versanţii munţilor și 
în vârful crestelor abrupte ce înconjoară orașul, sute 
de temple și mănăstiri, unele mai vechi chiar decât 
Kathmandu. 


Călători experimentați, Sam și Remi erau pregă- 
titi pentru vamă, de care trecură fără nici o băta- 
ie de cap. Ajunseră imediat în afara terminalului, 

pe trotuarul lângă care se adunau mijloacele de 
transport, sub o marchiză semicirculară modernă. 
Fațada terminalului era finisată cu o teracotă ima- 
culată, cu un acoperiș foarte înclinat, împodobit cu 
sute de gravuri rectangulare. 

- Unde ne-a făcut Selma rezervare? 

- La hotelul Hyatt Regency. 

Remi încuviință din cap. La ultima vizită în 
Kathmandu, sperând că se vor cufunda în cultura 
nepaleză, se cazaseră într-un hostel care, din în- 
tâmplare, era situat lângă un ţarc de iaci. Descope- 
riseră că iacii nu se sinchiseau deloc de modestie, 
intimitate sau somn. 

Sam păși pe bordură și făcu semn unui taxi. 
Din spatele lor se auzi un glas de bărbat: 

- Sunteţi doamna și domnul Fargo? 

Sam și Remi se întoarseră și văzură un băiat și 
o fată, amândoi în jur de douăzeci de ani, două 
imagini aproape leite, care semănau la rândul lor 
cu Charles King - cu o singură diferenţă surprin- 
zătoare. Deși copiii lui King fuseseră binecuvântați 
cu părul blond spălăcit, ochii albaștri și zâmbetul 
larg al tatălui lor, chipurile lor purtau și trăsături 
subtile, dar clar asiatice. 

Remi îi aruncă pe furiș o privire lui Sam, pe care 
el o interpretă imediat, în mod corect; bănuiala ei 
în legătură cu Zhilan Hsu era măcar parţial adevă- 
rată. Cu toate acestea, dacă cei doi Fargo nu mer- 
geau prea departe cu presupunerile, statutul ei îl 
depăşea cu mult pe cel al unei amante obișnuite. 

- Da, noi suntem, răspunse Sam. 

Băiatul, care avea înălțimea tatălui său, dar 
nu şi corpolenţa acestuia, întinse o mână și le-o 
strânse pe-a lor cu vigoare. 

- Eu sunt Russell. Ea e sora mea, Marjorie. 

- Sam... Remi. Nu credeam că suntem așteptați. 

-Am hotărât să luăm inițiativa, spuse Marjorie. 
Suntem aici cu afaceri în numele tatei, deci nu-i 
nici un deranj. 

Russell spuse: 

-Dacă nu aţi mai vizitat Kathmandu, poate 
să vă creeze o stare de confuzie. Suntem cu mașina. 
Vă ducem la hotel cu cea mai mare plăcere. 


Hotelul Hyatt Regency era la vreo trei kilome- 
tri nord-vest de aeroport. Drumul cu Mercedesul 
sedan al fraţilor King a fost lin, chiar dacă rapid. 
În interiorul izolat fonic și cu geamuri fumurii, că- 
lătoria li se păru puţin suprarealistă lui Sam și lui 
Remi. Aflat la volan, Russell străbătea cu ușurință 
străzile înguste și debusolante, în timp ce Marjo- 
rie, pe locul din dreapta lui, le ţinea peste umăr 
un discurs geografic din fugă, cu tot farmecul unei 
broșuri turistice înregistrate. 

În cele din urmă, opriră în faţa culoarului aco- 
perit de pe aleea hotelului Hyatt. Russell și Mar- 
jorie ieșiră din mașină și deschiseră portierele din 
spate înainte ca Sam și Remi să atingă mânerele. 

Aidoma terminalului de la aeroport, arhitectura 
hotelului Hyatt Regency era un amestec de vechi 
și modern: o fațadă înaltă, de dimensiunea a șase 
etaje, din teracotă, și terminată cu un acoperiș 
ca o pagodă. Proprietatea luxoasă și bine îngrijită 
se întindea pe opt hectare. 

Un hamal se apropie de maşină și Russell lătră 
ceva în nepaleză. Bărbatul încuviinţă cu putere din 
cap şi zâmbi forţat, apoi scoase lucrurile din port- 
bagaj şi dispăru în hol. 

-Vă lăsăm să vă instalaţi, spuse Russell și le 
înmână fiecăruia o carte de vizită. Sunaţi-mă mai 
târziu, ca să vedem cum vreţi să procedaţi. 

- Să procedăm? repetă Sam. 

Marjorie zâmbi. 

- Ne cerem scuze, probabil că tata a uitat să vă 
spună. Ne-a rugat să vă fim ghizi câtă vreme îl că- 
utaţi pe domnul Alton. Ne vedem mâine! 

Cu zâmbete și fluturări de mână aproape sin- 
crone, frații King urcară înapoi în Mercedes și 
plecară. 

Sam și Remi urmăriră din ochi preţ de câte- 
va secunde mașina care se îndepărta. Apoi, Remi 
murmură: 

- E cineva normal în familia King? 

Patruzeci și cinci de minute mai târziu, erau 
instalați în apartament și își savurau cafeaua. 


După ce-și petrecură după-amiaza relaxându-se 
pe marginea piscinei, se întoarseră în apartamen- 
tul lor pentru un cocktail. Sam comandă un Gin 
Gibson Sapphire Bombay, iar Remi un Cosmopo- 
litan Ketel One. Terminară de citit dosarul pe care 
li-l dăduse Zhilan pe aeroportul din Palembang. 
Deși aparent era bine documentat, nu găsiră ceva 
prea concludent cu care să-și înceapă căutarea. 

-Trebuie să recunosc, spuse Remi, că amestecul 
genelor lui Zhilan Hsu și Charlie King a produs... 
rezultate interesante. 

- Eşti foarte diplomată, Remi, dar, să fim sin- 
ceri, Russell și Marjorie îţi dau fiori. Pune alături 
de înfățișarea lor atitudinea exagerată de prietenie 
și obţii o pereche de ucigași în serie din filmele 
de la Hollywood. Ai văzut vreo trăsătură de-a lui 
Zhilan la ei? 

- Nu, dar sper din suflet să nici nu aibă așa ceva. 
Dacă e mama lor înseamnă că avea probabil opt- 
sprezece sau nouăsprezece ani când i-a născut. 

- Deci King ar fi avut atunci vreo patruzeci și 
cinci. 

-Ai observat lipsa accentelor texane? Cred că 
am prins o vagă sonoritate Ivy League în felul cum 
pronunţă vocalele. 

- Deci tăticu' i-a trimis din Texas la colegiu. Dar 
eu vreau să ştiu cum de-au aflat cu ce cursă venim? 

- Charlie King își arată mușchii? Vrea să ne dea 
de înţeles că are informatori buni? 

- Probabil. Asta ar explica și de ce nu ne-a aver- 
tizat de apariţia gemenilor-minune. La câtă putere 
are, probabil că se crede un maestru când e vorba 
să ia oamenii pe nepregătite. 

-Nu-mi place să ne sufle în ceafă oriunde am 
merge. 

-Nici mie, dar hai să le facem pe plac mâine și 
să vedem ce știu despre activitățile lui Frank. Am o 
vagă bănuială că familia King știe mult mai multe 
decât lasă să se înţeleagă. 

- De acord, răspunse Remi. Totul se rezumă la 
un singur lucru, Sam: King încearcă să facă pe pă- 
pușarul. Întrebarea e de ce? Fiindcă îi place să con- 
troleze totul sau fiindcă are ceva de ascuns? 

Se auzi soneria de la ușă. În timp ce se pregătea 
să deschidă ca să ia plicul ce tocmai fusese strecu- 
rat pe dedesubt, Sam spuse: 

- E confirmarea rezervărilor la cină. 

- Da? 

-Asta numai dacă poți să fii gata în treizeci 
de minute, replică Sam. 

- Mi-ar plăcea, dar unde mergem? 

- La Bhanchka și Ghan, răspunse Sam. 

-Cum de ţi-ai amintit? 

-Cum să uiţi mâncarea și ambianța din Nepal? 

Douăzeci şi cinci de minute mai târziu, Remi se 
schimbase în pantaloni Akris și o bluză, cu un sa- 
cou asortat luat pe braț. lar Sam, proaspăt bărbierit, 
îmbrăcat într-o cămașă albastră Robert Graham și 
pantaloni gri-închis, o conduse afară din cameră. 


Remi fu doar parţial surprinsă când se trezi la 
patru dimineaţa și nu-și găsi soţul în pat, ci in- 
stalat într-un fotoliu, în salonașul apartamentu- 
lui. Când ceva nu-i dădea pace subconștientului 
lui Sam Fargo, rareori putea să doarmă. Îl găsi la 
lumina blândă a unei veioze, citind dosarul de la 
Zhilan. Cu șoldul, Remi împinse cu blândeţe mapa 
din hârtie de Manila. Apoi se așeză în poala lui și-și 
strânse în jurul trupului cămașa lungă La Perla din 
mătase. 

-Cred că am găsit vinovatul, spuse el. 

- Arată-mi. 

El frunzări câteva pagini prinse cu agrafe. 

- Rapoartele trimise zilnic prin e-mail de Frank 
lui King. Încep din ziua când a sosit aici și se opresc 
în dimineaţa dispariției lui. Observi ceva diferit la 
ultimele trei e-mailuri? 

Remi le parcurse rapid. 

- Nu. 

-Le-a semnat pe toate cu „Frank“. Uită-te la 
cele de dinainte. 

Remi făcu întocmai. Strânse din buze. 

- Semnate simplu: „FA“. 

- Așa semna și e-mailurile pe care mi le trimitea 
mie. 

-Ce înseamnă asta? 

-E doar o speculație. Aș spune că fie nu Frank 
a trimis ultimele trei e-mailuri, fie a încercat să 
codifice un semnal de S.O.S. 

- Greu de crezut. Frank ar fi găsit un cod mai 
inteligent. 

- Deci ne mai rămâne o opţiune. A dispărut mai 
devreme decât crede King. 

-Şi cineva s-a dat drept el, conchise Remi. 


La cincizeci de kilometri 
nord de Kathmandu, Nepal 


În semiîntunericul dinaintea zorilor, Range 
Roverul coti de pe drumul principal. Farurile sale 
măturau câmpurile verzi terasate pe măsură ce 
ţineau drumul șerpuitor spre fundul văii, unde se 
intersecta cu alt drum, de data aceasta mai îngust, 
cu făgașe brăzdate în noroi. Roverul se hurducăi 
pe cărare câteva sute de metri până să ajungă la 
un pod. Dedesubt, un râu învolburat, a cărui apă 
întunecată se ridica deasupra traverselor celor mai 
joase ale podului. Pe malul opus, farurile Roveru- 
lui iluminară scurt un indicator. În nepaleză, scria: 
„Trisuli“. După încă jumătate de kilometru, mași- 
na ajunse la o clădire turtită din cărămidă cenușie, 
cu un acoperiș de tablă peticit. Alături de o ușă din 
lemn, se vedea o lumină galbenă la fereastra pătra- 
tă. Roverul frână în faţa clădirii şi motorul se opri. 

Russell și Marjorie King coborâră din mașină și 
se îndreptară spre ușă. O pereche de siluete um- 
brite se iviră de după fiecare colţ al clădirii și îi în- 
tâmpinară. Fiecare bărbat purta o armă automată 

de-a curmezișul pieptului. Se aprinseră lanterne- 
le, al căror fascicul lumină chipurile fraților King, 
apoi se stinseră. Cu un semn smucit din cap, unul 
dintre paznici le făcu semn să intre. 

Înăuntru, un bărbat stătea la o masă demon- 
tabilă din lemn. În afara acesteia şi a unei lămpi cu 
kerosen ce arunca o lumină tremurătoare, camera 
era goală. 

- Colonele Zhou, mârâi Russell King. 

-Bine aţi venit, prietenii mei americani fără 
nume. Luaţi loc, vă rog. 

Făcură întocmai, ocupând banca din faţa lui 
Zhou. Marjorie spuse: 

- Nu sunteţi în uniformă. Sper că n-o să ne 
spuneți că vă temeţi de patrulele armatei nepaleze. 

Zhou chicoti. 

- Nici pe departe. Sunt sigur că oamenilor mei 
nu le-ar displăcea să tragă la ţintă, dar mă îndoiesc 
că superiorii mei ar vedea cu ochi buni faptul că am 
trecut granița fără să apelez la procedura standard. 

- Dumneavoastră ați propus această întâlnire, 
spuse Russell. De ce ne-aţi chemat aici? 

- Trebuie să discutăm despre permisele pe care 
le-aţi cerut. 

- Adică despre permisele pe care le-am plătit 
deja? ripostă Marjorie. 

-Chestie de semantică. În regiunea în care vreţi 
să pătrundeţi sunt multe patrule... 

-În toată China sunt multe patrule, observă 
Russell. 

- O singură zonă din regiunea unde vreţi să că- 
lătoriţi intră în subordinea mea. 

- Până acum, asta n-a mai constituit o problemă. 

- Lucrurile se mai schimbă. 

- Ne strângi cu ușa, spuse Marjorie. 

Chipul îi era lipsit de expresie, dar avea o privire 
dură, rea. 

- Nu cunosc expresia. 

- Ne șantajezi. 

Colonelul Zhou se încruntă. 

- E un cuvânt prea dur. Adevărul e că aveţi drep- 
tate, m-ați plătit deja. Din păcate, din cauza unei 
restructurări în districtul meu, am mai multe guri 
de hrănit, dacă înţelegeţi ce vreau să zic. Dacă nu 
le hrănesc, or să înceapă să vorbească cu cine nu 
trebuie. 

- Poate ar trebui să vorbim cu ei, și nu cu dum- 
neavoastră, spuse Russell. 

- N-aveţi decât. Dar aveţi timpul necesar? Din 
câte îmi amintesc, v-a luat opt luni ca să mă găsiţi. 
Sunteţi dispuși s-o luaţi de la capăt? Aţi avut noroc 
cu mine. Data viitoare, riscaţi să ajungeţi la puș- 
cărie ca spioni. De fapt, niciodată nu-i prea târziu. 

- Joci un joc periculos, domnule colonel, spuse 
Marjorie. 

- Nu mai periculos decât trecerea ilegală în te- 
ritoriul chinez. 

- Şi, presupun, nu mai periculos decât neglijen- 
ţa de a nu-ţi pune oamenii să ne percheziţioneze 
de arme. 

Zhou miji ochii, aruncă o privire spre ușă, apoi 
se uită din nou la gemenii King. 

- N-aţi îndrăzni, spuse el. 

- Ea da, spuse Russell. Și eu. Fii sigur de asta. 
Dar nu acum. Nu în seara asta. Domnule colonel, 
dacă ai ști cine suntem, te-ai gândi de două ori 
înainte să ne șantajezi de bani. 

- Poate nu vă știu numele, dar am mai cunoscut 
oameni ca voi și cam bănuiesc ce căutați. 

-Cât îţi trebuie ca să hrănești gurile în plus? 
întrebă Russel. 

- Douăzeci de mii - în euro, nu dolari. 

Russell și Marjorie se ridicară. 

-O să primeşti banii în cont până diseară. 
Te contactăm când suntem gata să trecem graniţa. 


Își dădea seama, după răcoarea nopţii, după lip- 
sa zgomotelor din trafic și după clinchetul apro- 
piat și frecvent al clopoţeilor iacilor că se afla pe 
un deal destul de înalt. Cum fusese legat la ochi 
imediat ce fusese îmbrâncit în dubiţă, nu putuse 
să-și dea seama cât de departe de Kathmandu îl 
duseseră. La zece kilometri sau la o sută, oricum 
nu conta. Odată ieșiţi în afara văii unde era situat 
orașul, terenul putea să înghită un om cu totul - 
și chiar așa se și întâmplase, de mii de ori. Râpe, 
peșteri, doline, crevase... un milion de locuri unde 
te puteai ascunde sau muri. 

Podeaua și pereţii erau din scânduri neșlefui- 
te, la fel ca patul. Salteaua era căptușită cu paie şi 
mirosea vag a bălegar. Ghici că soba veche era din 
tuci, după sunetul ușiţei pentru lemne izbite de fie- 
care dată când răpitorii lui intrau ca să alimenteze 
focul. Din când în când, peste mirosul înțepător al 
fumului de lemne, simţea izul vag al combustibilu- 
lui folosit, de obicei, de căruțași și alpiniști. 

Era ţinut într-o colibă abandonată, destinată 
drumețţilor, undeva suficient de departe de cărările 
bătute, pe unde nu se abăteau musafiri nepoftiţi. 

Răpitorii lui scoseseră mai puţin de douăzeci de 
cuvinte de când îl capturaseră, toate fiind porunci 

grosolane într-o engleză stâlcită: stai jos, ridică-te, 
mănâncă, baie... Însă, în cea de-a doua zi, surprin- 
sese o frântură de conversaţie prin peretele colibei. 
Cu toate că nu știa aproape deloc nepaleză, își dă- 
duse seama ce limbă vorbeau. Fusese luat prizonier 
de localnici. Dar de cine? Terorişti sau războinici 
de gherilă? Nu știa să fi operat vreo armată de acest 
gen în Nepal. Răpitori? Se îndoia. Nu-l obligaseră 
să facă vreo înregistrare sau să scrie vreo scrisoare 
de recompensă. Nici nu se purtaseră rău cu el. Era 
hrănit în mod regulat, avea apă de băut la discreţie, 
și sacul lui de dormit era numai bun pentru tem- 
peraturi sub zero grade. Când îl mutau de colo-co- 
lo, erau fermi, dar nu brutali. Se întrebă din nou: 
Cine? Şi de ce? 

Până acum, făcuseră o singură greșeală majoră - 
în timp ce-i legaseră încheieturile cu ceea ce părea 
a fi funie de căţărat, neglijaseră să verifice dacă în 
colibă nu existau margini ascuţite. Pe scurt, găsise 
patru: picioarele patului său, fiecare fiind ieșit în 
afara saltelei cu câţiva centimetri. Lemnul primitiv 
tăiat nu era sablat. Nu tăiau tocmai ca lamele unui 
ferăstrău, dar era un început. 


Capitolul 5 


Kathmandu, Nepal 


Așa cum promiseseră, Russell și Marjorie traseră pe 
aleea din faţa hotelului Hyatt la nouă fix, a doua zi 
dimineaţa. Cu ochii luminoși și zâmbitori, gemenii 
îi întâmpinară pe Sam şi Remi cu o nouă rundă de 
strângeri de mână, apoi îi conduseră spre Merce- 
des. Cerul era de un albastru strălucitor, iar aerul 
răcoros. 

- Unde mergem? întrebă Russell în timp ce băga 
mașina în viteză și ieșea de pe alee. 

- Ce părere aveţi de locurile unde Frank Alton 
pare să-și fi petrecut majoritatea timpului? sugeră 
Remi. 

- Nici o problemă, răspunse Marjorie. Conform 
e-mailurilor trimise tatei, și-a petrecut cea mai 
mare parte a timpului în zona defileului Chobar, 
cam la opt kilometri sud-est de aici. Acolo, râul 
Bagmati părăsește valea. 

Merseră în tăcere câteva minute. 

- Dacă bunicul vostru a fost persoana fotogra- 
fiată în Lo Monthang... spuse Sam. 

-Nu crezi că era el? îl întrerupse Russell, pri- 
vindu-l în oglinda retrovizoare. Tata așa crede. 

- Încercam să pun răul în faţă. Dacă era buni- 
cul vostru, aveţi vreo idee de ce s-ar fi aflat în zona 
aceea? 

- Nu-mi vine nimic în minte, răspunse Marjorie 
cu nepăsare. 

- Tatăl vostru nu părea să știe cu ce se ocupa 
Lewis. Nici voi nu sunteţi la curent? 

- Presupun că era ceva legat de arheologie, răs- 
punse Russel. Noi nu l-am cunoscut, se înțelege. 
Doar am auzit povești de la tata. 

-Să nu mă înţelegeţi greșit, dar v-aţi gândit 
să încercați să aflaţi cu ce se ocupa Lewis? Ne-ar 
putea ajuta în căutări. 

-Tata ne ţine cam ocupați, spuse Marjorie. 
De altfel, de aceea angajează experţi ca voi doi și 
ca domnul Alton. 

Sam și Remi avură un schimb de priviri. La fel 
ca tatăl lor, gemenii King păreau doar marginal in- 
teresaţi de detaliile vieţii bunicului lor. Detaşarea 
lor părea aproape patologică. 

- Ce şcoală aţi terminat? întrebă Remi, schim- 
bând subiectul. 

- N-am terminat nici una, răspunse Russell. 
Am învăţat acasă, tata ne-a angajat preceptori. 

-Şi ce s-a întâmplat cu accentul vostru? 

Marjorie nu răspunse imediat. 

- Înţeleg unde baţi. Când aveam patru ani, ne-a 
trimis să locuim cu mătușa noastră, în Connecti- 
cut. Am stat acolo până când am terminat școala, 
apoi ne-am mutat înapoi în Houston ca să lucrăm 
pentru tata. 

- Deci nu l-aţi văzut prea mult cât aţi fost mici? 
întrebă Sam. 

- E un om ocupat. 

Răspunsul lui Marjorie nu vădea nici o urmă 
de ranchiună, ca și cum ar fi fost perfect normal 
să-ţi trimiţi pachet copiii într-un alt stat timp de 
paisprezece ani, ca să fie crescuţi de preceptori și 
de rude. 

- Puneţi cam multe întrebări, spuse Russell. 

-Suntem curioși din fire, răspunse Sam. Defect 
profesional. 


Sam și Remi nu se așteptaseră ca vizita lor în 
defileul Chobar să dea prea multe rezultate, și de 
aceea nu fură dezamăgiţi. Russell și Marjorie le ară- 
tară câteva atracţii locale şi le furnizară alte infor- 
maţii turistice. 

Întorși la mașină, Sam și Remi îi rugară să-i 
ducă la următoarea destinaţie: epicentrul istoric 
al orașului, cunoscut drept Piața Durbar, unde se 
aflau vreo cincizeci de temple. 

În mod previzibil, această vizită se dovedi la fel 
de irelevantă ca prima. Urmăriţi îndeaproape de 
gemenii King, Sam și Remi se plimbară în jurul 
pieţei și în împrejurimi timp de o oră, cu osten- 
taţie; făcură fotografii, își consultară harta și luară 
notițe. Într-un final, cu puţin înainte de prânz, îi 
rugară să-i ducă înapoi la Hyatt. 

- Aţi terminat? întrebă Russell. Sunteţi siguri? 

- Da, spuse Sam. 

- Vă ducem oriunde doriţi cu cea mai mare plăcere, 
le propuse Marjorie. 

- Trebuie să mai facem câteva cercetări înainte 
să continuăm, spuse Remi. 

- Vă putem ajuta și noi. 

Tonul vocii lui Sam deveni puţin mai dur: 
- La hotel, vă rog. 

Russell ridică din umeri. 

- Cum vreţi. 


Din hol, priviră cum se depărtează Mercedesul. 
Sam scoase iPhone-ul din buzunar și verifică ecranul. 

- Un mesaj de la Selma. 

Îl ascultă, apoi spuse: 

- A descoperit ceva despre familia King. 

Întorși în camera lor, Sam puse telefonul 
pe speaker și apăsă pe apelare rapidă. După treizeci 
de secunde de păcănituri, reuși să se conecteze. 

- În sfârșit, răspunse Selma. 

- Am făcut un tur cu gemenii King. 

- Ceva rezultate? 

- Doar că ne-au întărit dorinţa să scăpăm de ei, 
spuse Sam. Ce-ai bun pentru noi? 

- În primul rând, am găsit pe cineva care știe să 
traducă pergamentul Devanăgari pe care l-aţi găsit 
în casa lui Lewis. 

- Fantastic, spuse Remi. 

- Asta nu-i tot. Cred că e traducătorul original - 
acel A. Kaalrami de la Princeton. Numele ei mic e 
Adala. Are aproape șaptezeci de ani și e profesor 
la... Vreţi să ghiciţi? 

- Nu, spuse Sam. 

- Universitatea Kathmandu. 

- Selma, ești o comoară la casa omului, spuse 
Remi. 

-În mod normal, aş fi de acord, doamnă Fargo, 
dar am avut un noroc chior. Vă trimit prin e-mail 

datele de contact ale profesorului Kaalrami. Așa! 
În continuare, după ce am căutat în zadar infor- 
maţii despre familia King, într-un final l-am su- 
nat pe Rube Haywood. Îmi trimite informaţiile pe 
măsură ce le obţine și el, dar ce avem până acum e 
interesant. Mai întâi de toate, King nu e adevăratul 
nume de familie. E versiunea anglicizată a nume- 
lui german original: König. lar prenumele lui Lewis 
era la origine Lewes. 

- De ce şi l-a schimbat? întrebă Remi. 

- Nu suntem absolut siguri în privinţa asta, dar 
ceea ce știm e că Lewis a imigrat în America în 
1946 și a obţinut un post de profesor la Univer- 
sitatea din Syracuse. Câţiva ani mai târziu, când 
Charles avea patru ani, Lewis i-a abandonat pe el 
și pe mama lui și s-a apucat să colinde lumea. 

- Asta-i tot? 

- Am aflat cu ce afaceri se ocupă Russell și Mar- 
jorie acolo. Unul dintre concernele miniere ale lui 
King - SRG, sau Strategic Resources Group - a ob- 
ţinut anul trecut de la guvernul nepalez autorizația 
să facă, citez, „studii de explorare legate de exploa- 
tarea metalelor industriale și preţioase“. 

- Şi ce înseamnă asta, mai exact? întrebă Remi. 
E o declaraţie de intenţie extrem de vagă. 

- Deliberat vagă, completă Sam. 

-Compania nu e cotată pe piaţă, de aceea nu 
prea poți face rost de informaţii, răspunse Selma. 
Am găsit două șantiere închiriate de SRG. Sunt în 
nord-estul orașului. 

- O reţea încurcată, spuse Remi. Gemenii King 
supraveghează o operaţiune minieră de familie în 
același loc și în același timp în care Frank dispa- 
re căutându-l pe tatăl lui King, care e posibil să fi 

bântuit sau nu în jurul Himalayei, în ultimii pa- 
truzeci de ani. Am uitat ceva? 

- Cam asta-i tot, spuse Sam. 

- Vreţi să vă dau detalii despre șantierele SRG? 
întrebă Selma. 

- Deocamdată nu, răspunse Sam. Aparent, nu 
există nici o legătură, dar, cu Regele Charlie, 
nu ştii niciodată. 


După ce aranjară cu recepţionerul de la Hyatt 
să închirieze o mașină, porniră la drum. Sam con- 
ducea, în timp ce Remi îl ghida, cu o hartă a orașu- 
lui Kathmandu întinsă pe bordul unui SUV Nissan 
X-Trail. 

Una dintre puţinele lecţii învăţate (și uitate tot 
atunci) la ultima lor vizită în Kathmandu, în urmă 
cu șase ani, le reveni în memorie imediat după ce 
părăsiră hotelul. 

Cu excepţia arterelor principale, precum Tridevi 
și Ring Road, străzile din Kathmandu aveau rareori 
nume, atât pe hartă, cât și pe indicatoare. Instruc- 
ţiunile verbale erau furnizate în funcţie de repere, 
de obicei acestea fiind intersecţii sau pieţe - cu- 
noscute drept chowks, respectiv toles - și, ocazio- 
nal, temple sau iarmaroace. Cei care nu cunoșteau 
aceste repere nu aveau de ales decât să se bazeze pe 
o hartă regională și pe busolă. 

Dar Sam și Remi aveau noroc. Universitatea 
Kathmandu se afla la douăzeci și doi de kilometri 
depărtare de hotelul lor, pe dealurile de la perife- 
ria estică a orașului. După ce petrecură douăzeci 
de minute frustrante căutând Autostrada Arniko, 
făcură oarecare progrese şi ajunseră în campus la 
numai o oră după apus. 

Ghidându-se după indicatoarele în nepaleză și 
engleză, făcură stânga la intrare, apoi conduseră 
pe o alee mărginită de copaci, până la o clădire din 
cărămidă și sticlă, în faţa căreia se afla o parcelă 
ovală plină de flori sălbatice. Găsiră un loc de par- 
care, pătrunseră pe ușile de sticlă de la intrare și 
merseră la biroul de informaţii. 

Tânăra indiană care stătea după tejghea vorbea 
o engleză cu accent de Oxford. 

- Bună dimineaţa, bine aţi venit la Universita- 
tea Kathmandu. Cu ce vă pot ajuta? 

- O căutăm pe doamna profesoară Adala Kaal- 
rami, spuse Remi. 

- Desigur. O clipă. 

Femeia apăsă pe o tastatură de sub tejghea și 
studie o clipă monitorul. 

- Doamna profesoară Kaalrami are acum o în- 
trevedere în bibliotecă cu un student absolvent. 
Întâlnirea ar trebui să se încheie la ora trei. 

Femeia scoase o hartă a campusului și încercui 
locul unde se aflau, precum și biblioteca. 

- Mulţumim, spuse Sam. 

Campusul din Kathmandu era mic, având doar 
vreo duzină de clădiri principale, grupate în vârful 
unui deal. Dedesubt se întindeau kilometri în șir de 
câmpuri verzi terasate și de păduri dese. În depăr- 
tare, se vedea Aeroportul Internaţional Tribhuvan. 
La nord de el, abia vizibile, erau acoperișurile de tip 
pagodă ale hotelului Hyatt Regency. 

Coborâră o sută de metri spre est, pe un trotu- 
ar având de-o parte şi de alta un gard viu, făcură 
la stânga și se treziră în fața bibliotecii. După ce 
intrară, un angajat îi direcționă spre o sală de con- 
ferinţe de la etajul doi. Sosiră tocmai când pleca 

un student. Înăuntru, așezată la o masă rotundă 
de conferinţe, se afla o femeie indiană în vârstă, 
durdulie, îmbrăcată într-un sari în nuanţe vii de 
roșu și verde. 

- Nu vă supăraţi, sunteţi cumva doamna profe- 
soară Adala Kaalrami? întrebă Remi. 

Femeia ridică privirea și îi cercetă pe amândoi 
printr-o pereche de ochelari cu rame negre. 

- Da, eu sunt. 

Vorbea o engleză cu un puternic accent străin 
și vocea ei avea un timbru ușor muzical, comun 
multor indieni vorbitori de limbă engleză. 

Remi și Sam se prezentară, apoi cerură permi- 
siunea să ia loc. Kaalrami făcu un semn din cap 
spre cele două scaune din faţa ei. Sam întrebă: 

- Vă spune ceva numele de Lewis King? 

- Bully? răspunse ea fără șovăială. 

- Da. 

Femeia zâmbi cu toată gura; avea o strungăreață 
mare între dinţii din faţă. 

- Cum să nu, mi-l amintesc pe Bull. Am fost... 
prieteni. Sclipirea din ochii ei le sugerară celor doi 
Fargo că relația depășise simpla prietenie. Pe vre- 
muri eram membru asociat al Universităţii Prin- 
ceton, dar am fost detașată la Universitatea 
Tribhuvan. Asta a fost cu mult înainte de înteme- 
ierea Universităţii Kathmandu. L-am cunoscut pe 
Bully la un soi de recepţie. De ce întrebaţi? 

- Îl căutăm pe Lewis King. 

- Ah... Sunteţi vânători de fantome? 

- Să înţeleg că-l credeţi mort, spuse Remi. 

- Nu știu ce să zic. Sigur că am auzit poveştile 
despre apariţiile lui periodice, dar nu l-am văzut 

niciodată pe el sau fotografii autentice cu el. Cel 
puţin nu în ultimii patruzeci și ceva de ani. Mi-ar 
plăcea să cred că, dacă ar fi fost în viață, ar fi venit 
să mă vadă. 

Sam scoase un plic galben-închis din servietă și 
extrase o copie după pergamentul Devanăgari, pe 
care o împinse pe masă, spre Kaalrami. 

- Recunoașteţi asta? 

Ea o studie o clipă. 

- Da. E semnătura mea. L-am tradus pentru Bul- 
ly în... Kaalrami strânse buzele, chibzuind. În 1972. 

- Ce ne puteţi spune despre pergament? întrebă 
Sam. V-a spus Lewis unde l-a găsit? 

- Nu. 

- Mi se pare a fi un document Devanăgari, pre- 
ciză Remi. 

- Bravo, draga mea. Pe aproape, dar incorect. 
E scris în lowa. Deși nu e tocmai o limbă moartă, e 
foarte rară. La ultimul recensământ, erau doar pa- 
tru mii de vorbitori nativi de lowa în viaţă. Majori- 
tatea trăiesc în nordul ţării, lângă graniţa chineză, 
în fostul... 

- Mustang, ghici Sam. 

- Exact. Și ai pronunţat corect. Bravo! Majori- 
tatea vorbitorilor de lowa trăiesc în centrul și la 
periferia Lo Monthang. Ştiaţi asta despre Mustang 
sau doar aţi ghicit? 

-Am ghicit. Singurul fir pe care-l avem despre 
locurile unde s-ar putea afla Lewis King e o foto- 
grafie în care se presupune c-ar fi el. A fost făcută 
acum un an, în Lo Monthang. Am găsit pergamen- 
tul acesta acasă la Lewis. 

- Aveţi fotografia la voi? 

- Nu, spuse Remi, apoi se uită la Sam. Amândoi 
aveau aceeași expresie, care spunea: „De ce n-am 
cerut o copie a fotografiei? Greşeală de începător“. 
Dar sunt sigură că putem face rost de ea. 

- Dacă nu e prea mare deranjul. Mi-ar plăcea să 
cred că l-aș recunoaște pe Bully, dacă ar fi cu ade- 
vărat el. 

-V-a mai întrebat cineva recent despre King? 

Kaalrami șovăi din nou, bătându-și buza cu de- 
getul arătător. 

- Acum un an, dar poate a trecut mai mult, doi 
tineri au venit aici. Arătau ciudat... 

- Gemeni? Păr blond, ochi albaştri, trăsături 
asiatice? 

- Da! Nu mi-au plăcut în mod special. Ştiu că 
nu-i frumos din partea mea să spun așa ceva, dar 
trebuie să fiu sinceră. Aveau ceva care... 

Kaalrami ridică din umeri. 

- Vă amintiţi ce v-au întrebat? 

- Doar chestii generale despre Bully - dacă am 
vreo scrisoare veche de la el sau dacă-mi amintesc 
ce spunea despre munca lui în regiune. Nu i-am 
putut ajuta. 

- Nu aveau o copie a pergamentului? 

- Nu. 

-Nu am găsit traducerea originală. Vreţi să ne 
traduceţi? o rugă Sam. 

-Vă pot spune în mare despre ce e vorba, dar o 
traducere scrisă ar dura ceva vreme. Aş putea să 
O fac diseară, dacă vreţi. 

- Mulţumim, spuse Remi. V-am fi recunoscători. 

| Profesoara Kaalrami îşi potrivi ochelarii pe nas 
ȘI se concentră asupra pergamentului din faţa ei. 

Încet, începu să parcurgă cu degetul rândurile de 
text, mișcându-și buzele fără zgomot. 

După cinci minute, ridică privirea. Își drese glasul. 

-E un soi de edict regal. Expresia din lowa nu 
poate fi tradusă în engleză, dar e un ordin oficial. 
De asta sunt sigură. 

- Apare vreo dată? 

- Nu, dar dacă priviţi aici, în colțul din stân- 
ga sus, se vede că lipsește o bucată de text. Era pe 
pergamentul original? 

- Nu, l-am fotografiat exact cum era. Vă amin- 
titi dacă data era trecută pe originalul pe care l-aţi 
văzut? 

- Mă tem că nu. 

- N-aţi putea să ne daţi o dată estimativă? 

-Poate greşesc, dar aș zice că avea o vechime 
de șase, șapte sute de ani. 

- Continuaţi, vă rog, o îndemnă Sam. 

- Repet, trebuie să așteptați versiunea scrisă... 

- Înţelegem. 

-E un ordin către un grup de soldați... soldaţi 
speciali, numiţi Străjeri. Primiseră instrucţiuni să 
pună un fel de plan în aplicare - ceva care e deta- 
liat în alt document, bănuiesc. Planul era menit să 
mute ceva numit Theurang din ascunzătoarea sa și 
să fie pus în siguranţă. 

- De ce? 

- Din cauza unei invazii. 

- Nu explică ce este acest Theurang? 

- Nu cred. Îmi pare rău, textul nu mi-e atât de 
familiar. Asta se întâmpla acum patru decenii. Îmi 
aduc aminte cuvântul fiindcă e neobișnuit, dar 
nu cred că m-am interesat de el. Sunt profesor de 
limbi clasice. Dar nu mă îndoiesc că găsim pe-aici 

un profesor care să vă fie de mai mare folos. Pot să 
mă interesez pentru voi. 

- V-am fi recunoscători, răspunse Sam. Vă amin- 
tiți reacţia lui Lewis când i-aţi dat traducerea? 

Kaalrami zâmbi. 

- Din câte îmi amintesc, era într-o dispoziţie 
foarte bună. Dar, repet, Bully nu ducea lipsă de 
entuziasm. Omul acela și-a trăit viaţa din plin. 

- N-a spus unde a găsit pergamentul? 

- Dacă mi-a spus, nu-mi aduc aminte. Poate că 
diseară, când am să traduc textul, o să-mi amin- 
tesc mai multe. 

- O ultimă întrebare, spuse Remi. Ce vă amin- 
titi despre perioada în care a dispărut Lewis? 

-A, da, ne-am petrecut dimineaţa împreună. 
La prânz am fost la un picnic pe malul unui râu. 
Bagmati, în partea de sud-vest a orașului. 

Sam și Remi se aplecară amândoi spre ea. 

- În defileul Chobar? întrebă Sam. 

Profesoara Kaalrami zâmbi și încuviinţă din cap. 

- Da. De unde știți? 

-Am ghicit. Și după picnic? 

- Lewis avea rucsacul cu el - lucru obișnuit pen- 
tru el. Era mereu pe picior de plecare. Era o zi fru- 
moasă, caldă, fără nici un nor pe cer. Din câte îmi 
aduc aminte, am făcut niște fotografii. Aveam un 
aparat nou, unul dintre primele modele Polaroid 
instant, din acelea pliabile. Pe atunci, era o minu- 
ne a tehnologiei. 

- Spuneţi-ne, vă rog, dacă mai aveţi fotografiile. 

-S-ar putea. Depinde de aptitudinile tehnice 
ale fiului meu. Vă rog să mă scuzaţi. Profesoara 
Kaalrami se ridică, merse la măsuţa cu telefon, 
ridică receptorul și formă un număr. Vorbi în 

nepaleză câteva minute, apoi se uită spre Sam și 
Remi, acoperind receptorul telefonului. Aveţi tele- 
foane mobile cu acces la e-mail? 

Sam îi dădu adresa lui. 

Kaalrami mai vorbi treizeci de secunde la tele- 
fon, apoi se întoarse la masă. Oftă. 

- Fiul meu. Spune că trebuie să intru în era di- 
gitală. Luna trecută a început să scaneze - ăsta e 
cuvântul? - toate albumele mele vechi de fotogra- 
fii. Le-a terminat pe cele de la picnic săptămâna 
trecută. O să vi le trimită. 

- Vă mulţumim, spuse Sam. Și fiului dumnea- 
voastră, de asemenea. 

- Spuneaţi ceva despre picnic... adăugă Remi. 

-Am mâncat, ne-am bucurat fiecare de com- 
pania celuilalt, am vorbit, apoi - pe la începutul 
după-amiezii, cred - ne-am despărţit. Am urcat în 
mașină și am plecat. Ultima dată când l-am văzut, 
traversa podul din defileul Chobar. 


Capitolul 6 


Kathmandu, Nepal 


Parcurseră rapid drumul până la defileul Chobar, 
îndreptându-se mai întâi spre vest, în direcţia ora- 
șului, pe Autostrada Arniko. La periferie, cotiră spre 
sud, pe Ring Road, și ţinură drumul până la mar- 
ginea sudică a orașului Kathmandu, spre regiunea 
Chobar. De acolo, nu aveau decât să urmeze două 
indicatoare. La o oră după ce se despărțiseră de 
profesoara Kaalrami, la cinci după-amiaza, opriră 
mașina în parcul Manjushree, de unde se desfăşura 
o panoramă asupra stâncii nordice a defileului. 

Coborâră din maşină și se întinseră. Așa cum 
făcuse de o oră încoace, Sam verifică mesajele de 
pe iPhone. Scutură din cap. 

- Nimic deocamdată. 

Cu mâinile în șolduri, Remi cercetă împreju- 
rimile. 

-Ce căutăm? întrebă ea. 

- N-ar strica o firmă cu neon uriașă pe care să 
scrie „Bully a fost aici“, dar e puţin probabil. 

Adevărul era că nici unul dintre ei nu știa dacă 
aveau ce găsi. Veniseră aici bazându-se pe ceva ce 
putea fi o simplă coincidenţă; și Frank Alton, și 
Lewis King își petrecuseră aici ultimele ore înainte 
să dispară. Totuși, cunoscându-l pe Alton, se în- 
doiau că venise prin aceste locuri fără să aibă un 
motiv întemeiat. 

În afară de doi oameni care luau o cină timpu- 
rie pe o bancă din apropiere, parcul - puţin mai 
mult decât un deal ascuns, acoperit de tufișuri și 
bambuși și cu o potecă în spirală - era părăsit. Sam 
și Remi merseră până la aleea cu pietriș de la in- 
trarea în parc și urmară poteca șerpuitoare până în 
vârful defileului Chobar. Deși podul principal era 
construit din beton și era suficient de lat încât să 
circule mașini pe el, promontoriile joase și malul 
opus erau accesibile trecând peste trei poduri sus- 
pendate, din scânduri și cabluri, construite la dife- 
rite înălţimi și la care se ajungea numai pe poteci 
de munte. Pe ambele laturi ale defileului, temple 
mici erau săpate în coasta dealului, parţial ascunse 
de copacii cu frunziș bogat. La cincisprezece metri 
dedesubt, Bagmati spumega și se prăbușea peste 
grămezi de bolovani. 

Remi merse la un panou informativ fixat de fa- 
tada podului. Citi cu glas tare versiunea în engleză: 

- „Chovar Guchchi e o vale îngustă, formată de 
râul Bagmati, singura gură de vărsare din întrea- 
ga vale Kathmandu. Se crede că valea Kathmandu 
cuprindea odinioară un lac uriaș. Când Manjusri 
a ajuns prima dată aici, a văzut un lotus la supra- 
față. A despicat această coastă de deal ca să dreneze 
lacul şi să facă loc orașului Kathmandu.“ 

- Cine-i Manjusri? întrebă Sam. 

- Nu sunt sigură, dar, dacă e să ghicesc, aș spu- 
ne că era un bodhisattva - o persoană iluminată. 

Sam încuviință din cap în timp ce-și verifica 
e-mailul. 

- Am primit pozele. Fiul profesoarei Kaalrami 
s-a ţinut de cuvânt. 

El și Remi se retraseră la umbra unui copac din 
apropiere, ca să se ferească de soarele care apunea. 
Sam selectă imaginile, cinci în total, și le parcurse 
pe rând. Deși fuseseră procesate digital destul de 
bine, fotografiile purtau amprenta Polaroidului - 
uşor decolorate și lipsite de naturaleţe. Primele 
patru fotografii erau cu tinerii Lewis King și Ada- 
la Kaalrami, în fiecare dintre ele sprijinindu-se în 
coate sau stând pe o pătură, cu farfurii, pahare și 
lucruri pentru picnic întinse în jurul lor. 

- În nici una nu sunt împreună, remarcă Remi. 

-N-au avut temporizator, explică Sam. 

In cea de-a cincea fotografie apărea Lewis King, 
de data aceasta în picioare, întorcând spre came- 
ră profilul pe trei sferturi. Avea în spate un rucsac 
vechi, cu cadru. 

Studiară fotografiile a doua oară. Sam expiră 
zgomotos și spuse: 

- N-ar fi trebuit să ne facem prea mari speranţe. 

-Nu te grăbi, spuse Remi, apropiindu-se mai 
mult de ecranul iPhone-ului. Vezi ce ţine în mâna 
dreaptă? 

- Un piolet. 

- Uită-te mai bine. 

Sam o ascultă. 

-Un târnăcop de explorator. 

- Şi uită-te ce are agăţat la spate, la stânga sacu- 
lui de dormit. 1 se deslușește conturul. 

Sam rămase cu privirea fixată asupra ecranului. 
Gura i se lăți într-un zâmbet. 

- Cum de nu mi-am dat seama? Să fiu al naibii! 
E o cască de protecţie. 

Remi încuviinţă. 

- Dotată cu o lampă de miner. Lewis King se 
ocupa de speologie. 


Fără să știe cu siguranţă ce căutau, dar sperând 
că aveau dreptate, găsiră răspunsul după numai 
zece minute. Aproape de capul podului de pe malul 
opus, era un chioșc acoperit deschis în partea din 
faţă, cu fante ce adăposteau broșuri informative. 
Găsiră o hartă turistică a defileului și parcurseră 
cu privirea punctele numerotate și etichetele des- 
criptive. 

La un kilometru și jumătate de pod, în susul 
râului, pe malul nordic, era un punct intitulat 
„Peşterile Chobar. Închise publicului. Accesul ne- 
autorizat interzis“. 

- Sunt șanse puţine, spuse Remi. Din câte știm 
noi, Lewis se îndrepta spre munţi, iar Frank pur și 
simplu s-a rătăcit. 

- Şansele puţine sunt meseria noastră, îi aminti 
Sam soţiei sale. De altfel, fie ne folosim de ce avem, 
fie petrecem încă o zi cu Russell şi Marjorie. 

Trucul îi reuși. Remi spuse: 

-Ce şanse sunt ca în Kathmandu să existe un 
magazin cu echipamente sportive? 


După cum era de așteptat, șansele erau zero, 
dar găsiră totuși un magazin de solduri al armatei 

nepaleze la câteva cvartale vest de Piața Durbar. 
Echipamentul cumpărat nu era deloc modern, dar 
era de o calitate decentă. Deși nici unul dintre ei 
nu era nici pe departe convins că explorarea peş- 
terilor Chobar îi va ajuta în căutarea lor, aveau 
sentimentul că măcar făceau ceva. Acesta devenise 
unul dintre mottourile lor: Când te îndoiești de un 
lucru, fă ceva. Orice. 

Cu puţin timp înainte de ora șapte, se întoar- 
seră în parcarea hotelului Hyatt. În timp ce Sam 
cobora din mașină, îi văzu pe Russell și pe Marjorie 
stând sub marchiza de pe alee. 

- Bandiţi la ora trei, șopti Sam. 

- Bleah! 

- Nu deschide portbagajul. Or să vrea să ne 
însoţească. 

Russell și Marjorie veniră spre ei în pas alert. 

- Bună, salută Russell, ne făceam griji pentru 
voi. Am venit să vedem ce faceţi și portarul ne-a 
spus că ați închiriat o mașină și ați plecat. 

Marjorie întrebă: 

-Totul e în regulă? 

-Am fost tâlhăriți de două ori, se plânse Remi, 
cu chipul lipsit de expresie. 

- Şi cred că am fost păcălit să mă însor cu o 
capră, adăugă Sam. 

După câteva clipe, fraţii King zâmbiră. 

- Ah, era o glumă. 

Russell spuse: 

-Ne-am prins. Serios acum, n-ar trebui să 
cutreierați.., 

Sam i-o tăie: 

- Russell, Marjorie, vreau să mă ascultați. Sun- 
teți atenţi la mine? 

Obţinu ca răspuns două încuviințări din cap. 

- Fie vorba între noi, eu și Remi am călătorit în 
mai multe ţări decât puteţi voi să numiţi - la un 
loc. Vă suntem recunoscători pentru ajutorul acor- 
dat și pentru... entuziasmul vostru, dar de acum 
încolo, vă sunăm noi dacă avem nevoie de ceva. În 
caz contrar, lăsaţi-ne în pace să ne facem treaba. 

Cu gurile pe jumătate căscate, Russell și Mar- 
jorie King se holbară la el. Aruncară o privire spre 
Remi, care ridică simplu din umeri. 

- Vorbește serios. 

- Ne-am înţeles? îi întrebă Sam. 

- Da, domnule, dar tatăl nostru ne-a rugat să... 

-Asta e problema voastră. Dacă tatăl vostru 
vrea să ne vorbească, știe unde să ne găsească. 
Alte întrebări? 

- Nu-mi place treaba asta, spuse Russell. 

Marjorie adăugă: 

- Voiam doar să vă ajutăm. 

- Şi v-am mulțumit. Acum ne puneţi răbdarea 
la încercare. Hai, mergeţi în treaba voastră. Vă su- 
năm dacă dăm de necaz și nu ne descurcăm. 

După câteva clipe de ezitare, fraţii King se întoar- 
seră și merseră la Mercedesul lor. Porniră mașina și 
trecură încet pe lângă Sam și Remi, aruncându-le 
o privire cruntă prin geamul coborât al lui Russell 
înainte să accelereze și să se îndepărteze. 

- Dacă privirile ar putea ucide... spuse Remi. 

Sam încuviinţă. 

-Cred că tocmai am văzut adevăratele fețe ale 
gemenilor King. 


Capitolul 7 


Defileul Chobar, Nepal 


A doua zi porniră cu puţin înainte de patru dimi- 
neaţa, sperând să ajungă în defileu înainte de revăr- 
satul zorilor. Deși nu știau cât de strict era aplicată 
regula accesului interzis în peşterile Chobar - sau 
dacă zona era patrulată de poliţie -, nu voiau să riște. 

La ora cinci, ajunseră în parcul Manjushree și 
găsiră un loc sub un copac, nevăzut de pe drumul 
principal. Rămaseră în tăcere două minute, cu fa- 
rurile stinse, ascultând tic-tacul motorului Nissa- 
nului care se răcea, apoi coborâră. Deschiseră 
portbagajul și își luară echipamentul. 

- Chiar te așteptai să ne urmărească? întrebă 
Remi, punându-și rucsacul în spate. 

- Nu ştiu ce să mai cred. Instinctul îmi spune că 
sunt răi până-n măduva oaselor, şi știu, fără urmă 
de îndoială, că tatăl lor nu i-a rugat să ne ajute. 
Le-a poruncit să ne supravegheze. 

- Sunt de acord. Să sperăm că discuţia ta deschi- 
să cu ei îşi va face efectul. 

- N-aș pune rămășag, spuse Sam și trânti capo- 
ta de la portbagaj. 


Călăuziţi de lumina soarelui care răsărea, mer- 
seră până la capătul podului. După cum scria și pe 
hartă, la douăzeci de metri est de pod, în spatele 
unui crâng de bambuși, găsiră o potecă. Cu Sam în 
frunte, o luară în amonte. 

Parcurseră ușor prima jumătate de kilometru, 
pe o cărare lată de un metru și acoperită cu pietriș 
îngrijit, dar, pe măsură ce panta deveni mai abrup- 
tă, lucrurile se complicară. Cărarea se îngustă și își 
schimbă brusc direcția de mai multe ori. Frunzișul 
forma deasupra lor un soi de baldachin. La dreapta 
lor și dedesubt, se auzea râul clipocind blând. 

Ajunseră la o răscruce. La stânga, poteca mergea 
spre est, îndepărtându-se de râu; la dreapta, cobora 
spre râu. Făcură o pauză de numai câteva clipe ca să 
mai verifice o dată harta și busola de pe iPhone-ul 
lui Sam, apoi aleseră cărarea din dreapta. După alte 
cinci minute de mers, ajunseră la un povârniș cu 
o înclinaţie de patruzeci și cinci de grade, în care 
fuseseră săpate primitiv niște trepte. La bază se tre- 
ziră nu în faţa unei cărări, ci a unui pod suspendat 
șubred, cu latura stângă fixată de stâncă prin buloa- 
ne de ancorare. Liane năpădiseră podul, înfășura- 
te atât de strâns în jurul cadrelor de susținere și al 
cablurilor, încât structura părea pe jumătate făcută 
de mâna omului, pe jumătate organică. 

- Am senzaţia că ne uităm în vizuina iepurelui, 
murmură Remi. 

- Hai, o îndemnă Sam. E nostim. 

- Cu tine, am ajuns să dau acestui cuvânt sensul 
de „periculos“. 

- Mi-ai frânt inima. 

-Poți să vezi până unde merge? 

- Nu. Ține-te de latura paralelă cu stânca. Dacă 
lipsește vreo bucată, probabil că lianele ne vor ţine. 

-Un alt cuvânt încântător, „probabil“. 

Sam făcu un pas, mutându-și cu grijă greuta- 
tea pe prima scândură. În afara unui trosnet uşor, 
lemnul nu cedă. Mai făcu un pas precaut, apoi al- 
tul și încă unul, până când parcurse trei metri. 

- Până aici e bine, strigă el peste umăr. 

- Am pornit. 

Podul se dovedi a avea doar treizeci de metri 
lungime. De cealaltă parte, cărarea continua, şer- 
puind mai întâi în josul pantei, apoi în sus. În față, 
copacii începură să se rărească. 

- Runda a doua, îi spuse Sam lui Remi. 

- Poftim? făcu ea, apoi se opri brusc în spatele 
lui. Vai, nu! 

Un alt pod suspendat. 

- Am senzaţia că devine o modă, spuse Remi. 


Avea dreptate. De cealaltă parte a celui de-al 
doilea pod găsiră altă secțiune de potecă, urmată 
de un alt pod. În următoarele patruzeci de minute, 
tiparul nu se dezminţi: potecă, pod, potecă, pod. 
Într-un sfârşit, la a cincea secţiune de potecă, Sam 
făcu un popas și îşi consultă harta și busola. 

- Suntem aproape, murmură el. Intrarea în peș- 
teră e undeva sub noi. 

Se despărţiră, căutând în susul și în josul potecii 
O cale de coborâre. Remi fu cea care o găsi. Pe latu- 
ra dinspre râu a potecii, o scară din cabluri ruginite 
agăţată de un trunchi de copac se bălăngănea în 
văzduh. Sam se lăsă pe burtă și, cu Remi ţinându-l 

de curea, privi înaintea sa, printre tufișuri. Se ră- 
suci înapoi. 

-E o stâncă ieșită în afară, spuse el. Scara se 
termină cam la doi metri deasupra ei. Va trebui să 
sărim. 

- Cum să nu? replică Remi, zâmbind cu buzele 
strânse. 

- O iau înainte. 

În genunchi, Remi se aplecă și îl sărută pe Sam. 

- Bully King nu-i cu nimic mai breaz decât tine. 

Sam zâmbi. 

- Decât amândoi. 

Îşi dădu jos rucsacul și i-l pasă lui Remi, apoi se 
târi centimetru cu centimetru prin tufişuri. Luă în 
braţe un trunchi de copac, apoi se lăsă încet în jos, 
cu picioarele bălăngănindu-i-se și cu talpa son- 
dând terenul, până găsi prima bară a scării. 

- Am ajuns pe scară, îi spuse lui Remi. Încep să 
cobor. 

Dispăru din raza vizuală. Treizeci de secunde 
mai târziu, strigă: 

- Am ajuns jos. Lasă rucsacurile să cadă peste 
margine. 

Remi se târî înainte și îl aruncă pe primul. 

- L-am prins. 

Îl aruncă și pe cel de-al doilea. 

- L-am prins. Coboară. Te ghidez eu. 

- Am pornit. 

Când ajunse la penultima bară şi partea inferi- 
oară a corpului îi atârna în gol, Sam se întinse și o 
prinse cu braţele de coapse. 

-Te-am prins. 

Ea îşi dădu drumul, iar Sam o cobori pe stâncă. 
Remi îşi potrivi lampa de miner care-i stătea pieziș, 

apoi privi în jur. Stânca pe care poposiseră avea doi 
metri lățime și era proiectată deasupra râului, la 
vreo câțiva metri. În stâncă era săpată o intrare de 
peșteră aproximativ ovală, închisă cu un gard din 
plasă metalică, fixat cu şuruburi în piatră. Colţul 
din stânga jos al gardului se desprinsese de stâncă. 
Pe o tăbliță fixată de stâncă, scria roșu pe alb în 
nepaleză și în engleză: 


PERICOL 
TRECEREA INTERZISĂ 
NU INTRAȚI 


Dedesubt era desenat grosolan un craniu cu 
oase încrucișate. 

Remi zâmbi. 

- Uite, Sam, simbolul universal pentru „nostim“. 

-Eşti foarte amuzantă, replică el. Ești gata de 
speologie? 

- Am răspuns eu vreodată cu nu la întrebarea 
asta? 

- Niciodată, slavă Domnului! 

- [a-o înainte! 


Bănuiala lor că peștera fusese închisă ca să-i 
împiedice pe amatorii de curiozități să se rătă- 
cească sau să se rănească le-a fost confirmată la 
câteva secunde după ce se târâră prin deschizătura 
din gard. În timp ce se ridica în picioare, braţul 
lui Sam alunecă printr-o fisură din podea puţin 
mai mare decât antebraţul său. Dacă s-ar fi mișcat 
chiar şi cu încetinitorul, şi-ar fi rupt un os; dacă ar 
fi mers în picioare, și-ar fi rupt glezna. 

- Un semn de rău augur sau un avertisment? 
o întrebă el pe Remi cu jumătate de zâmbet, când 
ea îl ajută să se ridice. 

- Am să aleg varianta a doua. 

- Motivul al 640-lea pentru care te iubesc, repli- 
că el. Mereu la fel de optimistă. 

Luminară tunelul cu lanternele. Era suficient de 
larg, încât Sam să-și poată întinde braţele la ma- 
ximum, dar numai cu câţiva centimetri mai înalt 
decât Remi, obligându-l pe Sam să stea cu umerii 
gârboviţi. Podeaua era dură, ca dintr-un stuc mărit 
de o sută de ori. 

Sam întoarse capul, adulmecând. 

- Miroase a uscat. 

Remi își trecu palma peste tavan și perete. 

- E uscat și la atingere. 

Dacă aveau noroc, nu exista umezeală deloc sau 
aproape deloc. Era destul de riscant să explorezi o 
peșteră uscată; dar apa făcea explorarea de-a drep- 
tul periculoasă, podeaua, tavanul și pereţii putând 
să se prăbușească la cea mai mică dislocare. Chiar 
și așa, știau că afluenții nevăzuţi ai râului Bagmati 
puteau să curgă chiar pe sub picioarele lor, iar al- 
cătuirea peșterii să se schimbe, practic, din senin. 

Începură să înainteze, cu Sam în față. Tunelul 
coti brusc la stânga, apoi la dreapta, și, deodată, se 
treziră în faţa primului obstacol, făcut tot de mâna 
omului: un set de bare de fier verticale, înșiruite de 
la un perete la celălalt, înfipte în pământ și tavan. 

- Văd că nu glumeau, spuse Sam, luminând cu 
lanterna oţelul ruginit. Câţi amatori de curiozităţi 
reușiseră să se strecoare prin gardul de plasă meta- 
lică de la intrare, ca să afle că planurile le-au fost 
dejucate? se întrebă Sam. 

Remi îngenunche în fața barelor. Le încercă pe 
fiecare. La a patra încercare, metalul scoase un su- 
net discordant. Ea îi zâmbi lui Sam peste umăr. 

- Avantajele oxidării. Ajută-mă. 

Începură împreună să forțeze bara, înainte și 
înapoi, până când, treptat, aceasta începu să joace. 
Așchii de piatră și praf curgeau peste ei din tavan. 
După o muncă de două minute, bara se dislocă, 
lovind podeaua cu un zăngănit care răsună în tot 
tunelul. Sam apucă bara și o târi afară, prin deschi- 
zătură. Îi examină capetele. 

- A fost tăiată, murmură el, apoi îi arătă lui 
Remi. 

- Cu o lampă de sudură? 

- Nu sunt urme de arsură. Aș zice că s-a folosit 
un bomfaier. 

Lumină cu lanterna soclul goi din podea, unde 
fusese bara, și văzu, la câţiva centimetri în pământ, 
un ciot de metal. 

Sam se uită la Remi. 

- Gluma se îngroașă. Cineva a fost pe-aici îna- 
intea noastră. 

- Și nu a vrut să afle nimeni, adăugă ea. 


După ce se odihniră puţin, iar Sam reuși să se 
orienteze cu ajutorul busolei și să schiţeze rapid o 
hartă în carneţelul său Moleskine, se strecurară 
prin deschizătură, fixară la loc bara în poziţia ei 
verticală și îşi continuară drumul. Tunelul înce- 
pu să facă zigzaguri și să se îngusteze. După scurt 
timp, tavanul se lăsase cu un metru și ceva, iar Sam 
și Remi se loveau cu coatele de pereți. Podeaua în- 
cepu să coboare. Închiseră lanternele și aprinseră 
lămpile de miner. Podeaua deveni tot mai abruptă, 

iar ei pășeau cu grijă pe lângă perete, pe panta în- 
clinată la treizeci de grade, folosindu-se de protu- 
beranţele din stâncă ca puncte de sprijin pentru 
mâini și picioare. 

- Oprește-te, spuse deodată Remi. Ascultă. 

De undeva din apropiere se auzea bolborositul 
apei. 

Sam spuse: 

- Râul. 

Mai coborâră șase metri, apoi tunelul se nivelă, 
dând într-un coridor scurt. Sam înaintă, clătinân- 
du-se, până acolo unde podeaua începea din nou 
să urce. 

-E aproape vertical, strigă în urma lui. Dacă 
avem grijă, cred că ne putem căţăra... 

- Sam, uită-te la asta. 

El se întoarse în locul unde rămăsese Remi, cu 
capul dat pe spate, privind fix peretele. În raza lăm- 
pii ei, un obiect de mărimea unei monede de cinci- 
zeci de cenți ieșea din stâncă. 

- Pare a fi din metal, spuse Sam. Hai, urcă. 

Sam îngenunche și Remi se cățără pe umerii lui. 
Sam se ridică încet, dându-i timp lui Remi să se 
sprijine de perete. După câteva secunde, ea spuse: 

- E un crampon de cale ferată. 

- Poftim? 

Remi repetă. 

-E îngropat în stâncă până la cap. Stai așa... 
Cred că pot să... Gata! E înfipt bine, dar am reușit 
să-l trag câţiva centimetri. Mai e unul, Sam, la vreo 
jumătate de metru deasupra. Și încă unul. Am să 
mă ridic. Eşti gata? 

- Da. 

Remi se ridică de tot. 

-E un șir de crampoane, spuse ea. Urcă până 
la vreo șase metri, unde pare a fi o stâncă ieșită în 
afară. 

Sam chibzui o clipă. 

- Poţi să-l tragi pe al doilea? 

-Stai aşa... Gata. 

- Bun, acum coboară, spuse Sam. Când Remi 
reveni pe pământ, o felicită: Bravo! 

- Mersi, spuse ea. Nu-mi imaginez decât un sin- 
gur motiv pentru care s-ar afla la o înălțime așa 
de mare. 

-Ca să treacă neobservate. 

Ea încuviinţă. 

- Par destul de vechi. 

- De prin 1973? se întrebă Sam cu glas tare, 
referindu-se la anul în care dispăruse Lewis King. 

-S-ar putea. 

- Dacă nu mă înșel, se pare că Bully, sau alt spe- 
olog-fantomă, și-a construit o scară. Dar spre ce? 

În timp ce cuvintele lui Sam se stingeau treptat, 
îndreptară razele lămpilor în susul peretelui. 

- Există o singură cale de a afla, răspunse Remi. 


Capitolul 8 
Defileul Chobar, Nepal 


Având rol de scară, alinierea verticală a cram- 
poanelor i-ar fi stânjenit ascensiunea lui Sam - 
dacă ar fi reușit să ajungă la prima bară. Pentru 
asta, îşi desfăcu funia, făcu un laţ la un capăt şi se 
chinui vreo două minute să arunce lasoul în jurul 
celui de-al doilea crampon. După ce reuși, folosi o 
bucată de coardă de parașută pentru a face un nod 
Prusik, ca scara unei şei, pe funie, ca să poată urca 
și aluneca pe perete. 

Cu un picior agăţat pe bara cea mai de jos și cu 
mâna stângă înfășurată în jurul celei de-a doua, 
dezlegă laţul și agăţă funia de hamul său. Apoi se 
întinse, scoase al treilea crampon și porni ascensi- 
unea. După cinci minute, ajunse în vârf. 

-Nu că mi-aş dori să încerc, strigă Sam, dar 
sunt exact atâtea puncte de sprijin câte trebuie ca 
să urci și fără crampoane. 

-Înseamnă că ar fi fost nevoie de ceva iscusință 
ca să le fixezi. 

-Şi de forţă. 

-Ce vezi? strigă Remi. 

Sam își întinse gâtul și privi în jur, până când ra- 
za lanternei lumină deasupra stâncii ieșite în afară. 

-E loc să te târăști. Nu-i mai lat decât umerii 
mei. Stai așa, îţi arunc o funie. 

Scoase penultimul crampon și-l înlocui cu un 
friend!, care se blocă automat în gaură. De camă 
ataşă mai întâi o carabinieră, apoi funia. Îi aruncă 
lui Remi restul colacului. 

- L-am prins, spuse ea. 

- Aşteaptă. Am să arunc o privire în față. N-are 
sens să ne cățărăm amândoi dacă e o fundătură. 

- Ai două minute, apoi vin după tine. 

-Sau dacă auzi un țipăt ori o bufnitură, nu ne- 
apărat în ordinea asta. 

-Nu sunt permise ţipetele sau bufniturile, îl 
avertiză Remi. 

- Mă întorc într-o clipă. 

Sam își reglă poziţia, sprijinindu-se cu ambele 
picioare pe ultimul crampon și cu brațele de margi- 
nea stâncii. Inspiră, își răsuci picioarele și împinse, 
făcând o pârghie din braţe și lansându-și trunchiul 
peste margine. Înaintă ghemuit, până când picioa- 
rele nu-i mai atârnară în aer. 

Lampa lui Sam reușea să lumineze în faţă nu- 
mai trei, cel mult trei metri și jumătate. Dincolo 
de asta era beznă. Își umezi degetul arătător și îl 
ridică. Aerul era încremenit, un semn nu tocmai 
bun. Să intri într-o peșteră era, de obicei, partea 


! Echipament de asigurare pentru escaladă sau alpinism for- 
mat din trei sau patru came montate pe un ax comun sau pe două 
axuri adiacente, astfel încât, atunci când se trage de ax, camele 
sunt forțate să se depărteze (n.red.) 

ușoară, să ieși era mai greu, de aceea, orice speolog 
care-și cunoştea meseria stătea mereu cu ochii în 
patru, în căutare de ieșiri secundare. Acest lucru 
era valabil mai ales pentru sistemele necartografi- 
ate, precum acesta. 

Sam aduse ceasul aproape de ochi și porni cro- 
nometrul. Remi îi dăduse două minute și, aşa cum 
o cunoștea pe soţia lui, după două minute și o se- 
cundă va începe să se caţere pe funie. 

Începu să se târască înainte. Echipamentul tă- 
cănea și răzuia podeaua de stâncă, producând un 
zgomot incredibil de puternic în spaţiul îngust. 
„Tone.“ Cuvântul se ivi, nepoftit, în mintea lui. 
Nenumărate tone de stâncă atârnau deasupra cor- 
pului său chiar în acea clipă. Se forță să-și alunge 
gândul din minte și merse mai departe, de data 
aceasta mai lent, căci partea primitivă a creierului 
său îi spunea: „Pășește cu grijă, dacă nu vrei ca 
lumea să se prăbușească peste tine“. 

După ce parcurse douăzeci de pași, se opri ca să-și 
verifice ceasul. Trecuse un minut. Continuă să se 
târască. Tunelul se curba la stânga, apoi la dreap- 
ta, apoi începu să se încline în sus, ușor la început, 
apoi constant, până când fu nevoit să se caţere spri- 
jinindu-se cu spatele de un perete și cu palmele și 
tălpile de celălalt ca să poată înainta. Nouă metri. 
Verifică încă o dată ceasul. Mai avea treizeci de se- 
cunde. Trecu peste o cocoașă ce se înălța din podea 
şi se trezi într-o zonă plată, mai largă. Lampa îi lu- 
mină în faţă o deschidere de aproape două ori mai 
largă decât spaţiul prin care se târâse. 

Își întinse gâtul și strigă peste umăr: 

- Remi, ești acolo? 

- Sunt aici! se auzi răspunsul slab. 

-Cred că am găsit ceva! 
- Am pornit. 


O auzi târându-se în spatele lui, când lampa 
ei începu să atingă pereţii și tavanul. Îl apucă de 
pulpă și îl strânse cu afecțiune. 

-Ce mai faci? 

Sam nu era un claustrofob diagnosticat, dar exis- 
tau momente, mai ales în spațiile înguste, când tre- 
buia să-și controleze foarte strict mintea. Acesta era 
unul dintre acele momente. Remi îi spusese că era 
reversul unei imaginaţii bogate. Posibilităţile deve- 
neau probabilităţi, și o peșteră de altfel stabilă de- 
venea o capcană mortală gata să se prăbușească în 
măruntaiele pământului la cea mai mică atingere. 

- Sam, eşti acolo? întrebă Remi. 

-Da. Interpretam în minte In the Midnight 
Hour, al lui Wilson Pickett. 

Sam era destul de talentat la pian, iar Remi la 
vioară. Ocazional, când le permitea timpul, cân- 
tau în duet. Deși melodia compusă de Pickett nu 
se prea preta instrumentelor clasice, ca iubitori de 
soul american clasic, îmbrăţișau provocarea. 

- Ce-ai descoperit? întrebă Remi. 

- Că trebuie să exersăm mai mult. lar vocea mea 
de blues trebuie... 

- Vreau să spun, în faţa ta. 

- Ah, o deschizătură. 

- la-o înainte. Spaţiul ăsta prea strâmt nu-i pe 
gustul meu. 

Fără să-l vadă Remi, Sam zâmbi. Soţia lui era 
drăguță. Deși Sam nu avea un ego masculin fragil, 
Remi ştia totuși că a-i oferi posibilitatea de a salva 
aparențele era o prerogativă a femeii. 

- Gata, am pornit, răspunse Sam și începu să se 
târască înainte. 

Dură doar treizeci de secunde ca să ajungă la 
deschizătură. Sam înaintă centimetru cu centi- 
metru, până când își trecu capul prin ea. Privi în 
jur, apoi spuse peste umăr: 

-Un puț circular cu diametrul de circa trei 
metri. Nu-i văd fundul, dar aud apa clipocind - 
probabil un braț subteran al râului Bagmati. Chiar 
vizavi de noi e o altă deschizătură, dar la vreo trei 
metri și jumătate mai sus. 

- Minunat. Cum sunt pereţii? 

- Stalagmite diagonale, cea mai mare e groasă 
cât o bâtă de baseball, restul, cam pe jumătate. 

- Nici o scară de crampoane la îndemână? 

Sam mai privi o dată, măturând cu lampa pe- 
reții puţului. 

- Nu, strigă el în urma sa, trezind ecoul, dar 
chiar deasupra capului meu se leagănă o suliță. 

- Poftim? Ai spus... 

- Da. E fixată de perete cu un fel de funie din 
piele. O bucată de coardă atârnă sub suliță și de ea 
e atașată o așchie de lemn. 

- Fir de declanșare, comentă Remi. 

- Asta-i și părerea mea. 

Mai văzuseră astfel de capcane - menite să-i alun- 
ge pe intruși - în morminte, fortărețe și buncăre 
primitive. Oricât de veche ar fi fost capcana cu suli- 
tă, probabil fusese concepută ca să se înfigă în gâtul 
intrusului neavizat. Sam şi Remi ştiau că întrebarea 
era: Ce anume fusese menit să apere capcana? 

- Descrie sulița, spuse Remi. 

- Mai bine îţi dau una. Sam se rostogoli pe spa- 
te, își propti picioarele în tavan și se foi înainte 

până când își proiectă partea superioară a trun- 
chiului prin deschizătură. 

- Atenţie... îl avertiză Remi. 

- Sunt atenţia întruchipată, spuse Sam. Intere- 
sant. E o singură suliță, dar încă două puncte de 
atașare. Fie celelalte două sulițe au căzut, fie și-au 
găsit victimele. 

Se întinse în sus, apucă coada suliței chiar dea- 
supra vârfului și trase. În ciuda înfățișării sale putre- 
de, pielea era surprinzător de dură. Numai după ce 
Sam trase de coadă înainte și înapoi, funia cedă. În- 
toarse sulița prin aer, răsucind-o ca pe un baston, 
apoi o strecură de-a lungul trupului, spre Remi. 

- Am prins-o, spuse ea. Apoi, după câteva clipe: 
Nu recunosc modelul. Nu sunt expertă în arme, 
nota bene, dar n-am mai văzut o formă ca asta. E 
foarte veche - cred că are cel puţin șase sute de ani. 
Am să fac niște fotografii, în caz că nu ne putem 
întoarce după ea. 

Remi scoase camera foto din rucsac și făcu vreo 
duzină de poze. În timpul acesta, Sam se uită mai 
bine prin puț. 

- Nu văd alte capcane. Încerc să-mi imaginez 
cum ar fi arătat la lumina torţelor. 

- „Înfricoşător“ e cuvântul, răspunse Remi. 
Gândește-te numai. Cel puţin unul dintre priete- 
nii tăi a încasat o suliță în ceafă și a plonjat într- 
un puț aparent fără fund, în timp ce tu n-ai decât 
o torță care pâlpăâie. 

- Suficient cât să-i alunge și pe cei mai curajoși 
exploratori, consimţi Sam. 

- Dar nu pe noi, replică Remi cu un zâmbet pe 
care Sam îl simţi în glasul ei. Care-i planul? 

- Totul depinde de stalagmitele alea. Ai luat cu 
tine funia? 

- Poftim. 

Sam întinse mâna în spate până când o simți 
pe-a lui Remi, prinse carabiniera și trase colacul 
de funie spre el. Legă mai întâi un laţ la capătul 
liber, apoi un nod opritor; de acesta agăţă carabi- 
niera, pentru contragreutate. Își suci corpul până 
când reuși să scoată braţele prin deschizătură, apoi 
aruncă funia peste puț, țintind una dintre stalag- 
mitele mai mari aflate la câţiva metri sub deschi- 
zătura tunelului de vizavi. Rată, trase funia înapoi 
și încercă din nou, de data aceasta făcând laţul 
deasupra vârfului ieșiturii. Zgâlţâi funia până când 
nodul cobori la baza stalagmitei, apoi strânse bine. 

-Mă ajuţi să-i testez rezistenţa? o întrebă 
Sam pe Remi. La trei, trage cu toată forța. Unu... 
doi... trei! 

Împreună, traseră cu putere, făcând tot posibi- 
lul să smulgă stalagmita din perete. Se ţinu bine. 

-Cred că e în ordine, spuse Sam. Vezi dacă gă- 
sești o crăpătură în perete și... 

- Acum caut... Am găsit una. 

Remi strecură un friend în crăpătură și trecu fu- 
nia prin el, apoi printr-o carabinieră cu clichet. 

- Trage funia. 

Sam făcu întocmai, trăgând funia cu putere, 
în timp ce Remi împinse carabiniera în sus, spre 
friend, până când funia fu întinsă. Sam o testă. 

- Pare în regulă. 

-Cred că se subînţelege... spuse Remi. 

- Ce? Să fiu atent? 

- Da. 

- Bineînţeles. Dar oricum îmi place să te aud 
spunând-o. 

- Succes! 

Sam își înfășură funia pe ambele mâini și se lăsă 
în față, transferându-și treptat greutatea pe funie. 

- Cum se comportă friend-ul? întrebă el. 

-E fix. 

Sam respiră ca să se liniștească, apoi scoase 
picioarele din spaţiul îngust. Se bălăngăni în aer, 
neîndrăznind să facă nici o mișcare, apreciind din 
priviri rezistenţa funiei și ascultând sunetul stân- 
cii care se fisura, timp de zece secunde. Apoi, trase 
picioarele în sus, își încrucișă gleznele peste funie 
și începu să înainteze centimetru cu centimetru 
deasupra puţului. 

- Capătul ăsta e fix, strigă Remi când Sam ajun- 
se la jumătatea drumului. 

Sam atinse peretele opus și apucă stalagmita 
mai întâi cu o mână, apoi cu cealaltă, făcându-și 
vânt cu picioarele și proptindu-se cu călcâiul drept 
într-o ieșitură. Testându-și greutatea din mers, își 
contorsionă trupul până când ajunse cocoţat în 
vârful stalagmitei. Stătu o clipă ca să-și recapete 
suflul, apoi se ridică încet, până ajunse la același 
nivel cu deschizătura. Își făcu vânt cu mâinile şi 
împinse cu piciorul stalagmita, reușind să intre în 
spațiul îngust. 

- Mă întorc imediat, îi strigă lui Remi, apoi se 
târi înăuntru. După treizeci de secunde, se întoar- 
se. Arată bine. Mai departe se lărgește. 

-Am pornit, răspunse Remi. 

In două minute, era în partea cealaltă, iar Sam 
O trăgea prin deschizătură. Rămaseră pe loc câteva 

clipe, bucurându-se de senzaţia de a se afla pe pă- 
mânt solid. 

- Asta îmi aduce aminte foarte mult de a treia 
noastră întâlnire, spuse Remi. 

- A patra, o corectă Sam. La a treia întâlnire am 
fost la călărie. La a patra, am făcut alpinism. 

Remi zâmbi și îl sărută pe obraz. 

- Şi se mai spune că băieţii nu-și amintesc astfel 
de lucruri. 

- Cine spune? 

- Cei care nu te-au cunoscut pe tine. Remi lu- 
mină în jur cu lampa. Vreo urmă de capcane? 

-Încă nu. O să fim cu ochii-n patru, dar dacă 
ai estimat corect vechimea suliței, mă îndoiesc că 
mecanismele astea mai funcţionează. 

- Celebrele ultime cuvinte. 

-Îți dau voie să le scrii pe piatra mea de mor- 
mânt. Hai! 

Sam începu să se târască, iar Remi îl urmă în- 
deaproape. Așa cum promisese Sam, după câteva 
secunde, spaţiul se deschise într-o firidă în formă 
de rinichi de aproximativ șase metri lățime și un 
metru și jumătate înălțime. Pe peretele opus erau 
trei fante verticale, nu mai largi de patruzeci și 
cinci de centimetri. 

Se ridicară în picioare și merseră încovoiaţi 
până la prima fantă. Sam lumină interiorul ei cu 
lampa de miner. 

- O fundătură, spuse el. 

Remi o verifică pe următoarea: altă fundătură. 
A treia fantă, deşi mai adâncă decât vecinele ei, se 
sfârşea la şase pași în interior. 

- Ăsta da final spectaculos, spuse Sam. 

- Poate că nu, murmură Remi și se îndreptă 
spre peretele din dreapta, luminând cu lampa ceea 
ce părea a fi o crestătură orizontală în stâncă, mai 
închisă la culoare, acolo unde peretele se îmbina 
cu tavanul. Pe măsură ce se apropiau, crestătura 
părea să se mărească, lungindu-se pe tavan, până 
când își dădură seama că se uitau la un tunel ase- 
menea unei scobituri. 

Umăr lângă umăr, Sam și Remi priviră prin des- 
chizătură, care se înălța deasupra lor la un unghi 
de patruzeci și cinci de grade, pe vreo șase metri, 
după care înconjura o umflătură ieșită din podea. 

- Sam, vezi ce... 

-Cred că da. 

Pe movila din podea părea a fi talpa unei cizme. 


Capitolul 9 
Defileul Chobar, Nepal 


Lipsa tocului de pe talpa cizmei le sugeră lui Sam 
și lui Remi că nu aveau în faţa ochilor o piesă mo- 
dernă de încălțăminte, iar degetul descărnat care se 
ivea printr-un petic putrezit al cizmei le dădu de în- 
teles că proprietarul părăsise de mult această lume. 

- Oare e ciudat că genul acesta de lucruri nu mă 
mai şochează? întrebă Remi, uitându-se la cizmă. 

- Am avut parte de multe schelete la viața noas- 
tră, confirmă Sam. Astfel de surprize făceau parte 
integrantă din meseria lor. Vezi vreo capcană? 

- Nu. 

-Să ne uităm prin jur. 

Sam îşi propti picioarele de un perete și spatele 
de altul, ajutând-o pe Remi să urce pe braţul lui. 
El reuși să urce panta și să treacă de movila din 
podea. După ce lumină în jur cu lampa de miner, 
strigă: 

- E în ordine. Sigur ai să vrei să vezi asta, Remi. 

Ea ajunse lângă el într-o clipă. Îngenuncheaţi 
unul lângă altul, examinară scheletul. 

Protejate de intemperii și de animalele de pradă 
și îngropate în uscăciunea relativă a peșterii, ră- 
mășiţele erau parţial mumificate. Hainele, care pă- 
reau a fi, în mare parte, din piele stratificată, erau 
aproape intacte. 

- Nu văd vreo urmă evidentă de lovitură, spuse 
Remi. 

- De când e aici? 

- Aș spune că... de cel puţin patru sute de ani. 

-Cam din aceeași perioadă cu sulița. 

- Exact. 

-Pare a fi o uniformă, spuse Sam atingând 
o mânecă. 

-Atunci începe să aibă sens, replică Remi, ară- 
tând cu degetul spre mânerul unui pumnal care 
ieșea din ceea ce fusese odată o teacă la cingătoare. 
Lumină în jur cu lampa ei, apoi murmură: Casă, 
dulce casă. 

- Casă, poate, replică Sam, dar dulce?... Cred că 
totul e relativ pe lumea asta. 

La câţiva pași de zona plană pe care zăcea sche- 
letul, tunelul se lărgea într-o firidă de aproximativ 
treizeci de metri pătraţi. În câteva nișe cioplite ma- 
nual în pereţii de stâncă se găseau cioturile unor 
lumânări primitive. La baza unui perete, cuibărite 
într-o groapă naturală, se aflau rămășițele unui foc; 
alături, o stivă de oase de animale mici. La capătul 
îndepărtat al firidei erau rămășițele a ceea ce părea a 
fi un aşternut, iar alături, o sabie în teacă, vreo șase 
sulițe primitiv făurite, un arc și o tolbă conţinând 
opt săgeți. O varietate de alte obiecte erau împrăș- 
tiate pe restul podelei: un ciubăr, un colac de funie 
pe jumătate putrezită, o raniță din piele, un scut 
rotund din lemn și piele, un cufăr din lemn... 

Remi se ridică și începu să meargă de jur îm- 
prejur. 

- E clar că se aștepta la musafiri nepoftiţi, obser- 
vă Sam. Aici pare să fi fost o ultimă redută. Dar în 
ce scop? 

- Poate că are vreo legătură cu asta, spuse Remi 
și îngenunche alături de cufărul din lemn. Sam i 
se alătură. Fiind cam de mărimea unei otomane, 
cufărul era un cub perfect, făcut dintr-un lemn 
dur, închis la culoare, cu un strat gros de lac, prins 
cu chingi de piele pe trei laturi și cu chingi du- 
ble, de umăr, pe a patra. Sam și Remi nu găsiră 
balamale, nici mecanisme de închidere. Îmbinările 
erau atât de bine sudate, fiind aproape invizibile. 
Pe capacul cufărului erau gravate patru litere asi- 
atice complicate, într-un fel de diagramă de două 
pe două. 

- Recunoști limba? întrebă Sam. 

- Nu. 

- Remarcabil, spuse Sam. Chiar cu uneltele de 
prelucrare a lemnului din ziua de azi e nevoie de mul- 
tă iscusinţă ca să faci așa ceva. 

Bătu cu degetele într-o latură și primi ca răs- 
puns un zgomot înăbușit. 

- Nu pare a fi gol. Cu grijă, legănă cufărul din- 
tr-o parte într-alta. Dinăuntru veni un uruit vag. 
Dar chiar așa este. Și e destul de ușor. Nu văd alte 
însemne. Tu? 

Remi se aplecă și examină cufărul pe toate păr- 
tile. Scutură din cap. 

- Pe fund? 

Sam îl răsturnă. Remi verifică și spuse: 

- Nici aici nu-i nimic. 

- Cineva s-a chinuit mult ca să-l făurească, spu- 
se Sam, și se pare că prietenul nostru era gata să-și 
dea viața ca să-l protejeze. 

- Poate era ceva mai mult decât atât, adăugă 
Remi. Dacă n-am dat peste cea mai mare coinci- 
dență posibilă, cred că am găsit ceea ce căuta Lewis 
King. 

- Atunci, cum de i-a scăpat? Era atât de aproape. 

-Dacă n-a reușit să traverseze puţul, întrebă 
Remi, înseamnă că e posibil să fi supravieţuit? 

- O singură persoană știe răspunsul la întreba- 
rea asta. 


Își îndreptară atenţia asupra conţinutului peş- 
terii. Neștiind cât de curând se vor întoarce și 
neputând să care cu ei decât o mică parte din ar- 
tefacte, trebuiau să se bazeze pe fotografii digitale, 
desene și notițe. Din fericire, educaţia și instruirea 
lui Remi o pregătiseră exact pentru așa ceva. După 
două ore de muncă istovitoare, declară sarcina 
încheiată. 

- Stai, spuse Remi, apoi îngenunche lângă scut. 

Sam veni lângă ea. 

- Ce e? 

- Zgârieturile astea... lumina le-a surprins. 
Cred că... 

Se aplecă deasupra scutului, inspiră adânc și su- 
flă peste suprafaţa din piele. O acumulare de praf 
de piele putredă se împrăștie în aer. 

- Nici o zgârietură, observă Sam și mai suflă o 
dată praful, apoi încă o dată, până când fu desco- 
perită întreaga suprafaţă a scutului. 

Așa cum bănuise Remi, zgârieturile erau, de 
fapt, o inscripţie arsă în piele. 

- Ála e un dragon? întrebă Remi. 

- Sau un dinozaur. Probabil e blazonul lui sau al 
detașamentului, ghici Sam. 

Remi făcu peste zece fotografii cu inscripţia, 
apoi se ridicară. 

- E suficient, spuse ea. Ce facem cu cufărul? 

- Trebuie să-l luăm. Instinctul îmi spune că e 
motivul pentru care prietenul nostru s-a barica- 
dat aici. Indiferent ce-o fi înăuntru, a considerat 
că merită să moară ca să-l apere. 

- De acord. 

În numai câteva minute, Sam improviză o pla- 
să de bretele care-i permise să atârne cufărul de 
rucsac. Mai aruncară o ultimă privire în jurul peș- 
terii, făcură un semn de rămas-bun scheletului şi 
plecară. 


În frunte, Sam se târî până la buza puţului și 
aruncă o privire. 

- Acum chiar că avem o problemă. 

- Vrei să fii mai precis? spuse Remi. 

- Funia a cedat la celălalt capăt. Atârnă în puț. 

- Poţi să improvizezi... 

- Nu ceva de încredere. Suntem deasupra celei- 
lalte deschizături. Din unghiul ăsta, dacă încerc să 
nimeresc cu lasoul, o să alunece. N-am avea cum 
să tragem de funie. 

- Atunci nu ne mai rămâne decât o singură 
opţiune. 

Sam încuviinţă. 

- În jos. 

După numai un minut, Sam legase funia de el. 
În timpul acesta, Remi fixase un al doilea punct 
de prindere, bătând cu ciocanul un piton într-o 

crăpătură, chiar sub deschizătură. După ce termi- 
nă, Sam începu să coboare încet în rapel, ocolind 
stalagmitele ieșite în afară, în timp ce Remi îl su- 
praveghea de sus, sugerându-i din când în când să 
se odihnească și să-și regleze poziția ca să minima- 
lizeze frecarea funiei de protuberanţe. 

După două minute de înaintare meticuloasă, 
se opri. 

- Am ajuns la celălalt friend. Vestea bună e că 
s-a rupt. 

Dacă funia s-ar fi secționat, ar fi trebuit să îm- 
bine restul funiei cu capătul rămas liber. Acum 
avea optsprezece metri de funie sub el. Încă nu ști- 
au dacă va fi suficientă ca să ajungă la fund. Dacă 
acolo îi aștepta apa rece ca gheaţa a râului Bag- 
mati, ar fi avut la dispoziţie cel mult cincisprezece 
minute ca să găsească o cale de ieșire înainte de a 
intra în hipotermie. 

- O iau ca pe-un semn de bun augur, răspunse 
Remi. 

Mutându-se de pe un picior pe altul, Sam făcu 
câte un pas precaut, coborând în continuare. Raza 
lanternei deveni un mic dreptunghi de lumină. 

- Nu te mai văd, strigă Remi. 

- Nu-ţi face griji. Dacă o să cad, o să am grijă să 
scot un țipăt cât se poate de înspăimântător. 

- Nu te-am auzit ţipând în viaţa mea, Fargo. 

-Tine pumnii strânși să nu mă auzi nici de 
data asta. 

- Cum sunt pereţii? 

- Mult mai... Uau! 

-Ce e? 

Nici un răspuns. 

- Sam! 

- Sunt bine. Mi-a alunecat piciorul pentru o cli- 
pă. Pereţii sunt tot mai reci. Probabil e ceaţă din 
cauza apei de dedesubt. 

-Cât e de rău? 

- Doar o pojghiță subțire pe pereţi. Însă nu poţi 
să te încrezi în stalagmite. 

- Urcă înapoi. Găsim noi altă cale. 

-Ba cobor în continuare. Mai am vreo nouă 
metri de funie cu care să mă joc. 

Trecură două minute. Lampa ajunsese un simplu 
punct luminos, care sălta de colo-colo în bezna puţu- 
lui, în timp ce Sam își croia drum printre stalagmite. 

Deodată, se auzi un zgomot de gheaţă spartă. 
Lampa lui Sam începu să se rotească, clipind spre 
Remi ca o lumină stroboscopică. Înainte să apuce 
să deschidă gura ca să-l cheme, Sam strigă: 

- Sunt teafăr. Cu capul în jos, dar teafăr. 

- Fii mai precis, te rog! 

- M-am întors în ham și mi-am pierdut echili- 
brul. Însă am vești bune. Am ajuns la apă. E la vreo 
trei metri sub capul meu. 

- Presimt că există un „dar“. 

- Curentul e iute - cel puţin trei noduri - și pare 
adâncă. Probabil până la talie. 

Deși trei noduri era o viteză mai mică decât un 
mers rapid, adâncimea și temperatura apei sporeau 
riscul. Nu numai că ar fi fost suficient un singur 
pas greșit ca să fie luaţi de ape, dar eforturile de- 
puse pentru a sta în poziţie verticală ar accelera 
procesul de hipotermie. 

- Urcă înapoi, spuse Remi. Fără discuţie. 

- De acord. Lasă-mă o secundă să... Stai aşa. 

Din întuneric se auzi iarăși zgomot de gheaţă 
spartă, urmat de pleoscăituri. 

- Spune ceva, Fargo. 

-Lasă-mă o secundă. 

După încă treizeci de secunde de pârâituri, 
răsună glasul lui Sam: 

- Tunel lateral! 


Se scurseseră zece minute de muncă migăloasă, 
când Sam strigă: 

-Are o dimensiune acceptabilă. Aproape că poţi 
să stai în picioare. Eu intru. Lasă-mă un minut ca să 
fixez un punct de prindere. Dacă Remi ar fi căzut în 
râul subteran, această măsură de siguranţă i-ar fi dat 
lui Sam o șansă reală să o tragă înapoi - cu condi- 
ţia ca în râu să nu fie stânci de care să se zdrobească. 

După ce termină și Sam se propti, gata să tragă 
funia, Remi începu să coboare. Mai ușoară și puţin 
mai agilă decât soţul ei, parcurse distanţa într-un 
timp mai scurt, făcând pauză doar ca să-i dea timp 
lui Sam să tragă funia prin punctul de prindere al 
pitonului. 

În cele din urmă, ajunse în raza lui și se opri în 
lateral, chiar la intrarea tunelului. Lămpile le lu- 
minau reciproc fețele și zâmbiră amândoi ușurați. 

- Ciudat să te întâlnesc aici, spuse Sam. 

- La naiba! 

- Ce-i? 

- Pusesem pariu în mintea mea c-ai să spui: 
„Ce face o fată drăguță ca tine într-un puț aproape 
fără fund ca acesta?“ 

Sam râse. 

- Acum o să trebuiască să faci pe Superman și să 
te împingi în peretele opus. Te prind eu. 

Remi se odihni câteva clipe ca să-și recapete 
răsuflarea și apoi își reglă hamul, ca să atârne 

perpendicular în puț. Încordându-și trupul, reuși 
treptat să-și facă vânt pentru a putea împinge cu 
degetele de la picioare în peretele opus. După încă 
trei legănări, reuși să-și strângă picioarele sub ea și 
să împingă. Cu braţele întinse, se balansă, desfăcân- 
du-și palmele ca pentru a apuca ceva. Peretele late- 
ral venea iute spre ea. Își feri capul. Intră cu braţele 
în tunel. Sam o apucă de mâini și ea sări. 

-Te-am prins! spuse Sam. Apucă-mă cu ambele 
mâini de încheietura stângă. 

Ea îl ascultă, și Sam eliberă puţin funia cu mâna 
dreaptă pentru ca Remi să se poată cățăra pe braţul 
lui. Când ajunse cu trunchiul în tunel, Sam înce- 
pu să se târască cu spatele până când îi intrară și 
genunchii. Căzu pe spate și scoase un suspin de 
ușurare. 

Remi începu să râdă. Sam ridică capul și o privi. 

- Ce-i? 

- Mă duci în cele mai frumoase locuri. 

- După asta, o baie fierbinte cu bulbuci - în doi. 

- Asta-i muzica ce-mi place. 


Deși tunelul era de două ori mai lat ca umerii 
lor și suficient de înalt ca să le permită să pășească 
încovoiaţi, podeaua sa semăna cu un şvaiţer - atât 
de ciuruită, încât vedeau prin ea suprafaţa întu- 
necată și tulbure a râului învolburându-se sub pi- 
cioarele lor. Jeturi de aer rece și cristale de gheaţă 
ţâșneau prin găuri, creând o ceaţă care sclipea şi se 
rotea în lămpile lor. Asemenea puțului din spatele 
lor, pereţii și tavanul tunelului erau căptuşiți cu o 
membrană de gheaţă. Pe măsură ce înaintau, ţur- 
turi subţiri ca un creion se rupeau din tavan și se 

spărgeau de podea ca niște clopoței de vânt răzleți. 
Deși podeaua puternic brăzdată nu era acoperită 
de gheaţă, îi forța să se sprijine în timp ce mergeau, 
sporindu-le eforturile. 

-Nu vreau să-ţi stric cheful, spuse Remi, dar 
presupunem că tunelul ăsta duce undeva. 

- Într-adevăr, răspunse Sam peste umăr. 

-Şi dacă ne înșelăm? 

-Atunci ne întoarcem, escaladăm latura opusă 
a puţului și ieşim pe unde am intrat. 


Tunelul cotea când la stânga, când la dreapta, 
urca şi cobora, dar, conform indicaţiilor busolei lui 
Sam, menținea un curs aproximativ estic. Numă- 
rară pașii cu rândul, dar fără o unitate GPS care să 
le măsoare progresul în ansamblu și ghidându-se 
doar după harta schițată a lui Sam, nu știau ce dis- 
tanță parcurseseră cu adevărat, 

După vreo sută de metri, conform aproximări- 
lor lui Sam, făcură un nou popas și găsiră o por- 
ţiune relativ solidă a tunelului, unde să se poată 
așeza. După ce împărțiră câteva înghiţituri de apă, 
un sfert din conserva de carne și restul de fructe 
uscate, rămaseră în tăcere, ascultând torentul apei 
de sub picioarele lor. 

-Cât e ora? întrebă Remi. 

Sam își consultă ceasul. 

- Nouă. 

Deși o anunţaseră pe Selma unde aveau de gând 
să meargă, o rugaseră totodată să nu apese butonul 
de panică decât a doua zi dimineaţă, după ora loca- 
lă. Dar chiar și atunci, cât le va lua autorităţilor să 
strângă o echipă și să organizeze o căutare? Singura 
lor consolare era că acest tunel nu se ramificase; 

dacă hotărau să se întoarcă, ar fi găsit cu ușurință 
puţul. Dar în ce punct ar fi luat decizia respecti- 
vă? Exista vreo ieșire după următoarea cotitură sau 
peste câţiva kilometri, ori deloc? 

Nici Sam, nici Remi nu vorbeau despre asta. Nu 
era nevoie. După atâţia ani împreună și aventuri- 
le trăite în doi, erau pe aceeași lungime de undă. 
Expresiile chipurilor erau, de obicei, suficiente ca 
să exprime ceea ce gândea fiecare. 

-Să știi că n-am uitat promisiunea ta cu baia 
fierbinte, spuse Remi. 

- Am omis să-ți spun, am adăugat la miză și un 
masaj de relaxare. 

- Eşti eroul meu. Ne întoarcem? 

Sam încuviinţă. 

- Mai mergem o oră. Dacă nu se materializează 
O ieșire cu covor roşu, ne întoarcem, ne odihnim, 
apoi trecem puţul. 

-S-a făcut. 


Obișnuiţi cu greutăţile, atât psihice, cât și fizice, 
Sam și Remi își găsiseră ritmul; mergeau douăzeci 
de minute, făceau pauză de odihnă două minute, 
consultau busola și verificau harta, apoi porneau 
din nou la drum. Ultima parte a călătoriei lor se 
scurse rapid. Piciorul stâng, piciorul drept, și de la 
capăt. Ca să economisească lumina, Remi își stin- 
sese de mult lampa de miner, iar Sam o folosea 
pe a lui la intensitate minimă, astfel că înaintau 
într-un amurg nespus de palid. Aerul rece care țâș- 
nea prin podea părea şi mai rece, abia reuşeau să 
nu alunece, iar clinchetul ţurţurilor care cădeau le 
făcea creierii amorţiţi să huruie. 

Deodată, Sam se opri. Cu reacţiile pe jumătate 
întârziate, Remi se izbi în el. 

- Ai simţit asta? șopti Sam. 

- Ce? 

- Aer rece. 

- Sam, €... 

- Nu, în față. Înainte. Vrei să scoţi bricheta din 
rucsacul meu? 

Remi făcu întocmai şi i-o întinse. Sam făcu 
câțiva pași înainte, căutând o porţiune solidă în 
podea, între jeturile de ceaţă. Găsi un loc potrivit, 
se opri și aprinse bricheta. Remi se strecură lângă 
Sam și se uită pe după braţul lui. Lumina galbenă 
pâlpâitoare dansa pe pereţii de gheaţă. Flacăra tre- 
mură, apoi se îndreptă și rămase verticală. 

- Aşteaptă, murmură Sam, cu ochii pe flacără. 

Trecură cinci secunde. 

Flacăra șovăi, apoi țâșni într-o parte, înspre faţa 
lui Sam. 

- Poftim! 

- Eşti sigur? întrebă Remi. 

- Aerul pare mai cald acum. 

- Nu e doar o dorinţă deșartă? 

- Hai să aflăm. 

Merseră trei metri, se opriră, verificară flacă- 
ra brichetei. Din nou se aplecară înapoi, de data 
aceasta cu mai multă putere. Mai făcură șase metri 
și repetară procedeul, cu același rezultat. 

- Aud un șuierat, spuse Remi. Vânt. 

- Şi eu. 

După încă cincisprezece metri, ajunseră la o 
răscruce în tunel. Cu bricheta în faţă, Sam o luă 
prin tunelul din stânga, unde nu avu noroc, apoi 

cobori prin cel din dreapta. Flacăra pâlpâi, după 
care o pală bruscă aproape că o stinse. 

Sam lăsă rucsacul jos. 

~ Aşteaptă aici. Mă întorc cât ai clipi. 

Aprinse lampa de miner la maximum și dispăru 
în tunel. Remi îi auzea pașii târșâiţi pe podea, su- 
netul slăbind tot mai mult, cu fiecare clipă. 

Remi își consultă ceasul, așteptă zece secunde, 
apoi se uită din nou la el. 

- Sam? strigă ea. 

Tăcere. 

- Sam, răspunde... 

Lampa lui reapăru în întunericul din față. 

- Scuze, spuse el. 

Remi lăsă capul în jos. 

- Nu-i nici un covor roşu, continuă Sam. Dar 
lumina zilei e suficientă? 

Remi privi în sus și văzu zâmbetul larg al lui Sam. 
Se uită chiorâș la el și îi dădu un pumn în umăr. 

- Nu-i amuzant, Fargo. 


Așa cum o asigurase Sam, nu era nici un covor 
roşu, dar, după ce merseră șase metri, dădură peste 
ceva și mai bun: un șir de trepte naturale care șer- 
puiau pe o stâncă. În vârful ei, aflat la vreo cinci- 
sprezece metri distanţă, se proiectau neclar niște 
raze de soare. 

Două minute mai târziu, Sam își făcu vânt de pe 
ultima treaptă și în faţa ochilor îi apăru un tunel 
lateral scurt. Pereţii și podeaua nu mai erau din pia- 
tră, ci din pământ. La capătul îndepărtat, printr-un 
hățiș de vegetaţie, se vedea lumina soarelui. Sam se 
târi înainte, își trecu braţele prin deschizătură, apoi 

ieși afară. Remi apăru după câteva minute și, îm- 
preună, se întinseră pe spate în iarbă, zâmbind şi 
privind cerul. 

- E aproape miezul zilei, observă Sam. 

Stătuseră sub pământ toată dimineaţa. 

Deodată, Sam se ridică în capul oaselor, răsu- 
cindu-și capul în toate direcţiile. Se aplecă spre 
Remi și șopti: 

- Paraziţi audio. O staţie de emisie-recepţie radio. 

Sam se rostogoli pe pământ, se târî până la o 
bermă aflată la câțiva metri și îşi iți capul peste ea. 
Brusc, își feri capul și se târî înapoi. 

- Poliţia. 

- O echipă de căutare? întrebă Remi. Cine să-i 
fi sunat? 

- E doar o bănuială, dar aș spune că foştii noștri 
însoțitori de explorare, gemenii King. 

- Cum... 

- Nu ştiu. Poate că mă înșel. Hai să nu riscăm. 

Se dezbrăcară de tot ce ar fi putut indica pe unde 
umblaseră și ce făcuseră - căşti, lămpi de miner, 
rucsacuri, echipament de cățărare, harta lui Sam, 
camera foto digitală a lui Remi, cutia recuperată 
din mormânt - și băgară totul în tunel, apoi aco- 
periră intrarea cu iarbă. 

Cu Sam în frunte, se îndreptară spre est, de-a 
lungul unei râpe, ascunzându-se printre copaci, 
până se depărtară cu jumătate de kilometru de tu- 
nel. Se opriră şi ascultară să vadă dacă se mai aude 
stația de emise-recepţie. Sam duse mâna la ureche 
și arătă spre nord. La o sută de metri mai încolo, 
se vedeau mai multe siluete mișcându-se printre 
copaci. 

- la-ţi faţa cea mai necăjită pe care o ai, șopti 
Sam. 

-Nu trebuie să mă chinui prea mult, replică 
Remi. 

Sam duse mâinile căuș la gură și strigă: 

- Heil Aici suntem! 


Capitolul 10 
Defileul Chobar, Nepal 


Ușa de la celulă se deschise cu un scârţâit. Un paz- 
nic trase cu ochiul înăuntru, îl privi cu atenţie 
pe Sam preţ de o clipă, ca și cum acesta ar fi fost 
pe cale să evadeze, apoi se dădu într-o parte. Îmbră- 
cată într-o salopetă lăbărţată, de un albastru-des- 
chis, cu părul castaniu prins la spate într-o coadă 
de cal, Remi păși în cameră. Avea chipul rozaliu, 
proaspăt spălat. 

Paznicul spuse într-o engleză stâlcită: 

-Vă rog, luaţi loc. Aşteptaţi, spuse și apoi trânti ușa. 

Îmbrăcat într-o salopetă similară, Sam se ridică 
de la masă, merse la Remi și o îmbrăţișă strâns. 
Făcu câţiva pași în spate și o privi din cap până-n 
picioare, zâmbind. 

- Fermecătoare, pur și simplu fermecătoare. 

Ea zâmbi. 

- Prostuţule. 

- Cum te simţi? 

- Mai bine. E uimitor câte pot face câteva mi- 
nute cu un prosop și apă fierbinte. Nu te bucura, 

nu-i tocmai un duș cald sau o baie fierbinte, dar e 
un bun înlocuitor. 

Se așezară amândoi la masă. Spaţiul în care îi 
ţinea poliția din Kathmandu nu era tocmai o ce- 
lulă, ci mai degrabă o sală de așteptare. Pereţii din 
blocuri de zgură și podeaua erau văruite într-un 
gri-deschis, iar masa și scaunele (toate fixate de 
podea) erau din aluminiu dur. În faţa lor, dincolo 
de masă, se afla o fereastră cu geam securizat, de 
un metru douăzeci lățime, prin care se vedea sala 
de întruniri. Vreo șase polițiști în uniformă își ve- 
deau de treaba lor, răspunzând la telefoane, scriind 
rapoarte și stând de vorbă. Deocamdată, în afara 
câtorva ordine politicoase, dar ferme, rostite într-o 
engleză aproximativă, nimeni nu li se adresase în 
cele două ore de când fuseseră „salvaţi“. 

Din spatele dubei poliţiei, în lumina amurgului 
care se risipea rapid, Sam și Remi urmăriseră peisa- 
jul care li se perindase prin faţa ochilor, căutând și 
cel mai mic indiciu despre locul în care ieșiseră din 
labirintul de peșteri. Răspunsul le apăru imediat 
după ce traversaseră podul peste defileul Chobar, 
în direcția nord-est, spre Kathmandu. 

Marşul lor subteran către libertate îi scosese la 
suprafață la numai trei kilometri de locul pe unde 
intraseră. Acest lucru aduse mai întâi un zâmbet 
pe buzele lui Sam și lui Remi, apoi, spre uimirea 
celor doi poliţişti aşezaţi în fața lor, un hohot de 
râs, care dură un minut întreg. 


- Ai vreo idee cine a dat alarma? îl întrebă Remi 
pe Sam. 

- Nici una. Din câte îmi dau seama, nu suntem 
arestați. 

- Trebuie să presupunem că ne vor interoga. 
Ce poveste le turnăm? 

Sam chibzui o clipă. 

- Cât mai aproape de adevăr. Am venit aici cu 
puţin înainte de răsărit pentru o zi de drumeţie. 
Ne-am rătăcit și am colindat prin jur până ne-au 
găsit. Dacă insistă, zi și tu că nu ești sigură. Dacă nu 
ne-au găsit echipamentul, nu pot dovedi contrariul. 

-Am înţeles. Și, în caz că nu suntem azvârliţi 
într-o închisoare nepaleză pentru o infracțiune ob- 
scură? 

- Va trebui să recuperăm... 

Sam se opri din vorbă, cu ochii mijiți. Remi îi 
urmări privirea prin fereastra de pe latura stângă 
îndepărtată a sălii de întruniri, de lângă ușă. În 
prag erau Russell și Marjorie King. 

- Aș vrea să pot spune că-s surprinsă, murmură 
Remi. 

- Exact cum ne aşteptam. 

Un sergent de serviciu aflat în partea cealaltă 
a camerei îi observă pe gemenii King și se grăbi 
spre ei. Trioul începu să discute aprins. Deși nici 
Sam, nici Remi nu auzeau conversaţia, afectarea și 
postura sergentului spuneau totul; era servil, poate 
chiar puţin înfricoșat. Într-un final, sergentul făcu 
un semn din cap şi intră valvârtej în sala de întru- 
niri. Russell și Marjorie ieşiră înapoi pe hol. 

După câteva clipe, se deschise ușa camerei unde 
se aflau Remi și Sam și intrară sergentul și unul 
dintre lacheii lui. Se aşezară pe scaunele din faţa 
celor doi Fargo. Sergentul vorbi în nepaleză câteva 
secunde, apoi făcu un semn din cap spre lacheul 
lui, care spuse într-o engleză decentă, deşi cu un 
Puternic accent străin: 

- Domnul sergent m-a rugat să traduc conver- 
sația noastră. Sunteţi de acord? 

Sam și Remi încuviinţară. 

Sergentul vorbi, iar câteva clipe mai târziu, veni 
și traducerea: 

- Vă rog să vă confirmaţi identitatea. 

Sam replică: 

- Am fost arestaţi? 

- Nu, răspunse polițistul. Sunteţi reținuți tem- 
porar. 

- Pe ce bază? 

- Conform legii din Nepal, nu suntem obligaţi 
să dezvăluim răspunsul la această întrebare, deo- 
camdată. Vă rog să vă confirmaţi identitățile. 

Sam și Remi se conformară și, în următoarele 
minute, fură trecuţi printr-o serie de întrebări de 
rutină: „Ce căutaţi în Nepal? Unde staţi? Care este 
motivul vizitei?“, înainte de a se ataca chestiunea 
principală. 

-Unde mergeaţi când v-aţi rătăcit? 

- Nicăieri în mod deosebit, răspunse Remi. 
Părea o zi numai bună pentru drumeţii. 

- V-aţi parcat mașina în defileul Chobar. De ce? 

- Am auzit că e o zonă frumoasă, spuse Sam. 

- La ce oră aţi ajuns? 

- Înainte de răsărit. 

- De ce așa devreme? 

- N-avem stare, replică Sam zâmbind. 

- Ce înseamnă asta? 

- Ne place să ne găsim o ocupaţie, spuse Remi. 

- Spuneţi-ne, vă rog, pe unde v-aţi plimbat. 

- Dacă am fi știut asta, zise Sam, probabil nu 
ne-am fi rătăcit. 

- Aţi avut busolă la voi. Cum de v-aţi rătăcit? 

-Am picat la examenul de orientare turistică, 
spuse Sam. 

Remi se băgă și ea în vorbă: 

- Eu doar am vândut fursecuri la cercetași. 

-Nu e ceva de râs, doamnă și domnule Fargo. 
Vi se pare amuzant? 

Sam își luă cea mai spășită expresie. 

- Ne cerem scuze. Suntem epuizați și puţin stân- 
jeniți. Vă suntem recunoscători că ne-aţi găsit. 
Cine v-a alertat că am putea fi în pericol? 

Ofițerul traduse întrebarea. Sergentul mârâi 
ceva, după care ofițerul spuse: 

- Domnul sergent vă roagă să vă rezumaţi să răs- 
pundeţi la întrebările lui. Aţi spus că plănuiaţi să 
faceţi toată ziua drumeţii. Unde sunt rucsacurile 
voastre? 

- Nu ne așteptam să lipsim atâta, spuse Remi. 
Nu prea ne pricepem nici la făcut planuri. 

Sam încuviinţă cu tristeţe, ca să susţină afirma- 
ţia soției lui. 

- Vreţi să vă credem că aţi plecat în drumeţie 
fără nici un fel de echipament? întrebă ofițerul. 

- Aveam la mine un briceag elveţian, spuse Sam 
pe un ton sec. 

După traducerea ultimei propoziţii, sergentul îi 
aruncă o căutătură cruntă lui Sam, apoi lui Remi, 
după care se ridică şi ieși furios din încăpere. 

- Vă rog să așteptați aici, spuse ofițerul și părăsi 
și el camera. 

Deloc surprinzător, sergentul traversă sala de 
întruniri şi merse ţintă la uşa care dădea în hol. 
Sam şi Remi îi vedeau doar spatele; Russell și 

Marjorie nu se zăreau. Sam se ridică, merse la fe- 
reastra din partea dreaptă a încăperii și își apăsă 
faţa de ea. 

- Îi vezi? întrebă Remi. 

- Da. 

- Şi? 

-Gemenii par nefericiţi. Nici urmă de zâmbet 
lingușitor. Russell gesticulează... Stai puţin, asta-i 
interesant. 

- Ce? 

- Mimează forma unei cutii, o cutie care pare 
să aibă, în mod surprinzător, aceeași mărime cu a 
cufărului. 

- Asta-i bine. Îmi închipui c-au cercetat zona în 
care ne-au găsit. Russell n-ar fi întrebat dacă l-ar 
fi găsit deja. 

Sam se retrase de la fereastră și se grăbi înapoi 
la locul lui. 

Sergentul și ofițerul intrară în cameră și se așe- 
zară. Interogatoriul fu reluat, de data aceasta cu 
mai multă intensitate și pe o cale ocolită, meni- 
tă să-i prindă în capcană pe Sam și pe Remi. Însă 
esența întrebărilor rămase aceeași: „Ştim că trebu- 
ia să aveţi niște lucruri cu voi. Unde sunt?“ Sam și 
Remi răspundeau fără grabă și nu se abăteau de la 
povestea lor, urmărind frustrarea tot mai mare a 
sergentului. 

În cele din urmă, sergentul recurse la ameninţări. 

-Ştim cine sunteţi și cu ce vă ocupați. Bănuim 
că aţi venit în Nepal în căutare de antichităţi de pe 
piaţa neagră. 

- Pe ce vă bazaţi bănuielile? întrebă Sam. 

- Avem sursele noastre. 

- Aţi fost informat greșit, spuse Remi. 

- Aţi putea fi acuzaţi, conform mai multor legi, 
şi toate acuzaţiile atrag după ele pedepse grave. 

Sam se aplecă și îl fixă cu privirea pe sergent. 

- Formulaţi-vă acuzaţiile. Imediat după ce sun- 
tem arestați, vom vrea să vorbim cu atașatul juridic 
de la Ambasada SUA. 

Sergentul susținu privirea lui Sam nu mai mult 
de zece secunde, apoi se lăsă în scaun și oftă. Spu- 
se ceva lacheului său, după care se ridică și părăsi 
încăperea, trântind ușa de perete. 

Ofiţerul traduse: 

- Sunteţi liberi. 


Zece minute mai târziu, îmbrăcaţi în propriile 
haine, Sam şi Remi ieșeau pe ușa din faţă și co- 
borau treptele secției de poliție. Se lăsa amurgul. 
Cerul era senin și începuse să strălucească o pleia- 
dă de stele ca niște diamante mărunte. Felinarele 
luminau caldarâmul de dedesubt. 

- Sam! Remi! 

Așteptându-se la asta, nici unul dintre ei nu fu 
surprins când se întoarse, văzându-i pe Russell și pe 
Marjorie pe trotuar, îndreptându-se zoriţi spre ei. 

- Tocmai ce-am aflat, spuse Russell, când ajunse 
lângă ei. Sunteţi teferi? 

- Obosiţi, puţin stânjeniţi, dar se poate și mai 
Tău, replică Sam. 

Hotărâseră deja să susțină în continuare poves- 
tea cu ne-am-rătăcit-în-drumeţie și în faţa geme- 
nilor King. Era un dans nesigur; toată lumea știa 
că Sam și Remi minţeau. Ce-or să facă Russell și 
Marjorie? Sau, o întrebare și mai bună: cum deja 
era clar că Charlie King avea un plan cu totul diferit 

decât cel împărtășit lui Sam și lui Remi, în ce fel vor 
proceda? Ce urmărea King și care era adevărata po- 
veste din spatele dispariţiei lui Frank Alton? 

- Vă ducem la mașina voastră, spuse Marjorie. 

-O s-o recuperăm dimineaţă, replică Remi. 
Ne întoarcem la hotel. 

- Mai bine o luăm acum, spuse Russell. Dacă 
aveți echipament înăuntru... 

Sam nu se putu abţine să nu zâmbească. 

- Nu avem. Noapte bună. 

Sam o luă pe Remi de braţ și se întoarseră amân- 
doi cu spatele, pornind în direcţia opusă. Russell 
strigă în urma lor: 

- Vă sunăm dimineaţă! 

- Nu ne sunaţi, vă sunăm noi, replică Sam fără 
să se întoarcă. 


Houston, Texas 


-La naiba, normal c-au ieşit din rezervație, 
lătră Charlie King, lăsându-se pe spate în scaunul 
lui somptuos de birou. În spatele său, peisajul ur- 
ban umplea fereastra din tavan până-n podea. 

Aflaţi la jumătate de glob distanță, Russell și 
Marjorie King nu spuseră nimic pe speaker. Știau 
că n-ar face bine să-și întrerupă tatăl. Când voia să 
afle ceva, punea o întrebare. 

- Unde naiba au fost toată ziua? 

- Nu știm, replică Russell. Omul pe care l-am 
angajat să-i urmărească i-a pierdut undeva la 
sud-vest de... 

- Angajat? Cum adică, angajat? 

- E unul dintre paznicii noștri de la carieră, spu- 
se Marjorie. E de încredere... 

- Dar incompetent! Ce-ar fi să găsiți pe cineva 
care să posede ambele calități? V-aţi gândit la asta? 
De ce-aţi angajat pe cineva? Voi ce-aveaţi de făcut? 

- Noi eram la carieră, spuse Russell. Ne pregă- 
team să expediem... 

- Gata, nu mai contează. Se poate să fi intrat în 
sistemul de peșteri? 

- E posibil, replică Marjorie, dar am fost pe-aco- 
lo. N-am găsit nimic. 

- Da, da... Întrebarea e, dacă au fost acolo, cum 
au aflat de asta? Trebuie să vă asiguraţi că obţin 
numai informaţiile pe care vrem noi să le obţină, 
aţi înţeles? 

- Da, tată, răspunseră Marjorie şi Russell în cor. 

- Şi lucrurile lor? 

-Le-am cercetat, spuse Russell. Și mașina. 
Omul nostru din Departamentul de poliţie i-a in- 
terogat timp de o oră, dar în zadar. 

-Le-a forțat mâna, pentru numele lui Dum- 
nezeu? 

-Cât a putut. 

-A spus că cei doi Fargo nu s-au enervat deloc. 

- Şi ce-au zis c-au făcut? 

- Au pretins că s-au rătăcit în drumeţie. 

- Rahat! Vorbim de Sam și Remi Fargo. Vă spun 
cu ce s-a întâmplat: voi doi aţi dat-o în bară cum- 
va și cei doi Fargo au intrat la bănuieli. Vă joacă 
pe degete. Puneţi mai mulţi oameni pe urmele lor. 
Vreau să știu unde merg și ce fac. Aţi înţeles? 

- Poţi să te bizui pe noi, tată, spuse Marjorie. 

- Ar fi ceva nou, mârâi King. Între timp, nu mai 
risc nimic. Vă trimit întăriri. 

King se aplecă și apăsă butonul de întrerupere a 
convorbirii. De cealaltă parte a biroului, cu mâini- 
le împreunate, stătea Zhilan Hsu. 

- Eşti dur cu ei, Charles, spuse ea încet. 

- Şi tu îi răsfeți! strigă King. 

-Până la ultimul incident cu soţii Fargo, s-au 
descurcat bine. 

King se încruntă și scutură enervat din cap. 

- Presupun. Totuși, vreau să mergi acolo și să ai 
grijă ca lucrurile să n-o ia razna prea tare. Cine- 
va îi sprijină pe cei doi. la avionul și du-te acolo. 
Rezolvă-i. Și pe Alton. Nu ne mai e de folos. 

- Poţi să fii mai precis? 

- Lasă-i pe cei doi Fargo să-și facă treaba. Dacă 
nu reușesc... Nepalul e mare. Au unde să dispară 
oameni. 


Capitolul 11 


Hotelul Hyatt Regency, 
Kathmandu, Nepal 


Telefonul de pe noptiera lui Remi sună dimineață 
devreme. 

- Sam, ai aranjat intenţionat să fim treziți? Ştii 
cât e ceasul? 

Sam ridică telefonul și spuse: 

- Vom fi acolo în patruzeci și cinci de minute. 

- Unde? întrebă Remi. 

- Unde am promis. Un masaj himalayan cu pie- 
tre fierbinți pentru tine și un masaj subcutanat 
pentru mine. 

- Fargo, spuse Remi cu gura până la urechi, ești 
O comoară. 

Se strecură jos din pat râzând și dădu buzna la 
baie, în timp ce Sam răspundea la ușă. Era room-ser- 
vice-ul, care le adusese micul dejun comandat de cu 
seară: mâncarea preferată a lui Remi, tocăniță de 
vită afumată și ouă fierte, iar pentru Sam, omletă 
cu somon. 

Mai comandase cafea și două pahare cu suc 
de rodii. 

În timp ce mâncară, atenţia li se îndreptă asu- 
pra misteriosului cufăr aflat pe canapeaua de vizavi 
de masă. Remi își mai turnă o cană de cafea, iar 
Sam o sună pe Selma. 


-Crezi că Alton a fost răpit la ordinele lui King? 
întrebă Selma. 

-Ca să ne aducă pe noi aici, sugeră Remi, sor- 
bind din cafea. 

- Să vă aducă acolo cu pretextul de a-l căuta pe 
Frank, și apoi... ce? interveni Selma. 

-Steag fals, murmură Sam, apoi explică: E o ex- 
presie din spionaj. Un agent e recrutat de un inamic 
care se dă drept aliat. Agentul crede că are o anumi- 
tă misiune, dar, de fapt, aceasta e cu totul diferită. 

- Minunat, remarcă Remi. 

-E un castel din cărți de joc, consimţi Sam. 
Dacă asta pune la cale King, atunci ego-ul nu-l 
lasă să accepte ideea că planul lui ar putea eșua. 

- Aşadar nu știți dacă îl căutaţi sau nu pe Lewis 
King. Sau dacă a fost văzut cu adevărat vreodată. 

- Charles nu mi se pare genul sentimental. Dacă 
ar fi să ghicesc, aș spune că nu pe tatăl lui îl vânea- 
ză, ci mai degrabă lucrul pe care-l căuta tatăl lui. 

- Cufărul găsit de voi? sugeră Selma. 

- Repet, e doar o bănuială, replică Sam. 


Cu o seară înainte, Sam și Remi nu se întorse- 
seră la hotel, ci, luând-o în direcția sud până când 
ieșiseră din raza vizuală a secţiei de poliţie, schim- 
baseră direcţia spre nord și luaseră un taxi. Sam îi 

spusese șoferului să cutreiere străzile orașului vreo 
zece minute, în timp ce el și Remi încercau să vadă 
dacă sunt urmăriţi. Nu se îndoiau că gemenii King 
intenționau să-i urmărească, și nu voiau să le dea 
timp să se pregătească. 

Odată convinși că nu erau urmăriţi, Sam îi spu- 
sese șoferului să-i ducă la o agenţie de închiriat 
mașini de la periferia sudică a orașului Kathman- 
du, de unde închiriaseră un Opel verde uzat. O oră 
mai târziu, opriseră în parcarea unui motel aflat 
la aproape un kilometru de defileul Chobar, unde 
abandonaseră mașina și parcurseseră pe jos restul 
distanţei. 

Fiindcă memoraseră punctele de reper în timp 
ce se aflau în duba poliţiei, le luase mai puţin de o 
oră să găsească ieșirea din tunel. Echipamentul era 
încă înăuntru și, după toate aparențele, neatins. 


- Ți-l trimitem prin FedEx, îi spuse Remi Selmei. 

- Dacă asta urmărește King, mai bine scăpăm 
de el. De altfel, ţie îți plac enigmele, Selma; o să-ţi 
placă la nebunie asta. Rezolv-o și îţi cumpărăm 
peștele acela pentru bazinul tău... ăăă... 

- Acvariu, domnule Fargo. Un bazin e ceva pe 
care-l pui în dormitorul unui copil. lar peștele e 
din familia Cichlidae. Foarte rar. Foarte scump. 
Numele lui științific e... 

-În latină, sunt convins, încheie Sam propozi- 
ţia cu un chicotit. Deschide cutia-puzzle nepaleză 
și e al tău. 

-Nu trebuie să mă mituiți, domnule Fargo. 
Face parte din atribuțiile mele. 

- Atunci consideră-l un cadou în avans pentru 
ziua ta de naștere, replică Remi. 

Schimbă un zâmbet cu Sam. Selmei nu-i plă- 
ceau zilele de naștere, mai ales când era vorba să 
o sărbătorească pe a ei. 

- Apropo, am vorbit cu Rube, spuse Selma, 
schimbând rapid subiectul. S-a interesat de Zhi- 
lan Hsu. A spus că e - și citez - „aproape invizibi- 
lă“. N-are permis de conducere, cărţi de credit, nu 
există nici un dosar public de vreun fel, în afara 
unuia - dosarul de imigrare. Conform acestuia, a 
emigrat aici din Hong Kong cu o viză de lucru, în 
1990, când avea șaisprezece ani. 

- Lasă-mă să ghicesc, spuse Sam. A fost angajată 
la King Oil. 

- Corect. Dar aici vine partea interesantă. Era 
însărcinată în șase luni la acel moment. Am făcut 
calculele. A născut aproximativ în aceeași perioadă 
când s-au născut Russell și Marjorie. 

- Atunci e oficial, spuse Remi. Încă un motiv să 
nu-mi placă de Charlie King. Probabil a cumpărat-o. 

- Poţi băga mâna în foc, consimţi Sam. 

- Care-i următorul vostru pas? întrebă Selma. 

- Ne întoarcem la universitate. Am primit un 
mesaj vocal din partea profesoarei Kaalrami. A ter- 
minat traducerea pergamentului Devanăg... 

- Lowa, îl corectă Remi. A spus că e scris în lowa. 

- Exact. Lowa, replică Sam. Dacă avem noroc, 
colegul ei va arunca puţină lumină asupra mor- 
mântului pe care l-am descoperit - sau măcar va 
elimina o legătură. 

-Şi cu Frank cum rămâne? 

- Presupunând că Charlie King e în spatele ră- 
pirii, singura noastră șansă de a-l recupera e să de- 
ţinem un avantaj. Dacă el crede că avem lucrul pe 

care şi-l doreşte, vom avea un avantaj în negociere. 
Până atunci, nu putem decât să sperăm că e sufi- 
cient de inteligent încât să nu-l omoare pe Frank. 


Universitatea Kathmandu 


După ce se asigurară că nu erau urmăriţi, Sam 
și Remi găsiră un birou FedEx și expediară cufărul. 
Urma să ajungă peste două zile și costa șase sute de 
dolari, după cum îi informă agentul, dar pachetul 
va ajunge în avion înainte să se însereze. Sam și 
Remi ajunseră la concluzia că era un chilipir, ți- 
nând cont că alternativa era ca Marjorie şi Russell 
să pună mâna pe cufăr - dacă, într-adevăr, King 
era interesat de el. Oricum, nu aveau nici timpul, 
nici resursele necesare să se dedice deschiderii cu- 
fărului. Era mai bine să ajungă în mâinile Selmei 
şi ale lui Pete și Wendy. 

Sam și Remi ajunseră în campusul universităţii 
la scurt timp după ora unu și o găsiră pe profesoara 
Kaalrami în biroul ei. După un schimb de polite- 
turi, se așezară în jurul mesei de conferinţă. 

- A fost o provocare, începu profesoara Kaal- 
rami. Traducerea mi-a luat aproape șase ore. 

- Ne pare rău că v-a răpit atâta timp, își ceru 
scuze Remi. 

- Prostii! Mai bine decât să-mi petrec seara ui- 
tându-mă la televizor. Mi-a plăcut să-mi pun la trea- 
bă mintea. Am aici o traducere scrisă pentru voi. Le 
întinse peste masă o foaie de hârtie bătută la mașină. 
Pot confirma esenţa documentului. E un decret mi- 
litar prin care se ordonă evacuarea „Theurangului“ 
din capitala Lo Monthang a regatului Mustang. 

- Când? întrebă Sam. 

-În decret nu se specifică, spuse profesoara 
Kaalrami. Cel cu care ne vom întâlni mai târziu - 
colegul meu - ar putea fi mai în măsură să vă răs- 
pundă la întrebarea asta. Posibil să existe vreun 
indiciu în text pe care l-am trecut cu vederea. 

- Acest Theurang... o îndemnă Remi. 

- În afară de faptul că mai e denumit și „Omul 
de Aur“, mă tem că nu am găsit nici o altă explica- 
ţie. Dar, așa cum am spus, colegul meu s-ar putea 
să știe mai multe. Vă pot spune însă motivul pen- 
tru care a fost emis decretul: o invazie. O armată se 
apropia de Lo Monthang. În numele Casei Regale, 
liderul armatei din Mustang - presupun că poziţia 
e similară cu a unui mareșal sau șef de stat-major - 
a ordonat ca Theurangul să fie dus departe de oraș 
de un grup de soldaţi special instruiți cunoscuţi 
drept Străjerii. Altă descriere nu mai apare. Doar 
numele lor. 

- Evacuat unde? întrebă Sam. 

- Nu scrie în decret. Expresia „precum s-a porun- 
cit“ e folosită de mai multe ori, ceea ce sugerează 
că Străjerii au primit, fiecare în parte, instrucţiuni 
specifice. 

- Asta-i tot? întrebă Remi. 

-Ar mai fi ceva care mi-a atras atenţia, replică 
profesoara Kaalrami. Decretul preamăreşte dorin- 
ţa Străjerilor de a-și da viața pentru a proteja Omul 
de Aur. 

- Limbaj militar oarecum standard, spuse Sam. 
Cuvinte de îmbărbătare din partea generalului îna- 
inte de... 

- Nu, îmi pare rău, domnule Fargo. Am folosit 
un cuvânt greșit. Lauda nu era la adresa dorinţei 

lor de a-și da viaţa la datorie. Limbajul folosit ţinea 
de certitudine. Cine a scris acest document ştia si- 
gur ca Străjerii urmau să moară. Nici unul nu era 
de așteptat să se mai întoarcă viu în Lo Monthang. 


Cu puţin timp înainte de ora două, când pro- 
fesoara Kaalrami stabilise întâlnirea cu colegul ei, 
Sushant Dharel, părăsiră cu toţii biroul și traversară 
campusul spre altă clădire. Îl găsiră pe Dharel - un 
bărbat slab ca o scândură, la vreo treizeci şi cinci 
de ani, îmbrăcat cu pantaloni kaki și cu o căma- 
să albă cu mâneci scurte - încheind un curs, într-o 
sală lambrisată. Așteptară până când ieșiră toți stu- 
denţii, apoi profesoara Kaalrami făcu prezentările. 
După ce auzi descrierea făcută de Kaalrami obiec- 
tului de interes al lui Sam și lui Remi, privirea lui 
Dharel se aprinse. 

- Aveţi documentul la voi? 

- Şi traducerea, replică profesoara Kaalrami și îi 
înmână ambele texte. 

Dharel se uită peste ele și buzele i se mișcară 
fără să scoată nici un sunet, în timp ce asimila 
conţinutul. Ridică privirea spre Sam și Remi. 

- Unde l-aţi găsit? În a cui posesie era... Se opri 
brusc. lertaţi-mi entuziasmul și proastele maniere. 
Vă rog, luaţi loc. 

Sam, Remi și profesoara Kaalrami se așezară în 
primul rând de bănci. Dharel trase un scaun din 
spatele biroului și luă loc în faţa lor. 

- Dacă nu vă deranjează... Unde aţi găsit asta? 

- Se afla printre lucrurile unui om numit Lewis 
King. 

- Un prieten de-al meu de demult, adăugă pro- 
fesoara Kaalrami. S-a întâmplat cu mult înainte să 

te naști tu, Sushant. Cred că traducerea mea e des- 
tul de corectă, dar nu le-am putut oferi un context 
mai detaliat doamnei și domnului Fargo. Cum tu 
ești expertul nostru în istorie nepaleză, m-am gân- 
dit că ne-ai putea ajuta. 

- Desigur, desigur, spuse Dharel, parcurgând 
din nou pergamentul. După un minut, ridică iar 
privirea. Să nu vă simţiţi jigniţi, doamnă și dom- 
nule Fargo, dar, ca să ne înţelegem, am să presu- 
pun că nu ne cunoaşteţi deloc istoria. 

-Ar fi o presupunere fondată, replică Sam. 

- Ar trebui să mai precizez că mare parte din 
ceea ce vă voi spune e considerată de mulți mai 
degrabă legendă decât istorie. 

- Înţelegem, spuse Remi. Vă rog, continuaţi. 

-Ceea ce aveți aici este cunoscut ca Decretul Hi- 
manshu. A fost emis în anul 1421 de un comandant 
militar numit Dolma. Aici, jos, puteţi vedea pecetea 
lui oficială. Era o practică obișnuită pe atunci. Pece- 
tile și sigiliile erau unelte meticulos făurite și păzite 
cu mare grijă. Adeseori, personalul de rang înalt - 
atât militar, cât și guvernamental - era însoţit de 
soldaţi al căror unic scop era să păzească sigiliile ofi- 
ciale. Dacă aș avea timp la dispoziţie, aș putea con- 
firma sau infirma proveniența acestei peceţi, dar, la 
prima vedere, aș zice că e autentică. 

- Traducerea doamnei profesoare Kaalrami su- 
gerează că decretul ordona evacuarea unui soi de 
artefact, interveni Sam. Theurangul. 

- Da, exact. Mai e cunoscut și ca Omul de Aur. 
Din păcate, în acest punct, istoria tinde să se con- 
funde cu mitul. Se spune că Theurangul era o 
statuie în mărime naturală a unei creaturi asemă- 
nătoare unui om sau, depinde pe cine întrebi, 

scheletul creaturii însăși. Povestea din spatele 
Theurangului e similară cu cea a Facerii din Biblia 
creștină prin faptul că Theurangul ar reprezenta 
rămășițele... Glasul lui Dharel se stinse în timp ce 
încerca să găsească expresia corectă... Creatorului 
vieții. Mama primordială, dacă vreţi. 

- O adevărată fișă de post, spuse Sam. 

Dharel încruntă din sprâncene o clipă, apoi zâmbi. 

- A, da, am înţeles. Da, o povară destul de grea de 
purtat, cea a Theurangului. Oricum, fie că e real sau 
mitologic, Omul de Aur a devenit un simbol venerat 
pentru poporul din Mustang - și pentru mulţi din 
Nepal, că tot veni vorba. Dar căminul legendar al 
Theurangului se spune că a fost Lo Monthang. 

- Această denumire de „creator al vieţii“, începu 
Remi, se crede că e metaforică sau literală? 

Dharel zâmbi şi ridică din umeri. 

- Ca în orice poveste religioasă, interpretarea ţine 
de fiecare credincios. Ceea ce am putea spune cu sigu- 
ranţă e faptul că, la vremea emiterii acestui decret, 
cei care credeau literal în el formau o majoritate. 

-Ce ne puteţi spune despre acești Străjeri? în- 
trebă Sam. 

- Erau soldaţi de elită, echivalentul de astăzi al 
Forţelor Speciale. Conform unor texte, erau in- 
struiți de mici pentru un singur scop: să protejeze 
Theurangul. 

- Doamna profesoară Kaalrami a menţionat o 
expresie din decret - „precum s-a poruncit“ - în 
legătură cu planul de evacuare pe care trebuiau să-l 
aducă la îndeplinire Străjerii. Ce părere aveţi? 

-Nu cunosc acel plan concret, replică Dharel, 
dar, din câte înţeleg, erau doar câteva zeci de Stră- 
jeri. După evacuare, fiecare trebuia să părăsească 

orașul purtând un cufăr menit să-i dezorienteze pe 
invadatori. Într-unul dintre cufere se aflau rămăși- 
tele dezmembrate ale Theurangului. 

Sam și Remi schimbară zâmbete piezișe. 

Dharel adăugă: 

- Numai câţiva aleși din armată și din guvern 
știau care dintre Străjeri purta rămășițele autentice. 
- Şi înăuntrul celorlalte cufere? întrebă Sam. 

Dharel scutură din cap. 

-Nu știu. Poate nimic, poate o copie a The- 
urangului. Oricum, complotul era menit să-i bage 
în ceaţă pe urmăritori. Înarmaţi cu cele mai bune 
arme și cei mai iuți cai, Străjerii trebuiau să pără- 
sească în goană orașul și să se despartă, în speranţa 
că-i vor face pe urmăritori să se separe. Cu noroc 
și pricepere, Străjerul care purta Theurangul ar fi 
scăpat și l-ar fi ascuns într-un loc ales dinainte. 

- Puteţi să descrieţi armele? 

- Doar în mare: o sabie, câteva pumnale, un arc 
și o suliță. 

- Nu există nici o mărturie că planul a reușit? 
întrebă Remi. 

- Nici una. 

- Cum arăta cufărul? întrebă din nou Remi. 

Dharel scoase o bucată de hârtie și un creion 
din sertarul biroului și schiță un cub de lemn care 
semăna izbitor cu cufărul recuperat din peșteră. 
Dharel spuse: 

- Din câte am aflat, altă descriere nu există. 
Se spune că era un cufăr proiectat ingenios, cu spe- 
ranţa ca, de fiecare dată când un duşman recupera 
vreunul, să piardă zile sau săptămâni încercând 
să-l deschidă. 

-Şi, totodată, să câștige timp pentru ceilalţi 
Străjeri, spuse Sam. 

- Exact. Tot de aceea, Străjerii nu aveau familie sau 
prieteni cu care dușmanul să-i șantajeze. Erau ins- 
truiți de mici să suporte cele mai chinuitoare cazne. 

- Un devotament uimitor, remarcă Remi. 

- Într-adevăr. 

- Puteţi să descrieţi Theurangul? îl rugă Sam. 

Dharel încuviință din cap. 

- După cum am menţionat, se spune că avea 
trăsături omeneşti, dar, în ansamblu... înfățișare 
de animal. Oasele erau făcute din cel mai pur aur, 
ochii, dintr-o piatră prețioasă - rubine sau sma- 
ralde. 

- Omul de Aur, spuse Remi. 

- Da. Poftim... am o reproducere făcută de un 
artist. Dharel se ridică, înconjură biroul și scotoci 
prin sertare jumătate de minut, apoi se întoarse la 
ei cu o carte legată în piele. Frunzări paginile, după 
care se opri. Întoarse cartea spre ei și le-o dădu lui 
Sam și lui Remi. 

După câteva clipe, Remi murmură: 

- Bună, frumosule! 

Deși stilizată, reproducerea din carte a Theuran- 
gului era aproape identică cu gravura de pe scutul 
găsit în peșteră. 


O oră mai târziu, întorși la hotel, Sam și Remi 
o sunară pe Selma. Sam îi povesti despre vizita 
la universitate. 

- Uimitor, spuse Selma. E o descoperire pe care 
o faci o dată în viaţă. 

- Nu ne putem asuma meritele, replică Remi. 
Cred că Lewis King ne-a luat-o înainte, și avea tot 

dreptul. Dacă și-a petrecut decenii din viaţă cău- 
tându-l, atunci îi aparţine în totalitate - postum, 
bineînţeles. 

- Deci presupuneţi că e mort? 

- Am o bănuială, spuse Sam. Dacă ar mai fi găsit 
cineva mormântul înaintea noastră, s-ar fi aflat. 
Ar fi fost deschis un sit arheologic și conţinutul ar 
fi fost mutat. 

Remi continuă: 

- Probabil, King a explorat sistemul de peșteri, 
a instalat crampoanele alea de cale ferată, a des- 
coperit mormântul, apoi a eşuat în încercarea de 
a traversa puţul înapoi. Dacă asta s-a întâmplat, 
oasele lui Lewis King sunt împrăștiate de-a lungul 
vreunui afluent subteran al râului Bagmati. Mare 
păcat. Era atât de aproape. 

- Dar facem prea multe presupuneri, spuse Sam. 
Din câte ştim, cufărul găsit ar putea fi una dintre 
momeli. Tot ar reprezenta o descoperire impor- 
tantă, dar nu marele premiu. 

- Vom ști când și dacă îl vom deschide, spuse 
Selma. 


Mai sporovăiră cu Selma câteva minute, apoi 
închiseră telefonul. 

-Şi acum? întrebă Remi. 

- Nu știu ce părere ai tu, dar eu m-am săturat 
de enervanții ăia de gemeni. 

- Mai trebuie să întrebi? 

- Ne dau târcoale de când am ajuns aici. Cred 
că-i timpul să întoarcem foaia - asta-i valabil și 
pentru King bătrânul. 

- Supraveghere sub acoperire? spuse Remi cu 
o sclipire în ochi. 

Sam o privi o clipă, apoi zâmbi maliţios. 

- Câteodată, înflăcărarea ta mă sperie. 

- Îmi plac supravegherile sub acoperire. 

- Ştiu că-ți plac, iubito. S-ar putea să avem sau 
nu ceea ce-l interesează pe King. Să vedem dacă-l 
putem convinge că e în posesia noastră. Scuturăm 
puţin copacul ca să vedem dacă pică ceva. 


Capitolul 12 
Kathmandu, Nepal 


Știind că gemenii King erau în Nepal, supraveghind 
unul dintre concernele miniere ale tatălui lor, Selma 
nu avu nevoie decât de câteva ore ca să afle detaliile. 
Lucrând sub stindardul uneia dintre numeroasele 
filiale ale lui King, tabăra sitului arheologic se afla la 
nord de Kathmandu, în valea Langtang. 

După încă un drum la magazinul de solduri, 
Sam și Remi încărcară echipamentul în spatele 
nou închiriatului Range Rover și porniră la drum. 
Deşi era aproape ora cinci și aveau la dispoziţie 
mai puţin de două ore până la căderea nopții, vo- 
iau să se îndepărteze cât mai mult de gemenii King, 
despre care Sam și Remi erau siguri că n-aveau de 
gând să-i lase în pace. 


În linie dreaptă, exploatarea minieră nu era chiar 
la cincizeci de kilometri nord de oraş. Urmând şo- 
seaua, distanţa era de trei ori mai mare - un drum 
scurt cu mașina, în orice ţară occidentală, dar o odi- 
see de o zi, în Nepal. 

- Dacă ne luăm după harta asta, spuse Remi de 
pe locul din dreapta șoferului, ceea ce ei numesc 
autostradă e, de fapt, un drum de pământ puţin 
mai lat și vag mai bine întreţinut decât o potecă 
pe care trec vitele. După ce trecem de Trisuli Bazar, 
intrăm pe drumuri secundare. Dumnezeu ştie însă 
ce înseamnă asta. 

-Cât mai e până la Trisuli? 

- Cu puţin noroc, ajungem acolo înainte de că- 
derea nopții. Sam... o capră! 

Sam ridică privirea și văzu o adolescentă îndem- 
nând o capră să traverseze drumul, aparent impa- 
sibilă la vederea vehiculului care se apropia. Range 
Roverul opri derapând într-un nor de praf cafeniu. 
Fata ridică privirea și zâmbi, netulburată. Le făcu 
semn cu mâna. Sam și Remi îi întoarseră salutul. 

- O lecţie reînvăţată, spuse Sam. În Nepal nu 
există treceri de pietoni. 

- Și caprele au prioritate, adăugă Remi. 


După ce ieșiră din oraș și ajunseră la poalele 
dealurilor, găsiră drumul înconjurat de câmpuri 
terasate, bogate în vegetaţie, pe fundalul pantelor 
maronii, în general, sterpe. Imediat la stânga lor, 
râul Trisuli, umflat de la debitul de primăvară, se 
învolbura deasupra bolovanilor, apa având o cu- 
loare cenușie ca plumbul din cauza prundișului 
şi a aluviunilor. Ici și colo, se vedeau grupuri de 
colibe cuibărite la marginea lizierei. Departe, spre 
nord și spre vest, se înălțau pe fundalul cerului 
crestele mai înalte ale Himalayei, ca nişte turnuri 
negre zimţate. 

Două ceasuri mai târziu, tocmai când soarele 
se cufunda în spatele munților, ajunseră la Trisuli 


154 | CLIVE CUSSLER, GRANT BLACKWOOD 


Bazar. Ispitiţi să rămână într-unul dintre hoteluri, 
Sam şi Remi hotărâră totuși să se lase pradă parano- 
iei și să se lipsească de confort. Oricât de improbabil 
era ca fraților King să le treacă prin minte să-i caute 
aici, Sam și Remi preferau să pună răul în față. 

Urmând instrucţiunile lui Remi, Sam conduse 
Range Roverul afară din sat, apoi coti la stânga pe 
un drum îngust de șantier, spre ceea ce harta de- 
scria ca fiind un „punct de trecere pentru călători“. 
Intrară într-un luminiș aproximativ oval, împrej- 
muit de colibe asemănătoare iurtelor, și opriră ma- 
șina. Sam stinse farurile și opri motorul. 

- Vezi pe cineva? întrebă Sam, privind în jur. 

- Nu. Se pare că avem libertate totală de miş- 
care. 

- Colibă sau cort? 

-Ar fi păcat să irosim urâţenia de cort din peti- 
ce, pe care am dat atâţia bani, spuse Remi. 

- Aşa te vreau. 

Cincisprezece minute mai târziu, la lumina fa- 
rurilor, instalară tabăra la câteva sute de metri în 
spatele colibelor, într-un crâng de pini. În timp ce 
Remi desfăcea sacii de dormit, Sam aprinse focul. 

Căutând prin rezerva lor de hrană, Sam întrebă: 

-Pui teriyaki deshidratat sau... pui teriyaki 
deshidratat? 

-Ceva care să poate fi mâncat repede, replică 
Remi. Abia aștept să mergem la culcare. Am o du- 
rere de cap cumplită. 

-E din cauza aerului rarefiat. Ne aflăm la vreo 
2 700 de metri. Mâine o să fie mai bine. 


Sam dădu gata ambele pacheţele cu mâncare în 
câteva minute. După ce terminară de mâncat, Sam 

puse la fiert apă pentru un ceai oolong. Se așezară 
în faţa focului și priviră flăcările dansând. Undeva, 
într-un copac, ţipă o bufniţă. 

- Dacă Theurangul e cel pe care-l vânează King, 
mă întreb ce motive ar avea, spuse Remi. 

- N-avem de unde să știm, replică Sam. De ce 
toate subterfugiile astea? De ce e așa de aspru cu 
copiii lui? 

- E un om influent, cu un ego cât Alaska... 

-Şi e obsedat să aibă totul sub control. 

- Şi asta. Poate așa operează el. Să n-ai încredere 
în nimeni şi să conduci totul cu o mână de fier. 

- Cred că ai dreptate, spuse Sam. Dar, indiferent 
care e motivaţia lui, nu sunt deloc tentat să dau 
pe mâna lui ceva atât de important din punct de 
vedere istoric precum Theurangul. 

Remi îl aprobă. 

-Iar dacă nu cumva l-am judecat greșit, cred că 
Lewis King ar fi de acord cu noi - viu sau mort. El 
ar vrea să-l predăm Muzeului Naţional din Nepal 
sau unei universităţi. 

- Şi la fel de important, adăugă Sam, dacă, din- 
tr-un motiv tâmpit, King a ordonat răpirea lui 
Frank, eu zic să ne asigurăm că plătește pentru asta. 

- N-o să cedeze fără luptă, Sam. 

- Nici noi. 

- Ai vorbit exact ca bărbatul pe care-l iubesc, re- 
plică Remi. 

Ridică în cinstea lui cana, iar Sam o înconjură 
cu brațul pe după mijloc și o trase spre el. 


A doua zi, se treziră înainte de revărsatul zori- 
lor, mâncară, își făcură bagajul și, pe la ora șapte, 
porniră din nou la drum. In timp ce câștigau în 

altitudine și lăsau în urmă tot mai multe cătune, 
cu nume precum Betrawati, Manigaun, Ramche și 
Thare, peisajul trecea de la câmpuri verzi terasate 
și dealuri monocrome la păduri cu diverse corona- 
mente și la defileuri înguste. După un prânz scurt 
într-un punct panoramic, continuară drumul și, o 
oră mai târziu, ajunseră la răspântia unde trebu- 
iau să facă dreapta, pe un drum nemarcat, la nord 
de Boka Jhunda. Sam opri Roverul la intersecţie și 
cercetară din priviri drumul de pământ care se în- 
tindea în fața lor. Puțin mai lat decât Roverul și 
împrejmuit de tufișuri dese, arăta mai mult ca un 
tunel decât ca un drum. 

-Am un sentiment de dejă-vu, spuse Sam. 
N-am mai fost pe drumul ăsta acum câteva luni, 
numai că eram în Madagascar? 

- Seamănă într-un mod ciudat, consimţi Remi. 
Să mai verificăm o dată. 

Parcurse harta cu degetul arătător, verificân- 
du-și din când în când notițele. 

- Asta e locul. Conform Selmei, tabăra minieră 
e la nouăsprezece kilometri spre est. La câţiva kilo- 
metri nord de aici e un drum mai lat, dar e folosit 
de mașinile din tabără. 

- Mai bine ne strecurăm pe ușa din dos. Ai semnal? 

Remi luă telefonul prin satelit dintre picioare și 
verifică mesajele din căsuţa vocală. După o clipă, 
încuviinţă din cap, ridică un deget și ascultă. În- 
chise telefonul. 

- Profesorul Dharel, de la universitate. A dat 
niște telefoane. În mod evident, în Lo Monthang 
există un istoric local, considerat expertul naţio- 
nal în istoria Mustangului. A fost de acord să ne 
primească. 

-Cât de curând? 

-Cât de repede putem ajunge. 

Sam chibzui puţin și ridică din umeri. 

- Nici o problemă. Cu condiţia să nu fim prinși 
când invadăm tabăra minieră a lui King, ar trebui 
să ajungem în Lo Monthang în trei sau patru săp- 
tămâni. 

Intră cu Roverul pe drumul secundar și apăsă 
pe acceleraţie. 


Aproape imediat, povârnișul deveni mai abrupt 
și drumul începu să șerpuiască în zigzag. În scurt 
timp, în ciuda unei viteze medii de șaisprezece kilo- 
metri la oră, se simțeau de parcă erau într-un mon- 
tagne russe. Din când în când, prin frunzișul care 
li se derula prin faţa ochilor, întrevedeau defileuri, 
râuri învolburate și aflorimente de stânci zimţate, 
care dispăreau imediat, absorbite de pădure. 

După aproape nouăzeci de minute de condus, 
Sam ajunse la o curbă deosebit de strânsă. Remi 
strigă: 

- Copaci mari! 

-Îi văd, replică Sam, deja apăsând cu putere 
frâna. 

În faţa parbrizului se deslușea un zid de vege- 
taţie. 

- Spune-mi că nu-i adevărat, spuse Sam. Să fi 
greșit oare Selma? 

- Imposibil. 

Coborâră amândoi din maşină, ferindu-se și cro- 
indu-și drum prin frunzișul care înconjura Roverul, 
până ajunseră la bara de protecţie din față. 

- Şi nici un valet, murmură Sam. 

Din dreapta lui, Remi spuse: 

- Am găsit o cărare. 

Sam merse acolo. Așa cum li se spusese, o pote- 
că îngustă desfundată dispărea printre copaci. Sam 
scoase busola și Remi verifică poziţia lor pe hartă. 

-Trei kilometri pe cărare, spuse ea. 

- Adică, tradus în distanţe nepaleze... zece zile, 
mai mult sau mai puțin. 

- Mai mult sau mai puţin, fu de acord Remi. 


Cărarea îi purtă, printr-o serie de cotituri bruș- 
te, la vale, după care se termină pe malul unui râu. 
Curgând de la nord la sud, apa se izbea de o serie 
de bolovani acoperiţi cu mușchi, stârnind nori de 
stropi care-i făcură ciuciulete în câteva secunde pe 
Sam și pe Remi. 

Urmară cărarea spre sud, de-a lungul râului, 
până la o secțiune relativ calmă, unde găsiră un 
pod suspendat din lemn, cu puțin mai lat decât 
umerii lor. Coronamentul de pe ambele maluri se 
întindea deasupra apei; liane și ramuri îmbrăcau 
podul, obturând malul celălalt. 

Sam lăsă jos rucsacul şi, cu ambele mâini în- 
cleștate pe parapetul lateral, se târî până la capătul 
podului, sondând cu piciorul dacă nu sunt crăpă- 
turi sau scânduri desprinse, înainte de a se lăsa cu 
toată greutatea. Când ajunse la mijlocul podului, 
sări ca să-l testeze. 

- Sam! 

- Pare destul de solid. 

-Să nu mai faci așa ceva. Îl văzu cum zâmbește 
cu jumătate de gură și miji ochii. Dacă mă faci să 
sar după tine... 

El râse, apoi făcu cale întoarsă până la locul 
unde stătea ea. 

- Hai, ne ţine pe amândoi. 

Își luă rucsacul și păși primul pe pod. După 
două pauze scurte, în care așteptară să se potoleas- 
că balansul podului, ajunseră pe partea cealaltă. 

Următoarea oră ţinură cărarea care șerpuia în 
sus și în jos pe pante împădurite și peste defileuri, 
până când, în sfârșit, copacii începură să se împu- 
țineze. Ajunseră în vârful unei creste și, aproape 
imediat, auziră forfota motoarelor diesel și bipăitul 
camioanelor care dădeau cu spatele. 

-]Jos! scrâșni Sam și se aruncă pe burtă, tră- 
gând-o și pe Remi după el. 

-Ce e? întrebă ea. N-am văzut nimic... 

- Chiar sub noi. 

Îi făcu semn să-l urmeze, apoi își răsuci cor- 
pul spre stânga și ieși târâș de pe potecă, intrând 
în lăstăriș. După douăzeci de pași se opri, aruncă 
o privire înapoi și îi făcu semn să se apropie lui 
Remi. Ea se târi până la el. Sam dădu crengile la o 
parte cu ajutorul degetelor. 

Chiar sub ei era o carieră de pământ de forma 
unui teren de fotbal, de doisprezece metri adânci- 
me, o sută optzeci de metri lăţime şi aproape pa- 
tru sute de metri lungime. Laturile carierei erau 
perfect verticale, iar un taluz de sol negru cobora 
din pădurea înconjurătoare ca şi cum un uriaș ar 
fi izbit de pământ o formă de prăjituri și i-ar fi sco- 
bit miezul. În centrul puţului, buldozere galbene, 
cărucioare-colbutoare şi elevatoare cu furcă se de- 
plasau încoace și încolo pe cărările bătute, în timp 
ce, pe margini, echipe de oameni lucrau cu lopeţi 
și târnăcoape în jurul a ceea ce păreau a fi puțuri 
orizontale care dispăreau în pământ. La capătul în- 
depărtat al carierei, o rampă de pământ ducea la 

un luminiş şi la drumul principal din șantier, după 
cum presupuseră Sam și Remi. Rulotele și barăcile 
militare din prefabricate erau înșirate la marginea 
luminișului. 

Sam continuă să cerceteze situl. 

-Am văzut paznici, murmură el. Sunt instalaţi 
în copaci, de-a lungul zonei exterioare și în luminiș. 

- Înarmaţi? 

- Da. Arme de asalt. Însă nu obișnuitele AK-47. 
Nu recunosc modelul. Orice ar fi, sunt moderne. 
N-am mai văzut nicăieri asemenea sit minier de 
exploatare, spuse Sam. Adică, în afara unei repu- 
blici bananiere. 

Remi fixă cu privirea panta abruptă a carierei. 

- Am numărat treisprezece... ba nu, paisprezece 
tuneluri laterale. Nici unul nu-i suficient de mare, 
încât să lase să intre altceva decât oameni și scule 
de mână. 

Buldozerele și camioanele păreau să ocolească 
marginile carierei. Însă, din când în când, un mo- 
tostivuitor se apropia de un tunel, ridica o paletă 
acoperită cu o prelată, apoi urca rampa și dispărea 
din raza vizuală. 

- Dă-mi binoclul, spuse Remi. 

Sam scotoci în rucsac și i-l dădu. Remi privi 
cariera preţ de jumătate de minut, apoi îi dădu 
înapoi lui Sam binoclul. 

- Vezi al treilea tunel de pe rampa din partea 
dreaptă? Mai repede, înainte să-l acopere. 

El duse binoclul la ochi. 

- Da. 

- Focalizează pe paletă. 

Sam o ascultă. După câteva secunde, cobori 
binoclul și se uită la Remi. 

-Ce naiba e asta? 

-Nu-i domeniul meu, spuse Remi, dar sunt 
destul de sigură că e un amonit goliat. E un tip de 
fosilă, asemănătoare unui nautilus uriaș. Asta nu-i 
o tabără minieră, Sam. E un sit arheologic. 


Capitolul 13 
Valea Langtang, Nepal 


-Un sit arheologic? repetă Sam. De ce ar orga- 
niza King un sit arheologic? 

- Nu sunt sigură, spuse Remi, dar ce se petrece 
aici încalcă vreo zece legi nepaleze. În Nepal, săpă- 
turile arheologice se iau foarte în serios, mai ales 
ceea ce are legătură cu fosilele. 

- Comerţ pe piaţa neagră? speculă Sam. 

- Asta-i primul lucru la care m-am gândit și eu, 
replică Remi. 

În ultimul deceniu, săpăturile ilegale și vân- 
zarea de fosile deveniseră afaceri prospere, mai ales 
în Asia. China, în special, fusese menţionată ca in- 
fractor principal de mai multe corpuri de investi- 
gație, dar nici unul nu a îndrăznit să aplice pedepse 
între graniţele ei. Cu un an înainte, un raport al 
Iniţiativei de Conservare Durabilă estima că, din 
miile de tone de artefacte fosile vândute pe piaţa 
neagră, mai puţin de un procent sunt intercep- 
tate - și, dintre aceste controale, nici unul nu a dus 
la vreo condamnare. 


REGATUL | 163 


- Se câștigă bani mulţi, spuse Remi. Colecţiona- 
rii particulari sunt dispuși să dea milioane pentru 
fosile intacte, mai ales dacă fac parte dintre speci- 
ile mai sexy: Velociraptor, Tyrannosaurus rex, Trice- 
ratops, Stegosaurus... 

- Milioane de dolari înseamnă bani de buzunar 
pentru King. 

-Ai dreptate, dar nu poţi să negi ceea ce vezi 
în faţa ochilor. Asta n-ar putea fi considerat un 
avantaj, Sam? 

El zâmbi. 

-Ba da. Însă ne trebuie mai mult decât niște 
imagini. Ce-ai zice să dezgropăm niște cranii? 

- Abia aştept. 

Sam îşi consultă ceasul. 

- Mai avem câteva ore până la căderea nopții. 

Remi se întoarse și scoase camera foto digitală 
din rucsac. 

- Am să profit de lumina pe care o mai avem. 


Fie că era un truc al luminii, fie un fenomen au- 
tentic, dar amurgul părea să ţină ore întregi în Hi- 
malaya. La o oră după ce Sam și Remi se aşezaseră 
pe vine în tufișuri, în așteptare, soarele începu să se 
retragă spre crestele dinspre vest, iar în următoarele 
două ore priviră crepusculul lăsându-se mai lent ca 
niciodată deasupra pădurii, până când, în sfârșit, fa- 
rurile buldozerelor și ale camioanelor se aprinseră. 

- Se pregătesc să termine, spuse Sam, arătând 
spre ele. 

De-a lungul perimetrului carierei, echipele de 
săpători ieşeau din tuneluri și se îndreptau spre 
rampă. 

- Lucrează din zori până seara, observă Remi. 

- Şi, probabil, pentru câţiva bănuţi pe oră, re- 
plică Sam. 

-Cel mult. Poate că plata lor e să nu fie împușcați. 

La dreapta lor se auzi o creangă trosnind. Încre- 
meniră. Tăcere. Apoi, vag, scrâșnetul unor pași care 
se apropiau. Sam îi făcu un gest lui Remi cu palma 
întinsă orizontal şi se lăsară amândoi la pământ, cu 
fețele întoarse spre dreapta, în direcția zgomotului. 

Trecură zece secunde. 

Pe potecă apăru o siluetă suspectă. Îmbrăcat în 
haine de camuflaj kaki și cu o șapcă lăsată pe ochi, 
bărbatul purta arma de asalt de-a curmezișul piep- 
tului. Merse până la marginea carierei, se opri și 
privi în jos. Ridică în dreptul ochilor un binoclu 
și cercetă cariera. După un minut, cobori binoclul, 
se întoarse, părăsi poteca și dispăru din vedere. 

Sam și Remi așteptară cinci minute, apoi se ri- 
dicară, sprijinindu-se în coate. 

- l-ai văzut chipul? întrebă ea. 

- Eram prea ocupat așteptând să calce pe noi. 

- Era chinez. 

- Eşti sigură? 

- Da. 

Sam chibzui puţin. 

- Se pare că Charlie King are niște parteneri. 
Dar avem totuși și o veste bună. 

- Care? 

- Nu avea binoclu cu vedere pe timp de noapte. 
Acum, trebuie să avem grijă să nu dăm peste unul 
dintre ei prin întuneric. 

- Mereu același optimist, replică Remi. 


Rămaseră în continuare de veghe și așteptară 
nu numai ca ultimul om și ultima maşină să urce 

rampa și să dispară din raza vizuală, dar şi să vadă 
dacă apar alte patrule. 

La o oră după ce noaptea se lăsase de tot, hotă- 
râră că se aflau în siguranţă dacă se mișcau. Fiindcă 
deciseseră să nu aducă funii cu ei, încercară abor- 
darea organică și petrecură zece minute căutând în 
tăcere pe jos, până găsiră o liană suficient de lungă 
și de rezistentă pentru nevoile lor. După ce legă un 
capăt de trunchiul unui copac din apropiere, Sam 
aruncă colacul peste marginea carierei. 

- Avem o cădere de vreo doi metri și jumătate. 

- Ştiam eu că lecţiile de parașutism or să-mi fie 
de folos într-o zi, replică Remi. Dă-mi mâna. 

Înainte ca Sam să apuce să protesteze, Remi se 
și răsucise într-o parte, lăsându-se cu partea inferi- 
oară deasupra marginii. El o apucă de mâna dreap- 
tă, iar Remi se agăţă de liană cu cea stângă. 

- Ne vedem jos, spuse ea zâmbind și dispăru. 
Sam o urmări cum coboară până la capătul lianei, 
unde își dădu drumul, atinse solul și se rostogoli 
pe umăr, aterizând în genunchi. 

-Se dă mare, murmură Sam, apoi trecu și el 
marginea. După câteva clipe era lângă ea, prin ace- 
eași rostogolire, dar nu la fel de grațioasă ca a soției 
lui. Ai mai exersat, îi spuse. 

- Pilates, replică ea. Și balet. 

- N-ai făcut niciodată balet. 

- Ba da, când eram mică. 

Sam bombăni și ea îl sărută împăciuitor pe obraz. 

-Şi acum încotro? întrebă ea. 

Sam arătă spre cea mai apropiată intrare în tu- 
nel, la patruzeci și cinci de metri în stânga lor. Aple- 
caţi, înaintară rapid de-a lungul laturii de pământ 
a carierei până la intrare. Înăuntru, se ghemuiră. 

- Am să arunc o privire, spuse Remi și se stre- 
cură înăuntru. 

Câteva minute mai târziu, reapăru alături de el. 

- Lucrează la câteva specimene, dar nimic im- 
presionant. 

- Mai departe, replică Sam. 

Alergară până la următorul tunel și repetară pro- 
cedura, cu aceleași rezultate, apoi se mutară la al 
treilea tunel. Erau la zece pași de intrare când, în 
capătul îndepărtat al carierei, trei lămpi cu arc car- 
bonic cocoțate în vârful unor pari prinseră viaţă, 
scăldând jumătate din carieră într-o lumină albă, 
puternică. 

- Repede! spuse Sam. Înăuntru! 

Se aruncară în tunel și se trântiră pe burtă. 

- Ne-au văzut? șopti Remi. 

- Probabil ar fi tras deja, replică Sam. Cred. 
Oricum, vom afla în curând. 

Așteptară, cu sufletul la gură, pregătiți pe ju- 
mătate să audă tropăitul pașilor apropiindu-se sau 
pocniturile focurilor de armă, dar nu se întâmplă 
nimic. În schimb, din zona rampei auziră glasul 
unei femei care striga ceva, un ordin lătrat. 

- Ai înţeles ceva? întrebă Sam. E în chineză? 

Remi încuviință din cap. 

- N-am prins decât foarte puţin. Ceva de genul 
„Adu-l încoace“, cred. 

Se târâră câţiva centimetri, până reușiră să vadă 
pe după colțul intrării. Un grup de vreo două du- 
zini de muncitori coborau rampa, flancaţi de patru 
paznici. În capul coloanei era o siluetă mică de fe- 
meie într-o salopetă neagră. Când grupul ajunse 
pe fundul carierei, paznicii îi aliniară pe muncitori 

cu faţa în direcţia ascunzătorii lui Sam şi lui Remi. 
Femeia continuă să meargă. 

Sam apucă binoclul și focaliză imaginea, apoi 
îl cobori și privi într-o parte, la Remi. 

- N-o să-ţi vină să crezi. E chiar Tigru Ghemuit, 
Doamna cea Fioroasă, spuse el. Zhilan Hsu. 

Remi înșfăcă aparatul foto și făcu câteva poze. 

- Nu știu dacă am prins-o, spuse ea. 

Hsu se opri brusc, se răsuci spre muncitorii 
adunaţi și începu să strige și să gesticuleze cu vio- 
lență. Remi închise ochii, încercând să-i înțeleagă 
cuvintele. 

- Ceva despre hoţi, spuse ea. Care fură din sit. 
Artefacte lipsă. 

Hsu se opri brusc, făcu o pauză, apoi îndreptă 
un deget acuzator spre unul dintre muncitori. Paz- 
nicii puseră imediat mâna pe el, unul înfigându-i 
patul puștii în șale și azvârlindu-l la pământ, cu 
brațele și picioarele depărtate, în timp ce al doi- 
lea îl ridică înapoi în picioare și mai mult îl târî, 
oprindu-se la câţiva pași de Hsu. Paznicul dădu 
drumul omului, care căzu în genunchi și începu 
să dea din gură. 

-Imploră îndurare, spuse Remi. Are nevastă 
și copii. A furat doar o piesă mică... 

Fără nici un avertisment, Zhilan Hsu scoase un 
pistol de la centură, făcu un pas înainte și îl îm- 
pușcă pe bărbat în frunte. Omul căzu într-o parte 
și rămase nemișcat. 

Hsu începu din nou să vorbească. Deși Remi 
nu mai traducea, nu-ţi trebuia o imaginaţie bogată 
ca să pricepi mesajul: Dacă furi, mori. 

Paznicii începură să-i îmbrâncească și să-i mâne 
pe muncitori înapoi pe rampă. Hsu îi urmă și, în 

scurt timp, cariera era din nou goală, în afara cada- 
vrului. Lumina lămpilor cu arc se stinse în depărtare. 

Sam și Remi rămaseră tăcuţi câteva clipe. Într-un 
final, el spuse: 

- Dacă aveam vreun strop de simpatie pentru 
ea, tocmai s-a epuizat complet. 

Remi încuviinţă. 

- Trebuie să-i ajutăm pe oamenii ăștia, Sam. 

- Absolut. Din păcate, nu putem să facem nimic 
în seara asta. 

- Putem s-o răpim pe Hsu și s-o dăm pe mâna... 

- Cu plăcere, o întrerupse Sam, dar mă îndo- 
iesc că am putea face asta fără să stârnim alarma. 
N-am parcurge nici măcar un kilometru până să 
fim prinși. Cel mai bine e să dăm în vileag opera- 
țiunea lui King. 

Remi cumpăni propunerea, apoi încuviinţă. 

- Imaginile nu vor fi suficiente, îi aminti ea. 

- De acord. Într-una dintre rulotele alea trebuie 
să fie un birou. Dacă vrem să găsim documente 
scrise, acolo trebuie să căutăm. 


După ce se asigurară că agitația se potolise, vizi- 
tară pe rând fiecare tunel, Sam stând de pază, în 
timp ce Remi făcea fotografii. 

- E un specimen de Chalicotherium aici. E într-o 
stare aproape intactă. 

- Un ce? 

- Un Chalicotherium. E un copitat cu trei degete, 
din Pliocenul inferior - un hibrid între cal și rino- 
cer, cu membre lungi. Au dispărut acum vreo șapte 
milioane de ani. Sunt chiar foarte interesanți... 

- Remi. 

- Da? 

- Poate mai târziu. 

Ea zâmbi. 

- Corect. Scuze. 

-Cât e de preţios? 

- Dac-ar fi să ghicesc, cred că jumătate de mili- 
on de dolari pentru un exemplar bun. 

Sam cercetă rampa și se asigură că nu mișcă ni- 
mic, dar văzu un paznic care patrula zona. 

-Ceva îmi spune că nu sunt atât de îngrijoraţi 
să nu intre cineva aici, cât să nu iasă. 

- După ceea ce tocmai am văzut, sunt de acord. 
Care e planul? 

- Putem să mergem aplecaţi până aproape de vâr- 
ful rampei, unde e un punct lipsit de vizibilitate. Ne 
oprim acolo, așteptăm să treacă paznicul, apoi fugim 
până la prima rulotă din stânga şi ne ascundem de- 
desubt. De acolo, mai trebuie doar să găsim biroul. 

- Așa, pur și simplu? 

Sam rânji. 

- E ca și cum ai lua o fosilă de la un miliardar. 
Făcu o pauză. Mai că uitam. Poţi să-mi împrumuţi 
camera foto? 

Remi i-o dădu. Sam alergă până în mijlocul ca- 
rierei și îngenunche lângă cadavru. Scotoci prin hai- 
nele bărbatului, apoi îl rostogoli pe partea cealaltă, 
îi fotografie chipul şi se întoarse fuga la Remi. 

- Până dimineaţă, Hsu o să pună să fie îngropat 
cadavrul în carieră, spuse el. Sunt șanse puţine, dar 
poate reuşim măcar să-i anunţăm familia. 

Remi zâmbi. 

- Eşti un om bun, Sam Fargo. 


Așteptară ca paznicul care patrula să dispară 
iarăși din raza lor vizuală, apoi ieșiră din tunel și 

alergară de-a lungul peretelui carierei până la locul 
unde începea rampa. Schimbară direcția și urmară 
acest drum până la bază. Treizeci de secunde mai 
târziu, erau aproape de vârf, întinși pe burtă. 

De aici puteau vedea aproape fără nici o pie- 
dică întregul luminiș. De fiecare parte a acestuia 
se aflau opt rulote, trei înșiruite la stânga și cinci 
formând un semicerc larg, la dreapta. Ferestrele 
cu perdele de la rulotele de pe partea stângă erau 
luminate, iar Sam și Remi auziră murmur de gla- 
suri în interior. Dintre cele cinci rulote din dreap- 
ta, primele trei mai apropiate erau luminate, dar 
ultimele două erau cufundate în întuneric. Chiar 
în faţa lor se aflau patru barăci de tip militar; în- 
tre acestea, drumul principal care ieșea din tabără. 
Deasupra ușii fiecărei barăci era o lampă cu vapori 
de sodiu, care scălda drumul într-o lumină galbe- 
nă palidă. 

- Garaje pentru utilaje, ghici Remi. 

Sam încuviinţă. 

- Dac-ar trebui să pun pariu în care dintre ru- 
lote e biroul, aș alege una dintre cele întunecate. 

- De acord. Mai dificil e să ajungem acolo. 

Remi avea dreptate. Nu îndrăzneau să meargă 
direct spre rulotele respective. Nu lipsea decât să 
apară deodată un paznic, sau să privească cineva 
pe geam, și ar fi fost prinși. 

- Mergem încet și ne folosim de primele trei ru- 
lote pentru acoperire. 

- Şi dacă biroul e încuiat? 

- Să ajungem mai întâi acolo. Sam își consultă 
ceasul. Paznicul ar trebui să apară de-acum. 

După cum prevăzuse, după douăzeci de secun- 
de, paznicul trecu de colțul celei mai apropiate 

barăci și se îndreptă spre cele trei rulote din stân- 
ga. După ce verifică fiecare rulotă cu o lanternă, 
traversă luminișul, repetă procedura cu celelalte 
cinci, apoi dispăru din vedere. 

Sam îi mai lăsă douăzeci de secunde, apoi făcu 
un semn din cap către Remi. Se ridicară amândoi 
deodată, parcurseră în fugă restul rampei, apoi coti- 
ră la dreapta, spre prima rulotă. Se opriră lângă pe- 
retele din spate și se lăsară la pământ, folosind drept 
acoperire unul dintre pilonii de susţinere ai rulotei. 

- Vezi ceva? întrebă Sam. 

- Nu-i nimeni. 

Se ridicară și se furișară de-a lungul peretelui din 
spate până la rulota următoare, unde se opriră 
din nou, priviră în jur și ascultară, înainte de a por- 
ni mai departe. Când se opriră în spatele celei de-a 
treia rulote, Sam bătu cu degetul în ceas și mimă cu 
buzele cuvântul „paznic“. Prin peretele de deasupra 
capului lor se auzeau glasuri vorbind în chineză și 
acordurile vagi ale unei muzici la radio. 

Sam și Remi se întinseră pe pământ și rămaseră 
nemișcaţi. Nu avură mult de așteptat. Aproape la 
fix, paznicul intră în luminiș din stânga și începu 
să verifice rulotele cu lanterna. Îl urmăreau cu su- 
fletul la gură cum se apropia de ei, în timp ce raza 
lanternei mătura solul de sub rulotă. 

Fasciculul de lumină se opri brusc. Reveni la pi- 
lonul de susținere care-i proteja pe Sam și Remi, 
apoi se opri din nou. Aceştia erau întinși unul lân- 
gă celălalt, cu braţele lipite. Sam o strânse de mână 
pe Remi ca s-o încurajeze. „Așteaptă. Nu te mișca.“ 

După mai puţin de zece secunde, care păru- 
ră minute lungi, lumina se îndepărtă. Scrâşnetul 
bocancilor paznicului pe pietriș se stinse treptat. 

Cu precauţie, Sam şi Remi se ridicară și înconjura- 
ră rulota. Uitându-se la stânga și la dreapta după 
vreo urmă de mișcare, se furişară în faţa rulotei și 
urcară treptele spre ceea ce sperau că era un birou. 

Sam încercă clanţa. Uşa nu era încuiată. Schim- 
bară un zâmbet de ușurare. Sam întredeschise ușa 
și aruncă o privire înăuntru. Se trase înapoi, scu- 
tură din cap și mimă din buze: „Provizii““. Merseră 
la a doua rulotă. Şi aici, din fericire, ușa era des- 
cuiată. Sam intră, apoi scoase braţul pe ușă și îi 
făcu semn lui Remi. Ea intră și închise cu grijă ușa 
după ea. 

Peretele din spate al rulotei era dominat de du- 
lapuri cu acte și rafturi de magazie. Două birouri 
uzate din oțel, vopsite în gri, cu scaune asortate, 
flancau ușa. 

-Cât e ora? șopti Remi. 

Sam își consultă ceasul şi încuviinţă din cap. 

După câteva secunde, raza lanternei paznicului 
pâlpâi prin fereastra rulotei și dispăru. 

- Căutăm ceva care să conţină niște repere, 
spuse Sam. Numele companiei, numerele de cont, 
avize de expediţie, facturi. Orice de care s-ar putea 
lega investigatorii. 

Remi încuviinţă. 

-Ar trebui să lăsăm totul așa cum e, spuse ea. 
Dacă lipsește ceva, știm pe cine o să cadă vina. 

-Şi cine-o să încaseze glonţul. Ai dreptate. Îşi 
consultă ceasul. Avem trei minute. 

Începură cu dulapurile, verificând fiecare sertar, 
fiecare dosar și fiecare fişă. Pe camera lui Remi în- 
căpeau mii de fotografii digitale, așa că fotografie 
tot ce părea cât de cât important, folosind lumina 
ambientală de afară. 

Când cele trei minute se sfârșiră, se opriră și 
rămaseră nemișcaţi. Paznicul trecu pe lângă rulo- 
te, verifică și dispăru din nou. Reluară cercetarea. 
Repetară de patru ori ciclul, până când se arătară 
satisfăcuţi că strânseseră toate dovezile posibile. 

- E vremea să plecăm, spuse Sam. Ne întoarcem 
la Rover și... 

Afară, începu să urle o sirenă. 

Sam și Remi încremeniră pentru o clipă, apoi 
el spuse: 

- După ușă! 

Se lipiră de perete. Se auzeau uși care se deschi- 
deau cu o lovitură, pași care bubuiau pe pietriș, 
glasuri care strigau. 

- Înţelegi ceva? o întrebă Sam pe Remi. 

Ea închise ochii, ascultând concentrată. Des- 
chise ochii mari. 

- Sam, cred că au găsit Range Roverul. 


Capitolul 14 
Valea Langtang, Nepal 


Înainte ca Sam să spună ceva, ușa rulotei fu iz- 
bită de perete. Cu vârful degetelor, Sam reuși să 
oprească ușa la câţiva centimetri de feţele lor. Unul 
dintre paznici trecu pragul, cercetând încăperea cu 
lanterna. Paznicul se opri. Sam îi văzu umerii ro- 
tindu-se, semnalând schimbarea direcţiei. 

Sam închise ușa cu o lovitură din șold, făcu un 
singur pas mare înainte și lansă un picior care-l 
nimeri pe paznic în spatele genunchiului. În timp 
ce cădea, Sam îl prinse de guler și îl azvârli înainte, 
izbindu-l cu fruntea de marginea biroului. Acesta 
gemu și rămase nemișcat. Sam îl ridică în picioare 
și îl târi după ușă. Acolo îngenunche, verificând 
pulsul bărbatului. 

- Trăiește, dar n-o să se trezească prea curând. 

Îl întoarse pe partea cealaltă, îi scoase cureaua 
puștii de pe umăr şi se ridică. 

Cu ochii larg deschiși, Remi îl fixă cu privirea 
pe soţul ei, preţ de câteva clipe. 

- Ai fost un adevărat James Bond. 

-Am avut un noroc chior și un birou de oţel, 
replică el, ridicând din umeri și zâmbind. O com- 
binaţie invincibilă. 

-Cred că meriţi o răsplată, replică Remi, zâm- 
bind la rândul ei. 

- Mai târziu. Dacă mai apucăm. 

-Mi-ar plăcea să apucăm un „mai târziu“. 
Ai vreun plan? 

- Furăm o mașină, replică Sam. 

Făcu stânga-mprejur, se duse la cea mai apro- 
piată fereastră din spatele rulotei și trase per- 
deaua. 

- N-o să fie ușor, dar cred c-o să ne descurcăm. 

- Tu verifică în faţă, spuse Remi, şi eu mă uit pe 
fereastra din spate. 

Sam merse la fereastra din față, dădu la o parte 
un colţ de perdea și aruncă o privire afară. 

- Paznicii se adună în luminiș. Sunt vreo zece. 
N-o văd pe Doamna Dragon. 

- Probabil a trecut pe-aici doar ca să facă treaba 
murdară a lui King. 

-Se pare că încearcă să decidă ce să facă. Aflăm 
într-o secundă dacă or să-și dea seama că le lipseș- 
te un om. 

- Fereastra e deschisă, spuse Remi. Sunt cam doi 
metri și jumătate până jos. La vreo trei metri sunt 
câţiva copaci deși. 

Sam lăsă perdeaua să cadă la loc. 

- Mai bine plecăm acum, înainte să apuce să se 
organizeze. Dădu jos pușca de pe umăr și o exami- 
nă. Tehnologie de vârf. 

- Ştii să tragi cu ea? 

- Piedica, trăgaciul, butoiașul... gaura pe unde 
iese glonţul. Cred că mă descurc. 

Deodată, alarma încetă. 

Sam merse la ușa din faţă și o încuie. 

- Asta ar putea să-i întârzie, explică el. 

Apucă scaunul cel mai apropiat și îl duse la fe- 
reastra din spate. Remi se urcă pe el şi se strecură pe 
fereastră. Când ajunse jos, în siguranță, Sam o urmă. 

Se ascunseră printre copaci și începură să cau- 
te drumul spre baraca militară. Când zăriră prin- 
tre copaci peretele din spate, se opriră și cercetară 
zona înconjurătoare timp de câteva clipe. În depăr- 
tare, se auzeau încă paznicii strigând unul la altul. 

Sam și Remi își continuară drumul, cu Sam în 
faţă, ţinând arma coborâtă, care se legăna înainte 
și înapoi. Ajunseră la baracă. Remi șopti: 

- Uşa, și arătă cu degetul. Sam încuviință. Cu 
Remi acum în față, se strecurară de-a lungul pere- 
telui până când Remi se lovi cu umărul de glaf. 
Încercă clanţa. Ușa era descuiată. Își băgă capul 
înăuntru, apoi se retrase. 

- Înăuntru sunt două camioane, parcate unul 
lângă altul. Par militare - verzi, seturi duble de cau- 
ciucuri, prelate laterale, rampă. 

-Te simţi în stare să conduci? întrebă Sam. 

- Sigur. 

- Urcă-te la volanul celui din stânga. Eu îl sabo- 
tez pe celălalt, apoi vin după tine. Fii gata să por- 
nești motorul şi să o întindem. 

- Am înţeles. 

Remi deschise ușa suficient de larg, încât să în- 
capă amândoi. Erau la jumătatea distanţei când 
auziră pași pe drumul de afară. Sam și Remi se 

opriră, lipindu-se de rampa camionului din dreap- 
ta. Sam trase cu ochiul după colţ. 

- Patru oameni, spuse el. Se urcă în camioane, 
câte doi în fiecare. 

-Face parte din planul lor de urgență? sugeră 
Remi. 

- Probabil, replică Sam. În regulă. Trecem la pla- 
nul B. Ne ascundem. 

Aproape simultan, motoarele camioanelor se 
treziră la viaţă. 

Pășind cu grijă, pentru ca greutatea lor să nu-i 
alerteze pe paznici, Sam și Remi urcară pe bara de 
protecţie a camionului, apoi pășiră peste rampă. 
Cu o bufnitură puternică, camionul porni. Braţ la 
braţ, Sam şi Remi se împiedicară și căzură cu faţa 
de caroserie. 


Camionul lor era în frunte. Stând întinși în 
întunericul relativ al caroseriei, în timp ce faruri- 
le celui de-al doilea camion străluceau verde prin 
clapeta prelatei ce acoperea rampa, Sam și Remi 
își permiseră să inspire adânc pentru prima dată 
în zece minute. În dreapta și în stânga lor, lăzi de 
lemn de diferite mărimi erau fixate în şuruburi cu 
ochi de caroseria camionului. 

- Am reușit, șopti Remi. 

- Ţine pumnii strânși. 

-Ce vrei să spui? 

- Sunt destul de sigur că e un camion al armatei 
chineze. 

- Doar nu sugerezi ceea ce cred eu, nu? 

- Ba da. Pare limpede că Charlie King e combi- 
nat cu cineva din armata chineză. Paznicii sunt 

chinezi, la fel și armele lor. Și știm ce se află în 
lăzile astea. 

-Cât mai e până la graniță? 

-Vreo treizeci, poate patruzeci de kilometri. 
Patru ore, mai mult sau mai puţin. 

- Avem suficient timp ca să ne facem dispăruţi. 

- Întrebarea e cât de departe de civilizaţie vom fi? 

- Începi să-mi strici dispoziţia, altminteri opti- 
mistă, spuse ea, apoi se lăsă pe umărul lui Sam. 


În ciuda durității caroseriei camionului și a hur- 
ducăielilor constante, huruitul înăbușit al motoru- 
lui era reconfortant pentru Sam și Remi. Aproape 
că aţipiră în amurg, Sam trezindu-se din când în 
când ca să vadă cât era ora. 

După un ceas de mers, fură treziți brusc de scâr- 
ţâitul frânelor. Farurile camionului din urma lor 
se măriră și străluciră prin prelata din spate. Sam se 
ridică în capul oaselor și îndreptă pușca spre rampă. 
Remi se ridică alături de el, cu ochii întrebători, 
dar nu spuse nimic. 

Camionul încetini, apoi opri de tot. Farurile ce- 
luilalt camion se stinseră. Se deschiseră portierele 
cabinei, apoi fură trântite la loc. De ambele părți 
ale caroseriei se auzi scrâşnetul unor pași, care se 
opriră lângă rampă, apoi glasuri murmurând în 
chineză. Sam și Remi simţiră miros de ţigări. 

Sam întoarse capul și șopti la urechea lui Remi. 

- Nu te mişca. 

Ea încuviinţă din cap. 

Mișcându-se încet, cu precauţie, Sam își îndoi 
picioarele sub el, apoi se ridică pe vine, stând pe 
vârfuri. Făcu doi pași mici spre rampă și întoarse 

capul ca să asculte. După o clipă, se întoarse lângă 
Remi şi ridică patru degete. Patru paznici stăteau de 
cealaltă parte a rampei. Arătă spre pușca lui, apoi 
în direcţia soldaţilor. 

Ea îi dădu arma. Sam o așeză peste picioare, apoi 
îşi alătură încheieturile mâinilor. Ea încuviinţă. 
El îi făcu semn să se întindă pe podea, și Remi se 
supuse. 

Sam se asigură că piedica armei era trasă, își luă 
inima în dinţi și inspiră adânc, apoi ridică mâna 
stângă, apucă prelata și scoase arma afară. 

- Mâinile sus! strigă el. 

Cei doi soldaţi care stăteau cel mai aproape 
de bara de protecţie se răsuciră, făcând simultan 
câţiva pași înapoi. Se împiedicară de camarazii lor, 
care se chinuiau să-și dea jos puștile. 

- Nu puneţi mâna! spuse Sam și ridică arma la 
umăr. 

În ciuda faptului că nu cunoșteau limba, sol- 
daţii pricepură mesajul și se opriră. Sam le făcu 
semn cu patul puștii de mai multe ori, până când 
oamenii înțeleseră ce aveau de făcut. Încet, fiecare 
soldat îşi dădu jos arma și o lăsă să cadă la pământ. 
Sam le dădu de înţeles să se dea câțiva pași înapoi, 
după care păși peste rampă și cobori. 

- Totul e în regulă, îi spuse lui Remi. 

Ea cobori alături de el. 

- Par înfricoşaţi, observă ea. 

- Perfect. Cu cât sunt mai înfricoșaţi, cu atât mai 
bine pentru noi, spuse Sam. Vrei să faci tu onorurile? 

Remi le strânse puștile și le aruncă pe toate în 
camion, în afară de una. 

- E trasă piedica? întrebă Sam. 

-Cred că da... 

- Dispozitivul de deasupra trăgaciului, de pe 
partea dreaptă. 

- M-am prins. În regulă. 

Sam, Remi și cei patru soldaţi chinezi se uitau 
unii la alţii. Preţ de zece secunde, nu vorbi nimeni. 
Într-un final, Sam întrebă: 

- Engleză? 

Soldatul de la marginea din dreapta spuse: 

- Puțin engleză. 

- În regulă. Perfect. Sunteţi prizonierii mei. 

Remi oftă din greu: 

- Sam... 

- Scuze. Întotdeauna mi-am dorit să spun asta. 

- Acum, că ţi-ai satisfăcut acest moft, ce facem 
cu ei? 

- Îi legăm și... Vai, nu! Nu-i bine. 

-Ce e? Remi aruncă o privire spre soţul ei. Cu 
ochii mijiţi, Sam privea pe deasupra capetelor sol- 
daților, spre cabina celui de-al doilea camion. Ea îi 
urmări privirea și văzu o siluetă în cabină, care se 
feri brusc. 

- Am numărat greșit, murmură Sam. 

-Văd și eu. 

- Urcă pe locul șoferului, Remi. Porneşte mo- 
torul. Verifică dacă... 

- Poți fi sigur de asta, replică ea, apoi se întoarse 
pe călcâie și alergă spre partea din faţă a camionu- 
lui. O clipă mai târziu, porni motorul. Cei patru 
soldaţi se mutau de pe un picior pe celălalt, agitaţi, 
schimbând priviri între ei. 

- Toată lumea sus! le strigă Remi pe geamul 
cabinei. 


REGATUL | 181 


- Vin, dragă! replică Sam fără să se întoarcă, 
apoi strigă la soldaţi: Mișcaţi! și le făcu semn cu 
pușca. Bărbaţii se dădură la o parte, lăsând radia- 
torul în bătaia puștii lui Sam. Aceasta ridică arma 
și ținti. 

Al cincilea om, ascuns până atunci în cabina 
celui de-al doilea camion, își scoase deodată trun- 
chiul pe geamul din partea șoferului. Sam văzu 
pușca acestuia îndreptându-se spre el. 

- Stai! 

Bărbatul continuă să-și răsucească trupul, fără 
a-l slăbi din ochi. 

Sam îşi schimbă ţinta și trase de două ori prin 
parbriz. Soldaţii se împrăștiară, ascunzându-se în 
tufișurile de la marginea drumului. Sam auzi o 
pocnitură. Ceva se izbi cu o bufnitură în rampa 
din spatele lui. Se lăsă în jos, împleticindu-se în ju- 
rul barei de protecţie opuse, se întoarse din nou și 
trase trei focuri de armă în ceea ce spera că era ra- 
diatorul sau blocul motor al camionului. Se răsuci 
pe călcâie și alergă până la portiera din dreapta, 
o smuci şi urcă în camion. 

- Nu mai suntem bine-veniţi, spuse el. 

Remi băgă camionul în viteză și apăsă pe acce- 
leraţie. 

Nu parcurseseră o sută de metri, când își dădu- 
ră seama că fie împușcăturile lui Sam nu-și atinse- 
seră ţinta, fie nu fuseseră suficiente. Sam și Remi 
văzură prin oglinzile retrovizoare cum se aprinseră 
farurile camionului. Cei patru soldaţi ieșiră fuga 
din ascunzătoare şi săriră în camion, doi în cabină 
şi doi în spate. Camionul ţâșni înainte. 

- Pod îngust în faţă! strigă Remi. 

Sam privi într-acolo. Deși mai aveau încă vreo 
două sute de metri până la el, podul respectiv nu 
părea doar îngust, ci cu puţin mai lat decât cami- 
onul. 

- Viteza, Remi, o avertiză el. 

- Merg cât pot de repede. 

- Voiam să spun să încetinești. 

- Glumeam. Ţine-te bine! 

Camionul dădu peste un șanț de pe drum și de- 
rapă într-o parte, se ridică, apoi căzu înapoi. Prin 
parbriz se deslușea podul. Mai aveau de parcurs 
patruzeci și cinci de metri. 

- Oh, bineînţeles, spuse Remi, iritată, trebuia să 
avem parte și de aşa ceva. 

Deși mai lat și mai bine fixat, podul era doar 
o versiune mai mare a unuia dintre cele pe care le 
traversaseră la pas mai devreme. 

Camionul se clătină din nou. Sam și Remi fură 
săltaţi în scaune, lovindu-se cu capul de tavanul 
cabinei. Remi gemu, luptându-se cu volanul. 

Aproape ajunseseră la capătul podului. În ulti- 
ma clipă, Remi apăsă cu putere pe frână. Se auzi 
un scârțâit și camionul se opri. Un nor de praf îi 
învălui. 

Sam auzi țăcănitul schimbătorului de viteze și 
privi spre soţia sa, care băga camionul în marșarier. 

- Remi, ce-ai de gând? întrebă el. 

- Dau cu spatele, spuse ea zâmbind sinistru. 

- Riscant. 

- Spre deosebire de tot ce-am făcut în seara asta? 

- Touché, recunoscu Sam. 

Remi apăsă cu putere pe acceleraţie. Cu un hu- 
ruit dezaprobator al motorului, camionul începu 

să dea înapoi, încet la început, dar câștigând ra- 
pid în viteză. Sam aruncă o privire în oglinda re- 
trovizoare. Prin norul de praf creat de oprirea lor 
bruscă, nu văzu decât farurile celuilalt camion. 
Se aplecă pe geam și trase o rafală de trei focuri, 
apoi încă una. Camionul derapă într-o parte, ie- 
sind din raza vizuală a lui Sam. 

Cu privirea fixată pe propria oglindă, Remi spuse: 

-Se opresc. Ne-au văzut. Dau și ei înapoi. 

Peste huruitul motorului, auziră pocnetul fo- 
curilor de armă. Se feriră. Cu capul sub bord, 
Remi se aplecă într-o parte ca să vadă mai bine 
în oglindă. Camionul care-i urmărea era acum în 
plin marșarier, dar capcana lui Remi care produ- 
sese ciocnirea și rafala lui Sam îl buimăciseră bine 
de tot pe șofer. Camionul se înclina dintr-o parte 
într-alta, cauciucurile lovind berma de pe margi- 
nea drumului. 

- Pregătește-te de impact! strigă Remi. 

Sam se lăsă pe spate în scaun și-și propti picioa- 
rele în bord. O clipă mai târziu, camionul se opri 
brusc. Remi privi în oglindă. 

- Au ieșit de pe drum. 

- Hai să nu-i mai așteptăm, propuse Sam. 

- Corect. 

Remi băgă din nou în viteză și apăsă pedala 
de acceleraţie. Din nou apăru în faţa lor capătul 
podului. 

-N-a mers, anunţă Remi. Au apărut iarăşi. 

- Sunt destul de insistenţi, nu? Ține puţin cami- 
onul drept, spuse el şi deschise portiera. 

- Sam, ce... 

- Mă întorc dacă ai nevoie de mine. 

Îşi atârnă pușca după gât și, sprijinindu-se de 
cadrul portierei, se urcă pe treapta camionului. 
Cu mâna liberă apucă prelata de pânză și o smul- 
se, descoperind rama. Apucă braţul vertical, arun- 
că piciorul stâng peste o latură, apoi își făcu vânt 
în spate. Se târî până la peretele din spate al cabi- 
nei și se strecură înapoi pe fereastra despărţitoare. 

- Bună, spuse el. 

- Bună și ţie. Ţine-te bine, îţi închid portiera. 

Remi smuci camionul spre dreapta, apoi spre stân- 
ga. Portiera deschisă a lui Sam se trânti. Ea întrebă: 

- Care-i planul? 

- Sabotaj. Cât de aproape sunt? 

- La patruzeci și cinci de metri. Ajungem la pod 
în zece secunde. 

- Am înţeles. 

Sam se târî spre rampă. În lumina slabă, pipăi 
podeaua camionului până când dădu cu mâna de 
una dintre celelalte puști. O lăsă pe a sa și o ridică 
pe aceasta, apoi strânse în grabă restul de muniţie. 

- Podul! strigă Remi. Încetinesc! 

Sam așteptă să audă bufnetul suprapus al cau- 
ciucurilor camionului lovindu-se de platelaj, apoi 
își iți trunchiul prin copertina din spate, ţinti spre 
puntea pasarelei și deschise focul. Gloanţele loviră 
lemnul, găurindu-l și împroșcând așchii în jur. Sam 
se retrase în spatele copertinei, reîncărcă, apoi des- 
chise iarăși focul, de data aceasta ochind ba puntea 
pasarelei, ba camionul care venea din spate și care 
tocmai intrase pe pod. Camionul lor viră la stânga, 
se izbi în pasarelă, apoi își reluă cursul. Sam văzu o 
explozie portocalie la gura unei ţevi de armă ieșite 
pe geam. Un trio de gloanţe se înfipse în rampa de 

sub el. Se aruncă înapoi, pe podea. O altă salvă 
de împușcături făcu zdrenţe copertina din spate 
și ciurui peretele cabinei. 

- Sam? strigă Remi. 

- N-a funcţionat! 

- M-am prins! 

-Ce părere ai despre distrugerea nejustificată 
a artefactelor fosile? 

- În general, sunt împotrivă, dar asta e o ocazie 
specială! 

- Mai trage puţin de timp! 

Remi începu să frâneze, apoi să accelereze, sperând 
să-l deruteze pe trăgător. Sam se rostogoli pe burtă, 
pipăi în jur până găsi prima curea cu clichet care lega 
lăzile și apăsă butonul de deschidere. În scurt timp, 
reuși să desfacă toate celelalte curele. Se târî până la 
rampă și o deblocă; aceasta căzu la pământ. 

-Începe bombardamentul, strigă Sam şi împin- 
se jos prima ladă. Aceasta ricoșă în puntea podu- 
lui, se izbi drept în bara de protecţie a camionului 
inamic și se sparse. Așchii de lemn și fân de împa- 
chetare zburară prin aer. 

- Nici un efect, strigă Remi. 

Sam merse împleticit în spate, se sprijini cu umă- 
rul de întreaga stivă de lăzi, apoi își propti picioa- 
rele în peretele cabinei și începu să împingă. Cu un 
scrâșnet, stiva de lăzi aluneca spre camion. Sam 
făcu o pauză, îndoi picioarele și împinse cu forță, 
ca un fundaș care intră într-o grămadă de blocaj. 

Șirul de lăzi alunecă dincolo de rampă și se ros- 
togoli spre camionul care-i urmărea. Sam nu mai 
aşteptă să vadă rezultatele, păși spre cealaltă stivă 
de lăzi și repetă procedeul. 

Din spate se auzi un scârțâit de frână. Sticlă 
spartă. Scrâșnet de metal lovit de lemn. 

- Acum chiar că le-am venit de hac! strigă Remi. 
S-au oprit în mijlocul drumului! 

Sam se ridică în genunchi și privi prin fantă 
spre Remi. 

- Dar pentru cât timp? 

Ea se uită la el, zâmbindu-i scurt. 

- Cât o să fie nevoie ca să scoată vreo șase lăzi 
de sub șasiu. 


Capitolul 15 


Hotelul Hyatt Regency, 
Kathmandu, Nepal 


Sam ieși din baie cu un prosop înfășurat în jurul 
taliei, frecându-și părul cu altul. 

- Ți-e destul de foame pentru micul dejun? 

- Sunt lihnită, replică Remi. Stătea la o masă în 
faţa unei oglinzi, legându-şi părul într-o coadă de 
cal. Era înfășurată în prosopul alb al hotelului. 

- Apelăm la room-service sau coborâm la res- 
taurant? 

- Vremea e minunată. Hai să luăm micul dejun 
pe balcon. 

- Perfect. 

Sam merse la măsuţa unde se afla telefonul, ridi- 
că receptorul și formă numărul pentru room-service. 

- Aş vrea să comand o porţie de somon și o chi- 
flă, o porţie de ouă Benedict, un coș cu fructe, pâi- 
ne prăjită și cafea. 

Aşteptă ca vocea de la bucătărie să repete co- 
manda corect, apoi apăsă furca și sună la bar. 

-Aş dori două cocktailuri Ramos Fizz. Da, 
Ramos Fizz, zise Sam. 

- Ştii cum să te porţi cu o doamnă, spuse Remi. 

- Nu-ţi face speranţe degeaba. Nu știe să le pre- 
pare. Sam mai încercă o dată. Dar un Harvey Wall- 
banger? Wallbanger. Se face cu vodcă, Galliano și 
suc de portocale. Înţeleg, nu aveţi Galliano. Sam 
scutură din cap și mai încercă o dată. În regulă, 
trimiteţi atunci o sticlă de Veuve Clicquot. 

Remi râse. 

-Chiar că știi cum să te porţi cu o doamnă. 

- Altceva nu aveţi? rosti Sam în telefon. Bine, 
trimiteţi una rece. 

Puse receptorul la loc în furcă. 

- N-au șampanie. A fost o convenţie politică și 
nu le-a mai rămas decât un vin alb spumant din 
China. 

- Nu știam că și chinezii fac chestii spumante. 
Îl privi cu un zâmbet sarcastic. „Altceva nu aveţi?“ 

Sam ridică din umeri. 

- Orice port e bun pe vreme de furtună. 

Sună telefonul. Sam ridică receptorul. 

- O clipă. Puse telefonul pe speaker. Bună dimi- 
neaţa, Rube, rosti Sam în difuzor. 

- Poate pentru tine, replică Rube. Aici e vremea 
cinei. Am auzit că tu și frumoasa ta soţie vă bucu- 
rați de încă o vacanţă relaxantă. 

- Totul e relativ, Rube, replică Remi. Ce fac Kathy 
și fetele? 

- Grozav. Sunt la Chuck E. Cheese acum. Tele- 
fonul vostru m-a scăpat de corvoada asta. 

- Nu-ţi schimba programul din cauza noastră, 
spuse Sam zâmbind cu jumătate de gură. Putem să 
vorbim mai târziu. 

- A, nu, prietene. Nu-i nimic mai important ca 
asta. Crede-mă. Pune-mă la curent. Sunteţi la puș- 
cărie? Câte legi locale aţi încălcat? 

- Nici una de care să știm, replică Remi. Îl las pe 
Sam să-ţi explice. 

Deși conştienţi că Rube fusese deja informat, 
într-o anumită măsură, de Selma, Sam începu cu 
începutul, cu Zhilan Hsu care urcase la bordul iah- 
tului lor lângă Pulau Legundi, și încheie cu evada- 
rea lor din situl arheologic secret al lui King. 

Cu o seară înainte, după ce își lăsaseră urmări- 
torii blocaţi pe pod, Sam condusese prin întuneric, 
căutând indicatoare sau puncte de reper pe care 
Remi să le poată identifica pe hartă. După câteva 
ore de întoarceri zadarnice și de fundături, ajunse- 
seră, într-un final, la un pas montan recognoscibil - 
Laurebina - și, nu după multă vreme, la periferia 
satului Pheda, la vreo treizeci de kilometri est de 
carieră. Cum era de așteptat, găsiseră satul întu- 
necat și lipsit de viaţă, cu excepţia unei clădiri din 
cărămizi de zgură și cu acoperiș de tablă, care se 
dovedise a fi crâșma satului. Reuşind să depăşeas- 
că semnificativa barieră a limbajului, făcuseră un 
troc cu proprietarul: camionul lor pentru mașina 
lui - un Peugeot gri, vopsit iniţial în portocaliu, 
vechi de treizeci de ani - și instrucţiuni despre cum 
să ajungă înapoi în Kathmandu. Chiar înainte să 
Tăsară soarele, erau din nou în parcarea hotelului 
Hyatt Regency. 

Rube ascultă povestea lui Sam fără să spună 
nimic. Într-un final, întrebă: 

-Ca să fiu sigur că am înţeles, v-aţi strecurat în 
cariera lui King, aţi fost martorii unei crime, ați 
făcut prăpăd în rândul unui contingent de paznici 

format probabil din soldaţi chinezi, apoi le-aţi 
furat unul dintre camioane, care era, din întâmpla- 
re, încărcat cu fosile pentru piaţa neagră și pe care 
le-aţi folosit pe post de grenade, ca să-i opriţi să vă 
urmărească. Am zis bine? 

- Mai mult sau mai puţin, spuse Sam. 

-Plus aproximativ treizeci de gigabiți de infor- 
maţii strânse, adăugă Remi. 

Rube oftă. 

- Ştiţi ce-am făcut eu aseară? Am văruit dormi- 
torul principal. Voi doi... Bine, trimiteți-mi datele. 

-Selma le are deja. Contacteaz-o şi o să-ți dea 
un link al unui site de stocare online sigur. 

-Am înţeles. Ştiu că șefii mei de la Langley vor 
fi interesaţi de punctul de vedere al chinezilor și 
sunt sigur că putem găsi pe cineva din FBI intere- 
sat de operaţiunea lui King cu fosile pentru piața 
neagră. Nu vă promit că totul o să meargă strună, 
dar încerc. 

- Nici nu vrem mai mult, spuse Sam. 

- Există o șansă destul de mare ca Charles King 
să fi ordonat deja închiderea sitului. E posibil ca 
deja să nu mai fie altceva decât o carieră abando- 
nată în mijlocul pădurii. 

- Ştim. 

- Şi prietenul vostru, Alton? 

-Tragem speranţă și bănuim că am găsit ceea ce 
caută King, replică Remi. Sau măcar că avem sufi- 
cient cât să-i captăm atenţia. O să-l sunăm chiar 
acum. 

- Regele Charlie e un gunoi, îi avertiză Rube. Mulți 
au încercat să-i vină de hac toată viaţa lui. Și toți au 
sfârşit morţi sau ruinaţi, iar el a rămas în picioare. 

- Ceva îmi spune că îl va afecta personal desco- 
perirea noastră, replică Remi. 

- Theurockul... 

- Theurangul, îl corectă Remi. Omul de Aur. 

-Cum ziceţi voi. Riscaţi mult, îi avertiză Rube. 
Dacă vă înșelaţi și lui King nu-i pasă deloc de ches- 
tia asta, nu aveţi decât acuzaţiile voastre despre co- 
merțul cu fosile pe piața neagră - și, după cum v-am 
spus, nu există nici o garanţie că n-o să scape de ele. 

- Ştim, replică Sam. 

- Şi totuși o să vă încercaţi norocul. 

- Da, spuse Remi. 

-Mă aşteptam. Apropo, înainte să uit, am mai 
aflat câte ceva despre Lewis King. Presupun că aţi 
auzit amândoi de Heinrich Himmler. 

- Cel mai bun prieten al lui Hitler și psihopat 
nazist? întrebă Sam. Am auzit numele. 

- Himmler și mare parte din elita partidului na- 
zist erau obsedaţi de ocultism, mai ales dacă ţinea 
de puritatea ariană și de Reichul de o mie de ani. 
Se pare că Himmler a fost cel mai intrigat dintre 
toți. Prin anii 1930 și pe tot parcursul celui de-al 
Doilea Război Mondial, a sponsorizat mai multe 
expediţii științifice în cele mai întunecate colţuri 
ale lumii, sperând că va găsi dovada care să susțină 
afirmaţiile naziștilor. Una dintre acestea, organiza- 
tă în 1938, cu un an înainte de începerea războiu- 
lui, a fost în Himalaya, în căutarea dovezilor care 
să sprijine moștenirea ariană. Nu ghiciţi numele 
unuia dintre cercetătorii de frunte? 

-Lewis King, sugeră Remi. 

- Sau, cum era cunoscut pe atunci, profesorul 
Lewes König. 

- Tatăl lui Charlie King a fost nazist? întrebă 
Sam. 

- Şi da, și nu. Sursele mele spun că, probabil, 
s-a înscris în partid de nevoie, nu din prea multă 
convingere. Pe atunci, dacă voiai finanţări guver- 
namentale, trebuia să fii membru de partid. Sunt 
numeroase relatări despre oameni de ştiinţă care 
au aderat și au cercetat superficial teoriile naziste 
doar ca să poată face cercetări științifice serioase pe 
lângă. Lewis King a fost un exemplu perfect. După 
toate relatările, a fost un arheolog dedicat. Puțin 
i-a păsat de obârșia sau de moștenirea ariană. 

- Atunci, de ce a mers în expediţie? 

- Nu știu, dar ceea ce a găsit în peșteră - trea- 
ba asta cu Omul de Aur - e o variantă plauzibilă. 
Dacă King nu a minţit, se pare că, la scurt timp 
după ce Lewis King a imigrat în Statele Unite, a re- 
început să colinde lumea. 

- Poate că a găsit ceva în expediţia lui Himmler, 
care i-a trezit interesul, presupuse Sam. 

-Şi nu voia ca informaţiile să ajungă pe mâna 
naziștilor, adăugă Remi. A păstrat secretul, a aş- 
teptat să treacă războiul, apoi, după mulţi ani, și-a 
reluat munca. 

-Întrebarea e, spuse Rube, de ce Charlie King 
continuă munca tatălui său? Din câte știm despre 
el, n-a manifestat niciodată nici cel mai mic inte- 
res faţă de munca acestuia. 

-Poate e vorba despre Theurang, spuse Sam. 
Poate, pentru el, e doar o altă fosilă numai bună 
de vândut. 

- S-ar putea să aveţi dreptate. Dacă descrierea 
acestui obiect e, fie numai parţial, reală, ar valora 
o avere. 

- Rube, știi cumva dacă acuzaţiile de nazism îm- 
potriva lui Lewis au avut vreun impact asupra lui 
Charlie? întrebă Remi. 

- N-am găsit nimic. Cred că succesul lui vorbeș- 
te de la sine. Şi, ţinând cont cât de lipsit de scrupu- 
le e, mă îndoiesc că are cineva tupeul să mai aducă 
vorba. 

- Lucrurile se vor schimba, spuse Sam. E vremea 
să-l strângem cu ușa pe Regele Charlie. 

Închiseră telefonul, puseră la cale o strategie 
timp de câteva minute, apoi Sam sună pe linia di- 
rectă a lui King. Bărbatul ridică receptorul după 
primul apel. 

- King. 

- Domnule King, Sam Fargo la telefon. 

-Mă întrebam când o să-ţi faci timp să suni. 
Drăguţa ta soţie e cu tine? 

- Teafără și nevătămată, replică Remi pe un ton 
dulce. 

- Se pare că parteneriatul nostru a dat de un im- 
pas, spuse King. Copiii mei mi-au spus că nu cola- 
boraţi. 

-Ba colaborăm, replică Sam. Numai că după 
alte reguli decât cele impuse de tine. Charlie, ai 
pus să fie răpit Frank Alton? 

- Răpit? De ce-aș face așa ceva? 

-Asta nu-i un răspuns, sublinie Remi. 

- L-am trimis pe Frank Alton acolo ca să rezolve 
o treabă. S-a întins mai mult decât îi era plapuma 
și a călcat pe bătături pe cine nu trebuia. Habar 
n-am unde e. 

-Nici ăsta nu-i un răspuns, spuse Sam. Bine, 
să trecem la altele. Nu trebuie decât să asculți. 
Am găsit ceea ce căutai... 

- Adică? 

- Nu asculţi. Am găsit ceea ce căutai - ceea cea 
căutat toată viața tatăl tău. Și, după cum probabil 
ai ghicit, am vizitat lagărul tău de concentrare din 
valea Langtang. 

- Habar n-am despre ce vorbeşti. 

- Am adunat mii de fotografii, majoritatea făcute 
după documentele găsite într-o rulotă-birou, și câ- 
teva dintre ele cu soția, sau concubina ta, sau cum îi 
spui tu în intimitatea avionului tău. Am avut noroc 
și am fotografiat-o chiar când îți omora unul dintre 
muncitori. Avem o poză și cu chipul lui. 

Charlie King nu spuse nimic preţ de zece secun- 
de lungi. În sfârșit, oftă. 

-Cred că minţi de-ngheaţă apele, Sam, dar 
e limpede că ceva te-a stârnit. Te ascult. 

- Să începem cu începutul. Eliberează-l pe Frank... 

-Ti-am zis că nu... 

- Taci. Eliberează-l pe Frank Alton. După ce pri- 
mim un telefon de la el că e viu şi nevătămat, în 
siguranța casei lui, ne întâlnim cu Russell și Mar- 
jorie și cădem la înţelegere. 

- Acum, cine vorbește mult fără să spună ni- 
mic? ripostă King. 

-E singurul târg pe care-o să-l obţii, replică 
Sam. 

-Îmi pare rău, amice, dar am să refuz. Cred că 
blufezi. 

- Cum vrei, spuse Sam și închise. 

Puse telefonul pe măsuţă. El şi Remi se uitară 
unul la celălalt. 

- Care-s şansele? întrebă ea. 

- Şaizeci la patruzeci că sună în mai puţin de-un 
minut. 

Ea zâmbi. 

- Nu pun pariu. 

După cincizeci și două de secunde, sună telefo- 
nul. Sam îl lăsă să mai sune de trei ori, apoi ridică 
receptorul. Charlie King spuse: 

- Ai fi un jucător bun de poker, Sam Fargo. Mă 
bucur că putem ajunge la o înţelegere. Dau câteva 
telefoane să văd ce pot să aflu despre Frank Alton. 
Nu promit nimic, bineînţeles, dar... 

-Dacă nu primim vești de la el în douăzeci şi 
patru de ore, târgul cade. 

Charlie King rămase tăcut câteva clipe. Apoi 
spuse: 

- Staţi aproape de telefon. 

Sam întrerupse legătura. 

-Şi dacă el crede că avem dovezile asupra noastră? 
întrebă Remi. 

- E prea inteligent ca să nu-și dea seama. 

- Crezi c-o să se ţină de cuvânt? 

Sam încuviinţă din cap. 

- King e destul de inteligent ca să se fi asigurat. 
Cei care l-au răpit pe Frank probabil și-au luat mă- 
suri de precauţie și au purtat măști. N-o să existe 
nici un indiciu care să ducă la King, deci n-are ni- 
mic de pierdut, ci numai de câștigat, dacă ne face 
pe plac. 

-Atunci de ce pari atât de îngrijorat? îşi întrebă 
Remi soțul. 

- Aşa par? 

-Te uiţi chiorâș, cum faci în situaţii dintr-astea. 

Sam şovăi. 

- Spune-mi, Sam. 

-Tocmai l-am pus la punct pe unul dintre cei 
mai bogaţi oameni din lume, un sociopat care 

adoră să deţină controlul și care și-a câștigat po- 
ziția zdrobindu-și dușmanii. O să-i dea drumul lui 
Frank, dar ceva îmi spune că stă acum în biroul 
lui și plănuiește un contraatac. 


Houston, Texas 


La treisprezece mii de kilometri distanță, Char- 
lie King tocmai asta făcea. 

După ce închisese telefonul, străbătuse în lung 
şi-n lat biroul, privind drept în faţă, dar nevăzând 
nimic din cauza furiei. Bolborosind în barbă, King 
merse furios până la fereastra biroului și contem- 
plă panorama orașului. Soarele apunea la vest. 

-În regulă, Fargo, șuieră el. Aţi câștigat prima 
rundă. Bucuraţi-vă cât mai aveţi timp. N-o să se 
mai repete. Merse la biroul lui și apăsă butonul 
interfonului. Marsha, fă-mi legătura cu Russell și 
Marjorie. 

- Da, domnule King, o clipă. 

Trecură treizeci de secunde, apoi se auzi: 

- Tată... 

-Taci și ascultă. Marjorie e lângă tine? 

- Sunt aici, tată. 

- Zhilan? 

- Da, domnule King. 

-Ce dracu’ păziți acolo, idioţilor? Soții Fargo 
m-au sunat și m-au răstignit, nu alta. Au spus că 
au poze cu tine, Zee, omorând un localnic la situl 
Langtang. Ce s-a întâmplat acolo? 

-Am primit azi-dimineaţă un telefon de la şe- 
ful pazei de la sit, spuse Russell. A zis că a găsit un 

vehicul suspect și a dat alarma. Au găsit un om 
inconștient, dar nu părea să lipsească nimic. 

- Cum a ajuns inconștient? 

- Nu sunt siguri. Poate că a căzut. 

- Prostii! Avem vreun transport ce așteaptă să 
fie expediat? 

-Două camioane, răspunse Marjorie. Imedi- 
at ce s-a dat alarma, au fost evacuate de oamenii 
colonelului Zhou. E procedura standard, tată. 

-Nu-mi da mie lecţii, fetițo. Camioanele au 
ajuns la punctul de transfer? 

De data aceasta, răspunse Russell: 

- N-am primit confirmarea încă, dar punând 
la socoteală întârzierile... 

- Faci presupuneri. Nu mai presupune. Pune 
mâna pe telefon și găsește camioanele. 

- Da, tată. 

- Zee, care-i treaba cu omorul? E adevărat? 

- Da. Unul dintre muncitori a fost prins furând. 
A trebuit să-l dau exemplu. Cadavrul a fost deja 
îngropat. 

King făcu o pauză, apoi mârâi: 

- Bine atunci. Bună treabă. Cât despre voi doi, 
tâmpiţilor... Soții Fargo mi-au spus că au pus mâna 
pe Omul de Aur. 

- Cum? întrebă Marjorie. Unde? 

- Probabil mint, adăugă Russell. 

- Poate, dar chestiile astea ţin de meseria lor. 
De asta i-am și băgat în poveste. Cred că i-am 
subestimat. M-am gândit că Alton o să fie un 
motiv suficient ca să-i ţinem în frâu. 

-Nu te condamna prea mult, tată, zise Marjorie. 

- Taci. Trebuie să presupunem că au spus adevă- 
rul. Vor să-l eliberăm pe Alton. E posibil să fi văzut 
ceva sau să poată identifica pe cineva? 

- Am analizat situaţia când am ajuns aici, dom- 
nule King, spuse Zhilan. Alton nu știe nimic. 

- Bine. Du-te și salvează-l. Hrănește-l, spală-l 
şi urcă-l în Gulfstream. Cei doi Fargo au spus că, 
imediat ce Alton ajunge acasă, or să se întâlnească 
cu Russell și Marjorie şi-or să stabilească transferul 
chestiei ăleia. 

-Nu putem avea încredere în ei, tată, spuse 
Russell. 

- Ştiu asta, prostule. Tu pune-l pe Alton în avi- 
on și lasă restul în seama mea. Soții Fargo vor să 
joace dur? O să simtă ei pe pielea lor ce înseamnă 
să joci dur. 


Capitolul 16 


Satul Jomsom, 
zona Dhawalagiri, Nepal 


Micul avion Piper Cub cu un singur motor se în- 
clină abrupt și cobori până la nouă sute de metri. 
Stând de-o parte și de alta a coridorului, Sam și 
Remi urmăreau înălțându-se stâncile cenușii cal- 
caroase, care păreau să înghită avionul pe măsu- 
ră ce acesta se redresa, pregătindu-se de aterizarea 
pe pistă. Deasupra și dincolo de stânci se ridicau 
crestele întunecate, vârstate cu petice de zăpadă 
ale lanțurilor muntoase Dhawalagiri și Nilgiri, cu 
porțiunile superioare ascunse pe jumătate în nori. 

Deși plecaseră din Kathmandu doar de o oră, 
sosirea lor aici era abia începutul călătoriei; restul 
traseului, pe șosea, avea să dureze încă douăspre- 
zece ore. Aşa cum se obișnuiseră, în Nepal, distan- 
tele măsurate de pe hartă erau inutile. Destinația 
lor finală, fosta capitală a regatului Mustang, Lo 
Monthang, se afla la numai două sute treizeci de 
kilometri nord-vest de Kathmandu, dar era inac- 
cesibilă pe cale aeriană. În schimb, charterul avea 

să-i lase aici, în Jomsom, la o sută nouăzeci de ki- 
lometri est de Kathmandu. Trebuiau să traverseze 
valea fluviului Kali spre nord, pe o distanţă de opt- 
zeci de kilometri, până la Lo Monthang, unde erau 
așteptați de persoana de contact din partea locului 
a lui Sushant Dharel. 

Sam și Remi se bucurau să fie departe de agita- 
ţia relativă din Kathmandu și, sperau ei, de clanul 
King. 

Avionul continuă să coboare, reducând rapid 
viteza, până când, după aprecierea lui Sam, zbura 
numai cu câteva noduri peste limita de portanță 
de decroșaj. Remi își privi soțul întrebător. El zâm- 
bi și spuse: 

- Pistă scurtă. Fie reduce viteza acum, fie forțea- 
ză frânele când suntem la sol. 

-Ce bucurie... 

Cu o lovitură și o cutremurare, trenul de ate- 
rizare atinse pista și, în scurt timp, rulau către un 
grup de clădiri aflate la capătul sudic al acesteia. 
Avionul frână și motoarele începură să se do- 
molească. Sam şi Remi își luară rucsacurile și se 
îndreptară spre ușă, care era deja deschisă. Un an- 
gajat al aeroportului, în salopetă albastru-închis, 
le zâmbi și făcu semn spre scara de sub ușă. Remi 
cobori, urmată de Sam. 

Se îndreptară spre terminal. La dreapta lor, o tur- 
mă de capre ciuguleau o iarbă cafenie lângă hangar. 
Dincolo de ele, pe un drum de ţară, se vedea o turmă 
de boi moscaţi, mânaţi de un bătrân cu o șapcă roșie 
și pantaloni verzi. Din când în când, mai lovea câte 
un bou îndărătnic cu un băț, cloncănind din gură. 

Remi strânse gulerul hanoracului mai aproape 
de gât şi spuse: 

- Declar oficial că e cam rece. 

- Eu voiam să spun că-i înviorător, replică Sam. 
Suntem la aproximativ trei mii de metri, deci n-are 
cum să fie prea cald. 

- Şi bate vântul mult mai tare. 

Ca pentru a sublinia spusele lui Remi, o rafală 
de vânt biciui pista. Nori de praf ocru le întuneca- 
ră vederea câteva clipe înainte să se risipească, dez- 
văluind în detaliu priveliștea din spatele clădirilor 
aeroportului. Având câteva sute de metri înălțime, 
stâncile de culoarea cârtiței erau crestate adânc din 
vârf până la poale, ca și cum fuseseră cioplite de 
niște degete uriașe. Netezite de vreme și erodări, 
formele păreau făcute de mâna omului - precum 
zidurile unei fortărețe străvechi. 

În spatele lor se auzi o voce: 

-Cea mai mare parte din Mustang arată astfel. 
Mă refer mai ales la vârfurile mai joase. 

Sam și Remi se opriră și se întoarseră cu faţa la 
un bărbat de vreo douăzeci și cinci de ani, cu un 
păr blond ţepos, care le zâmbea. Acesta îi întrebă: 

- Prima dată? 

- Da, răspunse Sam. Nu și pentru tine, pun pariu. 

- A cincea oară. Cred că aș putea spune că sunt 
dependent de drumeţii. Jomsom e un soi de ta- 
bără principală pentru drumeţii în regiunea asta. 
Eu sunt Wally. 

Sam făcu prezentările, apoi cei trei continua- 
ră să meargă spre clădirile terminalului. Wally le 
arătă mai multe grupuri de oameni care stăteau 
pe marginea pistei. Majoritatea erau îmbrăcaţi în 
hanorace viu colorate şi aveau alături rucsacuri 
foarte grele. 

- Tovarăşi de drumeţie? întrebă Remi. 

-Da. Chiar îi recunosc pe mulți dintre ei. 
Ai putea spune că facem parte din economia loca- 
Jă. Sezonul de drumeţii ţine locul acesta în viaţă. 
Nu poți să mergi nicăieri fără să se lipsească un 
ghid de tine. 

- Şi tu ai prefera fără? întrebă Sam. 

- Aici e staționată o companie de soldaţi din ar- 
mata nepaleză, replică Wally. Se face cam multă 
contrabandă, dar nu prea poţi să-i condamni. Ma- 
joritatea câștigă într-un an mai puţin decât facem 
noi într-o săptămână. Nu-i așa de rău. Dacă de- 
monstrezi că ştii ce faci, cei mai mulți ghizi se ţin 
pe-aproape, dar nu-ţi stau în cale. 

Dintr-un grup de drumeţi din apropiere, o fe- 
meie strigă: 

- Hei, Wally, suntem aici! 

El se întoarse, îi făcu semn cu mâna, apoi îi 
întrebă pe Sam și pe Remi: 

- Unde mergeţi? 

-În Lo Monthang. 

- Mişto locul. E de-a dreptul medieval, omule. 
O adevărată mașină a timpului. Aveţi ghid? 

Sam încuviinţă din cap. 

- Contactul nostru din Kathmandu ne-a făcut 
rost de unul. 

- În cât timp am putea ajunge acolo? întrebă 
Remi. Dacă e să ne luăm după hartă, se află la... 

- Hărţi! exclamă Wally chicotind. Nu sunt 
proaste, destul de corecte pe orizontală, dar terenul 
de aici e ca o bucată de ziar mototolită care a fost 
întinsă doar pe jumătate. Totul e în permanentă 
schimbare. Într-o zi, treci printr-un loc drept, iar 
a doua zi e pe jumătate blocat de o alunecare de 
teren. Ghidul vostru probabil o să urmeze defileul 

râului Kali Gandaki, în cea mai mare parte - ar 
trebui să fie aproape secat de-acum -, deci ar fi în 
total o sută de kilometri. Cel puţin douăsprezece 
ore de condus. 

-Asta înseamnă să înnoptăm pe drum, calculă Sam. 

- Exact. Întrebaţi-l pe ghidul vostru. O fi aranjat 
un cort pentru voi sau a rezervat o colibă pentru 
drumeţi. O s-aveţi o excursie pe cinste. Poteca de-a 
lungul defileului Kali Gandaki e cea mai joasă din 
lume. Pe o parte, aveţi lanţul muntos Annapur- 
na; pe cealaltă, Dhawalagiri. Între ei, opt dintre 
cei mai înalți douăzeci de munţi din lume! Poteca 
defileului e ca o încrucișare între Utah și Marte, 
omule! Numai stupele și peșterile sunt... 

Femeia strigă din nou: 

- Wally! 

Tânărul li se adresă lui Sam și lui Remi: 

-Trebuie să plec. Mă bucur de cunoștință. Să 
aveţi o călătorie lipsită de primejdii. Şi feriţi-vă de 
ravene, după asfinţit. 

Iși strânseră mâinile, și Wally începu să alerge 
spre grupul lui. 

Sam strigă după el: 

- Ravene? 

- O să vă spună ghidul! strigă Wally peste umăr. 

Sam se întoarse spre Remi. 

- Stupe? 

-Sunt numite și cenotafe. În esență, sunt nişte 
relicvarii - structuri asemănătoarte unor movile, 
ce conțin artefacte budiste sacre. 

-Cât de mari sunt? 

- Pot fi de mărimea unui pitic de grădină sau cât 
o catedrală. Una dintre cele mai mari se află chiar 
in Kathmandu. Boudhanath. 

- Domul îmbrăcat în steagurile alea de rugă- 
ciune? 

- Acela. În Mustang sunt foarte multe, majori- 
tatea de mărimea unor pitici. După unele estimări, 
ar fi câteva mii, și asta numai de-a lungul râului 
Kali Gandaki. Până acum câţiva ani, turiștilor nu 
li se permitea accesul în Mustang, de teama desa- 
cralizării. 

- Fargo! strigă o voce masculină. Fargo! 

Un bărbat chel nepalez, având vreo patruzeci și 
cinci de ani, își croia drum prin mijlocul mulţimii 
de drumeţi care mișunau și pășea apăsat în direcția 
lor, gâfâind. 

- Fargo, nu? 

- Da, răspunse Sam. 

- Sunt Basanta Thule, replică omul într-o engle- 
ză decentă. Sunt ghidul vostru, da? 

- Eşti prietenul lui Pradhan? spuse Remi. 

Bărbatul miji ochii. 

-Nu cunosc acest nume. Domnul Sushant 
Dharel m-a rugat să vă întâmpin. Aşteptaţi pe alt- 
cineva? Poftim, aici am actele... 

Thule întinse mâna spre buzunarul lateral al 
hainei. 

- Nu, e în regulă, replică Sam zâmbind. Mă bu- 
cur să vă cunosc. 

- Şi eu pe dumneavoastră. Daţi-mi mie bagajele. 

Thule ridică rucsacurile şi le făcu un semn din 
cap spre clădirea terminalului. 

- Mașina mea e într-acolo. Urmaţi-mă, vă rog. 
Și se depărtă în pas alergător. 

- Sunteţi foarte șmecheră, domnişoară Bond, îi 
spuse Sam lui Remi. 

-Crezi că devin paranoică la bătrânețe? 

- Nu, replică Sam zâmbind. Doar mai frumoa- 
să. Hai să-l ajungem din urmă, altfel rămânem 
fără ghid. 


După o oprire fugitivă la biroul vămii pentru 
a satisface ceea ce Sam și Remi erau asiguraţi a fi 
credinţă fermă, deși tacită, a Mustangului în semi- 
autonomia statutului său, ieșiră afară și îl găsiră pe 
Thule stând pe trotuar, lângă o Toyota Land Crui- 
ser albă. Judecând după zecile de vehicule aproape 
identice înșirate pe stradă, fiecare dintre ele pă- 
rând să poarte același logo al unei firme de turism, 
Toyota era autoturismul preferat în zonă. Thule le 
zâmbi, băgă rucsacul lui Sam în portbagajul mași- 
nii și trânti ușa. 

-Am aranjat cazarea pentru diseară, anunţă 
Thule. 

- Nu plecăm imediat spre Lo Monthang? între- 
bă Remi. 

- Nu, nu. Aduce ghinion să începi o călătorie în 
această parte a zilei. Mai bine pornim mâine-dimi- 
neaţă. Mâncaţi, odihniţi-vă și vizitaţi Jomsom, iar 
în zori plecăm. Haideţi, haideţi... 

- Am prefera să plecăm acum, spuse Sam, fără 
să se miște. 

Thule făcu o pauză. Strânse buzele, chibzuind 
o clipă, apoi spuse: 

-E alegerea dumneavoastră, bineînţeles, dar 
abia dimineaţă va fi dat la o parte pământul. 

- Care pământ? întrebă Remi. 

-ÅA fost o surpare de teren pe drumul spre 
Kagbeni. N-am reuși să facem mai mult de câţiva ki- 
lometri în susul văii. Apoi, mai este și ambuteiajul, 

desigur. Mulţi turiști în Mustang acum. Mai bine 
așteptăm până dimineaţă, bine? 

Thule deschise una dintre portierele pasagerilor 
şi flutură o mână spre bancheta din spate. 

Sam și Remi se priviră, ridicară din umeri, apoi 
urcară în SUV. 


Toyota șerpui pe străzile înguste timp de zece 
minute, până când Thule opri în faţa unei clădiri, 
la câţiva kilometri sud-est de pistă. Pe tăblița gal- 
benă scria cu maro: „Casa de oaspeţi Rază de Lună. 
Baie cu cadă - Baie anexată - Baie comună“. 

Zâmbind şi ridicând dintr-o sprânceană, Remi 
spuse: 

-Se pare că băile sunt marea atracţie din 
Jomsom. 

-Şi arhitectura monocromatică, adăugă Sam. 

De pe scaunul din faţă, Thule spuse: 

-Aşa e. Jomsom oferă cea mai bună cazare din 
zonă. 

Cobori din mașină, o înconjură în grabă și îi 
deschise portiera lui Remi. Îi oferi mâna ca să co- 
boare. Ea i-o acceptă cu graţie și cobori, urmată de 
Sam. 

Thule spuse: 

- Vă iau eu bagajele. Mergeţi înăuntru. Madame 
Roja se va ocupa de voi. 


Cinci minute mai târziu, se aflau în apartamen- 
tul regal al casei de oaspeţi Rază de Lună, dotat cu 
un pat de unu șaizeci pe doi metri și cu un salonaș 
ticsit cu diverse piese de mobilier de exterior din 
răchită. Așa cum le promisese Madame Roja, baia 
era, de fapt, anexată apartamentului. 

-Mă întorc să vă iau mâine-dimineaţă la ora 
unsprezece, da? întrebă Thule din pragul ușii. 

-De ce așa târziu? ripostă Sam. 

- Din cauza surpării de teren... 

- O să fie ambuteiaj, termină Sam. Mulţumim, 
domnule Thule. Ne vedem atunci. 

Sam închise ușa. Din baie, o auzi pe Remi spu- 
nând: 

- Sam, uită-te la asta. 

O găsi pe Remi cu ochii larg deschiși, lângă 
o cadă uriașă cu picioare din cupru. 

-E un Beasley. 

-Cred că termenul mai comun e „cadă“, Remi. 

-Foarte amuzant. Modelul Beasley e rar, Sam. 
Ultima a fost făcută la sfârșitul secolului al XIX-lea. 
Ai habar cât valorează? 

- Nu, dar presupun că tu știi. 

- Douăsprezece mii de dolari, mai mult sau mai 
puțin. E o comoară, Sam. 

- Şi e cât un Studebaker. Nici nu te gândi să în- 
cerci să o bagi în rucsac. 

Remi își desprinse privirea de la cadă şi se uită 
la el poznaș. 

- E mare, nu-i aşa? 

Sam îi întoarse zâmbetul. 

- Într-adevăr. 

- Ţi-ar plăcea să fii salvamarul meu? 

- Sunt la dispoziţia dumneavoastră, doamnă. 


O oră mai târziu, curaţi, veseli şi uscați, se insta- 
lară în salonaş. Pe ferestrele din balcon se vedeau 
vârfurile muntelui Annapurna în depărtare. 

Sam îşi consultă telefonul. 

- Un mesaj vocal, spuse el. Îl ascultă, îi făcu cu 
ochiul lui Remi și formă numărul. Vocea Selmei se 
auzi în difuzor treizeci de secunde mai târziu: 

- Unde sunteţi? 

- În ţara răchitei și a cuprului, replică Sam. 

- Poftim? 

- Nimic. Ai vești bune pentru noi? 

- Staţi așa. 

O clipă mai târziu, se auzi pe fir o voce mascu- 
lină. Era Frank Alton. 

- Sam, Remi... Nu știu cum aţi reușit, dar vă da- 
torez viața. 

- Prostii, replică Remi. Tu ne-ai salvat pe noi în 
Bolivia de mai multe ori. 

- Eşti teafăr? întrebă Sam. 

-Am câteva cucuie și vânătăi, dar nimic grav. 

-Te-ai văzut cu Judy și cu copiii? 

- Da, imediat ce am ajuns acasă. 

- Selma, care e situaţia? întrebă Sam. 

- Absolut îngrozitoare, răspunse ea. 

- Mă bucur să aud. 

Pornind de la un respect sănătos pentru puterea 
lui Charles King și poate de la o doză mică de pa- 
ranoia, Sam și Remi instituiseră „regula constrân- 
gerii“; dacă Selma sau altcineva dintre ei ar fi fost 
ameninţat cu arma sau s-ar fi aflat în pericol, alt 
răspuns în afară de „îngrozitor“ ar fi dat alarma. 

- Frank, ce ne poţi spune? întrebă Remi. 

-Din păcate, nu mai mult decât ceea ce știți 
deja. Selma m-a pus la curent cu tot. Deși sunt de 
acord că Charlie King e un șarpe și nu spune tot 
adevărul, n-am nici o dovadă că el a pus la cale 
răpirea. Am fost lăsat inconștient și răpit de pe 
stradă. M-au luat total pe nepregătite. Nu vă pot 

spune unde am fost ținut. Când m-am trezit, eram 
legat la ochi, într-o dubiţă. Când mi-au dat jos ba- 
ticul de la ochi, mă aflam în faţa treptelor unui 
avion Gulfstream. 

-Că tot veni vorba de ciudăţenii, i-ai cunoscut 
pe gemenii King? 

- A, ăia doi? Mă așteptau la aeroport. Am cre- 
zut că am intrat într-un remake al lui Tim Burton 
după Familia Addams. Presupun că sunt produsul 
lui King și al Doamnei Dragon. 

- Da, răspunse Sam. Ce părere ai în legătură cu 
Lewis King? 

-Pun rămășag o sută la unu că e mort de zeci 
de ani. Cred că am fost folosit pe post de momeală, 
ca să vă atragă pe voi. 

-Aşa ne gândeam și noi, consimţi Remi. Încă 
mai lucrăm la detalii, dar credem că are de-a face 
cu o veche legendă himalayană. 

- Omul de Aur, replică Frank. 

- Exact. Theurangul. 

-Din puţinul pe care l-am aflat înainte să fiu 
răpit, asta căuta și Lewis King când a dispărut. 
Era obsedat de el. Dar nu ştiu dacă e real sau nu. 

- Noi credem că e, replică Sam. Ne întâlnim cu 
cineva mâine, în Lo Monthang. Cu puţin noroc, 
misterul o să se lămurească. 


Capitolul 17 


Defileul Kali Gandaki, 
zona Dhawalagiri, Nepal 


Basanta Thule frână pentru a patra oară într-un 
ceas, cauciucurile bombate ale Toyotei Land Crui- 
ser scrâșnind pe pietrișul care acoperea fundul de 
vale. Deasupra lor, cerul era de un azuriu lipsit 
de nori. Aerul proaspăt era încremenit. 

-Alte stupe, anunţă Thule, arătând pe geam. 
Acolo... și acolo. Vedeţi? 

- Da, confirmă Sam și, împreună cu Remi, se 
uitară pe geamul lăsat jos pe partea lui. La scurt 
timp după ce plecaseră din Jomsom în dimineaţa 
aceea, făcuseră greșeala de a-și exprima interesul 
față de osuare; de atunci, Thule îşi făcuse o adevă- 
rată misiune din a li le arăta pe toate. Până acum, 
făcuseră mai puţin de trei kilometri. 

Din politeţe, Sam și Remi coborâră, se plimba- 
ră în jur şi făcură câteva fotografii. Deşi nici unul 
dintre osuare nu avea mai mult de câţiva metri 
înălțime, erau totuși impresionante - temple în 
miniatură, vopsite într-un alb ca zăpada, cocoţate 

pe liniile de creastă şi veghind deasupra defileului, 
ca niște străjeri tăcuți. 

Urcară înapoi în Toyota și porniră la drum, 
în tăcere. După un timp, Remi spuse: 

- Unde e surparea de teren? 

Urmă o pauză lungă. 

-Am trecut de ea acum ceva vreme, replică 
Thule. 

- Când? 

- Acum douăzeci de minute... panta cu pietriș 
de lângă bolovanul pe care l-am văzut. După cum 
vedeţi, nu-i nevoie de mult ca să blocheze drumul. 


După o altă pauză de prânz - și o oprire pentru a 
admira un osuar, când Sam şi Remi declarară cu tact 
că era ultima -, îşi continuară drumul spre nord, 
urmând cursul șerpuitor al râului Kali Gandaki și 
trecând de o serie de cătune care nu se deosebeau 
prea mult de Jomsom. Din când în când, observau 
drumeții pe cărările de deasupra lor, ca niște furnici 
pe fundalul munţilor din depărtare. 

La scurt timp după ora cinci, intrară într-o 
zonă îngustă a defileului. Stâncile care se înălțau la 
cincisprezece metri deasupra lor făceau ca spaţiul 
să se îngusteze; și soarele începea să apună. Aerul 
care adia prin geamul deschis al lui Sam devenea 
tot mai rece. Într-un final, după ce încetinise con- 
siderabil viteza, Thule îi conduse printr-o arcadă de 
stâncă puţin mai lată decât Toyota, apoi printr-un 
tunel șerpuitor. Cauciucurile împroșcau apă şi 
ecoul se spărgea de pereţi. 

După cincizeci de metri, intrară într-un lumi- 
niş întins, de vreo doisprezece metri lăţime şi o 
jumătate de kilometru lungime. La capătul nordic 

al viroagei se vedea o altă deschizătură în stâncă. 
La dreapta lor, râul clipocea printr-o secţiune infe- 
rioară a stâncii. 

Thule viră la stânga, descriind un cerc larg și 
aducând botul Toyotei înspre direcția de unde ve- 
niseră, apoi frână. 

-Vom campa aici, anunţă el. Suntem feriţi 
de vânt. 

- De ce așa devreme? 

Thule se răsuci în scaun și le zâmbi larg. 

- Aici, noaptea coboară devreme, la fel şi tem- 
peratura. Mai bine instalăm corturile și aprindem 
focul înainte să se întunece. 


Împreună, reușiră să încropească un adăpost - 
două corturi Vango mai vechi, modelul baricadă, 
cu tot cu izoprene subțiri și saci de dormit pentru 
temperaturi sub zero grade. În timp ce Thule făcea 
un foc mic, Sam aprinse trei felinare cu kerosen 
și le atârnă de niște pari la marginea taberei. Cu 
lanterna în mână, Remi făcea turul viroagei. Thule 
pomenise faptul că drumeţii găsiseră mai demult 
urmele lui Kang Admi în această zonă a defileu- 
lui. În traducere aproximativă „Omul zăpezilor“, 
era unul dintre zecile de termeni care-l descriau pe 
Yeti, versiunea himalayană a lui Bigfoot. Deși nu 
credeau neapărat în legendă, soţii Fargo întâlniseră 
destule bizarerii în călătoriile lor ca să nu elimine 
din start această posibilitate. Remi hotărâse să-şi 
satisfacă curiozitatea. 

După douăzeci de minute, reveni în lumina gal- 
benă a felinarelor din jurul taberei. Sam îi dădu un 
fes de lână şi o întrebă: 

- Ai găsit ceva? 

-Nici măcar o urmă de deget, răspunse Remi, 
îndesând câteva fire răzlețe de păr sub fes. 

-Nu vă pierdeţi speranța, remarcă Thule de 
lângă foc. S-ar putea să auzim chemarea fiarei la 
noapte. 

-Şi la ce să ne așteptăm? întrebă Sam. 

-Asta depinde de persoană, da? Când eram co- 
pil, am auzit strigătul o dată. Părea să fie... jumătate 
de om, jumătate de urs. De fapt, unul dintre cuvin- 
tele tibetane pentru Yeti este Meh-teh - „omul-urs“. 

- Domnule Thule, pare a fi un basm menit să-i 
farmece pe turiști, spuse Remi. 

- Deloc, doamnă. L-am auzit. Ştiu oameni care 
l-au văzut. Știu oameni care i-au găsit urmele. 
Eu, personal, am văzut un bou moscat al cărui cap 
fusese... 

- Da, ne-am prins, îl întrerupse Remi. Deci, ce 
avem la cină? 


Cina constă din mâncare deshidratată pream- 
balată care, combinată cu apă fiartă, se metamor- 
foză într-un gulaș. Sam și Remi avuseseră parte de 
mâncăruri și mai proaste, dar nu cu mult. După 
masă, Thule se răscumpără cu câteva căni aburinde 
de tongba, un ceai de mei nepalez ușor alcoolic, pe 
care-l sorbiră pe măsură ce noaptea învăluia defile- 
ul. Sporovăiră, apoi rămaseră tăcuţi vreo treizeci de 
minute, după care micșorară lumina felinarelor și 
se retraseră în corturile lor. 


După ce se cuibăriră în sacii de dormit, Remi în- 
cepu să citească ghidul turistic descărcat pe iPad, în 
timp ce Sam studia harta zonei la lumina lanternei. 

- Sam, ţi-aduci aminte ce ne-a spus Wally la ae- 
roport despre „ravene“? șopti Remi. Nu l-am mai 
întrebat pe Thule despre ele. 

- Dimineaţă. 

-Cred că acum ar fi mai bine, insistă ea și îi dădu 
lui Sam iPad-ul, arătându-i o secţiune din text. 
El citi: 


Cunoscute colocvial drept „ravene“, aceste viroage 
înguste care se găsesc de-a lungul defileului Kali Gan- 
daki pot fi înşelătoare primăvara. Noaptea, scurgerile 
de apă topită de pe munţii din jur inundă în mod frec- 
vent şi în timp record văile, fără nici un avertisment, 
apa ridicându-se până la un nivel de... 


Sam se opri din lectură, îi dădu înapoi iPad-ul 
lui Remi și șopti: 

- Strânge-ți echipamentul. Numai esenţialul. 
Fără zgomot. Apoi, cu glas tare, strigă: Domnule 
Thule? 

Nici un răspuns. 

- Domnule Thule? 

După câteva minute, auziră târşâitul unei cizme 
pe pietriș, urmat de: 

- Da, domnule Fargo. 

- Povestiţi-ne despre ravene. 

O pauză lungă. 

- Ăăă... mi-e teamă că nu cunosc acest termen. 

Alte târșâituri pe pietriș, apoi clicul distinctiv al 
unei portiere a Toyotei care se deschidea. 

Rapid, Sam deschise fermoarul sacului de dor- 
mit şi se rostogoli afară din el. Deja pe jumătate 
îmbrăcat, înșfăcă jacheta, și-o puse pe el şi trase 
în liniște fermoarul cortului. Se târî afară, privi 

în stânga și în dreapta, apoi se ridică în picioare. 
La nouă metri mai încolo, desluși silueta lui Thule 
care se profila prin portiera din partea șoferului. 
Scotocea în interiorul mașinii. În picioare, Sam în- 
cepu să se furișeze spre Toyota. Era la șase metri, 
când se opri brusc și înălță capul. 

Vag la început, apoi deslușit, auzi curgerea apei. 
De-a curmezișul viroagei se vedeau torente învol- 
burate, apă înspumată care lovea versanţii stâncii. 

Din spate, Sam auzi un „ssst“ și, când se întoar- 
se, o văzu pe Remi cu capul iţit prin copertina cor- 
tului. Ridică degetul mare în sus și el îi răspunse cu 
palma deschisă, înspre pământ: „Așteaptă“. 

Sam se apropie și mai mult de mașină. Când 
ajunse la trei metri, se lăsă în jos şi continuă să 
meargă aplecat, înconjurând bara de protecţie din 
spate, până la locul șoferului. Se opri și trase cu 
ochiul după colţ. 

Thule era aplecat peste scaune, numai picioa- 
rele i se vedeau. Sam măsură din ochi distanţa 
dintre ei: un metru și jumătate. Întinse un picior, 
îl propti cu grijă și începu să-și deplaseze greutatea 
înainte. 

Thule se răsuci brusc. În mână avea un revolver 
din oțel inoxidabil. 

- Opriţi-vă, domnule Fargo. 

Sam se opri. 

- Ridicaţi-vă. Vorbirea fermecător de poticnită a 
lui Thule dispăruse. Rămăsese doar un accent ușor. 

Sam se ridică şi zise: 

-Ceva îmi spune că ar fi trebuit să-ţi verificăm 
actele de identitate când ai vrut să ni le-arăţi. 

-Ar fi fost un lucru înţelept. 

- Cu cât te-au plătit? 

- Pentru oameni avuţi ca tine și ca nevastă-ta, o 
sumă derizorie. Pentru mine, salariul pe cinci ani. 
Vrei să-mi oferi mai mult? 

- Ar ajuta la ceva? 

- Nu. Mi s-a spus clar ce voi păţi dacă îi trădez. 

Cu coada ochiului, Sam văzu râul care începuse 
să-și iasă din matcă și, departe în spate, torentul 
de apă care câștiga în volum. Sam știa că trebuia 
să tragă de timp. Spera că omul din fața lui va lăsa 
garda jos, chiar și pentru o clipă. 

- Unde e adevăratul Thule? întrebă Sam. 

- La jumătate de metru în dreapta ta. 

- L-ai omorât. 

- Făcea parte din sarcină. Odată ce apa se va 
retrage, va fi găsit împreună cu tine și soția ta, cu 
capul zdrobit de stânci. 

- Şi împreună cu tine. 

- Poftim? 

- Asta dacă n-ai prin preajmă o bujie pentru 
aprindere de rezervă, replică Sam, bătându-se cu 
palma peste buzunarul hainei. 

Din instinct, privirea lui Thule săgetă interiorul 
Toyotei. Anticipându-i reacția, Sam începuse să se 
miște încă de când bătuse cu mâna peste buzunar. 
Era la mijlocul saltului, cu mâinile la treizeci de 
centimetri de Thule, când bărbatul se răsuci, smu- 
cind ţeava revolverului, care atinse creștetul lui 
Sam cu o lovitură oblică, zgârindu-l tare. Se împle- 
tici înapoi şi căzu în genunchi, gâfâind. 

Thule păși înainte și ridică un picior. Sam an- 
ticipă lovitura și se pregăti, încercând totodată să 
se rostogolească într-o parte. Vârful piciorului lui 
Thule îl izbi în coaste și îl aruncă pe spate. 

- Sam! strigă Remi. 


REGATUL | 217 


Îşi răsuci capul spre dreapta și o văzu pe Remi 
alergând spre el. 

- la echipamentul! spuse Sam cu o voce răgușită. 
Vino după mine! 

- După tine? Unde? 

Motorul mașinii se trezi la viață. 

Mișcându-se din instinct, Sam se rostogoli 
pe burtă, se împinse în genunchi, apoi se ridică 
în picioare. Merse clătinându-se până la cel mai 
apropiat felinar, aflat la doi metri în stânga sa. Cu 
vederea încețoșată din cauza durerii, văzu în josul 
văii un val înalt de șase metri de apă înspumată 
care înainta prin deschizătură. Sam smulse felina- 
rul de pe par cu mâna stângă, apoi se întoarse la 
Toyota într-un pas târșâit, dar alert. 

Transmisia Toyotei intră în funcţiune, iar ro- 
tile împroșcară cu pietriș, secerându-i picioarele 
lui Sam. El nu se sinchisi și merse mai departe. 
În timp ce Toyota înainta precar, Sam sări. Ateriză 
cu piciorul stâng pe bara de protecţie din spate; 
cu mâna dreaptă apucă bara portbagajului de pe 
acoperiș. 

Toyota ţâșni înainte, lăsând urme pe pietriș și 
aruncându-l pe Sam dintr-o parte într-alta. El se 
tinu bine şi se trase mai aproape de portiera port- 
bagajului. Thule îndreptă mașina și capota spre 
intrarea în viroagă, aflată acum la cincisprezece 
metri. Sam apucă mânerul felinarului cu dinţii 
și, cu mâna stângă, răsuci șurubul fitilului. Flacă- 
ra tremură, apoi deveni mai puternică. Apucă din 
nou felinarul cu mâna stângă. 

„O singură șansă“, murmură Sam în sinea lui. 

Inspiră, întinse felinarul cât îi permitea braţul, 
apoi îl azvârli ca pe o grenadă. Felinarul se roti în 

sus, peste acoperișul Toyotei, și se prăbuși pe ca- 
potă, făcându-se ţăndări. Kerosenul în flăcări îm- 
proșcă tot parbrizul. 

Efectul fu imediat și dramatic. Speriat de valul 
de foc de pe parbriz, Thule se panică, smucind vo- 
lanul ba în stânga, ba în dreapta, mișcarea dublă 
de derapaj făcând mașina să meargă pe două roți. 
Sam nu se mai putu ţine. Simţi că zboară. Văzu 
pământul apropiindu-se de el cu viteză. Se ghemui 
ca o minge în ultima clipă, izbind pământul cu șol- 
dul, și se rostogoli. Vag, în fundul minţii, auzi un 
pocnet; sticlă spartă şi metal concasat. Se rostogo- 
li, clipind ca să-și limpezească privirea. 

Toyota se izbise cu capota despicată în bolta 
îngustă din stâncă. 

Sam auzi pași, apoi glasul lui Remi, care înge- 
nunche lângă el. 

- Sam... Sam! Eşti rănit? 

- Nu știu. Nu cred. 

- Sângerezi. 

Sam își atinse fruntea cu degetele şi văzu sânge. 

- Rană la cap, murmură el. 

Luă un pumn de pământ de jos și apăsă pe rană. 

- Sam, nu... spuse Remi. 

- Vezi? E mai bine acum. 

- Ţi-ai rupt ceva? 

- Din câte îmi dau seama, nu. Ajută-mă să mă 
ridic. 

Ea se aplecă pe sub braţul lui și se ridicară îm- 
preună. 

-Unde €...? întrebă Sam. 

Ca răspuns la întrebarea lui, apa năvăli peste 
picioarele lor. În câteva clipe, le ajunse până la 
glezne. 

-Că tot vorbeam de lup, spuse Sam. 

Se întoarseră amândoi. Apa pătrundea prin ca- 
pătul de nord al văii, învolburându-li-se în jurul 
gambelor 

- E rece, spuse Remi. 

- Rece e puţin spus, replică Sam. Echipamentul 
nostru? 

- Tot ce era esenţial e în rucsacul meu, replică 
Remi, întorcându-și umărul ca să i-l arate. A murit? 

- Sau e inconştient. Dacă nu, ar fi tras în noi 
până acum. Trebuie să pornim mașina. E singura 
șansă să o luăm înaintea potopului. 

Se îndreptară către Toyota, cu Remi în faţă și 
Sam șchiopătând în spatele ei. Ea încetini când 
ajunse la bara de protecţie din spate a vehiculului, 
apoi se strecură pe după portiera șoferului și se 
uită înăuntru. 

- E inconștient, strigă Remi. 

Sam grăbi pasul, târșâindu-și picioarele şi, 
împreună, deschiseră portiera, trăgându-l afară 
pe Thule. Acesta plonjă în apă. 

La întrebarea nerostită a lui Remi, Sam spuse: 

-Nu ne putem ocupa de el. Într-un minut, 
totul o să fie sub apă. 

Remi urcă în Toyota și trecu pe locul pasageru- 
lui. Sam o urmă şi trânti portiera după el. Răsuci 
cheia în contact. Demarorul scheună și făcu un 
clic, dar motorul refuză să pornească. 

- Hai odată... murmură Sam. 

Răsuci din nou cheia. Motorul tuși, bolborosi 
și muri. 

-Încă o dată, spuse Remi, zâmbindu-i şi ţinând 
degetele încrucișate. 

Sam închise ochii, inspiră și răsuci din nou cheia. 

Demarorul făcu un clic, motorul tuși o dată și 
încă o dată, apoi prinse viață. 

Sam se pregătea să bage în viteză, când simţiră 
cum Toyota e împinsă înainte. Remi se răsuci în 
scaun și văzu apa lovind marginea de jos a portierei. 

- Sam... îl avertiză Remi. 

Cu ochii în oglinda retrovizoare, Sam replică: 

- Văd. 

Băgă în marșarier și apăsă pe acceleraţie. Cele 
patru roţi ale mașinii mușcară din țărână. Vehiculul 
începu să dea înapoi centimetru cu centimetru, în 
timp ce tabla se hârșâia de-a lungul pereţilor stâncii. 

Se treziră din nou împinși în faţă. 

- Pierd forţa de tracţiune, spuse Sam, temân- 
du-se că apa care creștea va îneca motorul. 

Apăsă din nou pe acceleraţie și simţi cum cau- 
ciucurile dau de ceva tare, apoi cedează din nou. 

Sam izbi cu pumnii în volan. 

- La naiba! 

- Plutim, spuse Remi. 

Chiar când rostea aceste cuvinte, capota Toyotei 
fu împinsă și mai adânc în deschizătură. Cu botul 
îngreunat din cauza motorului, vehiculul începu 
să se încline în jos, în timp ce valul împingea fun- 
dul în sus. 

Sam și Remi rămaseră tăcuţi o clipă, ascultând 
apa izbindu-se de mașină și se sprijiniră de bord în 
timp ce Toyota continua să se încline în jos. 

- Cât rezistăm în apă? întrebă Remi. 

- Dacă nu suntem zdrobiţi pe loc? Cinci minute 
până ne doboară frigul; după aceea pierdem con- 
trolul motorului și ne scufundăm. 

Apa începu să țâşnească prin încheieturile por- 
tierei. 

- Atunci, să nu facem asta, spuse Remi. 

- Corect. Sam închise ochii, gândindu-se. Apoi 
spuse: Vinciul. Avem câte unul pe fiecare amortizor. 

Căută controalele pe bord. Găsi un întrerupă- 
tor cu manetă pe care scria „Spate“ și îl întoarse de 
la „Oprit“ pe „Neutru“. Îi spuse lui Remi: 

-Când strig, dă-l pe „Cuplare“. 

-Crezi că e destul de puternic ca să ne tragă? 

- Nu, replică Sam. Am nevoie de o lampă de miner. 

Remi scotoci prin rucsac și scoase o lampă. Sam 
și-o așeză pe cap, o sărută rapid pe obraz, apoi es- 
caladă pe bancheta din spate, ținându-se cu mâna 
de tetieră. Repetă manevra până când ajunse în 
portbagajul Toyotei. Deschise ferestruica, apoi, cu 
spatele împingând în scaun, izbi cu piciorul în ea 
până când sticla se smulse din balamale și plonjă 
în apă. Se ridică. . 

Dedesubt, apa ajunsese până la șasiu. O ceaţă 
ca gheața se ridica în jurul lui. 

- Motorul a murit, strigă Remi. 

Sam se aplecă și apucă mânerul vinciului cu 
ambele mâini. Cu o mână peste cealaltă, începu 
să-l rotească. 

Vinciul înţepeni. 

- Vino până la mine! Ă 

Remi trecu peste scaunul din faţă, se întinse în 
spate, luă rucsacul și i-l dădu lui Sam, apoi se căță- 
ră în portbagaj folosindu-se de braţul întins. 

- Nu! strigă ea. 

-Ce e? 

Sam privi în jos. Raza lămpii lumină un chip alb 
cadaveric, învelit în plastic. 

-Îmi pare rău, spuse Sam. Am uitat să-ți spun. 
El e adevăratul domn Thule. 

- Bietul om. 

Toyota se cutremură, alunecă într-o parte câți- 
va metri, apoi se opri, înţepenită bine în bolta de 
stâncă, într-o poziţie perfect verticală. 

Remi își smulse privirea de pe chipul mortului 
și spuse: 

- Presupun că iarăși escaladăm. 

- Dacă avem noroc. 

Sam privi peste rampa mașinii. Apa acoperise 
cauciucurile din spate. 

-Cât mai avem? întrebă ea. 

- Două minute. Ajută-mă. 

Își răsuci trupul într-o parte și Remi îl ajută 
să-și pună rucsacul. Sam își scoase piciorul drept 
peste rampă, apoi pe cel stâng și se ridică încet, cu 
braţele întinse, ca să nu-și piardă echilibrul. Odată 
ce se echilibră, lumină cu lampa fațada stâncii de 
lângă Toyota. 

Abia după trei încercări, reuşi să găsească ce că- 
uta - o fisură verticală lată de cinci centimetri, la 
patru metri și jumătate deasupra lor și la un metru 
spre dreapta. Deasupra ei, o serie de prize de mână 
care duceau în vârful stâncii. 

- Bine, dă-l încoace, îi spuse Sam lui Remi. 

Ea îi întinse mânerul vinciului. Sam se aplecă și 
îl apucă. Îi alunecă piciorul și se lovi la genunchi. 
Își recâştigă echilibrul și stătu din nou drept, de 
data aceasta cu brațul stâng proptit de bara de pe 
acoperișul mașinii. 

- Dă-i bătaie, cowboy, spuse Remi, zâmbindu-i 
curajos. 

Cu mânerul vinciului bălăngănindu-se în mâna 
dreaptă, Sam roti cablul ca pe o elice până când luă 
suficient avânt, apoi îl aruncă. Cârligul se ciocni 
de faţada stâncii, alunecă în lateral peste fisură și 
plonjă în apă. 

Sam recuperă cârligul și încercă din nou. Nu 
nimeri nici de data aceasta. 

Simţi cum apa rece îi cuprindea piciorul stâng. 
Privi în jos. Apa trecuse de bara de protecţie și urca 
acum spre rampă. 

- Se infiltrează prin mai multe locuri, spuse Remi. 

Sam aruncă din nou cârligul. De data aceas- 
ta, alunecă exact în fisură și rămase agăţat pentru 
o clipă, după care se desprinse. 

- A patra oară e cu noroc, nu? 

-Cred că expresia e... 

- Fă-mi pe plac, Fargo. 

Sam chicoti. 

- Așa e. 

Pentru o clipă, Sam încercă să nu mai bage în 
seamă apa învolburată și bătăile inimii sale. Închi- 
se ochii, se concentră, apoi îi deschise şi începu să 
rotească din nou cablul. 

Îi dădu drumul. 

Cârligul ţâșni în sus, se ciocni de stâncă și în- 
cepu să alunece spre fisură. Sam își dădu seama că 
viteza era prea mare. În timp ce cârligul aluneca 
peste crăpătură, smulse cablul în lateral. Cârligul 
se smuci înapoi ca un șarpe ce atacă și se cuibări 
în fisură. 

Cu atenţie, Sam trase de cablu. Încă o dată. 
Cârligul alunecă, după care se agăță din nou. Apoi, 
cu o mână peste cealaltă, începu să tragă cu putere 


224 | CLIVE CUSSLER, GRANT BLACKWOOD 


de cablu până când cârligul fu îngropat până la 
orificiul de prindere. 

- Ura! strigă Remi. 

Sam întinse mâna și o ajută pe Remi să urce pe 
rampă. Apa se revărsa peste picioarele lor și se ros- 
togolea în interiorul Toyotei. Remi făcu semn din 
cap către cadavrul domnului Thule. 

- Presupun că nu putem să-l luăm cu noi, nu? 

-Hai să nu ne forțăm norocul, replică Sam. 
Oricum, îl vom adăuga pe lista lucrurilor pentru 
care Charlie King și progeniturile lui diabolice tre- 
buie să dea socoteală. 

Remi oftă și încuviinţă din cap. 

Sam făcu un gest amplu spre cablu. 

- Doamnele mai întâi. 


Capitolul 18 


Lo Monthang, 
Mustang, Nepal 


După douăzeci de ore de când Sam și Remi se că- 
țăraseră în vârful stâncii și lăsaseră Toyota pradă 
apelor râului Kali Gandaki, camioneta pe a cărei 
caroserie se aflau opri la o răscruce, pe drumul de 
pământ. 

Şoferul, Mukti, un nepalez cu strungăreaţă și 
cu o tunsoare marinărească, strigă prin fereastra 
din spate: „Lo Monthang“, și arătă drumul care 
mergea spre nord. 

Sam o trezi cu blândeţe pe Remi, care adormi- 
se într-o poziţie ghemuită, sprijinită de un sac cu 
mâncare pentru capre, și spuse: 

- Casă, dulce casă. 

Ea gemu, dădu la o parte bumbacul aspru care 
o acoperea și se ridică în capul oaselor, căscând. 

-Am visat ceva foarte ciudat, spuse ea. Parcă 
cra desprins din Aventurile vasului Poseidon, dar 
cram prinși în interiorul unei Toyota Land Cruiser. 

- Viaţa bate filmul. 

- Am ajuns? 

- Mai mult sau mai puţin. 

Sam şi Remi îi mulţumiră șoferului, coborâră 
din mașină și o urmăriră din priviri cum coteşte pe 
drumul dinspre sud, dispărând după curbă. 

- Păcat că vorbim limbi diferite, spuse Remi. 

Cunoscând doar o brumă de cuvinte și expresii 
nepaleze, nici unul dintre ei nu reușise să-i spună 
șoferului că, probabil, le salvase viaţa. Tot ce știa 
el e că luase, pur și simplu, doi străini rătăciţi care 
se pierduseră cumva de grupul lor. Zâmbetul lui 
indulgent sugera că acesta nu era un eveniment rar 
prin părţile acelea. 


Acum, epuizați, dar, din fericire, încălziți și us- 
caţi, se aflau la periferia destinaţiei lor. 

Înconjurată de un zid înalt, construit dintr-un 
amestec pestriț de piatră, cărămidă și mortar din 
lut și stuf, străvechea capitală a măreţului regat de 
altădată Mustang era mică, întinzându-se pe un 
kilometru și două sute de metri pătraţi, într-o vale 
puțin adâncă, înconjurată de dealuri vălurite joase. 
Între zidurile capitalei Lo Monthang, majoritatea 
structurilor erau construite tot dintr-un amestec 
de lut și cărămidă, toate văruite în nuanţe de alb, 
de la cenușiu la cafeniu, și terminate cu acoperișuri 
din paie așezate în straturi. Patru structuri se înăl- 
tau deasupra celorlalte - palatul regal și templele 
cu acoperișuri roşii Chyodi, Champa şi Tugchen. 

- Civilizație, spuse Remi. 

-Totul e relativ, consimţi Sam. 

După ce cutreieraseră prin pustietatea Mustan- 
gului o perioadă ce părea să fi durat câteva zile, 

medievalul Lo Monthang părea de-a dreptul o me- 
tropolă. 

Începură să urce drumul de pământ către poar- 
ta principală. La jumătatea drumului, apăru un 
băiat de vreo opt sau zece ani, care veni în fugă 
spre ei, strigând: 

- Fargo? Fargo? 

Sam ridică mâna în semn de salut și strigă 
în nepaleză: 

- Namaste. Hoina. Bună. Da. 

Băiatul, radiind, se opri din goană în faţa lor 
și spuse: 

- Urmaţi, da? Urmaţi? 

- Hoina, replică Remi. 


După ce îi conduse pe aleile șerpuitoare din Lo 
Monthang, sub privirile curioase ale sutelor de să- 
teni, băiatul se opri în faţa unei uși din lemn ma- 
siv, încastrată într-un perete văruit în alb. Ridică 
ciocănelul de alamă oxidată, bătu de două ori, apoi 
le spuse lui Sam și lui Remi: 

- Pheri bhetaunla!, și o șterse pe o alee lăturalnică. 

Dinăuntru se auziră pași bocănind pe lemn și, 
după câteva secunde, se deschise ușa şi apăru un 
bărbat fragil, la vreo șaizeci și cinci de ani, cu păr 
grizonant lung și cu o barbă pe măsură. Era smead 
la faţă și puternic ridat. Spre surprinderea lor, îi în- 
tâmpină cu un accent britanic specific clasei supe- 
rioare: 

-Bună dimineaţa. Bănuiesc că sunteţi Sam și 
Remi Fargo. 

După o clipă de șovăială, Sam spuse: 


l „Sper să ne revedem“, în limba nepaleză (n.tr.) 

- Da. Bună dimineaţa. Îl căutăm pe domnul 
Karna. Sushant Dharel de la Universitatea Kath- 
mandu a aranjat o întâlnire. 

- Într-adevăr. Şi l-ați găsit. 

- Poftim? întrebă Remi. 

-Eu sunt Jack Karna. Vai, dar unde-mi sunt 
manierele? Vă rog să intraţi. 

Se dădu la o parte, iar Sam și Remi pășiră înăun- 
tru. Asemenea exteriorului clădirii, pereţii din in- 
terior erau văruiţi în alb, iar podeaua era din 
scânduri de lemn vechi, dar bine rașchetate. Câte- 
va covoare tibetane acopereau podeaua, și pereţii 
erau presăraţi cu tapiserii și fragmente de perga- 
ment înrămate. De-a lungul peretelui de vest, sub 
ferestrele groase, se afla un salonaș cu saltele, per- 
ne și o măsuţă joasă de cafea. Lângă peretele estic 
se afla o sobă din fontă. Un hol mic ducea în ceea 
ce părea a fi un dormitor. 

- Tocmai eram gata să trimit un grup care să vă 
caute, spuse Karna. Păreţi cam obosiţi după drum. 
Vă simţiţi bine? 

- Planurile de călătorie ne-au fost date puţin 
peste cap, îi explică Sam. 

-Aşa e. Am aflat vestea acum câteva ore. Nişte 
drumeți au găsit vehiculul unui ghid, distrus în- 
tr-una dintre ravenele de la sud de aici. Două cada- 
vre au fost aduse la mal lângă Kagbeni. Mă temeam 
de ce era mai rău. Înainte să poată răspunde, Karna 
le făcu semn spre perne, unde se aşezară. Ceaiul este 
gata. Vă rog să mă scuzaţi o clipă. 

Câteva minute mai târziu, puse pe masă un ser- 
viciu de ceai din argint, împreună cu o farfurie plină 
ochi cu biscuiţi şi sendvișuri cu castraveți fără coajă. 
Karna turnă ceaiul și apoi se așeză în faţa lor. 

- Acum, spuneţi-mi totul, îi îndemnă domnul 
Karna. 

Sam îi povesti despre călătoria lor, începând 
cu sosirea în Jomsom și sfârșind cu apariţia în Lo 
Monthang. Nu pomeni deloc de implicarea lui 
King în tentativa de asasinat. În tot acest timp, 
Karna nu puse nici o întrebare și, în afara câtorva 
ridicări din sprâncene, nu avu nici o reacţie. 

- Extraordinar, spuse el, în cele din urmă. Şi nu 
aveţi nici o idee care ar fi numele acestui impostor? 

- Nu, spuse Remi. Era cam grăbit. 

- Îmi închipui. Aţi scăpat ca într-un film de la 
Hollywood. 

-Ca de obicei, din păcate, spuse Sam. 

Karna chicoti. 

- Înainte să continuăm, ar trebui să-i informez 
pe brahmanii locali - consiliul - despre cele întâm- 
plate. 

- E necesar? întrebă Sam. 

- Necesar și folositor pentru voi. Acum vă 
aflaţi în Lo Monthang, doamnă și domnule Fargo. 
Om face noi parte din Nepal, dar suntem destul 
de autonomi. Nu vă temeţi, nu veți fi făcuţi răs- 
punzători pentru cele întâmplate și, doar în cazul 
în care va decide consiliul că e absolut necesar, 
va fi implicat guvernul nepalez. Sunteţi în sigu- 
ranţă aici. 

Sam și Remi chibzuiră la cuvintele lui și îşi dă- 
dură consimțământul. 

Karna ridică de lângă salteaua sa un clopoțel de 
aramă aflat pe podea și sună o dată. Zece secunde 
mai târziu, băiatul care-i întâmpinase pe drumul 
de la intrare apăru din holul lateral. Se opri în fața 
lui Karna și se înclină brusc. 

Aparent într-o lowa care sună ca o rafală de armă, 
Karna îi vorbi băiatului timp de treizeci de secunde. 
Băiatul puse o singură întrebare, apoi se înclină din 
nou, se îndreptă spre ușa din față și ieși. 

- Nu vă temeţi, spuse Karna. Totul va fi bine. 

-lertaţi-ne, zise Remi, dar curiozitatea ne 
omoară. Accentul dumneavoastră este... 

- Tipic de Oxford de la un capăt la altul, da. De 
fapt, sunt britanic, deși n-am mai fost acasă de... 
cincisprezece ani, cred. Trăiesc în Mustang de trei- 
zeci și opt de ani, care se împlinesc vara asta. Și de 
aproape tot atâţia locuiesc în casa aceasta. 

- Cum aţi ajuns aici? întrebă Sam. 

- Am venit în calitate de student. La antropolo- 
gie, în principal, dar mai aveam și alte preocupări. 
Am petrecut aici trei luni, în 1973, apoi m-am în- 
tors acasă. Dar după nici două săptămâni mi-am 
dat seama că Mustangul îmi intrase pe sub piele, 
cum se spune, așa că am revenit și n-am mai plecat 
de aici. Preoţii locali cred că sunt unul dintre ei - re- 
încarnat, desigur. Domnul Karna zâmbi, ridicând 
din umeri. Cine știe? Dar e neîndoielnic faptul că 
nicăieri nu m-am simţit mai acasă ca aici. 

- Fascinant, replică Sam. Și cu ce vă ocupați? 

-Cred că sunt un fel de arhivar. Şi istoric. Prin- 
cipala mea preocupare este documentarea despre 
istoria Mustangului. Însă nu istoria pe care o citiţi 
pe Wikipedia. Văzu expresia nedumerită a lui Remi 
și spuse zâmbind: Da, știu ce-i aia Wikipedia. Am 
aici internet prin satelit. Destul de ciudat, ţinând 
cont cât de izolat e acest loc. 

- Într-adevăr, consimţi Remi. 

- Scriu - de aproape douăzeci de ani - o carte care 
va servi, cu puţin noroc, drept o istorie exhaustivă 

a Mustangului și a capitalei Lo Monthang. O isto- 
rie secretă, dacă vreţi. 

- Ceea ce explică de ce Sushant s-a gândit că aţi 
fi persoana cu care trebuie să vorbim, spuse Sam. 

- Într-adevăr. Mi-a spus că sunteți interesaţi în- 
deosebi de legenda Theurangului. Omul de Aur. 

- Da, replică Remi. 

- Însă nu mi-a spus de ce. Karna era acum seri- 
os, fixându-i cu privirea pe Sam și pe Remi. Înainte 
să apuce ei să răspundă, continuă: Vă rog să înţele- 
geți, nu vreau să vă jignesc, dar reputaţia v-a luat-o 
înainte. Sunteţi vânători de comori profesioniști, 
nu-i aşa? 

-Nouă nu ne place termenul acesta, replică 
Sam, dar e corect din punct de vedere tehnic. 

Remi adăugă: 

-Nu păstrăm pentru noi nimic din ceea ce gă- 
sim. Orice compensație financiară ajunge la funda- 
ţia noastră. 

- Da, am citit despre asta. Reputația voastră 
este, de fapt, bună. Problema e că, vedeţi voi, am 
mai avut vizitatori. Oameni care căutau Theuran- 
gul din motive abjecte, mă tem. 

- Oamenii aceștia erau, din întâmplare, doi ti- 
neri, bărbat și femeie? întrebă Sam. Gemeni cau- 
cazieni cu trăsături asiatice? 

Karna își arcui sprânceana stângă. 

- La fix. Au fost aici acum câteva luni. 

Sam şi Remi schimbară o privire. În tăcere, că- 
Zură de acord că puteau și trebuiau să aibă încrede- 
re în Karna. Se aflau într-un loc izolat, deși nu era 
Prima dată, iar atentatul asupra vieţii lor din ajun 
le transmitea că Charles King nu mai umbla cu 

mănuși. Aveau nevoie nu numai de cunoștințele 
lui Karna, dar și de un aliat de încredere. 

-Numele lor sunt Russell și Marjorie King. 
Tatăl lor este Charles King... 

- Regele Charles, îi întrerupse Karna. Am citit 
un articol despre el în Wall Street Journal, anul 
trecut. E un fel de cowboy, din câte am înţeles. 
Un ţopârlan, nu? 

-Un ţopârlan cu foarte multă putere, replică 
Remi. 

-Şi de ce v-ar dori moartea? 

- Exact de ce, nu știm sigur, replică Sam, dar 
suntem convinși că vrea să pună mâna pe The- 
urang. 

Sam continuă să-i povestească despre legături- 
le lor cu Charles King. Nu omise nici un detaliu. 
Îi spuse lui Karna ce știau, ce bănuiau și ce anume 
rămăsese un mister. 

- Ei bine, unul dintre mistere pot să vi-l rezolv 
imediat, spuse Karna. E clar că acești gemeni dia- 
bolici, tinerii King, mi-au dat un nume fictiv. Dar, 
în timpul vizitei lor, au pomenit numele de Lewis 
„Bully“ King. Când le-am spus ceea ce vă voi spune 
și vouă, nu au părut deloc surprinși. Ciudat, având 
în vedere cine sunt. 

-Şi ce le-aţi spus? 

- Că Lewis King e mort. A murit în 1982. 


Capitolul 19 


Lo Monthang, 
Mustang, Nepal 


Șocaţi, Sam și Remi nu scoaseră nici un cuvânt 
preţ de câteva clipe. Într-un final, Remi întrebă: 

- Cum a murit? 

- A căzut într-o crevasă, la vreo șaisprezece ki- 
lometri de aici. De fapt, am ajutat la recuperarea 
cadavrului. E îngropat în cimitirul local. 

- Şi le-aţi spus asta gemenilor King? întrebă Sam. 

- Exact. Au avut o reacţie de... dezamăgire, aș zice. 
Acum, știind cine sunt, par să fi fost cam lipsiţi 
de inimă, nu? 

-Nu se dezic de caracterul familiei, replică 
Remi. V-au spus de ce îl căutau? 

- Au fost foarte evazivi, de aceea am și căutat 
O scuză ca să le scurtez vizita. Tot ce-am prins 
a fost că îl căutau pe King și că erau interesaţi 
de Theurang. Nu prea mi-au plăcut mutrele lor. 
Mă bucur să aflu că instinctul nu m-a înșelat. 
Deci, pare limpede că Charles King ştia că tatăl lui 
a murit, în momentul când v-a contactat. 

- Și ştia şi când l-a angajat pe Alton, spuse Sam. 
Raportul despre fotografia care-l înfățișa pe Lewis 
aici era o altă născocire. 

- Menită să vă implice în căutarea Omului de 
Aur, adăugă Karna. Nu-i prea profund acest King, 
așa e? Se aștepta ca voi să veniţi aici căutându-l pe 
prietenul vostru, să reluați căutarea Theurangului 
fără să intraţi la bănuieli, apoi să-i conduceţi pe 
gemeni direct la el. 

-Aşa se pare, spuse Remi. Cele mai bune pla- 
nuri... 

- Țărănoi cretini și progenituri detestabile, în- 
cheie Karna. Întrebarea mai importantă e de ce îl 
interesează atât de mult Theurangul pe King? Doar 
nu credeţi c-o fi vreun nazist sub acoperire, care 
preia stindardul expediției tatălui său. 

- Nu credem asta, spuse Sam. Am început să ne 
întrebăm dacă nu e o simplă obsesie sau o aface- 
re colaterală, cum sunt eforturile lui de a intra pe 
piața neagră a fosilelor. Oricum, familia King a ră- 
pit și a ucis pentru Theurang. 

- Ca să nu mai pomenim de înrobit, adăugă 
Remi. Oamenii de la situl arheologic nu vin şi 
pleacă după cum au chef. 

-Şi asta. Indiferent de motivele lui, nu putem 
lăsa ca Omul de Aur să ajungă pe mâinile sale. 

Karna ridică ceașca cu ceai în semn de salut. 

- Atunci, am hotărât. Suntem în război cu fami- 
lia King. Toţi pentru unul? 

Sam și Remi ridicară ceștile și rostiră la unison: 

-Şi unul pentru toți. 


- Spuneţi-mi mai multe despre camera funerară 
găsită, îi rugă Karna. Nu omiteţi nici un detaliu. 

Remi descrise pe scurt firida pe care o găsiseră 
în peștera din defileul Chobar, apoi scoase iPad-ul 
din rucsac şi deschise galeria de fotografii făcute în 
timpul explorării. Îi dădu iPad-ul lui Karna. 

Fascinat de iPad, acesta petrecu un minut răsu- 
cindu-l pe toate părţile și jucându-se cu interfaţa, 
înainte de a-i privi, cu ochii larg deschişi, pe Sam 
și pe Remi. 

- Trebuie neapărat să-mi iau şi eu unul. Bine... 
să trecem la treabă. 

Următoarele zece minute și le petrecu studiind 
fotografiile lui Remi, rotind aparatul și mărind in- 
terfaţa iPad-ului, plescăind din buze și murmurând 
cuvinte precum „nemaipomenit“ și „uimitor“. În 
cele din urmă, îi dădu iPad-ul înapoi lui Remi. 

- Aţi făcut amândoi istorie, spuse Karna. Deşi 
nu-mi imaginez că lumea va înţelege semnificaţia 
descoperirii, oamenii din Mustang și Nepal o vor 
face, cu siguranţă. De fapt, e vorba despre locul de 
odihnă veșnică al unui Străjer. Cele patru caractere 
gravate pe capacul cutiei... Nu aveţi vreo fotografie 
mai reuşită? 

- Nu, ne pare rău. 

- Unde e cutia acum? 

Sam răspunse: 

-In San Diego, la Selma, cercetătorul-șef al 
fundaţiei. 

- Dumnezeule! E... 

-E pe deplin calificată, spuse Remi. Încearcă să 
o deschidă - cu grijă, ca să nu o strice. 

„= Foarte bine. Cred că vă pot ajuta și eu în pri- 
vinţa asta. 

- Ştiţi ce conţine? 

-S-ar putea. Ajungem și la asta imediat. Ce v-a 
spus Sushant despre Străjeri și Theurang? 

- Ne-a descris o imagine de ansamblu, spuse 
Remi, dar a fost foarte limpede în privinţa faptului 
că dumneavoastră sunteţi expertul. 

-E adevărat. Ei bine, Străjerii erau paznicii The- 
urangului. Onoarea era transmisă din tată-n fiu. 
Erau instruiți de la vârsta de șase ani pentru un sin- 
gur scop. Decretul lui Himanshu, din 1421, a mar- 
cat una dintre cele patru dăți când Theurangul a 
fost evacuat din Lo Monthang. Celelalte trei evacu- 
ări anterioare, care precedaseră toate o invazie, s-au 
încheiat în mod pozitiv, Theurangul fiind readus 
ulterior în capitală. Invazia din 1421 a fost însă di- 
ferită. „Mareșalul armatei“ din acea vreme, Dolma, 
i-a convins pe rege și pe sfetnicii lui că invazia va fi 
diferită. Era sigur că va aduce începutul sfârșitului 
Mustangului. Ca să nu mai vorbim despre profeție. 

-O profeție? întrebă repede Sam. 

- Da. Vă scutesc de detalii, fiindcă majoritatea 
implică legende budiste și numerologie, dar profeția 
afirma că va veni o vreme când regatul Mustangului 
va cădea și că singura cale de a se ridica din nou era 
ca Theurangul să fie readus în locul său de origine. 

- Aici? întrebă Remi. Sushant aşa ne-a zis. 

- Bunul meu prieten se înșală. De fapt, nu e vina 
lui. Istoria populară a Mustangului și a Theuran- 
gului e, în cel mai bun caz, inconsecventă. Mai în- 
tâi, trebuie să înţelegeți ceva: poporul Mustangului 
nu s-a considerat niciodată proprietarul Omului 
de Aur, ci mai degrabă îngrijitorul lui. Cum v-a 
descris mai exact Sushant natura Theurangului? 

- Înfăţișarea lui? 

- Nu... natura lui. 

- Cred că termenul pe care l-a folosit a fost 
„creatorul vieţii“. 

Karna chibzui o clipă, apoi ridică din umeri. 

- Poate ca metaforă. Doamnă Fargo, sunteţi an- 
tropolog de profesie, nu? 

- Aşa e. 

- Bun, bun. Scuzaţi-mă o clipă. Karna se ridi- 
că și dispăru pe holul lateral. Auziră cum muta 
niște cărți pe raft, apoi Karna se întoarse cu două 
volume legate în piele și cu un plic galben-în- 
chis, gros de doi centimetri și jumătate. Se așeză, 
frunzări cărțile până găsi paginile căutate, apoi 
le lăsă deoparte, cu fața în jos, pe podea. Spuse: 
Regatul Mustang n-a fost niciodată mare. Arhi- 
tectura lui e mai degrabă funcțională, modestă - 
la fel ca oamenii lui -, dar acum multă vreme, 
aceștia erau chiar foarte învăţaţi, fiind cu mult 
înaintea lumii occidentale în multe privinţe. 

Karna se întoarse spre Remi și o întrebă: 

- Fiind antropolog, ce știți despre Ardi? 

- Descoperirea arheologică? 

- Exact. 

Remi chibzui o clipă. 

- A trecut ceva timp de când am citit rapoartele, 
dar îmi amintesc următoarele: Ardi e porecla dată 
unei fosile vechi de patru milioane și jumătate de 
ani, găsită în Ethiopia. Din câte ţin minte, numele 
științific e Ardipithecus ramidus. Deși descoperirea 
a stârnit multe dezbateri, părerea unanimă e că 
Ardi reprezintă un fel de verigă lipsă în evoluţia 
omului - o punte între primatele superioare, pre- 
cum maimuţele, hominizii şi oamenii, şi rudele lor 
mai îndepărtate, precum lemurienii. 

- Foarte bine. Şi ce caracteristici are? 

- Scheletul e similar cu al unui lemurian, dar cu 
atribute de primată: mâini cu care apucă, degetele 
mari opozabile, degete cu unghii în loc de gheare și 
membre scurte. Am omis ceva? 

- Semnele cele mai caracteristice, replică Karna. 
Deschise plicul, scoase o fotografie color de două- 
zeci pe douăzeci și cinci de centimetri și le-o dădu 
lui Sam și lui Remi. Acesta e Ardi. 

Aşa cum o descrisese Remi, creatura fosilizată, 
întinsă pe o parte, pe pământ, arăta ca o încrucișa- 
re între o maimuţă și un lemurian. 

- Acum, spuse Karna, iată și o reproducere 
populară a Theurangului, făcută de un artist. 

Scoase o bucată de hârtie din dosar și le-o dădu. 
Copia color înfățișa un desen al unei creaturi aido- 
ma unei gorile, cu brațe masive și cu un cap turtit, 
dominat de o gură căscată plină cu colţi și o limbă 
enormă care-i atârna în afară. În loc de picioare, 
era susținută de o coloană de muşchi, care se ter- 
mina într-un singur picior palmat. 

- Observaţi vreo asemănare cu Ardi? îi întrebă 
Karna. 

- Nici una, replică Sam. Asta arată ca o carica- 
tură. 

- Tocmai. Provine dintr-o legendă despre primul 
rege al Tibetului, Nyatri Tsenpo, despre care se zice 
că se trage din Theurang. În Tibet, de-a lungul mi- 
leniilor, Theurangul a devenit un soi de bau-bau. 
Însă versiunea Mustangului e destul de diferită. 
Karna ridică una dintre cărți și le-o dădu lui Sam 
și lui Remi. 

Pagina era deschisă la un desen primitiv, dar 
foarte stilizat. Avea un caracter clar budist, dar nu 

exista nici o îndoială cu privire la subiectul repro- 
ducerii. 

- Ardi? murmură Remi. 

- Da, răspunse Karna. Ca și cum ar fi prins 
brusc viaţă. Acesta este, cred, cel mai fidel portret 
al Theurangului. Doamnă și domnule Fargo, vă ui- 
taţi acum la Omul de Aur. 


Sam și Remi păstrară tăcerea un minut întreg, 
în timp ce se uitau la desen şi încercau să asimileze 
cuvintele lui Karna. În cele din urmă, Sam spuse: 

- Doar nu sugeraţi că această creatură era... 

-Vie în Mustangul contemporan? Nu, bineîn- 
teles că nu. Bănuiala mea e că Theurangul e un văr 
îndepărtat al lui Ardi, probabil o verigă lipsă mult 
mai târzie, dar, având cu siguranţă, o vechime de 
milioane de ani. Am și alte desene care-l înfăţişea- 
ză pe Theurang cu toate atributele lui Ardi: mâinile 
care apucă, degetele mari opozabile. În alte desene 
apare cu trăsături faciale similare mai degrabă pri- 
matelor. 

- De ce e numit Omul de Aur? întrebă Sam. 

- Legenda spune că, atunci când era etalat în 
palatul regal din Lo Monthang, Theurangul era 
complet asamblat și articulat, astfel încât părea 
uman. În 1315, la scurt timp după întemeierea 
Lo Monthangului, primul rege al Mustangului - 
Ame Pal - a hotărât că înfățișarea Theurangului 
nu era suficient de glorioasă. A pus să i se sufle cu 
aur oasele, şi găvanele să-i fie împodobite cu pietre 
prețioase, la fel şi vârfurile degetelor. Dinţii, despre 
care se spune că erau în cea mai mare parte intacţi, 
au fost acoperiţi cu foiţă de aur. 

-Probabil că era o priveliște care făcea toți 
banii, spuse Remi. 

- Eu aș folosi cuvântul „ţipător“, zise Karna, dar 
cine sunt eu să mă pun cu Ame Pal? 

- Sugeraţi că oamenii de aici au conceput o te- 
orie a evoluţiei înaintea lui Darwin? spuse Remi. 

- O teorie? Nu. O credinţă fermă? Absolut. In 
aproape treizeci de ani de când locuiesc aici, am 
găsit texte și lucrări de artă care dovedesc, fără pu- 
tință de tăgadă, că oamenii din Mustang credeau 
cu tărie faptul că omul se trage din creaturi anteri- 
oare - în special primate. Vă pot arăta niște picturi 
rupestre care descriu o linie distinctă de evoluţie, 
de la forme inferioare, la omul modern. Mai im- 
portant, în pofida credinţei populare, Theurangul 
era venerat nu într-un sens religios, ci mai degrabă 
într-unul istoric. 

- Care este originea legendei? întrebă Sam. 
Unde și când a fost găsit Theurangul? 

- Nimeni nu știe - sau, cel puţin, nimeni dintre 
cei pe care-i cunosc eu. Sper ca, înainte să mor, să 
pot răspunde la întrebarea aceasta. Poate că desco- 
perirea voastră e piesa lipsă din puzzle. 

- Credeţi că Theurangul se află în cutia pe care 
am găsit-o? 

-Doar dacă s-a făcut o greșeală îngrozitoare. 
Una dintre abilităţile Străjerilor era să stăpânească 
navigarea cerească. Nu, sunt destul de sigur că aţi 
găsit Străjerul unde l-aţi găsit fiindcă acolo i s-a 
poruncit să meargă. 

- Atunci, ce credeţi că se află înăuntru? 

- Fie nimic, fie un indiciu despre locul de naște- 
re al Theurangului - locul de unde se presupune că 
a fost luat, în 1421. 

- Ce fel de indiciu? întrebă Remi. 

-Un disc, de aproximativ zece centimetri în di- 
ametru, tăiat din aur și gravat cu un fel de simbo- 
luri. Când e folosit împreună cu alte două discuri 
și cu o hartă specială, atunci poate indica locul 
de odihnă al Theurangului. 

- Şi altceva nu mai știți despre el? întrebă Sam. 

- Ştiu numele locului. 

- Şi care e? 

- Traducerea veche e mai complicată, dar îl știți 
după denumirea populară: Shangri-La. 


Capitolul 20 


Lo Monthang, 
Mustang, Nepal 


- După feţele voastre, probabil credeţi că vă iau 
peste picior. 

-Nu prea ne păreţi genul care să ia pe cineva 
peste picior, spuse Sam, dar trebuie să recunoașteţi 
că Shangri-La cam ţine de basme. 

- Oare? Ce știți despre locul ăsta? 

-E o utopie fictivă, o vale situată undeva în Hi- 
malaya, locuită de oameni ridicol de fericiţi şi lip- 
siți de orice grijă. 

- Ai uitat să spui nemuritori, adăugă Remi. 

- Exact. Îmi cer scuze. Nemuritori. 

-Aşa e descris Shangri-La în romanul Orizont 
pierdut al lui James Hilton, din 1933. Un alt exem- 
plu de cultură populară care forțează şi denaturea- 
ză o poveste fascinantă, și posibil, adevărată. 

- Ne-aţi captat atenţia, spuse Remi. 

- Referiri la Shangri-La şi la analogii săi se gă- 
sesc în multe culturi din Asia. Tibetanii îl numesc 

Nghe-Beyul Khimpalung. Ei cred că s-ar găsi în 
regiunea Makalu-Barun sau în munţii Kunlun 
sau, acesta fiind cel mai recent candidat, în ve- 
chiul oraş Tsaparang din vestul Tibetului. De ase- 
menea, câteva locuri din India au fost propuse 
drept adevărata locaţie, precum și câteva zeci din 
China, inclusiv Yunnan, Sichuan, Zhongdian... 
Mai adăugaţi pe listă Bhutan și valea Hunza, din 
nordul Pakistanului. Dar abia acum vine partea 
cu adevărat interesantă. După cum știți, naziștii 
erau cam obsedaţi de ocultism. Expediția din care a 
făcut parte Lewis „Bully“ King în 1938... unul din- 
tre obiectivele ei era să găsească Shangri-La. Erau 
siguri că e căminul unei străvechi rase conducă- 
toare, arieni nepângăriţi de timp şi de impurități 
genetice. 

- Nu ştiam asta, spuse Remi. 

-Poate că Regele Charles nu caută doar The- 
urangul, ci și Shangri-La, spuse Karna. 

- Orice e posibil, replică Sam. Dar King nu mi se 
pare genul care să creadă în fantezii, fie ele adevărate 
sau nu. Dacă nu-l poate atinge, vedea sau mirosi... 

-... Sau vinde, adăugă Remi. 

- Sau vinde, atunci nu e interesat, încheie Sam. 
Ce părere aveţi, domnule Karna? Presupun că 
dumneavoastră credeţi în realitatea sa, nu? Dintre 
toate posibilităţile pe care ni le-aţi prezentat, care 
dintre ele se potrivește? 

- Nici una dintre cele de mai sus. Cercetările şi 
instinctul meu îmi spun că, pentru oamenii din 
Mustang, Shangri-La reprezenta un izvor - atât 
locul de naştere, cât şi locul de odihnă veşnică 
a Theurangului, o creatură pe care o considerau 

strămoșul lor universal. Bănuiesc că ceea ce nu- 
mim noi azi Shangri-La se afla acolo unde a fost 
descoperit Theurangul. Nu știu cu câtă vreme în 
urmă, dar asta cred eu. 

-Şi dacă ar trebui să pariaţi pe locul acesta? 
întrebă Remi. 

-Cred că etimologia tibetană deține cheia: 
shang, care se mai scrie și tsang, în combinaţie cu 
ri înseamnă munte, iar la, trecătoare. 

- Deci pasul Tsang, spuse Remi. 

-Nu tocmai. În dialectul regal al vechiului 
Mustang, la mai înseamnă și defileu sau canion. 

- Defileul Tsangpo, replică Sam. E un teritoriu 
cam vast. Cât e de lung râul care îl traversează, Yar- 
lung Tsangpo? Aproape două sute de kilometri? 

- Două sute patruzeci, răspunse Karna. E mai 
mare decât Marele Canion în multe privinţe. Şi 
munții sunt bogat împăduriţi. Printre cele mai in- 
timidante terenuri din lume. 

- Dacă aveţi dreptate cu privire la localizare și la 
legendă, spuse Remi, nu-i de mirare că Shangri-La 
a rămas ascuns atâta vreme. 

Karna zâmbi. 

-Aşa cum stăm noi aici, s-ar putea să fim mai 
aproape de a-l găsi - și pe Omul de Aur - decât a 
fost vreodată cineva. 

- Mai aproape, poate, replică Sam, dar nu ajunși 
acolo. Aţi sugerat că avem nevoie de toate trei dis- 
curile. Să spunem că în cufărul de la Selma se află 
unul dintre ele. Tot mai avem nevoie de celelalte 
două. 

-Şi de hartă, spuse Remi. 

- Harta e cea mai mică dintre problemele noas- 
tre, spuse Karna. Am identificat patru candidaţi, 

dintre care unul sigur ne va fi util. Cât despre cele- 
lalte două discuri... Ce părere aveţi despre Balcani? 


Sam și Remi se consultară din priviri. 

-Am mâncat o dată o friptură de miel groazni- 
că în Bulgaria, dar, dincolo de asta, n-avem nimic 
împotrivă, spuse Remi. 

-Mă bucur să aud asta, zise Karna cu un zâm- 
bet șugubăț. N-am mai spus nimănui ceea ce veți 
auzi acum. În ciuda respectului considerabil de 
care mă bucur aici, nu sunt sigur cum mi-ar primi 
concetățenii mei adoptivi teoria. 

- Din nou, ne-aţi captat atenţia, spuse Sam. 

- Acum trei ani, am descoperit niște texte scrise, 
după părerea mea, de secretarul personal al rege- 
lui, în săptămânile de dinaintea invaziei din 1421. 

-Ce fel de texte? 

-Un fel de jurnal intim. Bineînţeles, regele 
fusese informat de forţa armatei cotropitoare și fu- 
sese de acord cu profeția conform căreia sfârșitul 
Mustangului era aproape. Mai mult, avea proprii- 
le îndoieli că Străjerii vor reuși să-și îndeplinească 
misiunea. Simţea că sorții de izbândă nu erau de 
partea sa. Mai era convins și de faptul că cineva din 
cercul său intim trădase și că transmitea informații 
inamicului. În secret, îi dăduse celui mai bun dintre 
Străjeri - un bărbat cunoscut drept Dhakal - sarcina 
de a transporta Theurangul în Shangri-La. În două 
dintre cele trei cufere care păreau să conțină discu- 
rile, a pus discuri false. Doar unul era autentic. 

- Şi celelalte două discuri? întrebă Remi. 

-Le-a dat unor preoţi ai Bisericii Ortodoxe 
Răsăritene. 

Sam și Remi rămaseră fără grai. Răspunsul lui 
Karna fusese atât de neașteptat, încât erau siguri 
că nu auziseră bine. 

- Vreţi să mai spuneți o dată? îl rugă Sam. 

- Cu un an înainte de invazie, Lo Monthang 
a fost vizitat de doi preoți ai Bisericii Ortodoxe 
Răsăritene. 

- Asta se petrecea în secolul al XV-lea, spuse 
Remi. La vremea aceea, cel mai apropiat avanpost 
al bisericii ar fi fost la... 

Pierdu șirul, ridicând din umeri. 

- În Uzbekistanul de azi, zise Karna. La două mii 
două sute cincizeci de kilometri de aici. Şi, ca să vă 
răspund la întrebare, nu, nu am găsit nici o men- 
ţiune în analele bisericii despre misionari care ar fi 
călătorit atât de departe în est. Dar am găsit ceva 
mai bun. Ajung la asta imediat. După cum poves- 
tește jurnalul regelui, i-a primit cu braţele deschi- 
se pe misionari la curtea sa și, în scurt timp, s-au 
împrietenit. La câteva luni după sosirea lor, a avut 
loc o tentativă de asasinare a regelui. Preoţii i-au 
sărit în ajutor şi unul dintre ei a fost rănit. Regele a 
devenit convins că cei doi străini făceau parte din 
profeție, fiind trimiși acolo să se asigure că The- 
urangul va fi înapoiat într-o zi în Lo Monthang. 

- Şi le-a dat fiecăruia un disc pe care să-l păstre- 
ze în siguranță, trimițându-i în ţara lor de baștină, 
înainte de invazie, ghici Remi. 

- Întocmai. 

-Vă rog, spuneţi-ne că ați găsit undeva pome- 
nindu-se de ei, spuse Sam. 

Karna zâmbi. 

- Am găsit, Părinţii Besim Mala și Arnost Deniv. 
Ambele nume apar în arhivele bisericii din secolul 

al XV-lea. Amândoi au fost trimiși în Samarkand, 
Uzbekistan, în 1414. Odată cu moartea lui Gen- 
ghis-Han, cu șubrezirea Imperiului Mongol și cu 
ascensiunea lui Timur Lenk, Biserica Ortodoxă 
Răsăriteană era dornică să răspândească creştinis- 
mul în lumea păgână. 

- Şi ce s-a ales de preoţii noștri întreprinzători? 
întrebă Remi. 

- Mala a murit în 1436, pe insula albaneză Sa- 
zani. Deniv a murit șase ani mai târziu, în Sofia, 
Bulgaria. 

- Perioada se potriveşte, spuse Sam. Dacă au 
plecat din Lo Monthang în 1421, ar fi ajuns înapoi 
în Balcani cam un an mai târziu. 

Sam și Remi rămaseră tăcuţi, pierduţi în gân- 
duri. 

- Cam fantezist, nu? spuse Karna. 

- Mă bucur că n-am spus eu asta, replică Sam. 
Nu voiam să fiu nepoliticos. 

-Nu mă simt jignit. Ştiu cum sună. Şi aveţi 
dreptate să fiţi sceptici. Eu însumi am petrecut un 
an după ce am găsit jurnalul, încercând să-l de- 
montez, dar în zadar. lată ce propun: îi trimit noti- 
tele mele Selmei. Dacă ea îmi infirmă teoria, foarte 
bine. Dacă nu, atunci... 

- Balcani, am sosit! exclamă Remi. 


Karna aduse din dormitor un laptop Apple 
MacBook Pro cu monitor de șaptesprezece inchi, 
pe care-l puse pe măsuţa din faţa lor. Conectă un 
cablu Ethernet la portul laptopului și altul la o 
mufă din perete, care ducea la ceea ce Sam și Remi 
bănuiră a fi antena-satelit a lui Karna. 

În scurt timp, în fereastra de iChat apăru chipul 
Selmei. În spatele ei se aflau Pete Jeffcoat și Wendy 
Corden, iar în spatele lor, atelierul din casa fami- 
liei Fargo din San Diego. În mod previzibil, Selma 
era îmbrăcată în uniforma ei obișnuită, ochelari 
cu ramă de baga atârnaţi la gât de un lanţ și un 
tricou prespălat. 

Adaptându-se la întârzierea de trei secunde a 
transmisiunii prin satelit, Remi făcu prezentările, 
apoi îi puse la curent pe Selma și pe ceilalți. După 
cum îi era obiceiul, Selma nu întrebă nimic în tim- 
pul prezentării lui Remi, și apoi rămase tăcută un 
minut, comparând în minte informaţiile. 

- Interesant, spuse. 

- Asta e tot? întrebă Sam. 

- Păi, presupun că i-aţi mărturisit deja domnu- 
lui Karna, în felul vostru plin de tact, cât de trasă 
de păr sună toată povestea asta. 

Jack Karna chicoti auzind acestea. 

- Într-adevăr, doamnă Wondrash. 

- Selma. 

- Jack, atunci. 

- Aveţi materialele pe suport digital? 

- Desigur. 

Selma îi dădu lui Karna un link spre serverul de 
la birou și spuse: 

- Descărcaţi-le acolo și o să încep lucrul la ele. 
Între timp, o să las cufărul pe mâinile lui Pete și 
Wendy. Voi trei puteţi să asistați la deschiderea lui. 


Descărcarea notiţelor lui Karna dură douăzeci 
de minute. Apoi, după ce insistă ca Sam şi Remi să 
tragă un pui de somn în camera de oaspeţi, Karna, 
Pete și Wendy se puseră pe treabă. Karna le ceru 

mai întâi imagini mărite ale cufărului, inclusiv 
o imagine de aproape a caracterelor gravate. 

Le scrută pe monitorul laptopului său, clăti- 
nând din cap ba într-o parte, ba într-alta, după 
care murmură ceva în barbă. Se ridică brusc, mer- 
se pe hol și se întoarse un minut mai târziu cu o 
carte micuță, legată într-o stofă vopsită în roșu. 
O frunzări mai multe minute, apoi strigă: 

- Aha! Exact cum bănuiam. Caracterele sunt o 
derivație a dialectului lowa și a încă unui dialect 
regal. Inscripţia trebuie citită vertical, de la dreapta 
la stânga. Tradus, în mare, ar suna cam așa: 


Prin împlinire, prosperitate 
Prin rezistență, angoasă... 


- Cred că am citit asta o dată într-o carte de 
self-help, spuse Wendy. 

-Nu mă îndoiesc, spuse Karna, dar în cazul 
acesta e vorba despre un avertisment - un blestem. 
Cred că aceste caractere au fost înscrise pe fiecare 
dintre cutiile Străjerilor. 

- Pe scurt: „Du asta la destinaţie şi vei afla fe- 
ricirea; stânjenește misiunea sau împiedic-o, și ai 
încurcat-o“, adăugă Pete. 

- Impresionant, tinere, spuse Karna. Eu n-aș fi 
folosit tocmai cuvintele astea, desigur, dar ai sur- 
prins perfect esenţa mesajului. 

-Să fi fost menit pentru Străjeri? întrebă Wendy. 

- Nu cred. Era menit pentru dușman sau pentru 
oricine ar fi intrat în posesia sa prin mijloace ilicite. 

- Dar dacă dialectul e atât de obscur, cine, în 
afară de nobilimea din Mustang, ar fi fost capabil 
să înţeleagă avertismentul? 

- Nu contează. Blestemul e valabil, ducă-se nai- 
bii ignoranta. 

-Cam dur, spuse Pete. 

- Haideţi să ne uităm mai îndeaproape la cutie. 
Într-una dintre fotografiile lui Remi, am observat 
niște îmbinări minuscule de-a lungul unei margini 
de jos a cutiei. 

-Le-am remarcat și noi, replică Wendy. Staţi 
aşa, avem o imagine de aproape... 

După câteva clicuri, imaginea respectivă umplu 
monitorul lui Karna. El studie fotografia câteva 
minute, apoi spuse: 

- Vedeţi îmbinarea la care mă refer? Cea care 
arată ca o serie de opt liniuțe? 

- Da, spuse Pete. 

- Şi îmbinarea plină de vizavi? 

- Da. 

-Ultima n-are nici o treabă. E o momeală. Dacă 
nu mă înșel, îmbinarea cu liniuţe e un fel de încu- 
ietoare cu cifru. 

- Intervalele sunt subţiri ca hârtia, spuse Wendy. 
Cum se poate... 

- Aş zice doi milimetri. Veţi avea nevoie de o la- 
melă; un metal sau un aliaj subțire, dar dur. Înă- 
untrul fiecărei liniuțe se găsește o flanșă din aramă 
sau bronz, fiecare având trei adâncituri verticale 
dispuse sus, la mijloc și jos de tot. 

- Staţi puţin, spuse Wendy. Calculez... Asta 
înseamnă peste șase mii cinci sute de combinaţii 
posibile. 

- Nu-i exagerat de descurajant, spuse Pete. Cu 
suficientă răbdare și timp, până la urmă om găsi-o 
pe cea bună. 

- Adevărat, cu un singur amendament: spuse 
Karna. Aveţi dreptul la o singură încercare. Dacă 
introduceţi combinaţia greșit, mecanismul intern 
se blochează. 

- Asta complică situaţia. 

- Nici n-am început să ne lovim de complicaţii, 
băiete. După ce trecem de combinaţie, abia atunci 
începe adevărata provocare. 

- Cum? întrebă Wendy. Și care? 

- Aţi auzit vreodată de cutiile-puzzle chinezești? 

- Da. 

- Gândiţi-vă la ceea ce aveţi în faţa ochilor ca 
fiind mama tuturor cutiilor-puzzle chinezești. Din 
întâmplare, cred că am combinaţia mecanismului 
inițial de blocare. Ne apucăm de treabă? 


Trei ore mai târziu, Sam și Remi, treji, înviorați 
și înarmaţi cu ceşti de ceai, i se alăturară lui Karna 
dinaintea laptopului acestuia, exact la timp ca să-l 
audă pe Pete exclamând prin fereastra iChat-ului: 

- Am reuşit! 

Pe monitor, apăreau el și Wendy aplecaţi dea- 
supra mesei de lucru, având cutia Străjerului între 
ei. Era puternic luminată de sus, de o lampă cu 
halogen. 

Apăru o altă fereastră de iChat pe monitor, de 
data aceasta cu chipul Selmei: 

- Ce-aţi reușit? 

-E o cutie-puzzle chinezească, replică Wendy. 
Odată ce am trecut de combinaţie, a ieșit o casetă 
îngustă. Înăuntru erau trei comutatoare de lemn 
micuţe. Urmând instrucţiunile lui Jack, am răsucit 
unul. S-a mai deschis o casetă, apoi alte comuta- 
toare, și tot aşa... Câte mutări au fost, Jack? 

- Șaizeci şi patru. Mai aveţi una. Dacă ne-am 
făcut bine treaba, se va deschide. Dacă nu, conți- 
nutul ar putea să se piardă definitiv. 

- Vrei să ne explici? îl rugă Sam. 

- Vai, n-am pomenit și de capcană, nu? Îmi 
pare rău. 

- Pomenește acum, spuse Remi. 

- Dacă în cutie se află un disc, acesta e suspen- 
dat în mijlocul compartimentului principal. Încas- 
trate în laturile acelui compartiment se află fiole 
de sticlă pline cu un lichid coroziv. Dacă ultima 
mutare e greșită sau dacă încercăm să forțăm des- 
chiderea compartimentului... Karna sâsâi. O să ne 
alegem cu o bucată de aur imposibil de identificat. 

- Sper să mă înșel, spuse Selma, dar nu cred că 
e vreun disc înăuntru. 

- De ce? întrebă Pete. 

- Probabilitatea. Sam și Remi dau peste singura 
cutie a unui Străjer găsită vreodată și norocul face 
ca tocmai aceasta să conţină singurul disc autentic 
dintre toate? 

- Dar nu au „dat“ peste ea, nu-i așa? spuse 
Karna. Au mers pe urmele lui Lewis King - un om 
care și-a petrecut cel puţin unsprezece ani din viață 
vânând Theurangul. Indiferent de motivele lui, nu 
cred că umbla după cai verzi pe pereţi în ziua ace- 
ea, în defileul Chobar. Se pare că n-a găsit camera 
funerară a Străjerului, dar cred că nu se afla acolo 
ca să caute o cutie goală. 

Selma chibzui puţin. 

- Pare logic, spuse ea și nimic mai mult. 

- Există o singură cale prin care putem afla, zise 
Sam. Cine face onorurile? Pete... Wendy? 

- Sunt un cavaler, spuse Pete. Dă-i drumul, 
Wendy. 

Wendy inspiră adânc, întinse mâna spre cutie și 
răsuci comutatorul corespunzător. Lângă degetele 
ei se deschise un capac dreptunghiular de doi cen- 
timetri și jumătate lățime. 

- Acum trece-ţi ușor degetul mic de-a lungul in- 
teriorului cutiei, până simţi un buton pătrat, rosti 
Karna încet. 

Wendy făcu întocmai. 

- Gata, l-am găsit. 

-Rotește butonul... stai să mă gândesc... la 
dreapta - nu, la stânga! Rotește-l la stânga. 

- La stânga, repetă Wendy. Sunteţi sigur? 

Karna ezită o clipă, apoi încuviinţă din cap cu 
fermitate. 

- Da, la stânga. 

- Acu’ e-acu'. 

Prin difuzorul laptopului, Sam și Remi auziră 
un clic de lemn. 

- S-a deschis partea de sus! strigă Wendy. 

- Acum ridică cu grijă capacul. Dacă e acolo, 
discul va fi suspendat dedesubt. 

Cu mișcări exagerat de lente, Wendy începu să 
ridice capacul centimetru cu centimetru. 

-Se simte o greutate. 

-N-o lăsa să se balanseze, șopti Karna. Încă 
puţin... 

-Se vede un șnur care atârnă, scrâșni Pete. Ara- 
tă ca un catgut, sau ceva asemănător. 

Wendy continuă să ridice capacul. 

Lumina de halogen reflecta o suprafaţă solidă, 
o margine curbată, o sclipire de aur. 

-Fii gata, Pete, spuse Karna. 

Wendy ridică de tot capacul. Restul șnurului se 
ivi din cutie. La capătul lui se bălăngănea premiul 
cel mare, un disc de aur cu diametrul de zece cen- 
timetri. 

Pete întinse mâinile îmbrăcate în mănuși de la- 
tex. Wendy cobori discul în palmele lui, iar el îl 
transferă pe o tavă căptușită cu burete, de pe masă. 

Grupul respiră ușurat. 

- Acum vine partea cea grea, spuse Karna. 

- Care? întrebă Wendy exasperată. Nu asta a 
fost? 

- Mi-e teamă că nu, draga mea. Acum trebuie să 
ne asigurăm că avem în posesie articolul autentic. 


Capitolul 21 
Vlorë, Albania 


Ceasul de la bordul Fiatului clipi, indicând puţin 
peste ora nouă, tocmai când Sam și Remi treceau 
de indicatorul cu „Bine aţi venit!“ de la intrarea în 
oraşul Vlorë. Al doilea oraş ca mărime din Albania, 
cu o sută de mii de locuitori, era cuibărit într-un 
golf pe coasta de vest, cu vedere spre Marea Adria- 
tică și cu spatele la munţi. 

Cu puţin noroc, sperau Sam și Remi, Vlorë mai 
adăpostea încă unul dintre discurile Străjerului. 

La o oră după ce Wendy şi Pete au scos discul 
Theurangului din cutie și s-au apucat să-i determi- 
ne proveniența împreună cu Karna, chipul Selmei 
reapăru într-o fereastră de iChat pe monitorul lap- 
topului lui Karna. 

În felul ei succint spuse: 

- Jack, metodele tale de cercetare sunt impeca- 
bile. Sam, Remi, cred că teoria lui despre cei doi 
preoți stă în picioare. Dar rămâne de văzut dacă 
putem să-i găsim pe ei sau celelalte două discuri. 

- Ce aţi mai reuşit să aflaţi? întrebă Sam. 

-La momentul morţii lor, atât Besim Mala, cât 
și Arnost Deniv ajunseseră la rang de episcop și 
erau foarte respectaţi în comunităţile lor. Amân- 
doi ajutaseră la întemeierea unor biserici, școli și 
spitale pe teritoriul țării lor natale. 

- Asta sugerează că locul unde au fost înmormân- 
taţi e puțin mai elaborat decât un dreptunghi cu 
o adâncime de trei metri în pământ, spuse Karna. 

-N-am găsit menţionându-se nimic, dar ra- 
ționamentul tău e just, replică Selma. În secolele 
al XV-lea și al XVI-lea, BOR... 

- Cum? întrebă Remi. 

- Biserica Ortodoxă Răsăriteană. BOR - mai 
ales cea din Balcani și din partea sudică a Rusiei - 
obișnuia să facă mare caz la moartea unor astfel 
de personalități. Criptele și mausoleele par să fie 
metoda obișnuită de îngropăciune. 

- Întrebarea este, spuse Karna, unde au fost în- 
gropaţi, mai exact? 

- Despre Deniv n-am aflat încă nimic, dar în ar- 
hivele bisericii se spune că locul de odihnă veșnică 
al episcopului Besim Mala se află în Vlorë, Albania. 


Având ceva timp de pierdut până când Selma re- 
ușea să delimiteze zona de căutare, Sam și Remi fă- 
cură într-o oră turul orașului Vlorë, minunându-se 
la vederea clădirilor armonioase, care păreau să 
aparțină în același timp stilurilor arhitecturii gre- 
cești și medievale. Cu puţin timp înainte de prânz, 
opriră în parcarea hotelului Bologna, de unde se 
vedeau apele albastre ale portului, şi se aşezară la 
cafeneaua în aer liber, înconjurată de palmieri. 

Telefonul prin satelit al lui Sam vibră. Era Selma. 
Sam puse telefonul pe speaker. 

-E şi Jack cu mine, spuse Selma. Am găsit... 

- Dacă iar vrei să zici că ai o veste bună și una 
proastă, Selma, spune-ni-le pur și simplu, spuse 
Remi. Suntem prea obosiţi ca să mai alegem. 

- De fapt, am numai vești bune - sau potenţial 
bune. 

- Dă-i drumul, spuse Sam. 

Se auzi vocea lui Jack Karna: 

- Discul Străjerului este autentic, cred. Nu sunt 
sută la sută sigur, până nu verific hărţile peretelui, 
după cum am menţionat, dar sunt optimist. 

Selma interveni: 

-Iar în ceea ce privește locul de odihnă al lui 
Besim Mala, pot să micșorez zona de căutare la 
vreun kilometru și două sute de metri pătrați. 

- E sub apă? întrebă Sam, sceptic. 

- Nu. 

-E o mlaștină în care mişună crocodili? sări 
și Remi. 

- Nu. 

-Lasă-mă să ghicesc, spuse Sam. O peșteră. 
E într-o peşteră. 

Karna spuse: 

- N-aţi nimerit-o nici de data asta. Conform 
cercetărilor noastre, credem că episcopul Mala a 
fost îngropat în cimitirul mănăstirii Sfânta Maria 
de pe insula Zvërnec. 

- Şi asta unde e? întrebă Remi. 

- La vreo zece kilometri nord, în susul coastei. 
Găsiţi un loc cu internet wireless și vă descarc 
detaliile pe iPad, doamnă Fargo. 


Se relaxară puţin în cafeneaua hotelului. Sam 
şi Remi comandară un prânz albanez gustos, 

cu chifteluţe din carne de miel tocată, condimen- 
tate cu mentă și scorțișoară, plăcinte cu spanac 
picant și suc de grepfrut cu zahăr și muștar. Din 
întâmplare, cafeneaua avea internet wireless, așa 
că, între îmbucăturile unui prânz delicios, parcur- 
seră detaliile ofertei de călătorie, așa cum o pore- 
clise Selma. În mod previzibil, erau exhaustive, cu 
instrucţiuni pentru drumul cu mașina, cu infor- 
maţii despre istoria locală și cu o hartă a terenului 
mănăstirii. Singurul detaliu pe care nu-l găsiră era 
locul exact al mormântului episcopului Mala. 

După ce achitară nota, Sam și Remi porniră 
cu Fiatul spre nord. După șaisprezece kilometri, 
intrară în satul Zvërnec şi urmăriră un indicator 
singuratic spre laguna Nartë. Laguna era mare, de 
aproape treizeci de kilometri pătraţi. 

După ce cotiră pe drumul de pământ care în- 
conjura laguna, Sam conduse spre nord până când 
ajunseră la o parcare cu pietriș situată pe un petic 
de pământ proiectat înăuntrul lagunei. Parcarea 
era goală. 

Sam și Remi coborâră din maşină și îşi întinseră 
oasele. Vremea era neobișnuit de caldă și de înso- 
rită pentru acea perioadă a anului, adică douăzeci 
și unu de grade, cu doar câţiva nori neregulaţi de- 
parte de mal. 

- Să înţeleg că aia e destinaţia noastră, spuse 
Remi, arătând cu degetul. 

La țărm, un pod pietonal îngust ducea la insula 
Zvernec, aflată la două sute patruzeci de metri dis- 
tanță, pe care se găsea mănăstirea Sfânta Maria, 
o colecție de patru biserici medievale ce ocupau 
pe țărm un triunghi cu iarbă de un hectar. 

Merseră până la capătul podului, unde Remi se 
opri. Privea podul cu neliniște. Trecerile șubrede 
întâlnite prima oară în defileul Chobar, apoi din 
nou în drum spre situl arheologic secret al lui 
King, din valea Langtang, avuseseră, în mod evi- 
dent, un impact mult mai mare asupra ei decât își 
dăduse seama. 

Sam se întoarse spre ea și o înconjură cu braţul 
pe după umeri. 

- E solid. Sunt inginer, Remi. Mănăstirea asta e 
o atracţie turistică. Zeci de mii de oameni traver- 
sează podul acesta în fiecare an. 

Cu ochii mijiţi, îl privi pieziș: 

-Sper că nu încerci să mă faci să mă simt mai 
bine, Fargo. 

- Aş face eu asta? 

- Ai putea, 

-Nu de data asta. Haide, spuse el, zâmbindu-i 
încurajator. Traversăm împreună. O să fie ca și 
cum ne-am plimba pe trotuar. 

Ea încuviinţă din cap ferm. 

-Înapoi în șa. 

Sam o luă de mână și începură să meargă îm- 
preună. La jumătatea drumului, Remi se opri 
brusc. Zâmbi. 

-Cred că mi-e mai bine. 

- Te-ai vindecat? 

- N-aș zice chiar aşa, dar mă simt mai bine. 
Să mergem mai departe. 

În câteva minute, ajunseră pe insulă. De la dis- 
tanţă, bisericile păruseră aproape imaculate: pereţi 
de piatră înălbiți de soare și acoperișuri cu țiglă 
roșie. Acum, aflați în faţa structurilor, pentru Sam 
și Remi era limpede că ele văzuseră și vremuri mai 

bune. Din acoperiș lipseau ţigle și câţiva pereţi 
erau fie lăsaţi, fie dărâmaţi parțial. Unei clopotni- 
ţe îi lipsea acoperișul cu totul, clopotul atârnând 
într-o parte de grinda sa de sprijin. 

O cărare de pământ bine îngrijită șerpuia în 
preajmă. Ici și colo, porumbeii stăteau în grupuri 
pe streșini, uguind și privind cu ochii goi la cei doi 
vizitatori ai insulei. 

- Nu văd pe nimeni, spuse Sam. Tu? 

Remi scutură din cap. 

-Selma a pomenit în instrucțiuni de un îngriji- 
tor, dar n-a zis nimic de vreun birou de informare 
turistică. 

- Atunci, să explorăm, spuse Sam. Cât de mare 
e insula? 

- Are patru hectare. 

- Ar trebui să găsim imediat cimitirul. 


După ce făcură o plimbare rapidă prin toate 
clădirile, urmară cărarea până la o pădure de pini, 
aflată dincolo de luminiș. Odată trecuţi de lizieră, 
soarele scăzu în intensitate, și trunchiurile copaci- 
lor păreau să-i împrejmuiască. Era o pădure stră- 
veche, cu lăstăriș încâlcit înalt până la genunchi 
și cu suficiente cioturi putrede și buturugi care să 
îngreuneze trecerea. După câteva sute de metri, că- 
rarea se bifurca. 

- Bineînţeles, spuse Remi. Nu e nici un indicator. 

- Dă cu banul, în minte. 

- La stânga. 

O luară pe cărarea din stânga și urmară poteca 
șerpuitoare până ajunseră la un doc șubred, pe ju- 
mătate putred, care dădea spre o mlaștină. 

- Am aruncat prost, spuse Remi. 

Se întoarseră la răscruce și apucară pe cărarea 
din dreapta. De data aceasta mergeau spre nord-est, 
afundându-se în pădure, spre capătul mai lat al 
insulei. 

Sam alergă puţin înainte în recunoaștere, se în- 
toarse și strigă spre Remi: 

- Am văzut un luminiș! 

După câteva clipe, apăru de după o curbă a po- 
tecii și se opri în fața ei. Zâmbea. Cu gura până la 
urechi. 

- De obicei, nu te entuziasmează atât de tare 
luminișurile, spuse Remi. 

- Ba da, dacă au și lespezi funerare. 

- Arată-mi drumul, bwana!. 

Merseră împreună pe cărare până unde se des- 
chidea pădurea de pini. Luminișul, oval ca formă 
și având vreo șaizeci de metri în diametru, era în- 
tr-adevăr un cimitir, dar aproape în aceeași clipă 
Sam și Remi își dădură seama că ceva era în ne- 
regulă aici. La capătul îndepărtat erau niște buș- 
teni de pin stivuiți de-a valma; lângă stivă, câteva 
baloturi de crengi și rămurele uscate. Pământul 
din luminiş era plin de cicatrici, ca și cum fusese 
supus unui bombardament de artilerie, și aproa- 
pe jumătate din morminte păreau să fi fost recent 
dezgropate. 

La est mai era o deschizătură în copaci, de data 
aceasta ca un coridor îngust, la capătul căruia vă- 
zură apele lagunei. 

Dintre zecile de lespezi funerare vizibile, numai 
câteva erau întregi; toate celelalte erau fie crăpa- 
te, fie parțial smulse din pământ. Sam și Remi 


l „Sef“, în limba swahili (n.tr.) 

numărară paisprezece mausolee. Și ele purtau 
semne de stricăciune, având fie temelia lăsată, fie 
pereţii şi acoperișurile prăbușite. 

- Ce s-a întâmplat aici? întrebă Remi. 

- Probabil o furtună, spuse Sam. A venit dinspre 
ocean și a secerat uscatul ca o drujbă. Păcat. 

Remi aprobă din cap cu solemnitate. 

- Privind partea bună a lucrurilor, asta ne ușu- 
rează munca. Practic, n-o să intrăm prin efracţie 
în mausoleul lui Mala. 

- Ai dreptate. Dar mai e un obstacol, îi spuse 
Sam lui Remi. 

- Care? 

- Hai să aruncăm o privire mai întâi. Nu vreau 
să cobesc. 

Se despărţiră, Sam cercetând latura de est că- 
tre nord, iar Remi, latura de vest spre nord. Sărind 
peste plăcuţele mormintelor, amândoi se îndrepta- 
ră spre cel mai apropiat mausoleu, oprindu-se doar 
cât să citească numele gravat pe fațada de piatră. 

În sfârşit, Remi ajunse în colțul de nord-est 
al cimitirului, lângă stiva dezordonată de bușteni. 
Pe măsură ce se apropia de ultimul mausoleu de pe 
partea ei, i se părea că era cel mai puţin distrus 
dintre toate, cu numai câteva crăpături în pereţi. 
Cu inima tresărindu-i, își dădu seama că avea și 
nişte decoraţiuni deosebite. 

- Sam, cred că avem un câştigător, strigă Remi. 

Sam veni lângă ea. 

- De ce crezi asta? 

-E cea mai mare cruce pe care am văzut-o. 
Tu ai mai văzut alta? 

- Nu. 

Pe peretele cel mai apropiat de ei se afla o cruce 
ortodox-răsăriteană de un metru şi douăzeci pe un 
metru cincizeci, cu trei bare transversale - două 
orizontale aproape de vârf și una aproape de bază, 
înclinată pieziș. 

- Am văzut multe dintr-astea, dar nici una atât 
de mare. Am o curiozitate: Ce reprezintă bara în- 
clinată de la bază? Presupun că simbolizează ceva. 

- A, misterele religiei... spuse Sam. 

Parcurseră ultimii metri până la mausoleu, 
apoi se despărţiră, înconjurând fiecare câte o latu- 
ră, până în faţă, unde dădură de un gard din fier 
forjat, care le ajungea până la pulpe. O latură era 
culcată la pământ. La baza celor trei trepte de pia- 
tră, ușa mausoleului era deschisă - sau, mai bine 
zis, lipsea. Dincolo de ea, în interior, era întuneric. 

Pe frontonul de sub acoperișul înclinat al mau- 
soleului erau cioplite patru litere: M A L A. 

-Mă bucur să vă găsim în sfârşit, Eminenţa 
Voastră, murmură Sam. 

Sam păși peste gard, urmat de Remi, și cobori 
treptele. Se opriră în fața intrării; duhoarea de mu- 
cegai le umplu nările. Sam băgă mâna în buzunar 
şi scoase minilanterna cu LED. Pășiră peste prag și 
Sam aprinse lumina. 

-E gol, murmură Remi. 

Sam lumină interiorul cu lanterna, sperând să gă- 
sească o anticameră mai joasă, dar nu văzu nimic. 

- Vezi vreun însemn? întrebă el. 

- Nu. Mirosul nu-i normal, Sam. E de... 

- Apă stătută. 

Închise lanterna. Făcură cale-ntoarsă şi urcară 
treptele. 

- Cineva l-a mutat în altă parte, spuse Sam. 
Mausoleele pe care le-am verificat eu erau la fel 
de goale. 

- Şi cele verificate de mine. Cineva i-a dezgropat 
pe oamenii ăștia, Sam. 


Întorși pe terenul mănăstirii, văzură un om în 
vârful unei scări de lemn, sprijinite de clopotni- 
ţa stricată. Era de vârstă mijlocie, îndesat, și purta 
o șapcă neagră de biciclist. Merseră la el. 

- Nu vă supăraţi, spuse Remi în albaneză. 

Bărbatul se întoarse și privi în jos spre ei. 

-A flisni anglisht? Vorbiţi engleza? 

Bărbatul scutură din cap. 

-Jo. 

- La naiba, murmură Remi şi scoase iPad-ul. 

- Earta! strigă bărbatul. 

O fetiță blondă veni în fugă de după colţul clă- 
dirii și se opri brusc în faţa lui Sam și a lui Remi. 
Le zâmbi, apoi i se adresă bărbatului: 

- Po? 

Acesta îi vorbi câteva secunde în albaneză, la 
care ea încuviință din cap și se adresă apoi lui Sam 
și lui Remi: 

- Bună ziua. Numele meu este Earta. Vorbesc 
engleza. 

-Chiar foarte bine, spuse Sam, făcând prezen- 
tările. 

-Mă bucur să vă cunosc. Vreţi să-l întrebaţi 
ceva pe tata? 

- Da, spuse Remi. El e îngrijitorul? 

Earta încruntă din sprâncene. 

- În... grijitor? Îngrijitor? A, da, el e îngrijitorul. 

- Voiam să aflăm ceva despre cimitir. Tocmai 
am fost acolo și... 

- Păcat de el, nu? 

- Da. Ce s-a întâmplat? 

Earta îl întrebă pe tatăl ei, ascultă răspunsul, 
apoi explică: 

-Acum două luni, a venit o furtună dinspre 
golf. Vânturi puternice. S-au produs multe stri- 
căciuni. A doua zi, marea s-a umflat și a inundat 
laguna și o parte a insulei. Cimitirul era sub apă. 
Multe stricăciuni şi acolo. 

- Şi ce s-a întâmplat cu... ocupanţii lui? între- 
bă Sam. 

Earta îl întrebă pe tatăl ei, apoi pe ei: 

- De ce vreţi să știți? 

Remi răspunse: 

-S-ar putea să fie nişte rude îndepărtate. Mătu- 
șa mea mi-a spus că avem pe cineva îngropat aici. 

- Vai, făcu Earta consternată. Îmi pare rău. Se 
adresă din nou tatălui ei, care răspunse pe larg. Ear- 
ta îi explică lui Remi: Cam jumătate din morminte 
au rămas intacte. Celelalte... când apele s-au retras, 
oamenii nu mai erau în pământ. Eu, tata și surorile 
mele îi tot găseam la câteva zile după aceea. Ochii 
Eartei străluciră, și ea zâmbi. Am găsit chiar un cra- 
niu într-un copac! Stătea acolo. A fost amuzant. 

Remi o privi o clipă pe fetița care radia. 

- Cum zici tu... 

-Au venit din partea guvernului și au hotărât 
că trupurile trebuie mutate până când se... ăăă... 
repară cimitirul. Acesta e cuvântul? 

Sam zâmbi. 

- Da. 

- Întoarceţi-vă la anul. O să fie mai frumos 
atunci. N-o să mai pută așa. 

- Unde se află rămăşiţele acum? întrebă Remi. 

Earta îl întrebă pe tatăl ei. Încuviinţă din cap 
auzindu-i explicaţia, apoi le spuse lui Sam și lui 
Remi: 

- Pe insula Sazan. Arătă spre golful Vlorë. Acolo 
se află o mănăstire veche, mai veche decât asta. 
Guvernul le-a dus pe toate acolo. 


Capitolul 22 
Vlorë, Albania 


- Nu prea aveţi noroc, spuse Selma câteva mi- 
nute mai târziu, când Sam și Remi îi dădură veştile. 
Stăteau pe capota Fiatului, în parcare. Staţi așa, să 
văd dacă găsesc ceva despre insula Sazan. 

Timp de treizeci de secunde auziră păcănitul 
tastelor, apoi din nou vocea Selmei: 

- Gata. Insula Sazan, cea mai mare din Albania, 
având cinci kilometri pătraţi, situată strategic între 
strâmtoarea Otranto și golful Vlorë din Albania. 
Nu este populată, din câte înţeleg eu. Apele din ju- 
rul insulei fac parte dintr-un Parc Naţional Marin. 
A fost stăpânită de diferite state de-a lungul seco- 
lelor: Grecia, Imperiul Roman, Imperiul Otoman, 
Italia, Germania, apoi Albania. Se pare că Italia a 
construit niște fortificații pe ea în timpul celui de-al 
Doilea Război Mondial şi... Da, aici e, au transfor- 
mat mănăstirea din perioada bizantină într-un fel 
de fortăreață. Selma făcu o pauză. S-ar putea să nu 
fie de bine. Se pare că m-am înșelat. 

- Peșteri, prezise Sam. 

- Mlaștini, crocodili - vai de noi, interveni și 
Remi. 

- Nu, mă refeream la faptul că nu e locuită. Pe 
insulă se află o unitate de pază a parcului. Au trei 
sau patru bărci de patrulă și vreo treizeci și șase de 
paznici. 

-Asta înseamnă că civilii nu au voie, adăugă 
Remi. 

- Așa cred și eu, doamnă Fargo, confirmă Selma. 

Sam și Remi rămaseră tăcuți câteva clipe. Nici 
unul nu simţea nevoia să-l întrebe pe celălalt ce 
vor face în continuare. Sam o întrebă pur și simplu 
pe Selma: 

-Cum ajungem acolo fără să fim scufundațţi 
de paznicii parcului? 


După ce săriră peste prima sugestie previzibilă a 
Selmei: „Nu vă lăsaţi prinși“, începură să analizeze 
opţiunile care le stăteau la dispoziţie. Mai întâi, de- 
sigur, vor avea nevoie de un mijloc de transport, o 
sarcină destul de ușoară, după cum îi asigură Selma. 

Lăsând-o pe ea să se ocupe de acest aspect, 
Sam și Remi o luară spre sud, înapoi în Vlorë, ca 
să pună la cale strategia în cartierul lor general de 
facto - cafeneaua în aer liber a hotelului Bologna. 
De pe scaunele lor, se vedea în depărtare insula 
Sazan, un petic de pământ ridicându-se din apele 
albastre ale Mării Adriatice. 

Selma îi sună după o oră. 

- Ce părere aveţi despre caiace? 

- Câtă vreme se poartă frumos cu noi... glumi 
Sam. 

Remi îl ghionti pe Sam în braţ. 

- Zi mai departe, Selma. 

- În capătul nordic al peninsulei se află o zonă 
de recreere: plaje, stânci pentru căţărat, peșteri, 
golfulețe pentru înot, chestii de genul ăsta. Din 
capătul peninsulei până la insula Sazan sunt doar 
trei kilometri. Însă e și un revers. În zonă nu sunt 
permise ambarcațiuni cu motor, iar la apus, se în- 
chide. Presupun că aţi prefera să săpaţi după cranii 
noaptea, nu? 

-Ce bine ne cunoști, replică Sam. Bănuiesc că 
ai găsit un magazin de caiace de încredere. 

- Da. Mi-am permis libertatea să închiriez două 
pentru voi. 

- Cum stăm cu vremea și cu mareea? întrebă 
Remi. 

- Parţial înnorat și calm diseară, cu luna în pă- 
trar; dar pe mâine-dimineaţă se pregătește o fur- 
tună. După hărţile nautice online pe care le-am 
găsit, curentul din golf e destul de blând, dar dacă 
mergeţi prea la est de insula Sazan și de peninsulă, 
intraţi în Adriatică. Din câte am citit, curentul de 
acolo e necruţător. 

- Cu alte cuvinte, o călătorie numai dus în sud, 
spre Marea Mediterană, spuse Sam. 

- Dacă ajungi atât de departe fără să fii... 

- Înţelegem, Selma, o întrerupse Remi. La est 
e nasol. 

Sam şi Remi se uitară unul la altul și încuviin- 
ţară din cap. 

- Selma, la cât se înserează? întrebă Sam. 


După cum se dovedi, apropierea înserării era cea 
mai mică dintre problemele lor. Deși magazinul - 
aflat în Orikum, o stațiune situată la șaisprezece 
kilometri sud de Vlorë, în curbura golfului - avea 

o selecţie vastă de modele de caiace din plastic, nu 
vedeai decât nuanţe de roșu, galben sau oranj ca- 
re-ți zgâriau retina, ori o combinaţie de cele trei 
à la Jackson Pollock. Neavând timp să caute alte 
culori care să treacă neobservate, cumpărară cea 
mai bună barcă din magazin, împreună cu vâsle 
duble și cu veste de salvare. 

După o oprire scurtă la un magazin cu articole 
de menaj, se întoarseră la Vlorë. Așa cum avuseseră 
noroc și în Kathmandu, găsiră un magazin militar 
de solduri și cumpărară un costum complet negru 
pentru fiecare: bocanci și șosete, indispensabili 
lungi, pantaloni de lână, fes împletit și pulovere 
pe gât cu mâneci lungi extralargi, care să acope- 
re vesta de salvare portocaliu-fosforescent. Cu o 
geantă cu flecuștețe pentru orice eventualitate și 
o pereche de rucsacuri închise la culoare, încheiară 
cumpărăturile. Apoi, porniră în aventură. 

Sam conduse câteva minute în jurul terenului 
de agrement, dar nu văzură pe nimeni. Parcarea și 
plajele erau pustii. De pe o stâncă, cercetară apele 
de dedesubt și nu văzură ţipenie de om. 

- Probabil n-a început încă sezonul, spuse Sam. 
Școala nu s-a terminat. 

-Ar trebui să ne așteptăm la patrule, spuse 
Remi. Paznicii parcului sau poliţia locală. 

Sam încuviinţă din cap. 

- Ai dreptate. 

Dacă i-ar fi găsit cineva, ar fi trebuit să plă- 
tească bilet sau o amendă pentru Fiat. Oricum, 
ar fi fost o complicaţie de care nu aveau nevoie. 
Şi, mai rău, autorităţile locale ar putea să dea alar- 
ma şi să presupună că doi vilegiaturiști se pierduse- 


w wW A 


ră pe mare, iar acest lucru ar fi atras, fără îndoială, 

atenţia pazei de coastă - exact ceea ce încercau să 
evite Sam şi Remi. 

După douăzeci de minute în care se plimbară 
cu mașina pe drumurile de pământ din jurul tere- 
nului de agrement, Sam găsi un șanț de scurgere 
năpădit de tufișuri, în care băgă Fiatul cu spatele. 
Sub privirea atentă la detalii a lui Remi, aranjară 
tufele, astfel încât vehiculul să nu poată fi văzut 
de pe drum. 

Împreună, se dădură un pas înapoi ca să-și 
admire opera. 

- Ai fi fost de folos în Anglia înainte de Ziua Z, 
observă Sam. 

-E un dar de-al meu, fu Remi de acord. 


Cu rucsacurile în spate, târâră caiacele pe deal 
în jos, spre un golfuleţ izolat pe care-l observaseră 
mai devreme. Având mai puţin de doisprezece me- 
tri lăţime, cu o plajă de nisip alb în parte cufun- 
dată sub apă, fâșia de pământ care ducea la mare 
avea două sute de metri lungime și era arcuită, 
protejându-i de priviri indiscrete. 

Când mai aveau patruzeci și cinci de minu- 
te până la căderea întunericului, începură să-și 
camufleze caiacele. Folosind sprayuri cu vopsea 
neagră Gray Marine, blazonară lateralele, partea 
superioară și cea inferioară a caiacelor în dungi zig- 
zagate suprapuse, până nu se mai văzu nici o fâșie 
de plastic fosforescent. Execuţia lui Sam, deși func- 
țională, nu avea flerul artistic al operei lui Remi. 
Caiacul ei semăna izbitor cu modelul de camuflaj 
al navelor de război din Primul Război Mondial. 

Se dădu înapoi câţiva pași, studie fiecare caiac 
pe rând, apoi spuse: 

-Sigur nu ai fost în altă viață vreun agent al 
OSS!? 

-Nu pe deplin. Ea făcu un semn spre caiacul 
lui. Te superi? 

- Fă-ţi de cap. 

După câteva minute și o jumătate de tub de 
spray, caiacul lui Sam arăta aproape identic cu al 
ei. Ea se întoarse spre el și-l întrebă: 

-Ce părere ai? 

- Mă simt... emasculat. 

Remi merse lângă el și îl sărută. Zâmbi. 

- Dacă te ajută, caiacul tău cred că e mai mare 
decât al meu. 

- Foarte amuzant. Hai să le schimbăm. 


După ce se îmbrăcară cu hainele de la solduri, 
cele vechi își găsiră locul în rucsacuri, care, la rân- 
dul lor, intrară în compartimentele de la prora ale 
fiecărui caiac. 

Nemaiavând ce să facă, stătură pe nisip și privi- 
ră soarele coborând la orizont, urmărind umbrele 
lungindu-se peste apă și întunericul cuprinzând 
treptat fâșia de pământ. 

După ce noaptea se lăsă de tot, târâră caiacele 
până la apă, scufundându-le pe jumătate înainte 
de a urca în ele, apoi urnindu-le cu vârful unei vâs- 
le. În scurt timp, se deplasau în golfuleţ. Le trebuiră 
zece minute ca să exerseze manevrarea caiacelor, să 
se prindă ce au de făcut cu vâslele și cum să le echi- 
libreze, până când simţiră că erau pregătiţi. 


! Office of Strategic Services (Biroul de Servicii Strate- 
gice), agenție de informații americană înființată în timpul celui 
de-al Doilea Război Mondial, predecesoarea CIA (n.tr.) 

Cu Sam în frunte și Remi în spatele lui, în 
dreapta, vâsliră spre ieșirea din golfuleţ, ramele 
producând un zgomot abia perceptibil când tăiau 
apa. Imediat, le apăru în raza vizuală gura golfu- 
lui; dincolo de ea, o întindere vastă și întunecată 
de apă. Așa cum prezisese Selma, cerul era parţial 
înnorat, cu raze de lună anemice reflectându-se în 
apă. La trei kilometri în față, aproape spre nord, se 
vedea movila întunecată care era insula Sazan. 

Sam se opri brusc din vâslit. Ridică pumnul 
strâns: „Stop“. Remi scoase vâsla din apă, o puse 
peste genunchi și aşteptă. Mișcându-se exagerat de 
încet, Sam arătă spre vâsla lui, apoi în sus, spre 
vârful stâncii din dreapta. 

Trecură zece secunde. 

Apoi, Remi auzi zgomotul unui motor, urmat de 
scârțâitul ușor al frânelor. 

Sam privi înapoi spre Remi, arătă spre pere- 
tele de stâncă, apoi lăsă vâsla înapoi în apă și se 
îndreptă spre acesta. Remi îl urmă. Sam întoarse 
caiacul paralel cu stânca, apoi se răsuci în scaun, 
puse o mână pe vâsla lui Remi și o cârmi și pe ea. 

- Paznici? șopti Remi. 

-Să sperăm. 

Rămaseră nemișcaţi, cu privirea în sus. 

La marginea stâncii se aprinse un chibrit, care 
dispăru şi fu înlocuit de vârful luminos al unei ți- 
gări. În lumina slabă, Sam zări cozorocul unei șepci 
Militare. Timp de cinci minute stătură nemișcaţi, 
așteptând ca bărbatul să-şi termine ţigara. În cele 
din urmă, acesta se întoarse și plecă pe unde ve- 
nise. Se deschise o portieră, apoi se trânti la loc. 
Se auzi motorul pornind și maşina se îndepărtă, 
cauciucurile scârțâind pe pietriș. 


274 | CLIVE CUSSLER, GRANT BLACKWOOD 


Sam și Remi mai așteptară cinci minute ca 
nu cumva să nu se întoarcă, apoi își continuară 
drumul. 


După ce ajunseră la aproape un kilometru în 
larg, deveni limpede faptul că predicțiile Selmei re- 
feritoare la maree fuseseră la fel de precise. Deși 
nici Sam, nici Remi nu erau surprinși, știau totuși 
că oceanul era o fiară capricioasă; chiar și un cu- 
rent de un nod, relativ blând, le-ar fi îngreunat de 
două ori traversarea, forțându-i să corecteze mereu 
cursul ca să compenseze acţiunea valurilor răzvră- 
tite. Altfel, s-ar fi trezit cu ușurință în Marea Adri- 
atică, în drum spre Grecia. 

În scurt timp își găsiră ritmul, lovind apa la uni- 
son și recuperând rapid din distanţa spre Sazan. La 
jumătatea drumului, se opriră ca să facă o pauză. 
Remi își aduse caiacul lângă al lui Sam și rămaseră 
tăcuţi câteva minute, bucurându-se de legănarea 
ușoară a valurilor. 

- Patrulă, spuse Remi deodată. 

Spre nord-est, apăru o barcă mare cu motor de 
după promontoriul insulei, dinspre bază. Se în- 
toarse până când ajunse cu prora în direcţia lor. 
Sam și Remi încremeniră, privind și așteptând. 
Deşi bine camuflate, caiacele lor n-aveau cum să 
scape de lumina unor faruri aflate la un kilometru. 

La prora bărcii se aprinse brusc un far, care mă- 
tură ţărmul sudic al insulei, apoi se stinse. Barca 
de patrulă venea spre ei. 

- Hai, murmură Sam. Du-te la țărm. 

Barca cârmi spre est. 

- Așa. Mergi în continuare, șopti Remi. 

Și barca își continuă drumul. O mai priviră 
câteva minute, în timp ce luminile de navigare 
deveneau tot mai mici, până când, într-un final, 
se contopiră cu mănunchiul de luminiţe din Vlorë, 
aflat în depărtare. 

Sam își privi soţia. 

- Eşti gata? 

- Da. 


Parcurseră restul drumului în aproximativ do- 
uăzeci de minute. După ce făcuse o recunoaștere 
virtuală a insulei cu Google Earth, Sam alesese 
locul de debarcare. 

Măsurând aproximativ cinci kilometri de la 
nord la sud și un kilometru și jumătate în punctul 
său cel mai vestic, Sazan semăna, după părerea lui 
Sam, cu un submarin cu periscop diform. Parcul 
era pe spatele submarinului, într-un golfuleţ de 
pe coasta de nord-est, iar locul de debarcare era pe 
coada submarinului, în vârful cel mai sudic, lângă 
vechile fortificaţii din al Doilea Război Mondial. 

În mare parte lipsit de vegetaţie, în afara unor 
tufișuri şi a câtorva petice de pini pitici, terenul 
stâncos era dominat de două dealuri înalte, aproa- 
pe de centrul insulei. Pe unul dintre aceste dealuri 
sperau să găsească vechea mănăstire și, dacă infor- 
maţiile Eartei erau corecte, pe ocupanţii cimitiru- 
lui din insula Zvernec, incluzându-l pe episcopul 
Besim Mala. 

Aşa cum era firesc pentru Sam și Remi, riscau 
mult şi treceau prin multe pericole pornind de la 
un mare „dacă“. Aceasta era viaţa vânătorilor de 
comori profesioniști, după cum aflaseră în atâția 
ani de căutări. 

Pe măsură ce se apropiau de țărm, valurile deve- 
niră mai agitate, izbindu-se de stâncile ce țâșneau 
din apă și de rocile calcaroase plate, pe jumătate 
cufundate în apă. Caiacele de plastic se comporta- 
ră admirabil, ricoșând pe stânci şi alunecând peste 
bancurile de nisip, până când Sam și Remi reușiră 
să intre în apa mică, pe jumătate vâslind, pe jumă- 
tate împingând, după care coborâră și își făcură 
drum cu greu până la mal. 

Se ghemuiră ca să-și tragă sufletul și să cercete- 
ze împrejurimile. 

Plaja presărată cu stânci era doar puţin mai 
mare decât lungimea caiacelor și se termina brusc 
într-un perete de stâncă de un metru douăzeci 
înălțime; dincolo de perete, se afla un deal abrupt 
presărat cu arbuști pitici verzi. La jumătatea dealu- 
lui, o structură de mărimea unui garaj era ridicată 
în coasta sa. 

-O cazemată, șopti Sam. 

Mai sus pe deal, era ceva ce părea a fi o colibă 
din piatră - probabil un post de observaţie -, iar 
și mai sus, la o sută de metri distanță, pe coama 
dealului, o clădire de cărămidă, ca o baracă cu trei 
etaje. Ferestrele negre fără geamuri se holbau spre 
mare. 

După cinci minute în care priviră în jur și as- 
cultară, Sam șopti: 

- Nu-i nimeni acasă. Ţi-a atras ceva atenţia? 

- Nu. 

- Nu văd nici un graffiti, remarcă Sam. 

-Şi ce înseamnă asta? 

-Dacă aș fi fost puști și aş fi locuit în Vlorë, 
nu cred că m-aș fi putut abţine să nu mă furișez 
aici. Deși nu obişnuiam să fac asta în adolescenţă, 


REGATUL | 277 


am cunoscut o mulțime de tipi care ar fi pictat cu 
spray la greu cazemata asta, numai ca să demon- 
streze că au fost aici. 

Remi încuviință din cap. 

- Deci fie tinerii albanezi au un respect nemai- 
pomenit față de lege, fie... 

- Nimeni care se strecoară aici nu rămâne sufi- 
cient timp în libertate, ca să-și facă de cap, termină 
Sam. 


Capitolul 23 


Insula Sazan, Albania 


La lumina lunii, începură să înainteze cu greu în 
sus, pe cărarea de pe deal. Deși coama era doar la 
o aruncătură de băț distanţă și la câteva sute de 
metri mai sus de barăci, cărarea șerpuitoare dubla 
distanţa reală. 

În sfârșit, ajunseră la ultima cotitură a drumu- 
lui. După ce o ocoliră, văzură coama dealului. Sam 
îi făcu un gest lui Remi să aștepte, apoi ieși de pe 
cărare și își croi drum printre arbuști, până reuși să 
vadă dincolo de coamă. Făcu un semn care însem- 
na „Calea e liberă“, iar Remi i se alătură. 

-Tărâmul făgăduinţei, spuse el. 

-Un tărâm al făgăduinţei care a văzut și vre- 
muri mai bune, replică Sam. 

Deși înainte de a pleca spre peninsulă studiase- 
ră structura pe Google Earth, vederea de sus le ară- 
tase biserica drept o clădire în formă de cruce, care 
nu ieșea cu nimic în evidență. Acum, de-aproape, 
vedeau o clopotniţă conică, ferestre înalte închise 

şi un acoperiș de ţiglă, cândva roșu, decolorat în 
roz din cauza secolelor în care fusese ars de soare. 

Găsiră ușile duble încuiate, așa că dădură ocol 
bisericii. Pe latura de nord descoperiră două lucruri 
interesante: o spărtură zimţțată, înaltă până la talie, 
în peretele de cărămidă, și o priveliște liberă asupra 
jumătăţii nordice a insulei Sazan, incluzând unita- 
tea de pază aflată la opt sute de metri mai jos, pe 
un dig iluminat de felinare agăţate de stâlpi. Sam și 
Remi numărară trei bărci și trei clădiri. 

- Să-l găsim pe episcopul Mala și s-o întindem 
de aici, spuse Remi. 


Capitolul 24 
Insula Sazan, Albania 


Imediat ce se strecurară prin spărtura din perete, 
îşi dădură seama că sarcina lor urma să fie mult 
mai grea decât anticipaseră. În loc să pășească 
într-un spaţiu deschis, se treziră într-un labirint. 

De fiecare parte și în fața lor, erau stivuite si- 
crie de lemn putred până la doi metri și jumătate 
înălțime și un metru douăzeci în adâncime, for- 
mând un coridor puţin mai larg decât umerii lor. 
Luminând drumul cu lămpile de miner, merseră 
spre capătul coridorului. Ajunseră la o intersecţie 
în formă de T. La stânga și la dreapta, alte sicrie. 

- Le numeri, da? șopti Sam. 

- O sută nouăzeci și două, până acum. 

- Cimitirul din Zvernec nu-i atât de mare. 

-E ca şi cum i-ar fi pus unul lângă altul în si- 
crie și apoi le-ar fi stivuit. Știm că Mala a murit în 
1436. Chiar dacă ar fi fost primul înmormântat 
acolo, tot ar fi vorba de cel puţin cinci secole. 

- M-au trecut fiori pe șira spinării. La stânga 
sau la dreapta? 

Remi alese coridorul din stânga. Făcură câţiva 
pași. Lampa lui Sam lumină în faţa lor un perete 
de cărămidă exterior. 

- Fundătură, spuse el. 

Făcură cale întoarsă și, cu Remi în frunte, tre- 
cură de intersecţia în T și o luară pe coridorul în- 
vecinat. La capătul lui, o curbă la dreapta, urmată 
de alte șaizeci și patru de sicrie, apoi o curbă la 
stânga și alte sicrie. Tiparul se repetă cu încă alte 
cinci cotituri, până când numărătoarea cadavrelor 
depăși șase sute. 

În cele din urmă, intrară într-un spaţiu deschis. 
Și aici, sicriele erau stivuite până la doi metri și 
jumătate înălțime, aproape lipite de grinzile trans- 
versale ale tavanului boltit. Sam și Remi se întoar- 
seră în cerc, luminând pereţii de pin vopsiți în alb. 

- Acolo, spuse Sam deodată. 

Pe peretele vestic, în spatele unui munte de 
trunchiuri de pin putrezite, se afla un șir de sarco- 
fage din piatră. 

- Paisprezece, spuse Remi. Câte mausolee erau 
în cimitir. 

- Ăsta da noroc, replică Sam. Numără sicriele 
stivuite la perete, din spatele sarcofagelor. Incredi- 
bil, murmură el. Remi, sunt peste o mie de cadavre 
în clădirea asta. 

-Probabil că Earta s-a înșelat. După furtună 
și inundație, probabil că au scos toate cadavrele. 
Zvërnec e, mai degrabă, un osuar decât un cimitir. 

- Nu se simte nici un miros. 

- Conform Selmei, ultima înmormântare a avut 
loc în 1912. Chiar dacă au fost îmbălsămate cada- 
vrele, probabil sunt toate descărnate. 

Sam zâmbi și fredonă încetişor: 

- „Oase... oase... oase uscate“. 

- Nu renunţa la slujba ta de toate zilele. Hai să 
verificăm inscripţiile. Mausoleul lui Mala avea o 
cruce patriarhală uriașă; poate că și sarcofagul lui 
e la fel decorat. 

Verificară rapid capătul fiecărui sarcofag și nu 
găsiră nici o cruce. Sam și Remi merseră de-a lun- 
gul șirului, folosindu-se de lămpile de miner ca să 
vadă deasupra fiecărui sicriu de piatră. Pe al pai- 
sprezecelea capac fusese dăltuit un simbol al Bise- 
ricii Ortodoxe Răsăritene. 

Se așezară pe podea și se uitară la el. Remi în- 
trebă: 

-Cât de grele crezi că sunt sarcofagele? 

- Vreo sută optzeci, două sute douăzeci de kilo- 
grame. Și adăugă, după o clipă: Dar capacul... asta-i 
altă poveste. O rangă. 

- Poftim? întrebă Remi zâmbind. 

Era obișnuită cu concluziile aparent fără nici 
o legătură ale soțului ei; era felul lui de a rezolva 
problemele. 

-Am uitat să luăm o rangă. Capacul cântărește 
cel mult patruzeci și cinci de kilograme, dar ca să-l 
deschidem, câtă vreme sarcofagul e fixat acolo... 
La naiba, și doar aveam un sentiment clar că 
am uitat ceva important. 

- Din fericire, ai un plan. 

Sam încuviinţă din cap. 

- Din fericire, am un plan. 


' Vers dintr-un cântec tradițional afro-american, inspirat din 
Cartea lui Ezechiel 37:1-2 în care profetul e condus de Dumnezeu 
pe un câmp de oase (n-tr.) 

Cum aflaseră cu multă vreme în urmă valoa- 
rea universală a trei obiecte - funie, cablu și bandă 
adezivă -, Sam și Remi rareori mergeau pe teren 
fără ele, chiar dacă sarcina lor sau călătoria respec- 
tivă nu făcea necesară, în mod evident, deținerea 
lor. De data aceasta, grăbindu-se să termine înain- 
te de căderea nopții, uitaseră unul dintre cele trei 
obiecte, pe lângă rangă: cablul. Sam spera că se vor 
descurca cu colacul de funie de escaladare de cinci- 
sprezece metri și cu banda adezivă. 

După numai câteva minute de orbecăială prin- 
tre grinzile transversale ale bisericii, găsiră ceea ce 
căutau: o consolă desprinsă, în formă de L. După 
ce o scoase din locul ei, Sam își folosi greutatea 
corporală ca să o izbească peste mijlocul funiei. 
Apoi, se târî peste sarcofag și fixă consola în îm- 
binarea din spate, sub capac. Apucând funia ca pe 
niște frâie, trase până când consola în formă de 
L se fixă bine în locul ei. În sfârșit, împreună cu 
Remi, azvârli capetele funiei peste o bârnă și își fo- 
losiră amândoi greutatea corpului ca să tragă încet 
de funie până când capătul îndepărtat al capacului 
începu să se ridice. 

-ÎI ţin eu, spuse Remi cu dinţii încleștaţi, apu- 
când și capătul funiei din mâinile lui Sam. Du-te. 

Sam se grăbi să se aplece peste capac și-și stre- 
cură degetele pe sub latura cea mai apropiată. Se 
lăsă pe spate și-și propti picioarele. Capacul sări 
în sus și alunecă printre picioarele lui. Consola în 
formă de L se desprinse cu un zăngănit metalic. 

Impreună, pășiră în jurul capacului și se aple- 
cară deasupra lui, cu lămpile luminând conţinutul 
sarcofagului. 

- Oase, oase, numai oase, spuse Remi. 

- Nu se vede nici o sclipire de aur, replică Sam. 
Unul verificat, mai avem două. 


Deși nici unul dintre ei nu dădu glas îngrijo- 
rării, Sam şi Remi aveau amândoi sentimentul că, 
indiferent ce sarcofag vor alege în continuare, nu 
vor nimeri nici de data aceasta. În mod similar, 
nici unul nu îndrăznea să recunoască vocea cică- 
litoare și plină de îndoială din mintea sa - faptul 
că părintele episcop Besim Mala nu fusese fidel ru- 
găminţii regelui Mustangului și că al doilea disc al 
Theurangului fusese de mult aruncat sau pierdut, 
împreună cu Omul de Aur și, dacă Jack Karna avea 
dreptate, cu locul în care se afla Shangri-La. 

După treizeci de minute și încă un capac de sar- 
cofag dat jos, se găseau din nou în faţa unui an- 
samblu de oase și a unui al doilea eșec. 

La nouăzeci de minute după ce intraseră în 
biserică, dădură jos capacul celui de-al treilea și 
ultim sarcofag. Epuizaţi, Sam și Remi se așezară 
dinaintea lui și se odihniră un minut, pentru a-și 
recăpăta suflul. 

- Eşti gata? întrebă Sam. 

- Nu chiar, dar hai să terminăm odată, spuse 
Remi. 

În coate şi genunchi, se târâră fiecare pe câte o 
latură a capacului de piatră și, după ce inspirară 
adânc, aruncară o privire peste margine, înăuntrul 
sarcofagului. 

Din întuneric, o bucată de aur sclipi. 


Capitolul 25 


Sofia, Bulgaria 


La scurt timp după răsărit, epuizați, dar triumfă- 
tori, se întorceau pe peninsulă și se îndreptau spre 
hotelul din Vlorë. 

Fiindcă își manifestaseră deja îngrijorarea față 
de Selma cu privire la expedierea discului The- 
urang, în San Diego, prin mijloacele standard, Sam 
și Remi descoperiră că cercetătorul-șef făcuse, cum 
era de așteptat, alte aranjamente. Rube Haywood, 
vechiul lor prieten de la CIA, îi dăduse numele și 
adresa unui serviciu de curierat discret și de încre- 
dere din Sofia. Rube refuzase să spună dacă între 
acest serviciu și agenţia lui exista vreo legătură, dar 
firma de deasupra ușii clădirii, pe care scria „Ser- 
vicii de Arhivare Academice Sofia“, îi dezvălui lui 
Sam tot ce voia să ştie. 

- O să ajungă nu mai târziu de mâine la prânz, 
după ora locală, îi spuse Sam lui Remi. Ai nişte 
instrucțiuni pentru mine? 

Remi zâmbi şi ridică iPad-ul. 

- Conectat și gata de plecare. 
Sam băgă Fiatul în viteză și ieși din parcare. 


Când ajunseră la aproape un kilometru distan- 
tă de destinaţie, iPad-ul lui Remi nu se mai dovedi 
necesar. Indicatoare atât în chirilică, cât și în en- 
gleză îi conduseră pe strada Vasil Levski, pe lângă 
clădirea Parlamentului și Academia de Ştiinţe, apoi 
în piaţa care încercuia inima religioasă a Sofiei, ca- 
tedrala Aleksandr Nevski. 

Bazilica cu bolți în cruce domina piaţa, cupola 
ei centrală placată cu aur ridicându-se la patruzeci 
și cinci de metri deasupra străzii, iar clopotniţa lui, 
cu opt metri mai sus. 

Remi citi din ghidul turistic descărcat de pe in- 
ternet: 

- „Douăsprezece clopote cu o greutate totală de 
douăzeci și patru de tone, fiecare dintre ele cântă- 
rind între nouă și o mie o sută de kilograme.“ 

- Impresionant, replică Sam, urmând șirul de 
vehicule ce se deplasau în jurul catedralei. Şi asur- 
zitor, presupun. 

Dădură de două ori roată pieţei mărginite de 
copaci înainte ca Sam să tragă pe o stradă lătural- 
nică şi să găsească un loc de parcare. 

Oprirea lor la catedrala Aleksandr Nevski urma 
să fie doar o rampă de lansare, după cum știau 
amândoi. Deşi Selma și Karna căzuseră de acord 
că episcopul Arnost Deniv murise în Sofia în 1442, 
nici unul din ei nu reuşise să afle detalii despre 
locul său de odihnă veșnică. Sperau ca biblioteca- 
rul-şef de la Aleksandr Nevski să-i poată îndruma 
în direcţia cea bună. 

Coborâră din mașină și intrară în piaţă, ur- 
mând puhoiul de localnici și turiști spre latura 
vestică a catedralei, unde urcară treptele spre ușile 
de lemn masive. În timp ce se apropiau, o femeie 
blondă tunsă scurt le zâmbi și spuse ceva în bulga- 
ră - o întrebare, judecând după inflexiunea glasu- 
lui. Înţeleseră cuvântul „englezi“, deduseră esenţa 
întrebării și repetară: 

- Englezi. 

- Bine aţi venit la catedrala Aleksandr Nevski. 
Cu ce vă pot ajuta? întrebă ea. 

- Am vrea să vorbim cu şeful bibliotecii de aici, 
replică Remi. 

- Biblioteca? repetă femeia. A, vă referiţi la ar- 
hivar? 

- Da. 

- Îmi pare rău, dar nu avem nici un arhivar. 

Sam și Remi schimbară priviri nedumerite. 
Remi scoase iPad-ul și îi arătă femeii documentul 
pdf trimis de Selma, cu câteva informaţii despre 
Biserica Ortodoxă Răsăriteană din Bulgaria. Remi 
îi arătă pasajul și femeia îl citi, mișcându-și buzele 
în tăcere. 

- Aha, exclamă ea luminată. Astea sunt infor- 
mații vechi, din păcate. Persoana respectivă lucrea- 
ză acum la Palatul Sfântului Sinod. 

Femeia arătă spre sud-est, către o clădire încon- 
jurată de un pâlc de copaci. 

- Mergeţi acolo și or să vă ajute. 

-Ce e Sinodul? întrebă Sam. 

Femeia trecu pe modul de vorbire al ghizilor: 

- Sinodul este căminul unui grup de mitropo- 
iți sau episcopi care, la rândul lor, aleg patriarhii 

şi alţi funcţionari importanţi ai Bisericii Ortodo- 
xe Bulgare. Tradiţia Sinodului datează din vremea 
apostolilor de la Ierusalim. 

Zicând acestea, femeia zâmbi și dădu din cap ca 
şi cum ar fi întrebat: „Mai doriţi ceva?“ 

Sam şi Remi îi mulţumiră, se întoarseră și se în- 
dreptară spre palat. Odată aflaţi înăuntru, în faţa 
biroului de informaţii din hol, explicară motivul 
vizitei lor - documentare pentru o carte despre is- 
toria Bisericii Ortodoxe Răsăritene - și fură poftiţi 
să ia loc. După o oră, un preot în sutană neagră, 
cu o barbă lungă grizonantă, apăru și îi însoţi în 
biroul lui, unde, după scurt timp, deveni clar că 
vorbea prea puţină engleză, iar Sam și Remi și mai 
puțină bulgară. Acesta chemă un interpret. Repe- 
tară povestea, apoi scoaseră scrisoarea de referinţe 
creată de Wendy în Photoshop. Preotul ascultă cu 
atenţie în timp ce interpretul citi scrisoarea, apoi 
se lăsă în scaun și-și mângâie barba preţ de un mi- 
nut, înainte de a răspunde. 

- Mi-e teamă că nu vă pot ajuta, spuse inter- 
pretul în locul lui. Arhivele pe care le căutaţi nu 
sunt păstrate la palat. Persoana cu care aţi vorbit la 
catedrală se înșală. 

- Ştie unde am putea căuta? întrebă Sam. 

Interpretul îi adresă întrebarea preotului, care 
strânse din buze, își mai mângâie puţin barba, apoi 
ridică telefonul și vorbi cu cineva aflat la capătul 
celălalt al firului. După câteva replici, închise. 
Translatorul le spuse lui Sam şi lui Remi: 

- Arhivele cu personalul din acea perioadă sunt 
adăpostite la Sveta Sofia... Îmi cer scuze, la biserica 
Sfânta Sofia. 

-Şi unde se află? întrebă Remi. 
-Chiar la est de aici, răspunse translatorul. La o 
sută de metri, de cealaltă parte a pieţei. 


Sam și Remi ajunseră acolo zece minute mai 
târziu, unde din nou așteptară, de data aceasta 
aproape patruzeci de minute, înainte de a fi poftiţi 
în biroul altui preot. Acesta vorbea engleza foarte 
bine, așa că le răspunse imediat. Nu numai ghidul 
de la catedrala Aleksandr Nevski se înșelase, ci și 
preotul de la Palatul Sfântului Sinod. 

-Arhivele dinainte de primul exarh bulgar, 
Antim I, care a domnit până la izbucnirea Răz- 
boiului Ruso-Turc, în 1787, sunt păstrate la 
Metodie. 

Sam și Remi se uitară unul la celălalt, apoi își 
luară inima în dinţi și întrebară: 

-Şi ce anume este Metodia? 

- Păi, Biblioteca Naţională a Bulgariei!. 

- Şi unde se află? 

- La est de aici, vizavi de Galeria Naţională de 
Artă Străină. 


La două ore după ce coborâseră din mașină, Sam 
şi Remi se aflau cu spatele la ea, vizavi de Biblioteca 
Naţională bulgară. Fără să-și dea seama, parcaseră 
mașina la zece pași de destinaţia lor finală. 

Sau aşa credeau ei. 

De data aceasta, după o conversaţie de numai 
douăzeci de minute cu un bibliotecar, aflară că 
în Metodie nu se afla nici o înregistrare a unui 


! Biblioteca Naţională „Sfinţii Chiril şi Metodie“ (n.tr.) 

mitropolit pe nume Arnost Deniv care murise la 
începutul secolului al XV-lea. 

După ce-și ceru scuze, bibliotecarul îi lăsă sin- 
guri la o masă de lectură. 

- Jocul nostru de alba-neagra cu sicriele de pe 
Sazan începe să pară floare la ureche, spuse Sam. 

- Sigur nu se termină aici, zise Remi. Ştim că 
Arnost Deniv a existat. Cum să nu fie pomenit 
în arhive? 

De la o masă vecină, se auzi un glas dulce, de bas: 

- Răspunsul, draga mea, e că au existat mai 
mulți Arnost Deniv în istoria Bisericii Ortodoxe 
Răsăritene, și majoritatea au trăit înainte de Răz- 
boiul Ruso-Turc. 

Sam și Remi se întoarseră și văzură un bărbat 
cu părul argintiu și ochi verzi strălucitori. Le zâmbi 
sincer și dezinvolt, apoi spuse: 

- Îmi cer scuze că am tras cu urechea. 

- Nu face nimic, replică Remi. 

- Problema cu biblioteca e că se află în plin pro- 
ces de digitalizare a arhivelor, continuă bărbatul. 
N-au compilat încă în întregime referinţele pentru 
catalog. În consecinţă, dacă cererea voastră nu e 
extrem de precisă, n-o să aveţi noroc. 

- Suntem deschiși oricărei sugestii, spuse Sam. 

Bărbatul le făcu semn să se mute la masa lui. 
După ce se aşezară, iar el își rearanjă teancul de 
cărți împrăștiate în jurul său, spuse: 

- Întâmplarea face că și eu lucrez la o mică is- 
torie. 

- Despre Biserica Ortodoxă Răsăriteană? între- 
bă Remi. 

Bărbatul zâmbi cunoscător. 

- Printre altele. Interesele mele sunt... eclectice, 
aș putea zice. 

- Interesant că ni s-au încrucișat drumurile aici, 
spuse Sam, studiind chipul bărbatului. 

- Viaţa bate filmul, după părerea mea. Azi-di- 
mineaţă, în timp ce mă documentam cu privire la 
stăpânirea otomană asupra Bulgariei, am dat peste 
numele lui Arnost Deniv - un mitropolit din seco- 
lul al XV-lea. 

- Dar bibliotecarul a spus că nu... replică Sam. 

- A spus că nu au vreo înregistrare despre un 
mitropolit cu acest nume, care să fi murit în acea 
perioadă. Cartea în care l-am găsit nu a fost încă 
digitalizată. Vedeţi voi, când Imperiul Otoman - 
a cărui apariție era formată din musulmani de- 
votaţi - a cucerit Bulgaria, mii de clerici au fost 
omorâţi. Adesea, cei care supraviețuiau erau fie 
degradați, fie exilați, sau ambele. Și Arnost Deniv 
a păţit la fel. Avea o influenţă destul de mare, și 
asta îi îngrijora pe otomani. În 1422, după ce s-a 
întors din misionariatul din Orient, a fost ridicat 
la rangul de mitropolit, dar patru ani mai târziu a 
fost degradat și exilat. Sub ameninţarea pedepsei 
cu moartea, i s-a poruncit de către otomani să-și 
limiteze slujbele la satul în care a murit doi ani 
mai târziu. 

- Lăsaţi-mă să ghicesc, spuse Sam. Otomanii au 
făcut tot posibilul ca să distrugă istoria BOR din 
acea vreme. 

- Corect, răspunse bărbatul. În majoritatea tex- 
telor istorice despre acea perioadă, Arnost Deniv 
nu era decât un biet preot de rang inferior dintr-un 
cătun neînsemnat. 

-Atunci ne puteţi spune unde a fost îngropat? 
întrebă Remi. 

- Nu numai că vă pot spune, dar vă pot și ară- 
ta unde îi sunt expuse public toate posesiunile 
lumești. 


Capitolul 26 


Sofia, Bulgaria 


Instrucţiunile binefăcătorului lor erau simple. 
Aveau de condus șaisprezece kilometri spre nord, 
către orașul Kutina, aflat la poalele munţilor Bal- 
cani. Apoi, trebuiau să găsească Muzeul de Istorie 
Culturală Kutina și să întrebe unde era expoziţia 
Deniv. 

Intrară în Kutina puţin după ora unu după-a- 
miază și opriră la un mic local ca să ia prânzul. Cu 
ajutorul unor fraze încropite, Sam și Remi reușiră 
să afle în ce direcţie se afla muzeul. 

- Apropo, spuse Sam când deschidea portiera 
Fiatului, ai reţinut cum îl chema? Să mor dacă îmi 
amintesc. 

Remi rămase cu portiera pe jumătate deschisă. 
Încruntă sprâncenele. 

- Ciudat... nici eu nu-mi aduc aminte. Ceva 
care începea cu C, parcă. 


294 | CLIVE CUSSLER, GRANT BLACKWOOD 


Sam încuviinţă din cap. 
- Da, dar era prenumele sau numele lui de fa- 
milie? Sau ambele? 


După ce văzuseră până la saturație biserici or- 
todoxe răsăritene, Sam și Remi se arătară ușuraţi 
să descopere că muzeul erau situat într-o veche 
fermă, galbenă ca untul, care dădea spre râul Is- 
kar. Pășuni verzi, bogate, pentru cai se întindeau 
de ambele părţi ale fermei. 

Parcară pe aleea cu pietriș din fața muzeului, 
coborâră din mașină şi urcară treptele verandei. În 
fereastra cu șipci verticale de la ușa din față era un 
ceas care avea afișat mesajul „Mă întorc la ora“, 
dar scris în chirilică. Arătătoarele erau fixate la ora 
două și jumătate. 

- Mai sunt douăzeci de minute, spuse Sam. 

Se așezară în leagănul de pe verandă și se ba- 
lansară, sporovăind şi omorându-și timpul. Începu 
să burniţeze mărunt, pe acoperiș auzindu-se deja 
răpăituri. 

- De ce nu ne luăm și noi unul? întrebă Remi. 
E relaxant. 

-Dar avem, răspunse Sam. Ți-am cumpărat 
unul de Ziua Copacilor, acum patru ani. Lui Sam 
îi plăcea să-și surprindă soţia cu daruri făcute cu 
ocazia unor sărbători obscure. Încă n-am avut 
timp să-l montez. Îl pun în fruntea listei cu lucruri 
de făcut. 

Remi îl luă de braţ. 

- Îmi aduc aminte. Ziua Copacilor? Eşti sigur că 
nu era Ziua Cârtiţei? 

- Nu, de Ziua Cârtiţei eram în Ankara. 

-Eşti sigur? Aș fi putut să jur că în Ankara am 
fost în martie... 


La ora două și douăzeci și opt de minute, o ma- 
șină Bulgaralpine de un verde decolorat intră pe 
alee și opri pe peluză. O femeie lungă și subțire, cu 
ochelari rotunzi à la John Lennon și cu o beretă, 
cobori din mașină, îi văzu stând pe verandă și le 
făcu semn cu mâna. 

- Zdravei! strigă ea. 

- Zdravei! răspunseră la unison Sam și Remi. 
„Bună“ și „Vorbiţi engleză?“ erau două propoziţii 
pe care încercau să și le întipărească în minte de 
fiecare dată când vizitau o ţară pentru prima dată. 

Sam folosi acum a doua propoziţie, în timp ce 
femeia urca treptele verandei. Ea răspunse: 

- Da, vorbesc engleza. Sora mea trăiește în Ame- 
rica - Dearborn, Michigan, America. Mă învaţă 
limba pe internet. Eu sunt Sovka. 

Sam și Remi se prezentară. 

- Aţi venit să vizitaţi muzeul? întrebă Sovka. 

- Da, spuse Remi. 

- Bine, atunci. Urmaţi-mă, vă rog. Sovka descu- 
ie ușa de la intrare și păși înăuntru. Sam și Remi o 
urmară. Înăuntru mirosea a lemn vechi și a varză, 
iar pereţii erau văruiţi într-o nuanţă similară cu 
cea de la exterior: un galben ca untul șters. După 
ce îşi atârnă haina în dulapul din foaier, femeia îi 
conduse într-o cameră din faţă, care fusese trans- 
formată într-un mic birou. 

- Ce vă aduce la acest muzeu? întrebă femeia. 

Sam şi Remi discutaseră pe drumul spre Kuti- 
na cum să abordeze problema și hotărâseră să fie 
sinceri. 

- Suntem interesaţi de părintele Arnost Deniv. 
Cineva de la Biblioteca Naţională bulgară din 
Sofia ne-a sugerat că aveţi niște artefacte care i-au 
aparţinut. 

Sovka deschise ochii mari. 

- Metodie? Ştiu despre muzeele noastre la 
Metodie? În Sofia? 

Remi încuviință din cap. 

- Așa se pare. 

- Atunci, o să trec informaţia asta pe broșuri- 
le noastre cât mai curând. Ce motiv de mândrie 
pentru noi! Ca să vă răspund la întrebare: Nu, vă 
înșelaţi. Nu avem câteva dintre lucrurile părintelui 
Deniv. Avem toate lucrurile lui aici. Pot să vă întreb 
de ce vă interesează? Sam și Remi îi explicară des- 
pre proiectul cu cartea, și Sovka încuviinţă solemn 
din cap. A fost o perioadă întunecată pentru bise- 
rică. Bine că scrieți despre ea. Haideţi. 

O urmară pe Sovka afară din birou, pe hol, apoi 
sus, pe o scară îngustă în spirală, până la etajul 
doi. Aici, pereţii fuseseră dărâmaţi, transformând 
ceea ce părea a fi o suprafață de nouăzeci de metri 
pătraţi de dormitoare într-un spațiu deschis. Sovka 
îi conduse în colțul de sud-est al casei, unde câteva 
vitrine și tapiserii atârnate fuseseră aranjate în așa 
fel încât să formeze un alcov. Spoturi în tavan ilu- 
minau de sus vitrinele. 

Prima îl văzu Remi, urmată, după o clipă, de Sam. 

- Vezi... 

- Da, răspunse el. 

Sovka întrebă peste umăr: 

- Poftim? 

- Nimic, răspunse Remi. 

Chiar de la trei metri distanţă, marginea curba- 
tă a aurului din vitrina de lângă perete părea să 
le sară în ochi. Cu inimile bătându-le cu putere, 
Sam și Remi intrară în alcov. Acolo, pe raftul de 
sus, odihnindu-se pe o sutană împăturită, neagră 
ca smoala și cu un tiv portocaliu ars, se afla discul 
Theurang. 


Sovka desfăcu braţele într-o atitudine bombas- 
tică și spuse: 

-Bine aţi venit la colecţia Deniv. Tot ceea ce 
avea în posesia sa când a murit se află aici. 

Sam și Remi reușiră să-și desprindă privirea de 
pe disc și se uitară în jur. În ansamblu, erau proba- 
bil vreo douăzeci de obiecte, majoritatea de îmbră- 
căminte, de igienă personală, instrumente de scris 
și câteva fragmente de corespondenţă, montate în 
casete. 

- Ce e asta? întrebă Remi cât mai dezinvolt po- 
sibil. 

Sovka privi discul Theurang. 

- Nu suntem siguri. Credem că e un fel de suve- 
nir, poate din călătoria lui de misionariat în ţinu- 
turile sălbatice. 

- Fascinant, spuse Sam, apropiindu-se. O să ne 
uităm puţin în jur, dacă nu vă supăraţi. 

- Desigur. Sunt aici, dacă aveţi nevoie de ceva. 

Sovka se îndepărtă, dar nu dispăru din raza lor 
vizuală. 

- Asta complică lucrurile, îi șopti Remi lui Sam. 

Fusese o decizie ușoară să ia discul Theurang al 
lui Besim Mala. Aici însă, discul lui Arnost Deniv 
făcea parte din istoria oficială. Ar fi fost ușor să 
intre prin efracţie în muzeu după închidere, ştiau 

asta, dar nici Sam, nici Remi nu voiau să recurgă la 
asemenea măsuri. 

-Să ne consultăm cu experţii noștri, sugeră 
Remi. 

Îi spuseră Sovkăi că vor reveni imediat, apoi 
ieșiră afară, pe verandă. O sunară pe Selma și o 
rugară să îl sune și pe Jack Karna, apoi aștepta- 
ră două minute, cu păcănituri și clicuri în urechi, 
ca ea să facă legătura. Când Karna intră pe fir, Sam 
le explică situaţia. 

- Jack, mai exact, ce anume de pe discuri trebuie 
să fie compatibil cu harta murală? Discul în sine 
sau înscrierile de pe el? întrebă Remi. 

- Cred că ambele. Există vreo șansă să vi-l îm- 
prumute? 

- Mă îndoiesc, răspunse Sam. E mândria ei. Şi 
mă tem că, dacă o întrebăm, o să intre la bănuieli. 
Deocamdată, e îndatoritoare și cooperantă. Nu 
vrem să-și schimbe atitudinea. 

- Jack, cât de similare sunt discurile ca mărime 
și formă? întrebă Salma. 

- Din cercetările mele, aș zice că sunt aproape 
identice. O să aflaţi sigur când o să-l comparațţi 
pe cel trimis de Sam și Remi cu cel recuperat din 
cufăr. 

- Selma, la ce te gândeşti? spuse Remi. 

-E prea devreme ca să mă pronunţ, doamnă 
Fargo, dar, dacă aşteptaţi cu toţii puţin... Se auzi un 
clic pe linie, apoi legătura se întrerupse. Parolistă, 
Selma reveni după trei minute. Pot să construiesc 
unul, spuse ea fără nici un preambul. Adică nu eu, 
dar am un prieten al unui prieten care poate să 
facă o copie, cu o precizie de computer. Dacă îi 

furnizăm suficiente imagini corecte, poate să mo- 
deleze discul lipsă. 
- Presupun că ai o listă cu specificaţii, spuse Sam. 
- V-o trimit chiar acum. 


După ce primiră aprobarea Sovkăi de a fotogra- 
fia colecţia Deniv în schimbul unei modice contri- 
buţii la „Fondul pentru noul acoperiș“ al muzeului, 
Sam și Remi se întoarseră în Sofia și, urmând in- 
strucţiunile Selmei, dar și lista ei de cumpărături, 
adunară cele necesare: două echere profesionale, o 
masă rotativă, un piedestal negru înalt de doi cen- 
timetri și jumătate, pe care să poată fi pus discul, 
plus lumini și un trepied pentru camera lui Remi. 

În jurul orei patru se întoarseră în Kutina și, 
treizeci de minute mai târziu, fotografiau discul. 
Având grijă să acorde fiecărui artefact din colec- 
ţie aceeași atenţie, ca să nu stârnească bănuieli- 
le Sovkăi, le fotografiară pe toate pe rând, lăsând 
discul Theurang la urmă. Plictisindu-se la un mo- 
ment dat, Sovka dispăruse în biroul ei de la parter. 

-Ar fi mult mai ușor dacă n-am avea atâtea 
scrupule, observă Sam. 

- Gândeşte-te că așa ne atragem o karma bună. 
De altfel, cine știe care-i pedeapsa pentru furt de 
artefacte istorice în Bulgaria. 

- Ai dreptate de fiecare dată. 

După ce ridică ecranul luminos și instală fun- 
dalul cu pânză albă, Sam fixă luminile conform 
instrucțiunilor Selmei. După asta, Remi puse pie- 
destalul pe masa rotativă, și discul, pe piedestal. În 
final, montară şi echerele, formând un L în jurul 
discului. 

După ce făcu o serie de fotografii de probă și 
ajustă camera, Remi începu ședința - cinci imagini 
pentru fiecare întoarcere de opt grade a mesei, un 
total de patruzeci și cinci de întoarceri sau două 
sute douăzeci și cinci de fotografii. Repetară proce- 
sul pentru reversul discului, apoi făcură o altă serie 
cu discul în picioare, pe piedestal. La final, urmă 
o serie de fotografii de aproape ale fețelor gemene 
ale discului, concentrându-se asupra simbolurilor. 

- Opt sute de fotografii, spuse Remi, ridicân- 
du-se de deasupra trepiedului. 

-Cât de mare e fişierul? 

Remi verifică pe ecranul LCD al camerei. 

- Uau! Opt gigabiţi. Mult prea mult pentru un 
e-mail standard. 

-Cred că știu cum putem să evităm problema, 
o asigură Sam. Hai să strângem și să plecăm. 


După o conversaţie scurtă cu Selma, care îl 
sună pe Rube, iar acesta, la rândul lui, își sună pri- 
etenii de la Serviciile de Arhivare Academice din 
Sofia, Sam și Remi găsiră biroul deschis când se 
întoarseră în Sofia, la ora șase și jumătate. La fel 
ca la prima vizită, lui Sam i se ceru doar buletinul 
și primi o expresie-cod - diferită de prima -, îna- 
inte să fie condus într-un birou alăturat, unde se 
afla un terminal de computer. Datorită conexiunii 
de mare viteză la internet a biroului, fotografiile 
fură trimise rapid şi descărcate pe site-ul de stocare 
al Selmei în mai puţin de trei minute. Sam aștep- 
tă mesajul de confirmare, apoi se întoarse la Fiat, 
unde îl aștepta Remi. 

-Şi acum unde mergem? întrebă ea. 

Sam șovăi. Se încruntă. Totul se desfășurase 
într-un ritm atât de rapid din momentul în care 
plecaseră spre Kathmandu și până în prezent, încât 
nu apucaseră să se gândească la altceva. 

-Eu votez să mergem acasă și să ne regândim 
strategia, spuse Sam. 

- De acord. 


Capitolul 27 


Goldfish Point, La Jolla, 
California 


- Minunat... mersi. Îl aşteptăm. 

Selma puse receptorul în furcă şi se întoarse 
spre grupul strâns în jurul mesei de lucru din arțar: 
Sam, Remi, Pete și Wendy. 

- Era George, spuse Selma. Modelul după discul 
Theurang e gata. Îl trimite încoace printr-un me- 
sager, cu bicicleta. 

- Abia aştept să văd cum arată opt sute de foto- 
grafii tridimensionale, spuse Remi. 

După ce sosiră acasă cu o cursă Sofia-Frank- 
furt-San Francisco-San Diego, Sam și Remi se sa- 
lutară cu toată lumea, apoi se duseră imediat la 
culcare pentru un binecuvântat somn de zece ore. 
Împrospătaţi și cu bioritmul în mare parte adaptat 
la fusul orar din California, se întâlniră cu echipa 
în laborator pentru o ședință de trecere în revistă. 

-Indiferent cât de bun e modelul, spuse Pete, 
nu se poate compara cu cel autentic. 

Așezate în tăvile lor negre căptușite, pe dimen- 
siunea lor, cele două discuri Theurang autentice 
străluceau sub lumina puternică a lămpilor cu ha- 
logen din tavan. 

-Ca înfățișare, da, replică Sam. Dar ca valoare 
utilitară... Câtă vreme ne arată în ce direcţie s-o 
luăm, pentru mine-i excelent. 

- Credeţi în povestea asta? întrebă Selma. 

- Care parte din ea? 

- Profeţia, teoria lui Jack despre Theurang, care 
ar fi veriga lipsă a evoluţiei, Shangri-La... tot. 

Remi răspunse în locul lui: 

- Păi, Jack însuși a recunoscut. Avem doar niște 
desene ale Theurangului, și nu se poate ști cât de 
mult sunt bazate pe mit și cât pe observaţie directă. 
Cred că argumentul lui e suficient de convingător, 
încât să ducem până la capăt treaba asta. 

Sam încuviinţă din cap. 

-Cât despre Shangri-La... Multe legende sunt 
bazate pe un sâmbure de adevăr. În cultura popu- 
lară modernă, Shangri-La e sinonim cu paradisul. 
Pentru poporul Mustangului, poate că nu era ni- 
mic mai mult decât locul de origine al Theuran- 
gului - și locul unde ar trebui să rămână de drept. 
Numele de locuri sunt triviale. Semnificaţia pe 
care le-o atașăm contează. 

- Sam, ai fost de-a dreptul poetic, spuse Remi. 

El zâmbi. 

-Am şi eu momentele mele. 

Bâzâi interfonul. Selma răspunse, apoi ieși din 

incapere. Se întoarse după un minut, ducând o 

cutie de carton. Deschise cutia, îi examină con- 

tinutul, apoi îl scoase. Aşeză modelul după discul 
curang pe tava căptușită. 

Discul nu se deosebea mai deloc de celelalte 
două. 

- Sunt impresionat, spuse Sam. Ai luat o decizie 
bună, Selma. 

- Mulţumesc, domnule Fargo. Să-l sunăm pe Jack? 

- Imediat. Mai întâi însă, cred că e vremea să 
luăm legătura cu Regele Charlie. Vreau să-l stâr- 
nesc suficient cât să vorbească. 

- Cum adică? întrebă Wendy. 

-În funcţie de cât de demne de încredere sunt 
sursele lui din Mustang, ar putea crede că planul 
lui de a ne îneca în Kali Gandaki a reușit. Să vedem 
dacă putem să-l provocăm. Selma, avem pe speaker 
o linie sigură? 

- Da, domnule Fargo. O clipă. 

Imediat, se deschise o linie cu un clic şi începu 
să sune. Charlie King răspunse ţâfnos: 

- Aici King. 

- Bună dimineaţa, domnule King, spuse Sam. 
Aici Sam și Remi Fargo. 

O ezitare. Apoi un furtunos: 

- Bună dimineaţa și vouă! N-am mai auzit vești 
de la voi de ceva vreme. Începeam să-mi fac griji că 
v-aţi răzgândit în privinţa târgului nostru. 

- Care târg? 

- V-am eliberat prietenul. Acum trebuie să-mi 
daţi ceea ce ați găsit. 

-Cred că-ţi aminteşti doar ce vrei, Charlie. Târ- 
gul era să ne întâlnim cu Russell și Marjorie și să 
ajungem la o înţelegere. 

- Ei, la naiba, fiule, şi asta ce înseamnă? Eu vi-l 
dau pe Alton, iar voi îmi daţi ce vreau. 

- Am ajuns la concluzia că ai încălcat contrac- 
tul, Charlie, spuse Remi. 

- Despre ce naiba vorbeşti? 

- Vorbim despre ghidul fals pe care l-ai angajat 
ca să ne ucidă în Mustang. 

- N-am făcut așa... 

-Tot aia e, îl întrerupse Sam. Le-ai ordonat co- 
piilor sau soţiei tale să se ocupe de asta. 

- Așa crezi? Păi, n-ai decât s-o dovedeşti. 

-Cred că putem să facem chiar mai mult decât 
atât, replică Sam. Lângă el, Remi mimă din buze: 
„Ce?“ Sam ridică din umeri și îi răspunse în același 
mod: „Improvizez din mers“. 

- Fargo, am fost ameninţat, la viaţa mea, de oa- 
meni mai duri și mai bogaţi decât tine, spuse King. 
În fiecare zi îmi şterg sângele lor de pe cizme. Ce-ai 
zice să-mi dai ce vreau și să ne despărțim prieteni? 

-E cam târziu pentru asta - mă refer la partea 
cu prietenii. Cât despre prada pe care-o urmărești - 
prada pe care tatăl tău a vânat-o aproape toată viaţa 
lui de adult -, e la noi. Stă chiar în faţa noastră. 

- Prostii. 

- Ai grijă cum te porţi și poate îţi trimitem o 
poză. Mai întâi însă, ce-ar fi să ne explici de ce te 
interesează? 

-Ce-ar fi să-mi spui ce credeţi voi că ați desco- 
perit. 

-Un cufăr de lemn, în formă de cub, aflat în po- 
sesia unui soldat mort de vreo jumătate de mileniu. 

King nu răspunse imediat, dar îi auzeau respira- 
ţia pe fir. Într-un final, rosti șoptit: 

- Chiar că-l aveţi. 

- Da. lar dacă nu începi să ne spui adevărul, o 
să-l deschidem și o să vedem cu ochii noştri ce se 
află înăuntru. 

- Nu, lăsaţi-l cum e. Nu faceţi asta. 

- Spune-ne ce conţine. 

-Ar putea fi mai multe chestii. Un obiect mare 
în formă de monedă sau niște oase. Oricum pen- 
tru voi nu înseamnă mare lucru. 

-Şi de ce pentru tine înseamnă așa de mult? 

- Nu e treaba voastră. 

De vizavi de masă, Selma, care era la laptopul ei, 
ridică degetul arătător. 

-Domnule King, vreţi să așteptați o secundă? 
spuse Sam. 

Fără să aștepte vreun răspuns, Pete se întinse 
spre difuzor și apăsă pe butonul „Mute“. 

- Am uitat să vă spun că am făcut niște săpături 
în adolescenţa lui King, preciză Selma. Am dat pes- 
te un blog scris de un fost reporter de la New York 
Times. Femeia pretinde că, în timpul unui interviu 
cu King, luat acum trei ani, i-a pus o întrebare care 
nu i-a fost pe plac. După ce a săgetat-o cu privirea, 
a pus capăt interviului. Două zile mai târziu, a fost 
concediată. N-a mai reușit să-și găsească o slujbă 
decentă în jurnalism de atunci. King a boicotat-o. 

-Ce l-a întrebat? spuse Remi. 

- L-a întrebat de ce în anuarul liceului toată lu- 
mea îl poreclise Adolf. 

- Asta-i tot? se miră Sam. 

- Da. 

-Ştim deja că Lewis King era nazist doar cu nu- 
mele, iar Charlie n-a avut nimic de-a face cu asta, 
comentă Wendy. Atunci de ce ar... 

- Copiii sunt copii, replică Remi. Gândiţi-vă, 
Lewis King a fost absent cea mai mare parte din 
viaţa lui Charlie, când era mic. Pe lângă asta, peste 
tot pe unde se ducea, probabil că Charlie era ta- 
chinat fără milă cu privire la originea lui nazistă. 

Nouă nu ni se pare a fi mare scofală, dar pentru 
un puști, un adolescent... Sam, acesta ar putea fi 
punctul sensibil al lui King. Pe atunci, era un copil 
irascibil fără putere. Acum e un miliardar irascibil 
cu mai multă putere decât mulţi șefi de stat. 

Sam chibzui la vorbele ei. Îi făcu semn din cap 
lui Pete, care apăsă din nou pe „Mute“. 

-Îmi cer scuze, Charlie. Unde rămăsesem? 
A, exact, la cutie. Ai spus că ar putea să conţină 
o monedă sau niște oase, așa-i? 

- Exact. 

-Şi tatăl tău pentru ce avea nevoie de ele? 
La vreun ritual nazist ocult? Vreun vis împărtășit 
de Himmler și de Adolf? 

- Gura, Fargo! 

- Tatăl tău şi-a petrecut toată viața căutând cu- 
tia. Cum poţi fi sigur că n-a avut vreo legătură cu o 
organizaţie nazistă postbelică secretă? 

-Te avertizez... Tacă-ţi fleanca! 

- De-asta vrei Omul de Aur, Charlie? Încerci să 
termini ceea ce soldăţoiul de taică-tău n-a reușit? 

Din difuzor se auzi ceva greu prăbușindu-se pe 
podeaua de lemn, urmat de interferenţe pe linie. 
Glasul lui King reveni pe fir: 

- Nu sunt nazist! 

- Aşchia nu sare departe de trunchi, Charlie. 
lată ce cred eu că s-a întâmplat. Tatăl tău a aflat 
de existenţa Theurangului în timpul expediției din 
1938, apoi, după război, familia s-a mutat în Ame- 
Tica, unde el și-a continuat îndoctrinarea nazistă. 
In minţile voastre bolnave, Theurangul e un soi de 
Sfânt Graal. Lewis a dispărut încercând să-l gă- 
sească, dar te-a învăţat bine. N-ai de gând să... 

- Ticălosul! Idiotul! O ia la picior și-o lasă pe 
maică-mea în Germania, apoi face același lucru 
când ajunge aici! Când mama a înghiţit un fla- 
con de pastile, nici măcar nu s-a sinchisit să vină 
la înmormântare. A omorât-o și nici măcar n-a 
avut decenţa să-și facă apariţia! Bătrânul excen- 
tric Lewis! Nu-i pasă ce zice lumea despre el și nu 
înțelege de ce pe mine m-ar deranja. În fiecare zi, 
în fiecare blestemată de zi, a trebuit să-i aud șop- 
tind pe la spatele meu, să-i văd întâmpinându-mă 
cu blestematul acela de salut Heil Hitler! Cu toate 
astea, tot le vin eu de hac. Le vin de hac la toţi! 
Aș putea să-i cumpăr și să-i vând pe toţi acum. 
Credeţi că-mi doresc Omul de Aur fiindcă a însem- 
nat atât de mult pentru taică-meu? Credeţi că-s un 
fel de fiu mânat de datoria filială? Asta da, glumă! 
Când pun mâna pe chestia aia, o să o fac una cu 
pământul! Și, dacă există un Dumnezeu în ceruri, 
taică-meu o să vadă! King făcu o pauză și râse for- 
tat. De altfel, voi doi mi-aţi fost ca niște ghimpi 
în coastă din prima clipă. Să fiu al dracului dac-o 
să-mi luaţi ceea ce-mi aparţine de drept! 

Sam nu răspunse imediat. O privire spre Remi 
îl anunţă că simțeau același lucru: milă pentru co- 
pilul Charlie King. Dar King nu mai era un copil, 
și misiunea lui nebunească de a se răzbuna pe tatăl 
lui, mort de mult, costase multe vieţi. 

- Despre asta e vorba? spuse Sam. Ţi-a sărit 
muștarul? King, ai ucis, ai răpit și ai înrobit oa- 
meni. Eşti un sociopat. 

- Fargo, nu știi ce... 

- Ştiu ce-ai făcut. Și mai ştiu de ce ești capabil, 
înainte să se termine totul. Îţi promit ceva, King. 
Nu numai c-o să ne asigurăm că nu pui mâna 

pe Omul de Aur, dar o să facem tot posibilul ca să 
ajungi la pușcărie pentru ceea ce ai făcut. 

- Fargo, ascultă la mine! O să omor... 

Sam întinse mâna și apăsă butonul de întreru- 
pere a convorbirii. 

Linia muri. 

În jurul mesei de lucru se lăsase tăcerea. 

Apoi, încet, se auzi glasul Selmei: 

- Mi s-a părut puţin iritat. 

Eufemismul cras sparse tensiunea. Izbucniră 
toți în râs. Când râsetele se stinseră, Remi spuse: 

- Întrebarea e, dacă ne ţinem de promisiune, 
unde o s-ajungă King, la pușcărie sau în cămașa 
de forță? 


Thisuli, Nepal 


Colonelul Zhou fusese de acord cu o întâlnire 
atât de târzie, parte din curiozitate, parte din ne- 
cesitate. Înțelegerea lui cu acei zâzhăng - metiși -, 
americani cu chipuri ciudate, fusese, deocamdată, 
profitabilă, dar acum, cunoscându-le adevărata 
identitate și pe cea a tatălui lor, Zhou era nerăb- 
dător să modifice termenii parteneriatului lor. 
Zhou nu se sinchisea de ce făcea Charles King în 
Nepal. Însă îl enerva cât de puţin îl taxase pen- 
tru... manutanţa, cum se zice. Era destul de ușor să 
ducă fosilele la Lhasa și să le treacă de vamă, dar 
să găsească și să asigure distribuitori de încredere 
pentru asemenea mărfuri interzise era mult mai 
complicat - şi, din seara asta, mult mai scump. 

Cu câteva minute înainte de miezul nop- 
ţii, Zhou auzi uruitul unui motor de SUV afară. 

Cei doi soldaţi din spatele colonelului se ridicară 
din scaunele lor şi luară puștile de asalt, ţinând cu 
ţevile în dreptul șoldului, pregătiți să tragă. 

- Le-am ordonat să-i percheziționeze de data asta, 
le spuse oamenilor săi. Totuși, nu lăsaţi garda jos. 

Unul dintre paznicii de afară păși înăuntru, 
făcu un semn din cap către Zhou, apoi dispăru. 
O clipă mai târziu, Marjorie și Russell King pătrun- 
seră din întuneric în lumina pâlpâitoare a lămpii 
cu kerosen. Nu erau singuri. O a treia siluetă, 
o chinezoaică delicată, cu chipul crunt, păși în ca- 
meră. Limbajul corporal al fraţilor King îl avertiză 
pe Zhou că femeia va vorbi în numele celor trei. 

Apoi, văzu asemănarea la ochi, nas și pomeţii 
obrajilor. „Mama și copiii ei“, gândi Zhou. Intere- 
sant. Hotări să tranșeze situaţia. Se ridică din sca- 
unul de la masa rabatabilă și înclină capul în mod 
respectuos spre femeie. 

- Sunteţi doamna King? 

- Nu. Hsu. Zhilan Hsu. 

- Vă rog, luaţi loc. 

Zhilan se așeză pe bancă, cu mâinile încruci- 
șate abil pe masă, în fața sa. Frații King rămaseră 
în picioare, imitând poziţia de drepţi a soldaţilor 
colonelului Zhou. Zhou se așeză. 

- Cărui fapt datorez această plăcere? întrebă el. 

-Soțul meu are nevoie de ceva de la dumnea- 
voastră. 

- Serios? 

- Da. Mai întâi vă cere să înţelegeți următorul 
lucru: știm că nu vă numiţi Zhou și că nu sunteţi 
colonel în Armata Populară de Eliberare. Numele 
dumneavoastră este, de fapt, Feng şi sunteţi general. 

Generalul Feng simţi ca și cum stomacul i se 
transformă într-un bloc de gheaţă. Avu nevoie de 
multă voinţă ca să nu-și arate panica ce-l cuprin- 
Sese. 

- Serios? 

- Da. Ştim totul despre dumneata, inclusiv toa- 
te celelalte activități ilicite: traficul de arme mici, 
traficul de heroină și așa mai departe. Mai știm şi 
cine din ierarhie vă este aliat şi cine vă este inamic. 
De fapt, soțul meu e în termeni foarte buni cu un 
anumit generalt Gou. Cunoașteţi acest nume? 

Feng înghiţi în sec. Simţea cum lumea se pră- 
bușește în jurul lui. Reuși să îngaime un abia per- 
ceptibil: 

- Da. 

- Generalul Gou nu vă place prea mult, așa e? 

- Nu. 

- M-am făcut înţeleasă? întrebă Zhilan Hsu. 

- Da. 

-Să vorbim despre parteneriatul nostru. Soţul 
meu este, de fapt, chiar mulțumit de serviciile fur- 
nizate până acum și ar dori să vă ofere încă cinci- 
sprezece procente din toate tranzacţiile. 

- Foarte generos din partea lui. 

- Soţul meu e conștient de acest lucru, dar cere 
și el o favoare, în schimb. 

Feng se blestemă imediat ce rosti cuvintele: 

-O favoare nu sugerează o compensație. 

Privirea dură de obsidian a lui Zhilan îl pironi 
câteva clipe pe Feng, înainte ca ea să răspundă. 

- M-am exprimat greșit. Poate că „sarcină“ e un 
cuvânt mai potrivit. Desigur, e pregătit să vă re- 
compenseze cu suma de două sute de mii de dolari 
americani. Dar numai dacă reușiţi. 

Feng se forță să nu zâmbească. 

- Desigur. E cât se poate de corect. Care e natu- 
ra acestei sarcini? 

- Există niște oameni - doi, mai exact - care ne 
ameninţă interesele de afaceri din zonă. Ne aștep- 
tăm să călătorească de-a lungul graniţei în urmă- 
toarele săptămâni, poate chiar să treacă în TAR, 
spuse Zhilan, referindu-se la Regiunea Autonomă 
Tibet. Vrem să-i prindeţi. 

-Trebuie să fiți mai exactă. 

-Să-i capturați și să-i ţineţi prizonieri pentru 
noi sau să-i ucideţi. O să primiţi ordinul la mo- 
mentul potrivit. 

-Cât de aproape de graniță vor călători? 

-Prin unele locuri, la mai puţin de câţiva kilo- 
metri. 

-Granița are sute de kilometri lungime. Cum 
găsești doi indivizi pe distanţa asta? 

-Nu fi obtuz, spuse Zhilan, cu glasul mai tăios. 
Ai sub comandă paisprezece elicoptere Harbin Z-9 
echipate cu radare cu infraroşii, camere cu vedere 
nocturnă și rachete, atât antiaeriene, cât şi antitanc. 

Feng oftă. 

- Sunteţi extraordinar de bine informată. 

- Sub comanda dumitale se mai află și șaptezeci 
și nouă de posturi de observaţie aflate de-a lungul 
graniţei. Corect? 

- Da. 

- Bănuim că cei doi vor avea nevoie de un eli- 
copter ca să traverseze câteva dintre zonele cele 
mai izolate. Sunt puţine companii de chartere, în 
Nepal, care oferă astfel de servicii. Ca să vă uşurăm 
sarcina, o să ţinem sub observaţie aceste companii. 

- Atunci, de ce nu-i prindeţi înainte să urce în 
elicopter? 

- Le vom permite să-și... încheie misiunea, îna- 
inte să acţionați. 

-Care e misiunea lor? 

- Caută ceva. Vrem să și găsească. 

- Şi ce caută? 

-Nu aveţi nevoie să știți acest lucru. Domnule 
general, v-am explicat ce vi se cere; v-am dat toa- 
te informaţiile necesare ca să puteţi lua o decizie. 
Așa că hotărâţi-vă, vă rog. 

- Accept. Am nevoie de informaţii despre ţintă. 

Zhilan scoase din buzunarul din faţă al hano- 
racului un card SD. Îl împinse pe masă spre Feng, 
apoi se ridică. 

- Aveţi grijă să fiți gata când vă sun. 


Capitolul 28 
Jomsom, Nepal 


Perfect conștienți că treziseră în Charles King un 
leu care fusese până atunci doar iritat, Sam și Remi 
o instruiseră pe Selma să le găsească o rută alterna- 
tivă spre Mustang. 

Toţi cei implicaţi știau că Theurangul se afla un- 
deva în Himalaya, iar King știa acum că soţii Fargo, 
deținând un avantaj semnificativ în cursă, se vor 
întoarce în Nepal. Sam și Remi nu se îndoiau că 
Russell și Marjorie King, împreună cu mama lor, 
Zhilan Hsu, îi vor căuta. Numai în timp vor afla ce 
alte forțe va aduce King în joc, dar intenționau să 
fie foarte precauţi până la terminarea acestei odisee. 

După o serie de curse maraton ajunseră, în 
sfârşit, în New Delhi, India, de unde conduseră 
patru sute de kilometri spre sud-est, către orașul 
Lucknow. Aici, luară o cursă charter cu un singur 
motor încă trei sute douăzeci de kilometri spre 
nord-est până la Jomsom. Părăsiseră coliba mon- 
tană cu mai puţin de o săptămână în urmă și, în 
timp ce roţile avionului scârțâiau pe pista de rulare, 

Sam și Remi avură amândoi o senzaţie de dejă-vu, 
sporită și mai mult pe măsură ce se îndreptau spre 
terminal în mijlocul mulțimii de turiști și al ghizi- 
lor care se băteau pe clienţi. 

Așa cum le promisese Jack Karna, trecură de 
vamă fără nici o problemă și fără să fie întrebaţi 
ceva. În afara terminalului, îi aștepta pe trotuar 
o altă amintire a trecutului: un nepalez alături de 
o Toyota Land Cruiser albă, care ţinea o pancartă 
pe care stătea scris numele lor. 

-Cred că pe noi ne căutaţi, spuse Sam, întin- 
zând mâna. 

Bărbatul le strânse mâinile amândurora. 

- Eu sunt Ajay. Domnul Karna m-a rugat să vă 
spun: „Cel mai nou peşte al Selmei este un Apisto- 
gramma iniridae“. Am pronunţat corect? 

- Da, răspunse Remi. Şi cum a fost botezat? 

- Frodo. Pe parcursul unor discuţii lungi, Selma 
și Jack Karna descoperiseră că amândoi erau 
fani înverșunaţi ai trilogiei Stăpânul Inelelor. Da? 
E bine? întrebă Ajay zâmbind. 

- Da, confirmă Sam. Arată-ne drumul. 


Deloc surprinzător, Ajay nu era doar un ghid 
mai bun decât cel anterior, dar și un șofer mai 
bun, negociind cu pricepere nenumăratele curbe 
şi obstacole ale defileului Kali Gandaki. La numai 
opt ore după ce plecaseră din Jomsom, se aflau în 
faţa ușii lui Jack Karna, din Lo Monthang. 

Acesta îi întâmpină pe fiecare cu o îmbrăţişare 
afectuoasă. Pregătise ceai fierbinte și biscuiţi, care-i 
așteptau în salonașul cu perne. După ce se in- 
stalară acolo și se încălziră, Sam și Remi scoaseră 

discurile Theurang și le așezară pe măsuţa de cafea, 
în faţa lui Karna. 

Timp de un minut, el nu făcu altceva decât să 
se uite la ele, surescitat și cu un zâmbet pe chip. 
În sfârșit, luă fiecare disc pe rând și îl examină cu 
atenţie. Copia îl impresionă aproape la fel de mult. 

- În afară de simboluri, e aproape identic cu cel 
autentic, nu? Selma voastră... e o femeie grozavă, 
trebuie să recunosc. 

Remi îi aruncă o privire piezișă lui Sam și zâm- 
bi. Intuiţia ei feminină îi spusese că între Selma și 
Jack se aprinsese o scânteie. Sam respinsese ideea. 
Acum, încuviinţă din cap în semn de aprobare. 

-E unică, spuse Sam. Deci crezi că o să funcţi- 
oneze? 

-Nu mă îndoiesc. În acest scop, Ajay o să ne 
ducă la peșteri mâine-dimineaţă. Dacă avem no- 
roc, până spre seară o să găsim o corespondenţă. 
După aia, nu va mai trebui decât să urmăm harta 
spre Shangri-La. 

- Nimic nu-i așa de simplu, spuse Remi. Crede-ne. 

Karna ridică din umeri. 

-Cum ziceţi voi. Le mai turnă ceai și trecu pe 
la fiecare farfuria cu biscuiţi. Acum, mai spune- 
ţi-mi despre pasiunea pentru ceai și pești tropicali 
a Selmei. 


A doua zi, se treziră înainte de revărsatul zorilor 
ca să ia un mic dejun englezesc complet, servit de 
băiatul de casă al lui Karna: fâşii de șuncă, ouă, 
caltaboşi, roșii și ciuperci la grătar, pâine prăjită, 
cârnaţi și ceai, din niște căni aparent fără fund. 
Când nu mai putură să ia nici o înghiţitură în 
plus, Sam şi Remi împinseră farfuriile din faţa lor. 

- Asta e porţia obișnuită pe care o mănânci di- 
mineața? îl întrebă Remi pe Karna. 

- Desigur. 

- Şi cum te păstrezi în formă? se miră Sam. 

-Fac multe drumeţii. Nu mai vorbesc de frig și 
de înălțime. Aici, caloriile se ard într-un ritm im- 
presionant. Dacă nu consum cel puţin cinci mii pe 
zi, încep să scad în greutate. 

- Poate că ar trebui să deschizi un centru de fit- 
ness, îi sugeră Remi. 

- O idee bună, spuse Karna, ridicându-se. Bătu 
din palme și și le frecă una de alta. Așa! Peste zece 
minute plecăm. Ajay ne așteaptă la poartă! 


Ținându-se de cuvânt, Karna îi scoase pe ușă afa- 
ră câteva minute mai târziu și, nu după mult timp, 
erau cu toţii în Land Cruiser, îndreptându-se spre 
dealurile submontane, în direcţia sud-est. La trei 
kilometri în afara orașului, în vreme ce mergeau 
pe coama unui deal, peisajul începu să se modifice 
considerabil. Dealurile vălurite deveniră mai abrup- 
te și mai zimţate. Solul își pierdu treptat nuanţa 
cenușie și deveni de un maro-măsliniu, iar rarele 
tufişuri răsfirate se împuţinară și mai mult. Land 
Cruiserul începu să se legene dintr-o parte într-alta 
pe când Ajay conducea pe drumul acum presărat cu 
bolovani. În scurt timp, lui Sam și lui Remi li se 
înfundară urechile. 

De pe scaunul din faţă, Karna spuse: 

-Sunt două navete cu apă îmbuteliată în portba- 
gaj. Aveţi grijă să nu vă deshidrataţi. Cu cât urcăm 
mai sus, cu atât mai multe lichide trebuie să con- 
sumați. 

Sam luă două sticle, îi dădu una lui Remi și 
două lui Karna, în față, apoi îl întrebă pe acesta: 

-Cât mai avem până la graniţa cu Tibetul? 

- Aproximativ unsprezece kilometri. Nu uitaţi! 
Deși, la fel ca restul lumii, noi o considerăm gra- 
nița tibetană, chinezii nu-s de aceeași părere. E o 
distincție pe care o pun în aplicare cu mult zel. 
Cu toate că numele oficial e Regiunea Autonomă 
Tibet, în ceea ce privește Beijingul, e tot China. 
De fapt, dacă sunteţi cu ochii în patru, o să vedeţi 
imediat avanposturi pe creste. S-ar putea chiar să 
întâlnim vreo patrulă sau două. 

- O patrulă? repetă Sam. Din armata chineză? 

- Da. Atât unităţile de teren, cât și cele aeriene 
cutreieră prin Mustang în mod obișnuit și deloc 
întâmplător. Ei știu că Nepalul nu poate face ni- 
mic în afara unei plângeri formale, care nu are nici 
o valoare în ochii chinezilor. 

- Şi ce se întâmplă dacă cineva trece din greșea- 
lă de cealaltă parte a graniţei? Un drumeţ rătăcit, 
de pildă. 

- Depinde de loc. Între zona asta şi capătul nor- 
dic al Myanmarului, graniţa se întinde pe aproape 
trei mii două sute de kilometri, în mare parte fiind 
un teren izolat și accidentat. Aici, rareori, chinezii 
alungă într-un mod nu tocmai politicos oamenii 
rătăciți înapoi peste graniță, dar, de obicei, inter- 
lopii sunt arestaţi. Am auzit că anul trecut au fost 
răpiți trei turiști. 

Din scaunul șoferului, Ajay ridică în tăcere pa- 
tru degete. 

- Pardon, patru turiști, spuse Karna. Toţi, în 
afară de unul, au fost eliberaţi, în cele din urmă. 
Greşesc, Ajay? 

- Nu. 

- Ce înseamnă „în cele din urmă“? întrebă 
Remi. 

- După vreun an. Cel căruia nu i-au dat voie să 
plece lipsește de șase ani. Știţi, chinezii au tendința 
să dea exemple. Dacă lasă un invadator să plece 
prea devreme, nu dă bine. Te trezești apoi cu hoar- 
de de agenţi occidentali, deghizați în turiști, că trec 
graniţa. 

- Chiar așa văd ei problema? întrebă Sam. 

-Unii din guvern. Dar cred că e mai mult de 
ochii lumii. Sunt zone de-a lungul graniţei sudice 
a Chinei imposibil de supravegheat de la sol, de aia 
China e atât de strictă în privința zonelor pe care 
le poate controla. Ştiu din surse sigure - și Karna 
făcu un semn amuzat din cap spre Ajay - că turiș- 
tii din nordul Indiei trec frecvent graniţa; de fapt, 
sunt companii de turism specializate în asta. Nu-i 
așa, Ajay? 

- Aşa-i, domnule Karna. 

- Nu vă faceţi griji. Eu și Ajay facem asta de ani 
de zile. Aparatul nostru GPS e perfect calibrat, și 
cunoaștem zona ca-n palmă. N-o să dăm peste 
pâlcuri de soldaţi chinezi, fiți siguri. 


După încă o oră de mers cu mașina, ajunseră 
într-un defileu înghesuit de stânci atât de erodate, 
încât arătau ca niște șiruri etajate de mușuroaie 
masive. În față se vedea o structură asemenea unui 
castel, ce părea să fie parțial încastrată în stâncă. 
Pereţii exteriori ai parterului erau pictaţi în ace- 
lași roșu ars pe care-l văzuseră în Lo Monthang, în 
timp ce două etaje, așezate pe grinzi orizontale ie- 
șite în afară, erau proporţional mai mici și păreau 

scobite direct în stâncă. Steaguri de rugăciune de- 
colorate, atârnate între două dintre acoperișurile 
conice, fluturau în bătaia vântului. 

- Gompa Tarl, anunţă Karna. 

- Am mai auzit de numele ăsta, spuse Remi, dar 
definiția părea... indefinibilă. 

- Într-un anumit sens, gompa sunt un fel de for- 
tificații - avanposturi de educaţie și dezvoltare spiri- 
tuală. Într-un alt sens, sunt mănăstiri; iar într-altul, 
posturi militare. Asta depinde de perioada istorică 
implicată și de oamenii care au ocupat gompa. 

-Câte gompa există? 

-Numai în Nepal, peste o sută, din câte știu 
eu. Probabil de trei ori pe-atâtea au rămas nedes- 
coperite. Dacă extinzi aria la Tibet și Bhutan, sunt 
cu miile. 

- De ce ne oprim tocmai la asta? întrebă Sam. 

-Mai mult din respect. Oriunde sunt peșteri 
sacre, se formează un consiliu al bătrânilor care să 
le supravegheze. Peșterile de aici nu sunt încă bine 
cunoscute, și bătrânii sunt foarte protectori în pri- 
vinţa lor. Dacă nu le arătăm respectul cuvenit, o să 
ne trezim în faţa ţevilor a vreo zece puști. 

Coborâră din mașină. Karna strigă spre gom- 
pa în nepaleză și, după câteva clipe, un bătrân în 
pantaloni kaki și într-un hanorac albastru, aprins 
ieși pe ușa întunecată. Avea tenul oacheș cu riduri 
adânci. De sub sprâncenele sârmoase, își scrută 
oaspeţii preţ de câteva secunde înainte de a zâmbi 
cu gura până la urechi. 

- Namaste, Jack! strigă omul. 

- Namaste, Pushpa. Tapaai laai kasto chha'? 


! „Ce mai faci“, în limba nepaleză (n.tr.) 

Karna făcu câţiva pași înainte şi cei doi bărbaţi 
se îmbrățișară, după care începură să vorbească 
soptit. Karna făcu un semn spre Sam și Remi, și 
aceștia se apropiară instinctiv. 

-Mai bine așteptați aici, spuse Ajay. Pushpa 
e sgonyer - portar. Domnul Karna e cunoscut de 
aceşti oameni, dar sunt suspicioși în privinţa stră- 
inilor. 

Karna și Pushpa mai discutară câteva minute, 
apoi bătrânul dădu din cap și îl bătu pe Karna pe 
ambele braţe. Karna se întoarse la Land Cruiser. 

- Pushpa ne-a dat permisiunea să ne continuăm 
misiunea. Îl va informa pe ghidul local să ne aștep- 
te la primele peșteri. 

-Cum să-l informeze pe ghid? întrebă Remi. 
Nu văd nici un... 

- Printr-un mesager, răspunse Karna. 

Arătă spre una dintre stâncile ca niște dinți de 
rechin din vârful pantei opuse. Acolo era o silue- 
tă. De față cu ei, Pushpa ridică braţul și descrise o 
succesiune de forme cu mâna. Silueta semnală și 
ea, apoi dispăru în spatele stâncii. 

- Până ajungem noi acolo, toţi localnicii ne vor 
aştepta și vor şti că avem permis de liberă trecere, 
spuse Karna. Cu alte cuvinte, fără săteni furioși, 
cu furci. 

- Cu puști, îl corectă Sam. 

Karna zâmbi reconfortant. 

- Nici una, nici alta. Mergem? 


Lăsând gompa Tarl în urmă, continuară drumul 
spre est, urmând defileul vreo trei kilometri, îna- 
inte de a ieşi pe malul unui râu secat. La jumătate 
de kilometru distanţă, dincolo de un pod, se înălța 

un ansamblu de structuri aidoma unor gompa, la 
poalele unei alte stânci-mușuroi, de data aceasta 
de câteva sute de metri înălțime, care se întindeau 
spre nord și spre sud cât vedeai cu ochii. 

Ajay cârmi mașina peste albia râului, spre pod, 
apoi îl traversă. Pe măsură ce se apropiau de sat, 
pietrișul și bolovanii dispăreau, lăsând în loc un 
nisip cafeniu-ruginiu fin. Ajay opri vehiculul lângă 
un zid de piatră jos din perimetrul satului. Cobo- 
râră toţi, loviți de un vânt aspru. Nisipul le bom- 
barda jachetele. 

-Cam mușcă, nu-i așa? spuse Karna. 

În timp ce-și trăgeau glugile pe cap, Sam și Remi 
încuviinţară. Sam strigă, încercând să acopere vu- 
ietul: 

- Acum, unde mergem? 

- Acolo. Karna arătă spre mușuroaie. Haideţi. 

Karna îi conduse printr-o spărtură în zid și o 
luară pe o cărare mărginită de pietre. La capătul 
cărării, găsiră un gard viu des, din tufe. Urmară 
gardul viu spre stânga, apoi printr-o pergolă na- 
turală. leșiră într-un careu mic, acoperit cu cal- 
darâm, care înconjura o fântână bolborositoare. 
In jurul perimetrului, ghivece cu flori roșii și viole- 
te dădeau pe dinafară. 

-Au deviat puţin cursul râului pentru irigaţii, 
canalizare și fântâni, spuse Karna. Le plac mult 
fântânile. 

-E frumos, zise Remi. 

Nu-ţi trebuia o imaginaţie bogată ca să înţelegi 
de unde izvorâseră legendele despre Shangri-La, se 
gândi Remi. În mijlocul unui teren atât de sumbru, 
cum rareori mai văzuseră ea şi Sam, găsiseră o mică 
oază. Juxtapunerea oferea o contradicţie plăcută. 

Pe o bancă de lemn din apropiere stătea un băr- 
bat scund, de vârstă mijlocie, îmbrăcat cu un pulo- 
ver în carouri și purtând pe cap o șapcă de baseball 
cu logoul echipei Chicago Bears. 

Ridică o mână în semn de salut și se îndreptă 
spre ei. Karna și bărbatul se îmbrăţișară și vorbiră 
puţin, după care Karna se întoarse spre ei și îi pre- 
zentă pe Sam și pe Remi. 

- Namaste... namaste, spuse omul zâmbind. 

- Acesta e Pushpa, spuse Karna. Înainte să în- 
trebe ceva, Karna adăugă: Da, e mai mult sau mai 
puţin același bărbat de la gompa. Pentru noi sună 
exact la fel; pentru ei, inflexiunea vocii duce la un 
rezultat complet diferit. Pushpa ne va conduce la 
peșteri. O să bem ceaiul cu Pushpa, apoi o să tre- 
cem la treabă. 


Capitolul 29 
Jomsom, Nepal 


Cu rucsacurile în spate, se întoarseră pe unde ve- 
niseră, trecând de Land Cruiser, apoi îl urmară 
pe Pushpa de-a lungul zidului, mai întâi spre sud, 
apoi spre est, în jurul satului, până la poalele stân- 
cilor-mușuroi. 

- Brusc, mă simt foarte mică, spuse Remi peste 
umăr, spre Sam. 

- Foarte. 

De când văzuseră stâncile prima dată, atât dis- 
tanţa, cât și geologia fantastică se combinaseră în 
așa fel, încât totul părea mai puţin real, ca o sce- 
nă desprinsă dintr-un film SF. Acum, când Sam și 
Remi stăteau în umbra mușuroaielor, acestea, pur 
și simplu, inspirau venerație. 

În fruntea șirului indian, Pushpa se opri, aștep- 
tând răbdător până când Sam și Remi încetară să 
mai caşte gura și să facă fotografii, după care por- 
niră din nou. După încă zece minute de drumeţie, 
ajunseră la o fisură în stâncă, puţin mai înaltă decât 
Sam. Unul câte unul, se strecurară prin deschiză- 
tură, intrând pe o cărare ca un tunel. Deasupra lor, 

pereţii maronii-ruginii netezi se curbau în interior, 
aproape atingându-se, lăsând doar o fâșie de cer 
albastru îndepărtat deasupra. 

Mereu spre est, cărarea mergea în zigzag și în 
spirală, până când Sam și Remi pierdură socoteala 
distanţei parcurse. Pushpa hotări să facă un popas 
și dădu un ordin scurt. În spatele lor, la urma șiru- 
lui, Ajay spuse: 

- Acum ne cățărăm. 

- Cum? întrebă Remi. Nu văd nici o priză pen- 
tru mână. Și nu avem nici echipament. 

- Pushpa și prietenii lui au făcut un drum. Gre- 
sia de aici e foarte fragilă; pitonii standard și bolţa- 
rii de stâncă strică prea mult peretele. 

În față, îi vedeau pe Pushpa și pe Karna vorbind. 
Pushpa dispăru într-un alcov pe partea stângă 
a stâncii, iar Karna se întoarse la ei pe cărare. 

- Pushpa o să urce primul, spuse el, urmat de 
Ajay. Apoi tu, Remi, urmată de Sam. Eu închei 
șirul. Treptele par descurajante, dar sunt destul 
de solide, vă asigur. Mergeţi încet. 

Sam şi Remi încuviinţară din cap, apoi Karna și 
Ajay își schimbară poziţiile. 

Ajay stătu în fruntea lor câteva minute, cu gâtul 
întins înapoi, apoi păși și el în alcov și dispăru din 
raza lor vizuală. Sam și Remi făcură un pas înainte 
şi ridicară privirile. 

- Dumnezeule, murmură Remi. 

- Poţi să mai zici o dată, o aprobă Sam. 

Treptele menţionate de Karna erau, de fapt, 
nişte ţăruşi din lemn bătuţi în calcar ca să forme- 
ze o serie de prize pentru mână și picior, dispu- 
se în zigzag. Scara urca treizeci de metri printr-o 
deschizătură ca un horn, după care făcea o curbă, 

dispărând din vedere, în spatele unui perete de 
stâncă ieșit în afară. 

Îl urmăriră cu privirea pe Ajay cum se cațără pe 
acele bârne până când dispăru din raza lor vizuală. 
Remi șovăi o clipă, apoi se întoarse spre Sam, zâm- 
bi, îl sărută pe obraz și rosti cu voioșie: 

- Ne vedem sus! 

După asta, urcă pe prima treaptă și începu să 
se caţere. 

Când ajunse la jumătatea drumului, Karna îi 
spuse lui Sam, peste umăr: 

- E ca argintul viu. 

Sam zâmbi. 

-Nu trebuie să vinzi castraveți grădinarului, 
Jack. 

- Seamănă cu Selma, nu? 

- Exact. Selma e... unică. 

Odată ce Remi dispăru în curbă, Sam începu es- 
caladarea. Imediat simţi soliditatea barelor și, după 
câteva mișcări de probă ca să compenseze greutatea 
rucsacului, își găsi un ritm constant. În scurt timp, 
pereţii hornului se închiseră în jurul lui. Puținele 
raze de soare care se strecuraseră până atunci pe 
cărarea de sub el îşi diminuară lumina, din cau- 
za amurgului. Sam ajunse la peretele proiectat în 
afară și făcu o pauză, uitându-se după cotitură. La 
șase metri distanță, deasupra și la stânga lui, barele 
se terminau pe o scândură de lemn orizontală bă- 
tută în cuie de un șir de ţăruși. La capătul scându- 
rii era încă una, de data aceasta înclinată în spatele 
unui alt perete atârnând. Remi era la intersecţie; 
îi făcu semn cu mâna și ridică degetul mare. 

Când Sam ajunse la scândură, arăta la fel de în- 
gustă cum i se păruse de dedesubt. Își făcu vânt pe 

platformă, găsi un sprijin pentru picioare şi înain- 
tă ritmic pe scândură, dând apoi colţul. După alte 
patru scânduri, ajunse la o platformă de stâncă şi 
o peșteră ovală. Înăuntru, îi găsi pe Pushpa, Ajay 
şi Remi așezați în jurul unei sobiţe Jetboil’, pe care 
era un ceainic în miniatură. 

Apa tocmai începuse să fiarbă când Karna se 
strecură în peșteră. Se așeză. 

- Ce bine, avem ceai! 

Fără să scoată nici un cuvânt, Pushpa scoase 
cinci căni smălţuite roșii din rucsac, dădu fiecăru- 
ia câte una, apoi turnă ceaiul. Se înghesuiră unii 
în alţii, sorbind băutura fiartă și bucurându-se de 
tăcerea din jur. Afară, o rafală de vânt şuiera din 
când în când la intrare. 

Când toată lumea termină de băut, Pushpa împa- 
chetă cu dexteritate cănile și porniră din nou, de data 
aceasta cu lămpile de miner aprinse. Acum, Pushpa 
conducea grupul, în timp ce Ajay închidea șirul. 

Tunelul coti la stânga, apoi la dreapta, după care 
se opri brusc, în faţa unui perete vertical. Înaintea 
lor, o arcadă înaltă până la piept era cioplită în cal- 
car. Pushpa se întoarse și vorbi cu Karna preţ de câ- 
teva clipe, apoi Karna le spuse lui Sam și lui Remi: 

- Pushpa înţelege că nu sunteţi budiști și că 
munca noastră aici e puțin complicată, așa că nu 
are pretenţia să respectăm obiceiurile budiste. Ne 
cere doar ca, atunci când intraţi în camera princi- 
pală, să înconjurați perimetrul o dată, în direcția 
acelor de ceasornic. După asta, vă puteţi deplasa în 
orice direcţie doriţi. Aţi înţeles? 


' Producător de mașini de gătit și de accesorii portabile din 
Statele Unite (n.tr.) 

Sam și Remi încuviinţară din cap. 

Pushpa se aplecă și trecu pe sub boltă, pășind la 
stânga, urmat de Remi, Sam și Ajay. Se treziră într-un 
coridor. În fața lor, pe perete, erau pictate cu galben 
şi roșu niște simboluri șterse, nefamiliare pentru 
Sam și Remi, împreună cu sute de rânduri de text în 
ceea ce presupuseră a fi dialectul lowa. 

Karna le spuse în șoaptă: 

-E un fel de întâmpinare, în esenţă o prezenta- 
re istorică a sistemului de peșteri. Nimic ce ţine de 
Theurang sau de Shangri-La. 

- Sunt naturale sau făcute de mâna omului? în- 
trebă Remi, arătând spre pereţi și tavan. 

- Şi una, și alta, de fapt. Când au fost construite 
peșterile - acum vreo nouă sute de ani -, loba! din 
zona aceasta credeau că peșterile sacre le-au fost 
revelate de natură în stadiul lor embrionar. După 
descoperirea peșterilor, loba le-au putut excava 
după voinţa lor spirituală. 

Urmându-l pe Pushpa, grupul înaintă mai de- 
parte pe coridor. Merseră aplecaţi, până ajunseră 
la o altă intrare boltită, aceasta aflându-se la câţiva 
centimetri mai sus de capul lui Sam. 

Peste umăr, Karna spuse zâmbind: 

- Am ajuns. 


La prima vedere, camera principală părea un 
dom perfect, având un diametru de zece pași și doi 
metri și jumătate înălțime, cu tavanul îngustân- 
du-se spre un punct rotunjit. Peretele opus intră- 
rii era dominat de o frescă ce se întindea în jurul 


! Loba se referă la mai multe triburi tibeto-birmaneze, care 
trăiesc în sud-estul Tibetului (n.tr.) 

camerei și de la podea la tavanul ca o cupolă. 
Spre deosebire de fresca de pe coridor, simboluri- 
le, textul și desenele de aici erau pictate în nuan- 
te vibrante de roșu și galben. Contrastul creat cu 
peretele de culoarea cafelei era uimitor. 

-E magnific, spuse Sam. 

Remi, încuviinţând din cap, nu-și desprindea 
privirea de pe frescă. 

- Detaliile... Jack, de ce culoarea e atât de dife- 
rită aici? 

- Pushpa și oamenii săi au restaurat-o. Pigmen- 
tul folosit e un secret vechi. Nici mie nu mi l-au 
împărtășit, dar Pushpa m-a asigurat că e aceeași 
rețetă folosită în urmă cu nouă secole. 

În centrul încăperii, Pushpa gesticula spre ei. 
Karna le spuse lui Sam și lui Remi: 

-Să ne facem turul. Nu vorbiţi, ţineţi capetele 
plecate. 

Karna îi conduse și ocoliră spaţiul în sensul 
acelor de ceasornic, oprindu-se din nou sub boltă. 
Pushpa făcu un semn din cap către ei și zâmbi, 
apoi îngenunche lângă rucsac. Scoase două lămpi 
cu kerosen și atârnă câte una de un știft, pe fiecare 
perete lateral. Imediat, camera se umplu de o stră- 
lucire chihlimbarie. 

- Te putem ajuta cu ceva? întrebă Remi. 

-Am nevoie de discuri și de puţină liniște. 
În rest, mă descurc singur. 

Sam scoase cutia Lexan! ce conţinea discurile 
Theurang din rucsac și i-o dădu lui Karna. Înarmat 
cu discurile, un ghem de sfoară, o ruletă, o riglă 
paralelă, un compas și o busolă, Karna se apropie 


' Companie producătoare de mase plastice (n.-tr.) 

de frescă. Pushpa veni și el repede, cărând o sca- 
ră mică din lemn, primitiv lucrată, pe care o puse 
lângă Karna. 

Sam, Remi și Ajay își dădură jos rucsacurile şi se 
aşezară cu spatele la perete pe partea cu intrarea. 


Timp de aproape o oră, Karna lucră neîntre- 
rupt, măsurând în tăcere simbolurile de pe frescă 
și făcând însemnări în carneţelul lui. Din când în 
când, se dădea câte un pas înapoi, fixa cu privirea 
peretele și murmura ceva ca pentru sine, plimbân- 
du-se încoace și încolo. 

Într-un final, îi spuse ceva lui Pushpa, care stă- 
tuse într-o parte, cu mâinile împreunate la spate. 
Pushpa și Karna îngenuncheară, deschiseră cutia 
Lexan și examinară preţ de câteva minute discurile 
Theurang, potrivindu-le la un loc, cu inelul exte- 
rior cu flanșă în diferite poziţii, până când găsiră 
o configuraţie aparent satisfăcătoare. 

Apoi, Pushpa și Karna așezară discurile peste 
anumite simboluri, măsurară distanţele cu ruleta 
și vorbiră în șoaptă. 

Într-un sfârșit, Karna făcu un pas înapoi, cu mâi- 
nile în șolduri, și aruncă o privire finală de ansam- 
blu asupra peretelui. Se întoarse spre Sam și Remi. 

-Selma mi-a spus că vă place să primiţi o veste 
bună și una proastă. 

Sam şi Remi îşi zâmbiră. 

- Selma se cam distrează pe seama noastră, zise 
Sam. Ei îi place, noi nu ne prea dăm în vânt. 

- Dă-i drumul oricum, Jack, spuse Remi. 

- Vestea bună e că nu trebuie să mai căutăm. 
Bănuiala mea s-a adeverit. Asta e peştera de care 
aveam nevoie. 

- Fantastic, spuse Sam. Şi...? 

- De fapt, am o veste bună, încă una bună şi 
una proastă. A doua veste bună e că acum avem 
descrierea lui Shangri-La - sau cel puţin niște sem- 
ne care ne vor spune dacă suntem pe aproape. 

- lar vestea proastă? îl îmboldi Remi. 

- Vestea proastă e că harta arată doar drumul 
pe care Străjerul Dhakal ar fi trebuit să-l urmeze cu 
Theurangul. După cum bănuiam, el mergea spre 
est, prin Himalaya, dar, în total, sunt douăzeci și 
șapte de puncte care marchează traseul. 

-Vrei să ne traduci, te rog? spuse Sam. 

- Shangri-La ar putea fi în una dintre cele două- 
zeci și șapte de locaţii care se află între acest punct 
și estul Myanmarului. 


Capitolul 30 
Kathmandu, Nepal 


-Eşti sigur că n-ai să te răzgândești, Jack? în- 
trebă Remi. 

În spatele ei, pe pista de pământ, se afla un eli- 
copter Bell 206b Long-Ranger III albastru cu alb, 
cu motorul huruind și elicele rotindu-se, pregătit 
pentru decolare. 

- Nu, draga mea, îmi pare rău. Îmi cer scuze că 
vă abandonez. Am o relaţie reciprocă de ură cu toa- 
te aparatele de zbor. Ultima dată când am zburat în 
Anglia, am fost puternic sedat. 

După ce părăsise complexul de peșteri în ajun, 
grupul se întorsese în Lo Monthang pentru a trece 
în revistă rezultatele şi a hotări ce vor face în conti- 
nuare. Următoarea mişcare nu putea fi decât una: 
să urmeze traseul lui Dhakal Străjerul spre est, în 
Nepal, bifând pe rând locaţiile stabilite de Karna 
pe harta murală. 

Altitudinea și izolarea zonelor-țintă le lăsau o sin- 
gură opțiune de transport - un elicopter charter -, 
care îi duse înapoi în Kathmandu, direct în gura 
lupului. Dacă aveau noroc, Sam și Remi puteau găsi 
ce căutau în câteva zile, înainte să le afle King ruta. 

-Şi dacă ne ia King urma? întrebă Sam. 

- Vai de mine, nu v-am spus? Ajay a fost în ar- 
mata indiană - de fapt, e un gurkha!. Un adevărat 
dur. O să aibă grijă de mine. 

În spatele lui Karna, Ajay le zâmbi fioros. 

Karna le dădu harta laminată pe care o adnota- 
se cu o seară înainte. 

- Am reușit să elimin două puncte improbabile 
de pe grila de căutare de azi, ambele situate pe vâr- 
furi care ar fi fost acoperite cu gheaţă și zăpadă la 
vremea călătoriei lui Dhaka... 

Cercetările lui Karna cu privire la „adevăratul“ 
Shangri-La îl făcuseră să creadă că se afla într-o 
zonă cu o climă relativ temperată, cu anotimpuri 
regulate. Din păcate, lanțul muntos Himalaya era 
plin de văi ascunse, fâșii mici de paradis aproape 
tropical în mijlocul crestelor și al ghețarilor ame- 
ninţători. 

-Ne mai rămân șase ţinte de cercetat, încheie 
Karna. Ajay i-a dat pilotului vostru coordonatele. 

Pe pistă, elicele elicopterului Bell își accelerau 
mișcarea de rotaţie. Karna le strânse mâinile și 
strigă: 

-Succes! Ne întâlnim tot aici, diseară! 

El și Ajay alergară spre Land Cruiserul lui Ajay. 

Sam și Remi se îndreptară spre elicopter. 


Prima lor ţintă se afla la cincizeci de kilometri 
nord-est de Kathmandu, în pasul Hutabrang. Pilo- 
tul lor, fost aviator în Forţele Aeriene pakistaneze, 


' Locuitori ai Nepalului, distinși, de-a lungul istoriei, prin 
faptele de arme săvârșite în rândurile armatelor britanică și 
indiană (n.tr.) 

pe nume Hosni, îi duse în direcția nord timp de 
zece minute, arătându-le crestele și văile și lăsân- 
du-i pe Sam și pe Remi să-și facă o imagine de an- 
samblu asupra terenului, înainte de a vira spre est, 
unde indicau coordonatele. 

Vocea lui Hosni se auzi în căști: 

-Intrăm în zonă acum. Am să dau o tură în 
sensul acelor de ceasornic şi o să încerc să zbor cât 
mai jos posibil. Vântul poate fi foarte înșelător aici. 

În cabina din spatele lui Hosni, Sam și Remi 
priviră fiecare pe geamul lui. Remi îi spuse lui Sam: 

- Fii cu ochii în patru după ciuperci. 

- Am înţeles, căpitane. 

Traducerea frescei rupestre făcută de Karna le 
oferise o descriere vagă, dar sperau că utilă, a celei 
mai proeminente trăsături a locului numit Shan- 
gri-La - un afloriment ce aducea cu o ciupercă. 
Cum fresca fusese făcută înainte ca omul să poată 
zbura, forma era, probabil, recognoscibilă doar de 
la sol. Însă cât de mare era formațiunea sau dacă 
Shangri-La se afla pe ea, în ea ori în apropiere, fres- 
ca nu specifica. Sam și Remi sperau și presupuneau 
că cei care puseseră la cale evacuarea Omului de 
Aur aleseseră o formaţiune, suficient de mare, în- 
cât să se distingă de vecinii ei. 

Anticipând numeroase aterizări și decolări, îi 
plăteau lui Hosni un onorariu aproape dublu faţă 
de cel obișnuit și îl angajaseră pentru cinci zile, cu 
o sumă nerambursabilă pentru încă cinci. 

Elicopterul trecu peste o creastă împădurită, iar 
Hosni plană pe deasupra, coborând în valea de de- 
desubt. La nouăzeci de metri deasupra vârfului co- 
pacilor, ieşi din vrie şi încetini viteza de coborâre. 

- Suntem în zonă acum, strigă el. 

Cu binoclul ridicat, Sam și Remi începură să 
scaneze valea. Remi spuse în căşti: 

- Adu-mi aminte, cât de exacte a spus Jack 
că sunt coordonatele? 

- Cu o marjă de eroare de aproximativ jumătate 
de kilometru. O treime dintr-o milă. 

- Asta nu mă ajută deloc. 

Deși specialistă în matematică, lui Remi nu-i 
plăcea în mod deosebit; mai ales măsurarea dis- 
tanţelor o descumpănea. 

-Vreo patru sute de metri. Închipuie-ţi o pistă 
de alergare standard. 

-Am înțeles. Imaginează-ţi, Sam, că Străjerul 
acela trebuia să găsească aceste coordonate la ma- 
rele fix. 

-Un spirit de orientare remarcabil, consimțţi 
Sam. Karna a spus însă că indivizii ăștia erau echiva- 
lentul Beretelor Verzi sau al pușcașilor marini SEAL 
de azi. Se antrenau pentru așa ceva toată viaţa. 


Hosni continuă să coboare, apropiindu-se cât 
de mult putea de copaci. Valea, pe care elicopterul 
o traversă de la un capăt la altul în mai puţin de 
două minute, nu dezvălui nimic. Sam îi ordonă lui 
Hosni să găsească următorul set de coordonate. 


Dimineaţa trecu pe măsură ce elicopterul își 
continua drumul spre vest. Înaintarea era anevo- 
ioasă. Deşi multe dintre coordonate erau la doar 
câțiva kilometri distanță unele de altele, plafonul 
de zbor al elicopterului îl forța pe Hosni să trea- 
că pe lângă unele vârfuri mai înalte, zburând prin 

şeile şi pasurile alpine care se aflau la o distanță 
de patru mii opt sute de metri sub ei. 

La scurt timp după ora unu, când zburau spre 
nord-vest ca să evite o creastă din lanţul muntos 
Ganesh Himal, Hosni strigă: 

- Nu suntem singuri. Elicopter la ora două. 

Remi își mută atenţia spre partea lui Sam și 
amândoi se uitară pe geam la aparat. 

- Cine e? întrebă Remi. 

Hosni strigă înapoi: 

- Forţele Aeriene ale Armatei Populare de Elibe- 
rare. Un Z-9. 

- Unde e graniţa tibetană? 

- Cam la trei kilometri dincolo de ei. Nu vă 
faceţi griji, mereu trimit iscoade să urmărească 
elicopterele care decolează din Kathmandu. Pur și 
simplu, își etalează mușchii. 

- Dacă ne-am afla în altă parte, asta ar fi consi- 
derată o invazie, observă Sam. 

- Bine aţi venit în Nepal. 

După câteva minute de zbor paralel cu elicop- 
terul lor, cel chinez se desprinse și se îndreptă spre 
nord, către graniță. În scurt timp, intră în nori şi 
nu-l mai văzură. 


De două ori în după-amiaza aceea îi cerură lui 
Hosni să aterizeze lângă o formaţiune de stânci ce 
arăta promiţător, dar nu avură noroc. Aproape de 
ora patru, Sam marcă cu un creion roșu un X peste 
ultimul punct de pe harta zilei, iar Hosni întoarse 
elicopterul spre Kathmandu. 


Dimineaţa celei de-a doua zile începu cu un zbor 
de patruzeci de minute spre valea Budhi Gandaki, 

la nord-vest de Kathmandu. Trei dintre coordo- 
natele lui Karna pentru ziua aceea se găseau în 
Budhi Gandaki, care urma marginea vestică a 
lanțului muntos Annapurna. Sam şi Remi avură 
parte de trei ore de priveliști superbe - păduri dese 
de pin, pajiști bogate ce explodau de flori de câmp, 
linii de creastă zimţate, râuri învolburate și cas- 
cade tunătoare -, dar nimic altceva, în afara unei 
formaţiuni care, de deasupra, arăta ca o ciupercă, 
suficient cât să îndreptăţească o aterizare, dove- 
dindu-se însă a fi doar un bolovan cu partea supe- 
rioară mai mare. 

La prânz, aterizară lângă un popas al drume- 
ţilor, într-un sat numit Bagarchap, unde Hosni îi 
distră pe copiii localnicilor ducându-i câte o tură 
cu elicopterul, în timp ce Sam și Remi mâncară 
ce-și aduseseră în rucsac. 

În scurt timp erau din nou în aer și se îndrep- 
tau spre nord, prin ghețarul Bintang, către mun- 
tele Manaslu. 

- Are opt mii o sută de metri înălțime, strigă 
Hosni, arătând spre munte. 

Sam îi traduse lui Remi: 

- Aproximativ douăzeci și patru de mii de pi- 
cioare. 

- Şi cu cinci mii mai puţin decât Everestul, adă- 
ugă Hosni. 

- Una e să le vezi în fotografii sau de la sol, spu- 
se Remi. De aici de sus, îmi dau seama de ce acest 
loc e numit acoperişul lumii. 

După ce mai plană în jur pentru ca Remi să facă 
nişte fotografii, Hosni întoarse elicopterul spre 
vest și cobori prin alt ghețar - Pung Gyen, cum îi 

anunţă Hosni -, pe care-l urmară treisprezece kilo- 
metri, înainte de a vira din nou spre nord. 

- Prietenii noștri s-au întors, spuse Hosni în 
căști. Pe partea dreaptă. 

Sam și Remi se uitară într-acolo. Elicopterul 
chinez Z-9 se întorsese într-adevăr, zburând iarăși 
în paralel cu ei, de data aceasta însă la doar câteva 
sute de metri. 

Sam și Remi vedeau siluetele, care îi priveau, 
la rândul lor, prin geamurile cabinei. 

Elicopterul Z-9 îi mai urmări câţiva kilometri, 
apoi viră și dispăru într-un pâlc de nori. 

- În trei minute ajungem la zona care ne intere- 
sează, strigă Hosni. 

Sam și Remi se apropiară de ferestre. 

Ca de obicei, Hosni ridică botul elicopterului 
peste linia de coastă, apoi cobori abrupt în vale, 
pierzând treptat din altitudine. Opri elicopterul în 
plan orizontal. 

Sam observă primul peisajul suprarealist al văii 
de sub ei. În timp ce pantele superioare erau bogat 
împădurite cu pini, porțiunile mai joase arătau ca și 
cum fuseseră cioplite cu o formă de prăjituri drept- 
unghiulară, ce lăsase în urmă stânci abrupte care 
plonjau într-un lac. Un platou acoperit cu ghea- 
tă pornea de pe versantul opus, încercuindu-i un 
capăt. O rigolă cu apă învolburată tăia pragul de 
stâncă și cădea în cascadă în apele de dedesubt. 


- Hosni, cât de adâncă crezi că e? întrebă Sam. 
Mă refer la vale. 

- De la linia de coastă la lac, probabil vreo două 
sute patruzeci de metri. 

-Stâncile sunt cel puţin pe jumătate la fel de 
înalte, spuse Sam. 

Hosni înaintă cu viteză redusă, de-a lungul ver- 
santului, în timp ce Sam și Remi scanau terenul cu 
binoclul. Când ajunseră la același nivel cu platoul 
și Hosni se apropie, observară că platoul era înșe- 
lător de adânc, îngustându-se câteva sute de metri 
înainte de a se termina într-un perete impunător 
de gheaţă, consolidat de stânci verticale. 

- Ăsta eun ghețar, spuse Sam. Hosni, n-am văzut 
platoul ăsta pe nici o hartă. Ți se pare cunoscut? 

- Nu, aveţi dreptate. E relativ recent. Vedeţi cu- 
loarea lacului, cenușiul acela verzui? 

- Da, spuse Remi. 

-Aşa arată după retragerea ghețarilor. Aș zice 
că secţiunea asta a văii are mai puţin de doi ani 
vechime. 

-Schimbarea climei? 

- Mai muult ca sigur. Ghețarul pe lângă care am 
trecut mai devreme - Pung Gyen - a scăzut numai 
anul trecut cu doisprezece metri. 

Cu nasul turtit de geam, Remi cobori deodată 
binoclul. 

- Sam, privește aici! 

El veni lângă ea și se uitară amândoi în jos. 
Chiar sub ei părea să fie o colibă de lemn îngropa- 
tă pe jumătate într-o pătură de gheaţă înaltă până 
la brâu. 

- Ce naiba e asta? întrebă Sam. Hosni? 

- Habar n-am. 

-Cât de aproape suntem de coordonate? 

- La nici un kilometru. 

- Sam, asta-i o nacelă, spuse Remi. 

- Poftim? 

- O nacelă din răchită - pentru un balon cu 
aer cald. 

- Eşti sigură? 

- Hosni, coboară! 


Capitolul 31 


Nordul Nepalului 


Hosni cârmi elicopterul în lateral, deasupra pla- 
toului, până când găsi un loc pe care-l consideră 
suficient de solid ca să-i suporte greutatea, apoi 
ateriză. După ce elicele se potoliră, Sam și Remi co- 
borâră și își puseră jachetele, fesurile și mănușile. 

- Pășiţi cu atenţie! strigă Horni. Sunt multe cre- 
vase în zone de acest fel. 

Îi făcură semn din mână că au înţeles și începu- 
ră să traverseze platoul spre locul descoperit. 

- Staţi puţin... strigă Hosni. Se întoarseră. Hosni 
cobori din carlingă și căută în compartimentul cu 
bagaje de la coadă. Scoase ceea ce părea a fi un 
ţăruș pentru cort pliabil și i-l dădu lui Sam. Sondă 
de avalanșă. Funcţionează la fel de bine și în cazul 
crevaselor. Mai bine să te asiguri. 

- Mersi. Sam smuci ușor sonda, care se desfăcu, 
coarda elastică interioară fixând secţiunile la locul 
lor. Grozav! 

Porniră din nou, de data aceasta cu Sam care 
sonda terenul pe măsură ce înaintau. 

Pătura de gheață care acoperea parţial platoul 
era ondulată, ca și cum niște valuri înghețaseră 
brusc. Presupuseră că erau reziduurile retragerii 
lente, prin măcinare, a ghețarului în susul văii. 

Obiectul căutat se afla la marginea cea mai în- 
depărtată, în diagonală faţă de restul platoului. 

După cinci minute de traversare precaută, se 
opriră în fața lui. 

-Mă bucur că n-am pus pariu cu tine, spuse 
Sam. Într-adevăr, e o nacelă. 

- Cu fundul în sus. Asta explică de ce arăta ca o 
colibă. Nu se mai fac așa în ziua de astăzi. Ce naiba 
caută aici? 

- Habar n-am. 

Remi făcu un pas în față. Sam o opri, apucând-o 
de umăr. Sondă gheaţa din faţa nacelei, hotărî 
că e solidă, apoi începu să cerceteze în jurul latu- 
rilor sale. 

- E mare, spuse Sam. 

Continuară să pășească în lateral stânga, pa- 
ralel cu nacela, sondând terenul pe parcurs, până 
când ajunseră la capăt. 

Sam se încruntă și spuse: 

- Din ce în ce mai curios. 

-Cât e de mare? întrebă Remi. 

- Aproximativ nouă metri. 

- Imposibil. Majoritatea nu au un metru pe un 
metru? 

- Mai mult sau mai puţin. Strecură sonda sub 
fundul răsturnat al nacelei cât putu de adânc. 
Aproape doi metri și jumătate lățime. 

Sam îi dădu sonda lui Remi, apoi îngenunche și 
se târî de-a lungul laturii nacelei, cu mâinile alu- 
necând prin zăpadă. 

- Sam, ai gri... 

Sam își cufundă braţul în zăpadă până la cot. 
Îngheţă. 

- Nu sunt sigur sută la sută, spuse el rânjind, 
dar cred că am găsit ceva. 

Se întinse pe burtă. 

-Te ţin eu, îl asigură Remi. 

Îl apucă de bocanci. 

Sam își folosi ambele mâini ca să spargă gheaţa, 
făcând o gaură cât o minge de baschet, apoi băgă 
capul în ea. Se întoarse spre Remi. 

- O crevasă. Foarte adâncă. Nacela o încalecă pe 
jumătate în diagonală. 

Se mai uită o dată prin gaură, apoi se răsuci îna- 
poi și se îndepărtă de crevasă, împingându-se în 
genunchi. 

-Am aflat cum a ajuns aici, spuse el. 

- Cum? 

-ÀA zburat. Echipamentul e încă atașat de nace- 
lă - contraforturi de lemn, un fel de coardă împle- 
tită... Am văzut chiar ceva ce părea a fi o țesătură. 
Totul e încâlcit şi atârnă în crevasă. 

Remi se așeză lângă el și priviră amândoi nacela 
o vreme. Remi spuse: 

-Un mister de rezolvat altă dată? 

Sam încuviinţă. 

- Absolut. Ținem minte și o să revenim. 

Se ridicară. Sam întinse gâtul. 

- Ascultă! 

Vag, în depărtare, se auzi zgomotul făcut de 
elicele unui elicopter. Se întoarseră, încercând să 
localizeze sunetul. Aflat lângă elicopterul Bell, îl 
auzise și Hosni. Se uită înspre cer. 

Deodată, în stânga lor, un elicopter verde-măs- 
liniu apăru peste linia de coastă, apoi cobori în 
vale și se îndreptă spre ei. Pe ușa aparatului de zbor 
era desenată o stea roşie cu cinci colţuri, pe un 
fundal galben. 

Elicopterul cobori la același nivel cu platoul și 
încetini viteza, plutind la cincisprezece metri de 
Sam și de Remi, cu botul conic și compartimentele 
pentru rachete îndreptate spre ei. 

- Nu mișca, spuse Sam. 

- Armata chineză? întrebă Remi. 

- Da. Același Z-9 pe care l-am văzut ieri. 

- Ce vor? 

Înainte ca Sam să apuce să răspundă, elicopte- 
rul se roti în jurul axei sale, dezvăluind ușa deschi- 
să a cabinei. În ea, un soldat era ghemuit în spatele 
unei mitraliere. 

Sam simţi cum trupul lui Remi se încordează. 
Îi luă încet mâna într-a sa. 

- Nu fugi. Dacă ar fi vrut să ne omoare, am fi 
fost deja morţi. 

Cu colțul ochiului, Sam observă mișcare. Aruncă 
o privire spre elicopter și îl văzu pe Hosni deschizând 
ușa laterală. După o clipă, apăru înapoi. În mâini 
avea o mitralieră compactă. O ridică spre Z-9. 

- Nu, Hosni! strigă Sam. 

Mitraliera lui Hosni se cabră și gura ţevii luă 
foc. Gloanţele împroșcară parbrizul elicopterului 
Z-9. Acesta se înclină brusc la dreapta, apoi ac- 
celeră, îndepărtându-se pe suprafaţa lacului, către 
linia de coastă, unde se înclină din nou, până când 
ajunse cu botul îndreptat asupra elicopterului Bell. 

- Hosni, fugi! strigă Sam. Apoi către Remi: În spa- 
tele nacelei! Du-te! 

Remi ţâșni în fugă, cu Sam pe urmele ei. 

- Remi, crevasa! strigă Sam. la-o la stânga! 

Remi făcu întocmai, apoi își luă avânt și plonjă 
cu capul înainte în nacelă. Sam se aruncă o clipă 
mai târziu, apoi se ridică în genunchi și o ajută pe 
Remi să se sprijine de banchiză. Se rostogoliră 
pe spate și aterizară grămadă, unul peste celălalt. 

Din partea cealaltă a platoului se auzi răpăitul 
mitralierei lui Hosni. Sam se ridică și se uită de-a 
lungul gheții. Hosni stătea sfidător la marginea 
platoului, trăgând spre Z-9, care se apropia. 

- Hosni, pleacă de acolo! 

Z-9 se opri în aer la vreo sută de metri distanţă. 
Sam văzu o lumină puternică dinspre comparti- 
mentul rachete din partea stângă. Și Hosni o văzu. 
Se întoarse și începu să alerge spre Sam și Remi. 

- Mai repede! strigă Sam. 

Cu o explozie puternică de lumină și un nor de 
fum, două rachete țâșniră din compartimentul eli- 
copterului Z-9. Într-o fracțiune de secundă ajun- 
seră la Bell, una lovind pământul de sub coadă, iar 
cealaltă izbindu-se în compartimentul motor. 

Elicopterul Bell se zgudui, sări în sus, apoi ex- 
plodă. 

Sam se feri și se aruncă peste Remi. Simţiră unda 
de șoc a exploziei pe platou și gheața crăpându-se 
sub ei. Un val de șrapnel bombardă nacela și pătura 
de gheaţă, la treizeci de centimetri deasupra lor. 

Apoi tăcere. 

-Vino după mine spuse Sam, și se târî pe lun- 
gimea pragului de gheaţă, până la capătul nacelei. 
Se răsuci pe burtă și se uită după colţ. 

Rămășițele elicopterului Bell zăceau împrăștia- 
te pe tot platoul. Bucăţi sfâșiate din fuzelaj, încă 

legănându-se în urma loviturii, stăteau în mijlo- 
cul unui strat de combustibil de aviaţie care ardea. 
Schije de elice ieșeau din troienele de zăpadă. 

Z-9 se retrăsese în cealaltă parte a lacului, spre 
linia de coastă, unde plutea, cu compatimentul 
pentru rachete încă îndreptate ameninţător asu- 
pra platoului. 

- Îl vezi pe Hosni? spuse Remi. 

- Mă uit. 

Sam îl văzu zăcând lângă un ciob din parbrizul 
elicopterului Bell. Avea trupul carbonizat. Apoi, 
Sam mai zări ceva. Chiar în faţa lor, la şase metri, 
se afla mitraliera lui Hosni. Părea intactă. Se trase 
înapoi, cu faţa la Remi. 

- A murit. N-a simţit nimic. 

- Vai, nul 

-l-am văzut mitraliera. Cred că pot s-ajung la ea. 

- Sam, nu. Nici nu știi dacă funcţionează. Unde 
e elicopterul Z-9? 

- Planează. Probabil transmit prin staţia radio 
la bază, cerând instrucțiuni. Ne-au văzut deja; 
or să vină să se uite mai de-aproape. 

- N-ai cum să-i ţii la distanţă prea multă vreme. 

- Bănuiala mea e că ne vor în viaţă. Altfel, ar fi 
bombardat platoul cu rachete. 

- De ce oare? Ce urmăresc? 

- Am o presimţire. 

- Şi eu. Dacă rămânem în viaţă, ne consultăm 
mai târziu. Ce plan ai? 

- Nu pot ateriza, după mizeria pe care au făcut-o, 
așa că vor trebui să planeze deasupra platoului și 
să coboare soldaţii pe cabluri. Dacă îi prind la 
momentul potrivit, poate că... Sam nu-şi termină 

vorba. Poate, adăugă el. Ce zici? Luptăm și, even- 
tual, murim poate aici sau ne predăm și sfârşim 
într-un lagăr chinezesc? 

Remi zâmbi curajoasă. 

- Mai trebuie să întrebi? 


Sperând și așteptând ca Z-9 să înceapă recu- 
noașterea înainte de a-şi lăsa oamenii la sol, Sam o 
trimise pe Remi înapoi pe fâșia de gheaţă, unde se 
îngropă în zăpadă între doi nămeţi. Sam se ghemui 
lângă nacelă și se pregăti. 

După un timp ce păru să dureze mai multe mi- 
nute, dar care probabil nu depăși un minut, Sam 
auzi sunetul făcut de Z-9, care se apropia. Când 
ajunse aproape, aşteptă până când zgomotul de- 
veni asurzitor. Riscă să arunce o privire pe după 
colțul nacelei. 

Z-9 se oprise în zbor planat, chiar la marginea 
platoului, la câțiva metri deasupra lui. Elicopterul 
stătea pieziș, ca o libelulă ce așteaptă să apară pra- 
da. În ușa laterală, Sam îl văzu pe artilerist aplecat 
deasupra mitralierei. 

Deodată, Z-9 viră și dispăru din raza sa vizua- 
lă, sub platou. După câteva secunde, Sam îl văzu 
venind înapoi, deasupra lacului. Sam acţionă fără 
să se gândească, ieșind în patru labe din adăpost 
și alergând, aplecat, spre mitraliera lui Hosni. 
O înșfăcă și alergă înapoi la nacelă. 

- Am reușit, strigă Sam spre Remi, apoi începu 
să verifice mitraliera. Patul de lemn al armei era 
parţial crăpat și patul anterior ars, dar componen- 
tele metalice păreau în ordine, și țeava, neatinsă. 
Scoase magazia de muniţie; mai erau treisprezece 
gloanţe. 

-Ce vor să facă? strigă Remi. 

-Ori pleacă, ori așteaptă să ardă tot kerosenul 
ca să-i coboare pe soldaţi cu cablul. 

Z-9 ajunse la marginea lacului și viră în sus, 
de-a lungul versantului, spre linia de coastă. Sam 
îl urmări din priviri, rugându-se în sinea lui ca eli- 
copterul să meargă mai departe. 

Dar se opri. 

După un tipar deja stabilit, Z-9 se înclină deasu- 
pra coastei, schimbă cursul și veni înapoi spre lac. 

- Se întorc, anunţă Sam. 

- Succes. 

Sam repetă în minte planul. Era important dacă 
elicopterul se poziționa față de el cu ușa deschisă 
pe care urmau să coboare soldaţii, cu ajutorul unor 
cabluri. N-avea nici un rost să tragă în fuzelajul 
aparatului; atacul lui Hosni o dovedise. Sam avea 
nevoie doar de o crăpătură în armură. 

Motorul elicopterului Z-9 se auzi tot mai aproa- 
pe și sunetul ritmic al elicelor îi duduia în timpane 
lui Sam. Așteptă, cu capul plecat, privind gheaţa la 
câțiva metri de nacelă. 

Așteaptă... așteaptă... 

Zăpada începu să biciuiască gheaţa. 

Sam aruncă o privire după colţ. 

Elicopterul plutea la nouă metri deasupra pla- 
toului. 

- Hai, întoarce, murmură Sam. Numai puţin. 

Elicopterul pivotă ușor, aducând spre Sam arti- 
leristul care trebuia să acopere coborârea soldați- 
lor. Două cabluri negre groase se desfășurară din 
ușă și atinseră gheaţa. Primii doi soldaţi pășiră pes- 
te ușă. Sam putea să deslușească scaunul pilotului, 
aflat pe diagonală, în spatele lor. 

Sam inspiră adânc și strânse din dinţi. Comu- 
tă selectorul foc pe poziția singular, apoi se lăsă în 
jos. Ghemuit, puse mitraliera la umăr și ţinti ușa 
deschisă a elicopterului, apoi se deplasă la stânga, 
mutând vizorul deasupra căștii artileristului. Trase. 
Artileristul se prăbuși. Sam schimbă selectorul de 
foc din poziţia singular pe poziţia tripul, potrivi din 
nou vizorul și trase o rafală spre ușă. Lovit, unul 
dintre soldaţi se împletici și căzu pe spate; celălalt 
se feri şi se aruncă pe burtă. Sam avea acum în plin 
vizor scaunul pilotului, dar știa că doar pentru o se- 
cundă sau două. Chiar în timp ce-și ajusta ţinta, 
văzu mișcându-se brațul pilotului, care acționa ma- 
netele, încercând să controleze haosul din jurul lui. 

Sam se concentră asupra spătarului scaunului. 
Inspiră adânc, expiră, apoi apăsă pe trăgaci. Un 
trio de gloanţe împroșcă interiorul elicopterului. 
Sam trase din nou, apoi încă o dată. Mitraliera 
scoase un clic în gol; magazia era goală. 

Elicopterul se aplecă într-o parte, cu botul în 
jos, spre platou. Prin ușa deschisă a cabinei, alune- 
că trupul neînsufleţit al artileristului, urmat de al 
doilea soldat. Cu braţele fluturând, căutând o pri- 
ză pentru mână, alţi doi soldaţi se rostogoliră prin 
ușă. Unul reuși să se agaţe de patina elicopterului, 
dar celălalt se prăbuși la pământ. Scăpat complet 
de sub control și fără pilot, Z-9 lovi platoul, zdro- 
bindu-l pe soldatul agăţat de el. 

Sam îşi dezlipi ochii de pe elicopter, se adăposti 
după nacelă și fugi spre locul unde se afla Remi. 

-Atenție la șrapnel! strigă el și se aruncă peste ea. 

Două dintre elicele elicopterului loviră primele 
gheaţa, forfecând-o şi azvârlindu-o departe, cu o 
fracțiune de secundă înainte ca fuzelajul să cadă. 

Lipiţi de zăpadă, Sam și Remi așteptară explozia in- 
candescentă, dar degeaba. Auziră un scrâșnet ascu- 
tit, urmat de un trio de atacuri ca de grenadă. 

Din instinct, Sam se ridică și privi peste nacelă. 

Abia după două secunde, creierul lui percepu 
ceea ce vedea. Elicopterul Z-9 glisa pe gheaţă, repe- 
zindu-se spre el, cu fuzelajul schilodit, pe jumătate 
alunecând, pe jumătate târându-se, în timp ce la- 
mele celorlalte elice făceau țăndări gheaţa și o pro- 
iectau înainte. Arăta ca un gândac suferind, aflat 
în chinurile morţii. 

Sam simţi o mână apucând-o pe a lui. Cu o for- 
ţă surprinzătoare, Remi îl trase înapoi jos. 

- Sam, ce crezi că... 

Z-9 se izbi de nacelă, împingând-o spre Sam și 
spre Remi, care începură să dea din picioare, cău- 
tând un punct de sprijin pe gheaţă. 

Nacela se opri din mișcare. Bufnetul scrâșnitor 
al glisării elicopterului mai continuă câteva secun- 
de, apoi muri brusc, cu excepţia tusei înecate a tur- 
binei motorului. 

După ce se stinse și ultimul sunet, se așternu o 
tăcere absolută. Sam și Remi se ridicară în picioare 
și priviră peste nacelă. 

- Nu vezi așa ceva în fiecare zi, spuse Sam sec. 


Capitolul 32 


Nordul Nepalului 


Sam şi Remi avură nevoie de zece secunde ca să 
cuprindă scena care li se desfășura în faţa ochilor. 
După ce ricoșase în nacelă, elicopterul Z-9, 
schilodit, își schimbase direcţia și glisase către ri- 
gola care traversa platoul, unde, ca o bilă prinsă 
într-un canal, alunecase până la marginea plato- 
ului, răsturnându-se apoi peste ea - sau cel puţin 
parţial. Coada elicopterului, cu câţiva centimetri 
mai îngustă decât rigola, se înțepenise în șanț. 

Cabina elicopterului era suspendată deasupra 
marginii, apa căzând în cascadă peste fuzelaj și 
prin ușa deschisă a cabinei. 

-Să vedem dacă a mai rămas cineva în viaţă, 
propuse Remi. 

Îngrijoraţi în privinţa motorului încă fierbinte, 
merseră cu precauţie spre Z-9. Sam îngenunche 
lângă rigolă şi se târî în mâini și genunchi până 
la margine. Fuzelajul era presat până la jumătatea 
înălțimii sale și parbrizul lipsea. Nu vedea nimic 
Prin uşă, atât de deasă era cascada de apă. 

- E cineva acolo? strigă el. Hei! 

Sam şi Remi ascultară, dar nu auziră nimic. 

Sam mai strigă de două ori, dar tot nici un răs- 
puns. 

Sam se ridică și veni înapoi lângă Remi. 

- Suntem singurii supraviețuitori, spuse el. 

-Sună minunat și îngrozitor, în același timp. 
Ce facem acum? 

- Mai întâi, nu putem cobori de pe platou. 
Şi chiar dacă am reuși fără să ne rănim, suntem 
la cincizeci de kilometri de cel mai apropiat sat. 
Ținând cont de faptul că noaptea temperaturile 
sunt sub zero grade și că nu există nici un adă- 
post, n-am avea mari șanse. De altfel, trebuie să ne 
facem un plan cum să supravieţuim la noapte. 

- Grozav, spuse Remi. Continuă. 

-Nu știm după cât timp ne va declara Karna 
dispăruţi și când va porni un grup în căutarea 
noastră. Mai important, trebuie să presupunem că 
Z-9 a intrat în contact cu baza după ce Hosni a 
deschis focul. Dacă nu-i mai contactează și nu se 
întorc, baza va trimite alt elicopter, probabil două. 

- Cam cât de curând crezi? 

- În cel mai rău caz, în câteva ore. 

- Şi în cel mai bun caz? 

- Mâine-dimineaţă. În primul caz, am putea fi 
în avantaj. Se lasă noaptea. Ne va fi mai ușor să ne 
ascundem. Trebuie să intru în chestia asta. 

- Cum, în Z-9? spuse Remi. Sam, e... 

- O idee foarte proastă, știu, dar avem nevoie 
de provizii și, cu puţin noroc, poate găsim o staţie 
radio în stare de funcţionare. 

Remi chibzui câteva secunde, apoi încuviinţă. 

- În regulă. Dar întâi să vedem ce putem recu- 
pera din epava elicopterului Bell. 


Dură doar câteva minute. Nu mai rămăsese 
întreg aproape nimic de valoare; în general, erau 
doar bucăţi și fragmente carbonizate din rucsacu- 
rile lor, inclusiv o bucată de funie de cățărat pe 
jumătate zdrenţe, o brumă de obiecte dintr-o trusă 
de prim-ajutor și câteva unelte din trusa de scule 
a elicopterului Bell. Sam și Remi culeseră tot ce le 
putea fi de ajutor, chiar și obiecte neidentificate. 

- Cum arată funia? întrebă Sam. 

Îngenuncheată lângă grămada lor de provizii, 
Remi examină funia. 

- Trebuie tăiată puţin, dar cred că obținem de 
aici cinci sau șase metri de funie bună. Te gândești 
să ancorezi Z-9? 

Sam zâmbi, încuviinţând din cap. 

- Poate că-s bătut în cap uneori, dar nici să mă 
tai și nu mă târăsc într-o capcană a morţii, fără un 
colac de salvare. O să avem nevoie de ceva ca un 
piton. 

-S-ar putea să am exact ce-ţi trebuie. 

Testând terenul pe măsură ce înainta, Remi se 
deplasă pe suprafaţa platoului, apoi veni înapoi. 
Într-o mână ţinea o paletă din rotorul elicopteru- 
lui, iar în cealaltă o piatră cât pumnul. I le dădu pe 
amândouă lui Sam și spuse: 

- Mă ocup de funie. 

Sam folosi piatra ca să netezească mai întâi mar- 
ginile părţii superioare a paletei, apoi ca să subţie- 
ze şi să ascută partea inferioară. După asta, găsi o 
bucată de gheață mai groasă la câţiva pași de mar- 
ginea platoului, chiar în dreapta elicopterului Z-9, 


354 | CLIVE CUSSLER, GRANT BLACKWOOD 


și începu să bată, cu multă sârguință, pitonul im- 
provizat în gheaţă. Când termină, paleta era îngro- 
pată jumătate de metru în gheaţă și înclinată spre 
înapoi la un unghi de patruzeci și cinci de grade. 

Remi i se alătură și își folosiră amândoi greuta- 
tea ca să tragă și să sucească ancora până se asigu- 
rară că va ţine. Remi desfăcu funia împletită - pe 
care făcuse noduri din șaizeci în șaizeci de centi- 
metri - și legă un capăt de piton cu un laț. După 
ce se dezbrăcă de jachetă, mănuși și fes, Sam folosi 
capătul liber ca să încropească un scaun din funie, 
strângând nodul bine la spatele său. 

- Dacă începe să se prăbușească peste margine, 
să te dai la o parte, spuse Sam. 

- Nu-ţi face griji pentru mine, mă descurc. 
Vezi ce faci tu. 

- Bine. 

- M-ai auzit? 

- Da, spuse el zâmbind. 

O sărută, apoi se îndreptă spre coada răsturna- 
tă a elicopterului Z-9. După ce împinse, de probă, 
partea de aluminiu de câteva ori, se cățără pe ea și 
începu să se târască spre cabină. 

- Te apropii, strigă Remi. Mai ai vreun metru. 

- Am înţeles. 

Când ajunse la marginea platoului, încetini, 
înaintând cu multă precauţie. În afara câtorva 
scârțâituri și gemete care dădeau bătăi de inimă, 
Z-9 nu se clinti. Centimetru cu centimetru, se târî 
până când ajunse, ghemuit, pe burta elicopterului. 

- Cum e? strigă Remi. 

În mâini și în genunchi, Sam îşi mută greutatea 
de pe o parte pe alta, la început încet, apoi mai 

cu vigoare. Fuzelajul scoase un scrâșnet de alumi- 
niu rupt și se lăsă într-o parte. 

-Cred că asta a fost tot, strigă Sam. 

- Așa crezi? strigă Remi la rândul ei. Mergi mai 
departe. 

- Că bine zici. 

Sam se deplasă în lateral până când se lipi cu 
şoldul de patina elicopterului. O apucă cu ambe- 
le mâini și se aplecă într-o parte, ca și cum căuta 
ceva. 

-Ce faci? strigă Remi. 

- Caut arborele rotor. Aici e. Avem noroc; e în- 
ţepenit în rigolă. E bun de ancoră. 

- Mare bucurie, spuse Remi cu nerăbdare. Acum 
treci acolo şi ieși odată. 

Sam îi zâmbi, sperând că va reuși să o liniștească. 

După ce potrivi funia ca să se întindă în linie 
dreaptă până la piton, Sam apucă patinele elicop- 
terului cu ambele mâini și cobori picioarele de-a 
lungul fuzelajului. Apa care ţâșni îi îmbibă imedi- 
at partea inferioară a trupului. Sam gemu, încleș- 
tă dinţii de frig, apoi lovi cu picioarele, încercând 
să-şi ajusteze poziția deasupra ușii. 

- Intru, strigă spre Remi. 

Sam își făcu intrarea cu o lovitură de picior, 
făcându-şi vânt cu picioarele înapoi, apoi repetă 
procedeul până când își creă un ritm constant. La 
momentul potrivit, își dădu drumul. Elanul îl purtă 
în cabină, unde se izbi de uşa aflată vizavi și ateriză 
grămadă pe podea. 

Rămase nemișcat, ascultând elicopterul ge- 
mând în jurul lui. Fuzelajul se cutremură. Totul 
rămase nemișcat. Sam privi în jur, încercând să se 
orienteze. 

Aparececa gheaţail cuprindeapână latalie. O par- 
te din ea se infiltrase prin marginile ușii închise, 
iar cealaltă inunda carlinga, ieșind prin parbrizul 
spart. La câţiva pași, trupul unui soldat zăcea neîn- 
sufleţit. Sam se deplasă înainte până reuși să vadă 
printre scaunele din carlingă. Pilotul și copilotul 
erau morţi, dar nu-și dădu seama dacă gloanţele 
lui, sau impactul, sau ambele le veniseră de hac. 

Vedea acum câte stricăciuni suferise cu adevă- 
rat carlinga. Pe lângă cea mai mare parte din par- 
briz, dispăruse și o secţiune din botul conic și din 
bord, inclusiv staţia radio. Erau, probabil, pe fun- 
dul lacului de-acum. 

Elicopterul căzu sub el. 

Sam simţi cum i se strânge stomacul. 

Mișcarea încetă, dar acum elicopterul era încli- 
nat; prin carlingă, văzu apa lacului departe, sub el. 

Nu mai avea mult timp... 

Se întoarse, aruncând o privire în cabină. Ceva... 
orice. Găsi un sac militar din pânză verde, plin pe 
jumătate. Nu mai zăbovi să examineze conţinutul și 
începu să apuce în grabă obiecte desprinse din in- 
teriorul cabinei, acordând prea puţină atenţie sem- 
nificaţiei lor. Dacă simţea că sunt utile și încăpeau 
în sac, le lua. Îl percheziționă pe soldatul mort, dar 
dădu numai peste o brichetă care putea fi de folos, 
apoi își îndreptă atenţia asupra pilotului și a copi- 
lotului. Găsi un pistol semiautomat și o mapă cu 
documente. Cu colțul ochiului, zări o trapă deschisă 
pe jumătate în fundul cabinei. Se cățără până la ea 
și băgă mâna înăuntru. Atinse cu degetele o pânză. 
Trase obiectul: un rucsac. Îl băgă în sac. 

-E vremea s-o întind, murmură el, apoi strigă 
prin ușă: Remi, mă auzi? 

Răspunsul ei era înăbușit, dar inteligibil: 

-Sunt aici! 

- Pitonul mai e... 

Elicopterul se clătină iar; botul se înclină în jos. 
Sam stătea acum pe jumătate pe spătarul scaunu- 
lui pilotului. 

- Pitonul mai e stabil? strigă el din nou. 

- Da! Grăbeşte-te, Sam, ieşi de acolo! 

- Am plecat! 

Sam trase fermoarul sacului şi îşi trecu bretelele 
peste cap, astfel încât sacul îi atârna acum de gât. 
Închise ochii, rosti în tăcere „Unu... doi... trei...“ 
și se aruncă prin ușa deschisă. 

Sam n-avea cum să mai afle dacă faptul că s-a 
împins în scaunul pilotului a declanșat totul, dar 
chiar când se îndepărtă de apă auzi și simţi cum 
Z-9 se răstoarnă. Rezistă impulsului de a privi pes- 
te umăr și se concentră, în schimb, asupra perete- 
lui de stâncă ce venea iute spre el. Își arcui gâtul 
pe spate și își acoperi faţa cu ambele braţe. 

Impactul fu exact ca atunci când te izbești cu 
pieptul de un manechin de antrenament. Își dădu 
seama că sacul militar acţionase ca tampon. Simţi 
cum i se răsucește trupul și se lovește de perete de 
câteva ori, rămânând apoi într-un balans ușor. 

Deasupra lui, apăru chipul lui Remi, peste 
creastă. Expresia ei panicată se transformă într-un 
zâmbet de uşurare. 

-O ieşire demnă de un blockbuster hollywoo- 
dian. 

- O ieşire născută din disperare și din frică, 
o corectă Sam. 

Privi în jos, spre lac. Fuzelajul elicopterului Z-9 
luneca pe suprafaţă; jumătatea din spate lipsea. 

Sam privi în stânga și văzu secțiunea cozii încă în- 
ţepenită în rigolă. Acolo unde fuzelajul se rupsese, 
mai rămăsese doar aluminiul sfâşiat. 

- Urcă, Sam, strigă Remi. Ai să îngheți. 

El încuviinţă, obosit. 

- Lasă-mă un minut - sau două - și vin şi eu. 


Capitolul 33 
Nordul Nepalului 


Epuizat și tremurând de la excesul de adrenalină, 
Sam se târî pe funie până când Remi reuși să-l apu- 
ce și să-l tragă în sus. Se rostogoli pe spate, privind 
cerul. Remi îl cuprinse în braţe, încercând să-și 
ascundă lacrimile. 

-Să nu mai faci asta niciodată. După un oftat 
adânc, întrebă: Ce e în sacul militar? 

- O grămadă de chestii care nu știu la ce-s bune. 
Am luat tot ce părea util. 

- O, dragule, spuse Remi zâmbind. Ridică cu 
blândeţe breteaua sacului peste capul lui Sam. Tra- 
se fermoarul și începu să scotocească în interior. 
Termos, spuse ea și îl scoase. Gol. 

Sam se ridică în capul oaselor și își puse jacheta, 
fesul și mănușile. 

- Bun. Am o misiune pentru tine. la-ţi termosul 
şi du-te și strânge fiecare picătură de kerosen pe 
care o găseşti. 

- Bună idee. 

Sam încuviinţă și mârâi: 

- Ar fi bun un foc. 

Remi se urni din loc și începu să îngenuncheze, 
pe rând, lângă adânciturile din gheaţă. 

- Am găsit ceva, strigă ea. Și aici. 

Când termină, se întâlniră la nacelă. 

- Cum te-ai descurcat? întrebă Sam, alergând pe 
loc. Pantalonii începeau să i se întărească, trans- 
formându-se în gheaţă. 

- E plin pe trei sferturi, spuse Remi. Gheaţa to- 
pită însă l-a diluat parţial. Trebuie să te încălzești. 

Sam îngenunche lângă grămada de resturi co- 
lectate de la Bell și începu să o sorteze. 

- Am avut impresia c-am văzut... Uite. Sam ridică 
o bucată de sârmă; la fiecare capăt era un inel. Ferăs- 
trău pentru cazuri de urgenţă, îi spuse lui Remi. 

- E o denumire cam optimistă pentru așa ceva. 

Sam examină nacela pe toată lungimea ei, apoi 
reveni de unde plecase. 

- E pe jumătate înclinată în crevasă, dar cred că 
am găsit ce ne trebuie. 

Îngenunche lângă colţul apropiat al nacelei, 
unde se desprinseseră o serie de nuiele din răchită. 
Ca și cum ai băga aţa în ac, Sam strecură un capăt 
al ferăstrăului prin răchită și îl scoase pe partea 
cealaltă. Apucă ambele inele și începu să taie. Pri- 
ma secțiune dură cinci minute, dar Sam avea acum 
o deschizătură prin care să lucreze. Tăie în conti- 
nuare bucăţi din capătul nacelei până când obținu 
o rezervă considerabilă. 

- Avem nevoie de pietre plate, îi spuse lui Remi. 

Găsiră numaidecât; potriviră pietrele la un loc, 
astfel încât să formeze o vatră. Deasupra, puseră 
bucăţile de răchită, stivuite în formă de pirami- 
dă. În timp ce Remi mototolea hârtia din mapa 


REGATUL | 361 


pilotului pentru a o aprinde, Sam recuperă briche- 
ta din sacul militar. În scurt timp, focul era aprins. 

Braţ la braţ, îngenuncheară dinaintea flăcărilor. 
Căldura îi scălda în întregime. Aproape imediat se 
simţiră mai bine, mai încrezători. 

-Lucrurile simple contează în viaţă, remarcă 
Remi. 

- Sunt perfect de acord. 

- Spune-mi teoria ta despre chinezi. 

- Nu cred că Z-9 a apărut dintr-o simplă coinci- 
dență. Ne-a urmărit din prima zi, și din nou astăzi. 
A apărut la doar câteva minute după ce am aterizat. 

-Ştim despre King că trece ilegal artefacte peste 
graniță; rezultă că are o legătură cu chinezii. Cine 
ar avea atâta libertate de mișcare, atâta influență? 

- Armata Populară de Eliberare. Și dacă Jack are 
dreptate, King probabil a ghicit zona în care vom 
căuta. Ţinând cont de contactele lui, nu trebuia 
decât să-și sune legătura chineză, apoi să stea și să 
aștepte să apărem. 

- Întrebarea e ce avea de gând acest Z-9. Dacă 
Hosni n-ar fi deschis focul, ce-ar fi făcut? 

- Nu pot decât să speculez, dar n-am fost nicio- 
dată mai aproape de graniţă ca acum; e la vreo trei 
kilometri spre nord. Poate că ocazia era prea bună 
ca s-o lase să scape. Ne luau prizonieri, ne treceau 
granița și nu se mai auzea niciodată de noi. 

Remi îl strânse mai tare de braţ pe Sam. 

- Nu-i un gând plăcut. 

- Din păcate, uite încă unul. Trebuie să presu- 
punem că or să se întoarcă - și cât mai curând. 

- Am văzut pistolul din sacul militar. Sper că nu 
vrei să încerci să... 

- Nu. De data asta, am avut un noroc chior. 
Data viitoare, n-o să avem nici o şansă. Când or să 
apară întăririle, nu trebuie să ne mai găsească aici. 

- Cum? Singur ai spus că nu putem cobori. 

-M-am exprimat greșit. Trebuie să pară că am 
plecat. 

- Explică-mi, spuse Remi. Sam îi expuse planul 
și Remi încuviinţă, zâmbind. Îmi place. Versiunea 
Fargo a calului troian. 

- Nacela troiană. 

- Şi mai bine. Cu puţin noroc, o să ne ferească 
de îngheţ la noapte. 


Folosindu-se de funie și de pitonul improvizat 
ca de un cârlig, împinseră nacela la câțiva metri de 
crevasă, o sarcină ușurată de gheață. Echipamen- 
tul încâlcit, observat de Sam mai devreme, atârna 
dedesubtul nacelei, în crevasă. Sam și Remi priviră 
peste margine, dar nu văzură mai jos de trei metri. 

- Ăla e bambus? întrebă Remi, arătând cu degetul. 

-Cred că da. Mai e o bucată, aia curbată de 
acolo. Cu siguranţă, ne-ar face sarcina mai ușoară 
dacă le-am tăia și am scăpa de ele, dar ceva de aco- 
lo ne-ar putea fi de folos. 

- Un piton? sugeră Remi. Taie-l și leagă-l. 

Sam îngenunche și adună o parte din parâme 
într-o mână. 

-E un fel de tendon de animal. E într-o stare 
uimitor de bună. 

- Crevasele sunt frigiderul naturii, replică Remi. 
Și dacă totul a fost acoperit de ghețar, efectul e cu 
atât mai spectaculos. 

Sam mai adună o parte din parâme și trase apoi 
de grămadă. 

-E surprinzător de ușoară. Însă mi-ar trebui ore 
în șir să trec printre toate tendoanele astea. 

- O să o tragem atunci. 

Folosind sonda de avalanșă, Sam măsură mai 
întâi lățimea nacelei, apoi lăţimea crevasei. 

- Crevasa e cu zece centimetri mai lată, anunţă 
el. Instinctul îmi spune c-o să se blocheze, dar dacă 
mă înșel, pierdem toate lemnele de foc. 

-Instinctul tău nu ne-a indus niciodată în 
eroare. 

- Nici atunci, în Sudan? Sau în Australia? M-am 
înșelat serios atunci... 

- Ssst! Ajută-mă. 

Stând fiecare la un capăt, se lăsară pe vine și 
apucară de fundul nacelei. La semnalul lui Sam, 
se cocoșară, încercând să-și îndrepte picioarele. 
În zadar. Îi dădură drumul şi făcură un pas înapoi. 

- Să ne concentrăm forţele, spuse Sam. 

Stând la distanţă de un braţ unul de celălalt, la 
mijlocul nacelei, încercară din nou. De data aceas- 
ta, ridicară nacela jumătate de metru de la pământ. 
= -O ţin eu, spuse Sam cu dinţii încleștați. 
Incearcă să o împingi cu picioarele. 

Remi se rostogoli pe spate, se târi sub nacelă 
şi împinse cu picioarele în margine. 

- Gata! 

- Împinge! 

Nacela se răsturnă și căzu pe o parte. 

- Încă o dată, spuse Sam. 

Repetară procedeul și, în scurt timp, nacela stă- 
tea dreaptă. Remi se uită înăuntru. Icni și se dădu 
înapoi. 

-Ce e? întrebă Sam. 

- Pasageri clandestini. 

Se apropiară de nacelă. 

La capătul îndepărtat al fundului de răchită, în 
mijlocul unui talmeș-balmeș de velatură și bețe de 
bambus, zăceau două schelete parțial mumificate. 
Restul nacelei, vedeau acum, era împărţit în opt cu 
ajutorul unor traverse din răchită suficient de late 
ca să servească și drept bănci. 

-Ce crezi? întrebă Remi. Căpitan și copilot? 

-E posibil, dar într-o nacelă atât de mare ar 
putea încăpea cincisprezece oameni cel puţin - de 
atâţia ar fi nevoie să manevreze toată velatura asta 
și baloanele. 

- Baloanele... adică la plural? 

- Vom ști mai multe când vom vedea restul 
velaturii, dar cred că era un adevărat dirijabil. 

- Şi ei au fost singurii supraviețuitori. 

- Poate că ceilalți sunt... Sam făcu semn din cap 
spre crevasă. 

- E o moarte urâtă. 

- Ne dăm cu presupusul mai târziu. La treabă! 

După ce legară velatura ca să nu mai atârne de 
capătul nacelei și să nu se înțepenească în peretele 
crevasei, Sam și Remi își ocupară locul la fiecare 
capăt al nacelei și împinseră la unison până când 
fundul de răchită începu să alunece pe gheaţă. 
Pe măsură ce se apropiau de crevasă, câștigau în 
viteză, așa că dădură nacelei un ultim ghiont. Mai 
alunecă vreo câțiva metri, se împiedică de margine 
și dispăru din vedere. Sam şi Remi alergară spre ea. 

-Să ai întotdeauna încredere în instinctele tale, 
spuse Remi zâmbind. 

Nacela rămăsese blocată între pereţii crevasei, 
la vreo treizeci de centimetri sub margine. 

Sam se cățără înăuntru, atent să evite mumiile, 
şi parcurse toată lungimea nacelei. O declară soli- 
dă. Remi îl ajută să urce înapoi. 

- Orice casă are nevoie de un acoperiș, spuse ea. 

Traversară platoul împreună, strângând bucăţi 
din exteriorul de aluminiu al elicopterului Bell, su- 
ficient de mari ca să acopere crevasa, apoi începură 
să le aşeze peste nacelă până mai rămase doar o des- 
chizătură îngustă. 

- Ai fler pentru așa ceva, îi spuse Sam. 

- Ştiu. Şi un ultim accesoriu: camuflajul. 

Folosind o bucată în formă de bol din parbri- 
zul elicopterului, strânseră vreo douăzeci de litri de 
apă din rigolă, pe care o turnară peste acoperișul 
de aluminiu al nacelei, urmată de câteva straturi 
de zăpadă. 

Se dădură înapoi ca să-și admire opera. 

- După ce o să îngheţe, o să pară că face parte 
din pătura de gheaţă, spuse Sam. 

- O singură întrebare: De ce am pus apă? 

-Ca să se lipească zăpada de aluminiu. Dacă 
bănuiala noastră se adeverește și ne vizitează alt 
Z-9 la noapte, curentul descendent din rotor ne-ar 
putea expune acoperișul. 

-Sam Fargo, ești genial. 

- Asta-i iluzia pe care-mi place s-o creez. 

Sam privi cerul. Spre apus, coroana solară cobo- 
ra în spatele unei linii zimţate de creste. 

- E vremea să ne ascundem și să vedem ce ne va 
aduce noaptea. 


Cu proviziile fie îndesate în sacul militar, fie 
îngropate în zăpadă, Sam și Remi se retraseră 

în adăpost. În lumina amurgului care se diminua 
rapid, făcură inventarul conţinutului sacului. 

-Ce-i ăsta? întrebă Remi, scoțând rucsacul 
înșfăcat de Sam chiar înainte să sară din Z-9. 

-E un... Se opri, se încruntă, apoi zâmbi. Asta, 
draga mea, e o parașută de urgenţă. Dar pentru noi 
doi, e o pătură de paisprezece metri pătrați. 

Scoaseră parașuta din rucsac şi, în scurt timp, 
erau strâns ghemuiţi într-un cocon din stofă albă. 
Relativ încălziți și, deocamdată, în siguranță, spo- 
rovăiră în șoaptă, privind lumina topindu-se într-o 
beznă completă. 

Treptat, adormiră. 


Ceva mai târziu, Sam deschise ochii brusc. Întu- 
nericul din jur era total. În braţele lui, Remi șopti: 

- Auzi şi tu? 

- Da. 

În depărtare se auzea duduitul elicelor unui eli- 
copter. 

- Există vreo șansă să ne caute pe noi? întrebă 
Remi. 

- Nu prea. 

- Mersi că-mi faci pe plac. 

Sunetul rotoarelor spori treptat, până când Sam 
și Remi fură încredințaţi că elicopterul coborâse în 
vale. Câteva clipe mai târziu, un proiector puternic 
lumină crevasa; fâşii de lumină de un alb orbitor 
produseră scântei prin găurile din acoperiş. 

Apoi, lumina dispăru, stingându-se pe măsură 
ce mătura platoul. Mai reveni de două ori, după 
care dispăru complet. 

Apoi, deodată, motorul elicopterului schimbă 
treapta. 

- Vine aici să planeze, șopti Sam. 

Sam apucă pistolul de sub picior, unde îl ascun- 
sese, și îl mută în mâna dreaptă. 

Curentul descendent își făcu apariţia. Jeturi de 
aer îngheţat și fuioare de zăpadă umplură nacela. 
După umbrele aruncate de lumina de căutare, eli- 
copterul părea să meargă în lateral deasupra pla- 
toului, pivotând ba într-o parte, ba într-alta, fie 
căutându-i pe ei, fie vreun supravieţuitor dintre 
camarazii lor dispăruți. 

Sam și Remi lăsaseră coada elicopterului Z-9 
înfiptă în rigolă, ca indiciu al sorții sale. Dacă vre- 
un norocos ar fi supravieţuit plonjării în lac, s-ar 
fi înecat, cu siguranţă, în scurt timp. Sam și Remi 
sperau ca echipa de căutare să ajungă la concluzia 
aceasta. 

Încăpăţânaţi, vizitatorii mai trecură de trei ori 
peste platou. Apoi, la fel de brusc cum apăruse, 
proiectorul se stinse și rotoarele dispărură în de- 
părtare. 


Capitolul 34 
Nordul Nepalului 


În ciuda frigului de afară, peștera improvizată din 
nacelă le-a fost de mare folos, iar acoperișul îm- 
brăcat în zăpadă nu numai că-i protejă de vânt, 
dar și captă o fracțiune prețioasă din căldura lor 
corporală. Instalaţi confortabil în parașută, cu 
hanorace, fesuri şi mănuși, dormiră adânc, deși 
sporadic, până când Îi trezi soarele care pătrundea 
prin scheletul de aluminiu. 

Deși temându-se de o altă vizită din partea chi- 
nezilor, Sam și Remi știau că trebuie să găsească o 
cale de scăpare din acea vale, ca să supravieţuiască. 

Coborâră din nacelă și îşi încropiră micul de- 
jun. Din epava elicopterului Bell, reușiseră să adu- 
ne și nouă pliculeţe de ceai și o pungă, pe jumătate 
ruptă, cu friptură Stroganoff deshidratată. Din 
Z-9, Sam luase fără să știe un pachet de biscuiţi 
de orez și trei cutii cu ceea ce părea a fi soia verde 
prăjită. Împărţiră o conservă și o cană cu ceai, a 
cărui apă o fierseseră în conserva goală. 

Căzură de acord că fusese una dintre cele mai 
bune mese din viaţa lor. 

Sam sorbi ultima înghiţitură de ceai și spuse: 

- Astă-noapte, mă gândeam... 

-Şi vorbeai prin somn, adăugă Remi. Vrei să 
construiești ceva, nu-i așa? 

- Prietenii noștri mumificaţi din nacelă au ajuns 
aici cu ajutorul unui balon cu aer cald. Ce-ar fi să 
plecăm în același mod? Remi deschise gura să spu- 
nă ceva, dar Sam continuă: Nu, nu vreau să refa- 
cem balonul lor, ci, mai degrabă, mă gândesc la... 
Sam căuta cuvântul potrivit. Un balon american. 

Remi dădea aprobator din cap. 

- O parte din velatura lor, o parte dintr-a noas- 
tră... Privirea i se lumină. Paraşuta! 

- Mi-ai citit gândurile. Dacă îi dăm o formă și o 
etanșăm, cred că știu cum o putem umple. Trebuie 
doar ceva care să ne ridice suficient din valea asta 
și să ajungem pe una dintre pajiștile pe care le-am 
văzut la sud - șapte, opt kilometri, cel mult. Apoi, 
putem merge pe jos până într-un sat. 

- Tot sunt slabe șanse. 

- Şansele slabe sunt specialitatea noastră, Remi. 
Uite cum stă treaba: Pe temperatura asta, nu su- 
praviețuim mai mult de cinci zile. S-ar putea să 
fim salvaţi înainte, dar nu mi-a plăcut niciodată în 
mod deosebit sintagma „s-ar putea“. 

- Şi mai sunt și chinezii. 

- Exact. Nu văd altă opțiune. Pariem pe o posi- 
bilă salvare sau ne mișcăm fundul de-aici și riscăm 
să murim încercând. 

- Nici nu se pune problema! Încercăm. Hai să 
construim un dirijabil. 


Primul lucru pe listă a fost inventarul. În timp ce 
Remi trecea în revistă cu atenţie ceea ce adunaseră, 

Sam mulină cu grijă velatura veche din crevasă. 
Găsi numai zdrenţe din ceea ce fusese odinioară un 
balon - sau baloane, în cazul acesta. 

- Au fost cel puţin trei, își dădu cu părerea Sam. 
Probabil patru. Vezi toate bucăţile alea curbate 
de răchită, cum converg spre un punct? 

- Da. 

-Cred că au împrejmuit baloanele. 

- Materialul ăsta e din mătase, adăugă Remi. 
E foarte gros. 

- Închipuie-ţi, Remi, o nacelă de nouă metri 
lungime suspendată de patru baloane din mătase 
într-o cușcă... lonjeroane din răchită şi bambus, 
odgoane din tendoane... Mă întreb cum menţi- 
neau altitudinea. Cum împingeau aerul cald în 
baloane? Cum au... 

Remi se întoarse spre Sam, îi cuprinse fața cu 
mâinile și îl sărută. 

- Visăm mai târziu cu ochii deschiși, da? 

- Bine. 

Împreună, începură să separe obiectele încâlci- 
te, punând într-o parte odgoanele, iar lonjeroanele 
din răchită și bambus în alta. După asta, ridicară 
cu atenție mumiile din nacelă şi le descâlciră din 
ultimele bucăţi de velatură. 

-Tare aș vrea să le aflu povestea, spuse Remi. 

-E limpede că au folosit nacela răsturnată ca 
adăpost, spuse Sam. Poate că s-a deschis brusc o 
crevasă și numai ei doi au reușit să se ţină și să nu 
se prăbușească. 

- Şi de ce au rămas aici? 

Sam ridică din umeri. 

- Poate că fuseseră prea slăbiți când ajunseseră. 
Au folosit bambusul și velatura ca să construiască 
o mică platformă. 

Îngenunchind alături de mumii, Remi spuse: 

- Slăbiţi și schilodiţi. Ăsta are un femur rupt, 
cu complicaţii din câte se pare, iar celălalt... Vezi 
crestătura din șold? Fie e dislocat, fie fracturat. 
E groaznic. Au rămas, pur și simplu, aici, așteptând 
să moară. 

- Noi nu vom avea aceeași soartă, replică Sam. 
Poate ne vom prăbuși cu balonul într-un accident 
cumplit, dar nu vom muri așa. 

- Foarte amuzant. 

Remi se aplecă și culese unul dintre beţele de 
bambus. Era gros cât o bâtă de baseball și avea un 
metru și jumătate lungime. 

- Sam, scrie ceva pe ăsta. E zgâriat la suprafaţă. 

- Eşti sigură? Sam se uită peste umărul ei, și re- 
cunoscu limba. E în italiană. 

-Ai dreptate. Remi își trecu degetele peste cu- 
vintele scrijelite, în timp ce rotea bambusul cu cea- 
laltă mână. Dar asta e în altă limbă. 

Arătă spre un loc aproape de vârf. 

O grilă pătrată, nu mai mare de un centimetru 
douăzeci, încadra patru simboluri asiatice. 

- Nu se poate, murmură Remi. Nu le recunoști? 

- Nu. Ar trebui? 

-Sam, sunt aceleași patru caractere gravate 
pe capacul cufărului Theurang. 


Capitolul 35 


Nordul Nepalului 


Sam deschise gura ca să spună ceva, dar o închise 
la loc. 

-Ştiu la ce te gândești, adăugă Remi. Dar sunt 
sigură, Sam. Îmi aduc aminte că beam ceai și mă 
uitam la caracterele astea pe monitorul laptopului 
lui Jack. 

- Te cred. Numai că nu pricep cum... Sam se 
opri și încruntă din sprâncene. Doar dacă... Când 
am aterizat aici, cât de departe eram de ultimul set 
de coordonate? 

- Hosni a spus că la mai puţin de un kilometru. 

- Poate opt sute de metri de traseul pe care l-ar 
fi apucat Dhakal în călătoria sa. Şi, dacă a murit în 
apropiere sau a avut probleme și a pierdut cufărul 
Theurang? 

Remi încuviinţă din cap. 

- lar apoi au venit prietenii noștri cu balonul, 
câteva secole mai târziu. S-au prăbușit aici şi au 
găsit cutia. Când a avut loc primul zbor cu balonul 
cu oameni la bord? 

-Cred că... pe la sfârșitul secolului al XVI-lea, 
începutul secolului al XVII-lea. Dar n-am auzit să 
fi fost în perioada aia vreun dirijabil atât de avan- 
sat ca ăsta. Probabil depășise cu mult epoca sa. 

- Atunci, cel mai devreme, s-a prăbușit aici la 
aproape trei sute de ani după ce Dhakal a plecat 
din Mustang. 

- Sună plauzibil, admise Sam, dar greu de admis. 

- Atunci, explică-mi însemnele. 

- Nu pot. Spui că sunt blestemul Theurangului, 
și te cred. Dar mi-e cam greu să înghit toată po- 
vestea asta. 

- Nu ești singurul, Sam. 

- Cum stai cu italiana? 

-Nu prea grozav, dar o să-mi încerc norocul 
mai târziu. Acum, să ne concentrăm să vedem cum 
scăpăm de aici. 


Își petrecură întreaga dimineaţă verificând od- 
goanele. Sam le puse deoparte pe cele care păreau 
prea fragile sau putrede, tăindu-le cu briceagul lui. 
Repetară procedeul cu lonjeroanele din răchită și 
bambus (verificate toate de Remi, în zadar, să nu 
mai aibă vreun însemn grav), apoi își îndreptară 
atenţia asupra mătăsii. Cea mai mare bucată găsită 
avea doar câţiva centimetri lățime, astfel că deci- 
seră să împletească stofa utilizabilă într-o funie, în 
caz de nevoie. La prânz, aveau deja o grămadă re- 
spectabilă de materiale de construcţie. 

Pentru un plus de stabilitate, hotărâră să lege 
de interiorul domului opt dintre lonjeroanele di- 
rijabilului, folosite pentru cușca balonului. Pro- 
cedară în maniera unei linii de asamblare: Sam, 
cu ajutorul sulei de la briceag, făcea găuri duble 

în parașută, corespunzătoare fiecărui lonjeron, iar 
Remi insera apoi bucăţi de chingi, din tendoane de 
treizeci de centimetri, în găuri. La sfârșit, aveau trei 
sute douăzeci de găuri și o sută șaizeci de chingi. 

La sfârșitul după-amiezii, Sam începu să lege 
chingile între ele, făcând niște noduri complicate. 
Legase aproape un sfert dintre chingi când hotărâ- 
ră să lase restul pe a doua zi. 


Se treziră odată cu răsăritul soarelui în ziua ur- 
mătoare şi reîncepură lucrul la construcţia dirija- 
bilului. 

În cinci ore, cât avură parte de lumină suficien- 
tă după-amiază, se ocupară de coaserea gurii pa- 
rașutei-balon cu fâșii de mătase înnodate în jurul 
unui inel de mărimea unui butoi confecţionat de 
Sam din bucăţi curbate de răchită. 

După ce savurară câţiva biscuiţi, se retraseră în 
peștera-nacelă și se pregătiră pentru ceea ce știau 
că va fi o noapte lungă. 

- Când vom fi gata? întrebă Remi. 

- Cu puţin noroc, vasul o să fie gata până mâi- 
ne, aproape de prânz. 

În timp ce munceau, Sam întorcea pe toate fețe- 
le în minte problema de inginerie. Treptat, utilizară 
toate lemnele bune de foc din nacelă, pe care le fo- 
losiră nu numai la gătit, dar și, ocazional, să se în- 
călzească pe timpul zilei și seara, înainte de culcare. 

Prin urmare, mai aveau numai trei metri de na- 
celă. Pe baza calculelor lui Sam, răchita rămasă, 
împreună cu amestecul chimic la care se gândea, 
vor fi suficiente ca să-i înalțe. Dar era mai puțin si- 
gur că vor reuși să zboare destul de sus ca să treacă 
de linia de coastă. 

Singurul factor în privinţa căruia nu-și făcea 
griji Sam era vântul. Până acum, singurele adieri 
de care avuseseră parte veniseră dinspre nord. 

Remi dădu glas unei alte îngrijorări, care-l sâ- 
câise și pe Sam: 

- Şi cum vom ateriza? 

-N-o să te mint. S-ar putea să fie un obstacol de 
netrecut. Nu putem ști cât de bine vom reuși să con- 
trolăm coborârea. Şi, practic, nu avem nici o cârmă. 

- Presupun că ai un plan de rezervă, nu? 

- Da. Vrei să ţi-l spun? 

Remi rămase tăcută câteva clipe. 

- Nu. Fă-mi o surpriză. 


Estimarea temporală făcută de Sam se apropie de 
realitate. Abia la prânz reuşiră să termine de făcut 
vasul și ţevile de aerisire. Deși cuvântul „vas“ era un 
eufemism cras pentru construcţia lor, erau mândri 
de el - o platformă din bucăţi de bambus, legate 
între ele, lată de o jumătate de metru, dar și prinsă 
pentru siguranță de ţevi cu ultimele tendoane. 

Se aşezară şi mâncară în tăcere, admirându-și 
opera. Aparatul era primitiv cusut, era diform și 
urât -, dar iubeau fiecare părticică din el. 

-Îi trebuie un nume, spuse Remi. 

Bineînţeles, Sam sugeră Remi, dar ea respinse 
ideea. Mai încercă o dată: 

- Când eram mic, am avut un zmeu poreclit 
Zburătorul semet. 

- Îmi place. 


După-amiaza o petrecură punând în aplicare 
planul lui Sam cu privire la sursa de combustibil. 
Cu excepția unei secțiuni de un metru, în care să 

se cuibărească în acea noapte, Sam folosi ferăstrăul 
de sârmă ca să dezmembreze restul nacelei, tăind 
dinăuntrul ei și dându-i bucăţile lui Remi. Reușiră 
să piardă numai trei bucăţi în măruntaiele crevasei. 

Cu o piatră, Remi începu să macine răchita și 
tendonul rămase până obţinu o pulbere aspră, din 
care Sam aruncă întâi un pumn plin într-o secțiu- 
ne în formă de bol a învelișului de aluminiu al eli- 
copterului Bell. La pulbere adăugă lichenii scrijeliți 
de pe fiecare piatră și bucată de granit pe care le gă- 
siseră pe platou. Urmară picăturile de kerosen, apoi 
firele de praf de pușcă extrase de Sam din gloanţele 
pistolului. După treizeci de minute de încercări și 
eşecuri, Sam îi prezentă lui Remi o brichetă primi- 
tivă, înfășurată într-o bucată de mătase. 

-Fă tu onorurile, spuse el și îi dădu lui Remi 
bricheta. 

- Eşti sigur că n-o să explodeze? 

- Nu sunt deloc sigur. 

Remi îi aruncă o privire nimicitoare. 

-Ar fi trebuit să fie înfășurată în ceva solid, 
spuse el. 

Ținând-o la distanță de un braţ, Remi apropie 
flacăra de brichetă; aceasta se aprinse cu un fâsâit 
abia perceptibil. 

Cu gura până la urechi, Remi sări și îl îmbrățișă 
pe Sam. Împreună, se ghemuiră în jurul brichetei 
şi o urmăriră cum arde. Căldura era surprinzător 
de intensă. Când flăcările se stinseră, într-un final, 
Sam îşi consultă ceasul. 

-Şase minute. Nu-i rău. Acum, avem nevoie de 
cât mai multe brichete din astea, dar mai mari - să 
spunem cât un file mignon. 

-Chiar trebuia să faci așa o analogie? 

- Scuze. În clipa când ne întoarcem în Kath- 
mandu, mergem la cel mai apropiat restaurant. 

Plutind de bucurie datorită reușitei testului lor 
de aprindere, progresară rapid. Când sosi ora de 
culcare, aveau nouăsprezece brichete. 


În timp ce soarele apunea, Sam termină de con- 
struit vasul pentru jar, după ce crestă trei picioare 
scurte, pe care le atașă apoi unui bol de aluminiu 
cu fund dublu, cu ajutorul unor flanșe primitive. 
La urmă, tăie o gaură într-o latură a conului. 

- Asta pentru ce e? întrebă Remi. 

- Pentru ventilaţie și pentru depozitarea com- 
bustibilului. După ce aprindem prima brichetă, 
fluxul de aer şi forma conului vor crea un fel de 
vid. Căldura va năvăli prin vârful conului, pătrun- 
zând în balon. 

- Foarte ingenios. 

-E o sobă. 

- Poftim? 

-E o sobă de modă veche pentru drumeţii. Au 
fost inventate acum un secol. În sfârșit, pasiunea 
mea pentru cunoştinţe obscure dă roade. 

-La greu. Hai să ne retragem în buncărul nos- 
tru și să încercăm să ne odihnim pentru primul - 
și ultimul - zbor al Zburătorului semet. 


Dormiră cu întreruperi preţ de două ore, tot 
trezindu-se din cauza epuizării, a lipsei de hrană 
și a agitaţiei. Imediat ce avură suficientă lumină 
ca să lucreze, coborâră din nacelă şi se hrăniră cu 
ultimele resturi de mâncare. 

Sam dezmembră restul nacelei, cu excepția 
ultimului colţ, pe care îl desprinseră cu ajutorul 

pitonului și al funiei înnodate. Când terminară de 
tăiat, aveau o grămadă de combustibil mai înaltă 
decât Sam. 

Cum aleseseră deja un loc pe platou lipsit, prac- 
tic, de gheață, târâră cu atenţie balonul la platforma 
de lansare. Pe platformă, înghesuiră pietrele pentru 
balast. În mijloc amplasară vasul pentru jar, apoi îl 
legară de platformă cu ajutorul chingilor din ten- 
doane. 

- Să ne-apucăm de gătit, spuse Remi. 

Folosiră suluri de hârtie și licheni în loc de ias- 
că, peste care puseră un trepied din bucăţi de ră- 
chită. Odată ce obţinură un pat solid de cărbune, 
continuară să bage răchită în vas și, treptat, flăcă- 
rile începură să se înalțe. 

Remi puse mâna deasupra ţevii vasului. Se dădu 
înapoi brusc. 

-E fierbinte! 

- Perfect. Acum aşteptăm. O să dureze ceva. 

Se scurse o oră, apoi încă una. Balonul se umfla 
treptat, extinzându-se în jurul lor ca un cort de 
circ miniatural, pe măsură ce rezerva de combusti- 
bil scădea. Sub parașută, razele soarelui păreau ete- 
rice, încețoșate. Sam realiză că se luptau cu timpul 
și cu termodinamica, pe măsură ce aerul se răcea 
și se strecura prin pielea balonului. 

Chiar înainte de a se împlini trei ore, balonul, 
deși încă perpendicular pe sol, se ridică și pluti. Nu 
erau siguri dacă se întâmpla aievea sau doar în ima- 
ginaţia lor, dar părea un moment hotărâtor. După 
patruzeci de minute, balonul stătea vertical, exterio- 
rul lui devenind tot mai încordat pe minut ce trecea. 

- Funcţionează, murmură Remi. Chiar funcţi- 
onează. 

Sam încuviință, dar nu spuse nimic, cu privirea 
aţintită asupra aparatului. 

În sfârșit, spuse: 

- Toată lumea la bord! 

Remi merse la grămada lor cu provizii, înșfăcă 
bucata de bambus gravată, o puse la spatele jache- 
tei și alergă înapoi. Scoase pietrele una câte una, 
până își făcu loc să îngenuncheze, apoi se așeză. 
Latura opusă a platformei plutea acum la câţiva 
centimetri de sol. 

După ce îndesase rucsacul parașutei de urgenţă 
cu lucruri de bază, iar sacul militar, cu brichetele și 
cu ultima grămadă de răchită, Sam luă amândouă 
bagajele, apoi îngenunche lângă platformă. 

-Eşti gata? întrebă el. 

Remi nici nu clipi. 

- Să zburăm. 


Capitolul 36 


Nordul Nepalului 


Flăcările izbucniră în interiorul vasului, dispărând 
prin gura balonului, până când Sam și Remi plu- 
teau deasupra platoului la înălțimea genunchiului. 

-Când îţi spun, împinge cu toată forța, o aver- 
tiză Sam. 

Îndesă ultimele două bucăţi de răchită şi ur- 
mări, așteptând, fixând pe rând cu privirea vasul, 
balonul și solul. 

- Acum! 

La unison, își îndoiră picioarele și împinseră cu 
toată puterea. 

Urcară trei metri. Apoi coborâră la fel de rapid. 

- Fii gata să împingi din nou! strigă Sam. 

Loviră gheaţa cu picioarele. 

- Împinge! 

Din nou se ridicară și din nou reveniră la sol, 
deşi mai încet de data aceasta. 

- Ne apropiem, spuse Sam. 

- Avem nevoie de un ritm, replică Remi. Gân- 
deşte-te la o sincronizare. 

Începură să sară pe platou, de fiecare dată mai 
câștigând puţin în altitudine. La stânga lor, se în- 
trezărea marginea stâncii. 

- Sam... îl avertiză Remi. 

- Ştiu. Nu te uita, continuă să sari. Zburăm sau 
înotăm! 

- Drăguţ! 

Mai împinseră o dată. O pală de vânt prinse 
balonul și îi împinse pe platou, iar picioarele le alu- 
necară pe gheață. Remi scăpă piciorul peste margi- 
nea stâncii, dar își păstră sângele rece, împingând 
pentru o ultimă dată cu celălalt picior. 

Apoi, deodată, totul se cufundă în tăcere, au- 
zindu-se doar vântul care șoptea printre odgoane. 

Erau în aer și urcau. 

Mergeau în direcţia sud-est, spre versant. 


Sam băgă mâna în sac și scoase două brichete. 
Alimentă vasul cu ele. Auziră un foșnet ușor când 
brichetele se aprinseseră. Flăcările ţâșniră prin 
gura vasului. Începură să câștige în altitudine. 

- Încă una, spuse Remi. 

Sam aruncă o a treia brichetă. 

Balonul urcă cu un făsăit. 

Pinii se aflau la câteva sute de metri distanţă și 
se apropiau cu iuţeală de ei. O pală de vânt prinse 
balonul și îl roti. Sam și Remi se agățară de odgoa- 
ne și strânseră priza făcută cu picioarele în jurul 
platformei. După trei rotații, platforma se stabiliză 
și rămase nemișcată. 

Privind peste umărul lui Remi, Sam evaluă dis- 
tanţa până la versant. 

-Cât e de aproape? întrebă Remi. 

- Cam la două sute de metri. Nouăzeci de se- 
cunde, mai mult sau mai puţin. O privi în ochi. 
O să fim la limită. Riscăm? 

- Bineînţeles. 

Sam îndesă o a patra brichetă în vas. Balonul 
scoase din nou un fâsâit. 

Priviră amândoi peste marginea platformei. Vâr- 
furile pinilor păreau neverosimil de aproape. Remi 
simţi cum o apucă ceva de picior și se înclină într-o 
parte. Sam se aplecă în faţă și o apucă de braţ. 

Mai adăugă o brichetă. „Fâs!“ 

Încă una. „Fâs!“ 

- O sută de metri! strigă Sam. 

Încă o brichetă. Fâs! 

- Cincizeci de metril Luă o brichetă din sac, o 
amestecă în mâinile făcute căuş ca un zar și i-o 
întinse lui Remi. Ca să fie cu noroc. 

Remi suflă peste ea. 

Sam aruncă în vas brichete. 

Fâs! 

- Ridică picioarele! strigă Sam. 

Simţiră şi auziră vârful unui pin agățându-se de 
fundul platformei și fură împinși într-o parte. 

- Ne-am agăţat! strigă Sam. Apleacă-te! 

Amândoi odată își aplecară trunchiurile în di- 
recția opusă, atârnând peste margine, în timp ce 
se țineau de un odgon. Sam lovi cu piciorul, în- 
cercând să se elibereze de ceea ce se afla dedesubt. 

Cu o pocnitură puternică, creanga de care se 
agăţaseră se rupse. Platforma se stabiliză. Sam și 
Remi se ridicară în capul oaselor, privind în jos, în 
jur și în sus. 

- Am scăpat! strigă Remi. Am reuşit! 

Sam răsuflă, în sfârşit, uşurat. 

- Nu m-am îndoit nici o clipă. 

Remi îi aruncă bine-cunoscuta privire nimici- 
toare. 

- Bine, recunoscu el. Poate pentru o clipă sau 
două. 


Departe de linia de coastă, vântul slăbi ușor în 
intensitate și se treziră purtaţi în direcţia sud, cu 
o viteză estimată de Sam la șaisprezece kilometri 
pe oră. Nu străbătuseră decât câteva sute de metri 
când începură să piardă din altitudine. 

Sam scoase altă brichetă din sac. O aruncă prin 
gaura de alimentare și aceasta se aprinse. Începură 
să urce. 

- Câte mai avem? întrebă Remi. 

Sam verifică. 

- Zece. 

- Acum, ar fi momentul potrivit să-mi spui care 
e planul tău de rezervă. 

-În caz că nu reuşim o aterizare perfectă, ușoa- 
ră ca fulgul, cea mai bună șansă a noastră sunt pi- 
nii - să găsim un pâlc des și să încercăm să zburăm 
direct în el. 

- Tocmai ai descris o aterizare forţată la sol, în 
lipsa solului. 

- În mare, da. 

- Ba exact. 

-De acord, exact. Ne ţinem bine şi sperăm că 
ramurile or să acționeze ca o plasă de frânare. 

- Exact ca în cazul avioanelor cargo. 

- Da. 

Remi chibzui. Strânse buzele și pufni, dând la 
o parte o şuviţă de păr roșcat de pe frunte. 

- Îmi place. 

- Mă gândeam eu. 
Sam aruncă încă o brichetă. „Fâs!“ 


Cu soarele de amiază încălzindu-i din spate, 
plutiră în continuare spre sud, alimentând din 
când în când vasul cu brichete, în timp ce stăteau 
cu ochii în patru după un loc de aterizare. Călăto- 
riseră circa şase kilometri și jumătate, timp în care 
văzuseră numai văi cu grohotiș, ghețari și pâlcuri 
de pini. 

- Pierdem din altitudine, spuse Remi. 

Sam alimentă vasul. Continuară să coboare. 

- Ce se întâmplă? întrebă ea. 

-Cred că are loc o disipare. Pierdem atât lumi- 
na soarelui, cât și temperatura. Balonul pierde căl- 
dura mai repede decât o putem produce. 

Sam mai aruncă o brichetă prin gaură. Coborâ- 
rea încetini ușor, dar era limpede: se aflau pe o pan- 
tă descendentă ireversibilă. Viteza începu să crească. 

-E vremea să facem o alegere, spuse Sam. 
Nu ajungem la o pajiște, dar putem aplica planul 
de rezervă. 

Arătă peste umărul lui Remi. În faţa lor și dede- 
subt, era un pâlc de pini. Dincolo de el, o altă vale 
presărată cu bolovani. 

- Sau putem îndesa restul brichetelor în vas, în 
speranţa că vom găsi un loc mai bun, spuse Sam. 

- Şi-așa ne-am forţat norocul. Sunt gata pentru 
terra firma. Cum procedăm? 

Sam verifică liziera copacilor spre care se în- 
dreptau, încercând să calculeze viteza, distanţa și 
unghiul de apropiere. Aveau trei minute la dispo- 
ziție, socoti el. Mergeau cu o viteză probabilă de 
douăzeci și patru de kilometri la oră, care mai mult 

ca sigur urma să se dubleze în momentul când vor 
ajunge la copaci. Deși la viteza asta ar fi supravie- 
țuit unui accident de mașină, pe platforma lor ṣan- 
sele erau jumi-juma. 

- De-am fi avut un air bag, murmură Sam. 

-Ce zici de un scut? întrebă Remi și bătu cu 
palma în platforma lor din bambus. 

Sam pricepu imediat ce voia să sugereze. 

- Cam riscant. 

- Mult mai puţin riscant decât ce cloceai tu în 
minte. Te cunosc, Sam. Îţi știu pe de rost expresiile 
feței. Ce șanse crezi că avem? 

- De cincizeci la sută. 

-Ideea mea le-ar putea spori. 

Sam străpunse cu privirea liziera pădurii, apoi 
se uită la Remi. Ea îi zâmbi. El îi răspunse la fel. 

- Eşti o femeie dată naibii. 

- Ştiu. 

-Nu mai avem nevoie de el, spuse Sam. Tăie 
chingile care țineau vasul şi îl împinse de pe plat- 
formă. În mijlocul unui nor de scântei, acesta lovi 
solul, rostogolindu-se la vale, după care se izbi de 
o stâncă. 

Sam traversă în grabă platforma, oprindu-se 
lângă Remi. Ea se apucase deja cu ambele mâini 
de odgoane. Sam apucă și el unul cu mâna stângă, 
apoi se lăsă pe spate, puse lama briceagului pe un 
cablu și începu să taie. Acesta se rupse cu un şuie- 
rat. Platforma se înclină uşor. 

Sam trecu la al doilea cablu. 

-Cât mai avem până ne prăbușim? întrebă el. 

- Nu știu... 

- Tu cât crezi! 

- Câteva secunde! 

Sam continuă să taie. Tocită și ușor îndoită din 
cauza întrebuinţării repetate şi a încercărilor lui Sam 
de a o ascuţi de stânci, lama cuţitului era boantă. 
Sam strânse din dinţi și își spori eforturile. 

Se rupse și al doilea odgon. Sam trecu la al treilea. 

- Nu mai avem timp, strigă Remi. 

„Zbangl“ 

Capătul opus al platformei atârna acum de un 
singur cablu, fluturând ca un zmeu în aer. Cu ambe- 
le mâini agățate de odgoane, Remi practic se legăna 
în aer, având un singur picior cocoţat pe marginea 
platformei. Sam încleştase ca o gheară mâna stângă 
de funia de lângă mâna lui Remi. 

- Încă una! strigă el și începu să taie. Hai oda- 
tă... hai odată... 

„Zbangl“ 

Capătul platformei se desprinse și acum atârna 
vertical sub ei. Sam era pe cale să arunce cuțitul, 
dar se răzgândi. Închise lama la piept. Apucă un 
odgon cu mâna dreaptă. 

Remi se lăsa deja în jos pe cabluri, astfel încât 
trupul să-i ajungă în spatele platformei. Sam cobo- 
ri spre ea. Se uită pe după marginea platformei și 
văzu un perete verde zorind spre el. 

Lumea începu să li se învârtă în jur. Deși cren- 
gile ca niște gheare diminuară o bună parte din 
impact, rotiră imediat platforma. Se treziră arun- 
cați cu iuțeală înainte printr-o armură de crengi 
șfichiuitoare. Își lăsară bărbia în piept și închiseră 
ochii. Sam descleştă mâna dreaptă de pe cablu și 
încercă să acopere faţa lui Remi cu antebraţul. 

Din instinct, ea strigă: 

- Dă-mi drumul! 

Apoi căzură printre copaci, căderea fiindu-le 
amortizată de ramuri. 

Ajunseră brusc jos. 

Sam deschise gura să vorbească, dar nu reuși să 
scoată decât un sunet răgușit. Mai încercă o dată. 

- Remi! 

- Aici, veni răspunsul slab. Sub tine. 

Cu faţa în jos și stând de-a curmezișul peste 
două crengi, Sam se rostogoli cu grijă pe burtă. 
La trei metri sub el, Remi zăcea pe pământ, într-o 
grămadă de ace de pin. Avea fața zgâriată ca și cum 
cineva ar fi frecat-o cu o perie de sârmă. Ochii îi 
jucau în lacrimi. 

-Cât de tare te-ai lovit? întrebă el. 

Ea se chinui să zâmbească şi ridică anevoie 
degetul mare. 

- Dar tu, bravule pilot? 

- Lasă-mă să zac puţin aici şi îţi dau de ştire. 


După o vreme, Sam începu anevoioasa coborâre. 

- Nu te mișca, îi spuse lui Remi. Rămâi acolo. 

- Dacă insiști... 

Sam se simțea de parcă fusese ciomăgit de o 
gașcă întreagă de golani, dar toate articulațiile și 
mușchii importanţi păreau să funcţioneze cum 
trebuie, chiar dacă mai lent. 

Cu ajutorul mâinii drepte, Sam se atârnă de 
ultima creangă și căzu grămadă alături de Remi. 
Ea își acoperi faţa cu o mână și spuse: 

- Nu mă plictisesc niciodată cu tine. 

- Aşa-i. 

- Sam, gâtul tău... 

El se întinse și pipăi locul indicat de Remi. De- 
getele îi erau acoperite de sânge. După ce dibui 

puțin, găsi o tăietură verticală de șapte centimetri, 
sub ureche. 

-O să se coaguleze, spuse el. Hai să te verificăm 
pe tine. 

Își dădu curând seama că probabil hainele îi sal- 
vaseră. Căptușeala groasă a hanoracelor și gulere- 
le înalte le protejaseră trunchiurile și gâturile, iar 
fesurile împletite fuseseră ca o pernă vitală pentru 
craniile lor. 

- Nu-i rău, ţinând cont prin ce-am trecut. 

- Ideea ta cu scutul ne-a salvat. 

Ea dădu din mână cu modestie. 

- Unde-i Zburătorul semet? 

- Încâlcit printre ramuri. 

- Bucata de bambus s-a pierdut? 

Sam îi văzu capătul ieșind din guler. 

- Nu. 

- Faţa mea arată la fel de rău ca a ta? întrebă 
Remi. 

- N-ai fost niciodată mai frumoasă. 

-Eşti un mincinos, dar mersi. Apune soarele. 
Ce facem în continuare? 

- Acum ne salvăm. Eu fac focul, apoi mă duc să 
caut niște săteni prietenoși care ne vor oferi paturi 
confortabile și mâncare fierbinte. 

- Pur și simplu? 

- Pur și simplu. 

Sam își făcu vânt în picioare și-și întinse mem- 
brele. Îl durea tot corpul, o durere ce pulsa parcă 
peste tot în același timp. 

- Mă întorc imediat. 

Avu nevoie doar de câteva minute ca să găseas- 
că rucsacul cu parașuta de urgenţă, care îi fusese 
smulsă din spate în timpul prăbușirii. Însă sacul 

militar îl găsi mai greu; căzuse când cedase ultimul 
cablu al platformei. Dintre cele aproximativ șapte 
brichete care mai rămăseseră, găsi trei. 

Se întoarse spre Remi și o găsi ridicată în capul 
oaselor, cu spatele sprijinit de copac. În scurt timp, 
una dintre brichete începu să ardă în mijlocul unui 
mic cerc de pământ, alături de Remi. Puse celelalte 
două brichete lângă ea. 

- Mă întorc cât ai clipi, spuse el. 

-Mă găsești aici. 

O sărută, apoi plecă. 

- Sam? 

Se întoarse. 

- Da? 

- Fereşte-te de Yeti. 


Capitolul 37 


Goldfish Point, La Jolla, 
California 


- Am terminat traducerea, spuse Selma, intrând 
în solar. Merse spre locul unde Sam și Remi se 
odihneau în șezlonguri și îi dădu lui Remi foaia 
imprimată. 

- Fantastic, replică Remi cu un zâmbet palid. 

- Ai citit-o? o întrebă Sam pe Selma. 

- Da. 

- Nu vrei să ne spui versiunea prescurtată, gen 
Reader's Digest? Calmantele luate de Remi o făcu- 
seră puţin cam... fericită. 

După cum s-a dovedit, căutarea salvatorilor în 
munții Himalaya fusese, de fapt, o chestiune simplă 
pentru Sam. În retrospectivă, ţinând cont de toa- 
te prin câte trecuseră ca să ajungă până aici, Sam 
vedea totul ca pe o justiţie poetică. Fără să-și dea 
seama, se prăbușiseră la mai puţin de un kilometru 
şi jumătate de un sat numit Samagaun, așezarea cea 
mai nordică din acea regiune a Nepalului. 

În amurgul clar-obscur, Sam își croise drum în jo- 
sul văii, până când a fost văzut de un cuplu de turiști 
australieni, aflaţi în vacanţă. L-au dus în Samagaun 
și, în scurt timp, a fost organizat un grup de căuta- 
re. Doi săteni, cuplul de australieni și Sam au urcat 
panta văii cât au putut de sus, într-un camion vechi 
Datsun, apoi au coborât din el și au parcurs pe jos 
restul drumului. Au găsit-o pe Remi unde o lăsase 
Sam, în lumina caldă a focului. 

Pentru siguranţă, au întins-o pe o bucată de pla- 
caj adusă tocmai în acest scop şi s-au întors la Sa- 
magaun, unde au descoperit că satul se mobilizase 
în numele lor. Fusese pregătită o cameră cu două 
paturi și cu o sobă de fontă. Au fost hrăniţi cu aloo 
tareko (cartofi prăjiți) şi kukhura ko ledo (pui cu sos) 
până când n-au mai putut înghiţi nimic. A venit me- 
dicul din sat, i-a examinat pe amândoi și nu a des- 
coperit nici o rană care să le pună viaţa în pericol. 

A doua zi dimineaţă, când s-au trezit, au aflat că 
mai-marele satului trimisese deja vorbă în vale des- 
pre salvarea lor prin intermediul unui radio ama- 
tor. La scurt timp după ce Sam i-a dat mai-marelui 
satului datele de contact ale lui Jack Karna, a sosit 
un SUV mai robust, care i-a dus în sud. În Gorkha, 
i-au găsit pe Jack şi pe Ajay așteptând ca să-i trans- 
porte restul drumului până la Kathmandu. 

De fapt, Jack le raportase dispariţia și îşi croia 
drum prin birocraţia guvernului nepalez, încer- 
când să organizeze o misiune de căutare, când auzi 
vestea salvării lor. 

Sub privirea vigilentă a lui Ajay, Sam şi Remi 
petrecură o noapte în spital. Radiografia lui Remi 
dezvălui două coaste zdrelite şi o gleznă luxată. 
Pentru cucuie și vânătăi, lui Sam şi lui Remi li se 

prescriseră calmante. Zgârieturile de pe faţă, deși 
urâte, erau superficiale şi n-aveau să-i ţină mult. 

La cinci zile după prăbușirea cu balonul, se aflau 
într-un avion, în drum spre casă. 

Acum, Selma le prezenta versiunea stilizată: 

- Ei bine, mai întâi de toate, Jack v-a confirmat 
bănuiala, doamnă Fargo. Simbolurile cioplite în 
bambus erau identice cu cele de pe capacul cufă- 
rului Theurang. E la fel de consternat ca dumnea- 
voastră. Când o să vă simţiţi în stare să vorbiti, 
sunaţi-l. În ceea ce privește restul însemnărilor, 
aţi avut iarăși dreptate: sunt în italiană. Conform 
autorului, un om numit - Selma parcurse foaia 
tipărită - Francesco Lana de Terzi... 

- Cunosc numele ăsta, spuse Sam. 

De când se întorsese acasă, se cufundase în is- 
toria dirijabilelor. 

- Povestește-ne, interveni Remi. 

- De Terzi e considerat, în mare măsură, părintele 
aeronauticii. Era iezuit și profesor de fizică și mate- 
matică în Brescia, nordul Italiei. În 1670, a publicat 
o carte intitulată Prodomo. Pentru vremea respec- 
tivă, era inovatoare, ea constituind prima analiză 
sistematică a matematicii care stă la baza călătoriei 
prin aer. A pregătit terenul pentru toţi cei care i-au 
urmat, începând cu fraţii Montgolfier, în 1783. 

- A, ăia, replică Remi. 

- Primul zbor reușit cu balonul, explică Sam. 
De Terzi a fost un geniu absolut. A deschis drumul 
unor invenţii precum mașina de cusut, un instru- 
ment de citit pentru orbi, prima formă primitivă 
de Braille... 

- Dar nu și dirijabilul, spuse Selma. 

- Conceptul său de bază era ceva numit Corabia 
Vidului - în esenţă, era același lucru cu dirijabilul 
cu mai multe baloane pe care l-am găsit, dar în 
loc de sfere din pânză, avea sfere din cupru, din 
care fusese evacuat aerul. La mijlocul anilor 1600, 
inventatorul Robert Boyle a creat o pompă - un 
„motor pneumatic“, cum l-a numit - care putea 
să evacueze complet aerul dintr-un vas. Cu ajuto- 
rul lui, a dovedit că aerul are greutate. De Terzi a 
teoretizat că, odată ce sferele din cupru ale vasului 
ar fi evacuate, acesta ar fi mai ușor decât aerul din 
jurul său, făcându-l să se înalțe. Nu vă plictisesc cu 
amănunte de fizică, dar conceptul are prea multe 
defecte ca să fie funcționabil. 

- Aşadar, Corabia Vidului n-a mai fost constru- 
ită, spuse Selma. 

-Nu, din câte știu eu. La sfârșitul secolului 
al XIX-lea, un om numit Arthur de Bausset a încer- 
cat să obțină finanţare pentru ceea ce el numea un 
dirijabil cu tub vidat, dar n-a ieșit nimic din asta. 
În ceea ce-l priveşte pe de Terzi, conform istoriei, 
a continuat să lucreze la teoria lui până când 
a murit, în 1686. 

- Unde? 

Sam zâmbi. 

- În Brescia. 

- După ce a umblat haihui prin Himalaya, add- 
ugă Remi. Zi mai departe, Selma. 

- Conform bambusului, de Terzi și echipa sa de 
chinezi - nu scrie câţi erau - s-au prăbușit în timpul 
unui zbor de probă al unui dirijabil pe care-l proiec- 
tase pentru împăratul Kangxi. Împăratul numise di- 
rijabilul Marele Dragon. Numai de Terzi și alte două 

persoane au supraviețuit accidentului. El a fost sin- 
gurul care a scăpat nevătămat. 

- Cele două mumii pe care le-am găsit, spuse 
Remi. 

-Am verificat datele despre împăratul Kangxi, 
spuse Selma. A domnit între anii 1661 și 1722. 

- Perioada se potrivește, spuse Sam. 

- lată acum partea cea bună: de Terzi afirmă că, 
în timp ce căuta de mâncare, a găsit - Selma citi 
de pe foaie - „un vas misterios cu o formă nemai- 
văzută de el, gravat cu simboluri similare și nesi- 
milare deopotrivă cu cele folosite de binefăcătorul 
meu“. 

Sam și Remi schimbară un zâmbet. 

-În partea finală a însemnării, continuă Selma, 
de Terzi a scris că a hotărât să-şi abandoneze cama- 
razii și să se îndrepte spre nord, înapoi către baza 
de lansare a dirijabilului, pe care o numește gompa 
Shekar. 

- Ai verificat... întrebă Sam. 

- Da. Gompa Shekar e o ruină acum, dar e si- 
tuată la aproximativ șaizeci și patru de kilometri 
nord-est de locul unde aţi găsit vasul, în Tibet. 

- Zi mai departe. 

- Dacă de Terzi reușea să ajungă înapoi în gom- 
pa Shekar, ar fi povestit el însuși călătoria. Dacă nu 
reușea, trupul lui nu ar mai fi fost găsit niciodată. 
Bambusul era menit să-i servească drept testament. 

- Şi vasul misterios? întrebă Sam. 

- Am lăsat partea cea mai bună la sfârșit, re- 
plică Selma. De Terzi pretinde că avea de gând să 
ducă vasul cu el, citez, „drept răscumpărare pen- 
tru eliberarea fratelui meu, Giuseppe, ţinut ostatic 

de împăratul Kangxi ca să se asigure de întoarcerea 
mea cu Marele Dragon“. 

- L-a luat cu el, murmură Sam. A dus Theuran- 
gul în Tibet. 


-Am atâtea întrebări, spuse Remi, că nici nu 
ştiu cu care să încep. În primul rând, câte date is- 
torice există despre de Terzi? 

- Oficiale, foarte puţine. Eu, una, n-am găsit 
mare lucru, răspunse Selma. Conform surselor, de 
Terzi și-a petrecut viaţa în Italia. A murit și a fost 
îngropat acolo. După cum spune Sam, și-a petrecut 
ultimii ani din viaţă lucrând la Corabia Vidului. 

- Nu pot fi adevărate ambele versiuni ale vieţii 
sale, spuse Sam. Fie n-a părăsit niciodată Brescia 
și bambusul e un fals, fie a stat o vreme în China, 
lucrând pentru împăratul Kangxi. 

-Şi poate chiar a murit acolo, adăugă Remi. 

Sam văzu zâmbetul pișicher de pe chipul Selmei. 

- Hai, dă-i drumul! spuse el. 

-Pe internet nu găsești nimic despre de Terzi, 
dar la universitatea din Brescia e un profesor care 
predă un curs despre Renașterea târzie - epoca in- 
ventatorilor italieni. Conform catalogului online, 
de Terzi e o figură proeminentă în curriculă. 

Remi spuse: 

-Chiar îţi face plăcere să ne tachinezi, nu-i așa? 

- Deloc, replică Selma cu solemnitate. Numai 
să spuneţi, și până mâine după-amiază sunteţi în 
Italia. 

- Numai să spui, şi ne facem o rezervare pe in- 
ternet pentru mâine. 

Goldfish Point, La Jolla, 
California 


A doua zi, spre sfârșitul după-amiezii după ora 
Italiei, pe iChat, Sam și Remi se prezentară și îi 
explicară coordonatoarei cursului, profesoara Car- 
lotta Moretti, într-un mod ambiguu, temeiul in- 
teresului pe care-l purtau lui Francesco Lana de 
Terzi. Moretti, o brunetă pe la vreo treizeci și cinci 
de ani, cu ochelari ca de bufniţă, le zâmbi din spa- 
tele monitorului computerului. 

- Mă bucur foarte mult să vă cunosc, spuse într-o 
engleză cu un ușor accent străin. Să știți că sunt 
o admiratoare a voastră. 

-Å noastră? se miră Remi. 

- Si, si. Am citit despre voi în revista Smithso- 
nian. Beciul pierdut al lui Napoleon și peştera din 
munţii... ăăă... 

- Marele Saint Bernard, interveni Sam. 

- Exact, asta era. Scuzaţi-mi indiscreţia, dar tre- 
buie să vă întreb: Sunteţi teferi? Ce-aţi păţit la faţă? 

- Un accident de drumeţie, răspunse Sam. Sun- 
tem în perioada de recuperare. 

- A, bine. Am fost fascinată și, bineînţeles, bucu- 
roasă când ați sunat. Dar și surprinsă. Spuneţi-mi 
de ce vă interesează Francesco de Terzi şi voi încerca 
să vă ajut. 

- Numele lui a apărut într-un proiect, spuse 
Remi. Am găsit surprinzător de puţine informaţii 
publicate despre el. Ni s-a spus că sunteţi expertă 
în domeniu. 

Moretti dădu din mână cu modestie. 

- Chiar expertă, nu ştiu. Predau cursuri despre 
de Terzi, care, de mică, mi-a stârnit curiozitatea. 

- Suntem interesaţi mai ales de ultima parte a 
vieții sale; să zicem, de ultimii zece ani. Mai întâi, 
ne puteți confirma că a avut un frate? 

- Desigur. Giuseppe Lana de Terzi. 

- Şi e adevărat că Francesco n-a plecat niciodată 
din Brescia? 

- A, nu, asta nu-i adevărat. De Terzi călătorea 
adesea la Milano, la Genova și în alte locuri. 

- Dar din Italia a ieșit? A călătorit peste mare? 

- E posibil, deşi n-aş putea spune unde anume. 
Pe baza unor relatări, majoritatea reproduceri la 
mâna a doua ale unor povești, chipurile, spuse de 
el însuși, de Terzi a călătorit departe între anii 1675 
și 1679, deși nici un istoric nu vă va confirma in- 
formaţia. 

- Poveștile astea vorbesc și despre o posibilă 
destinaţie? 

-Undeva prin Orientul Îndepărtat, replică 
Moretti. Asia ar fi una dintre speculaţii. 

- De ce s-ar fi dus acolo? 

Profesoara ezită. 

-Trebuie să înţelegeţi că totul ar putea fi doar 
o născocire. Sunt prea puține documente care să 
ateste aceste speculaţii. 

- Înţelegem, replică Sam. 

-Se spune că de Terzi n-a găsit investitori pen- 
tru proiectul său cu dirijabilul. 

- Corabia Vidului. 

- Exact. N-a găsit pe nimeni care să-l finanţeze, 
nici din guvern, nici vreun om înstărit de pe-aici. 
A călătorit în est sperând să găsească sprijin ca 
să-și poată termina munca. 

-Şi a găsit? 

- Nu, din câte știu eu. 

- Ce s-a întâmplat când s-a întors în 1679? în- 
trebă Sam. 

- Se spune că era schimbat când s-a întors în 
Italia. Ceva se petrecuse în timpul călătoriilor sale, 
și a venit fără Giuseppe. Francesco n-a vorbit ni- 
ciodată despre asta. La scurt timp, s-a restabilit 
în Brescia, a părăsit Ordinul lezuit şi s-a mutat la 
Viena, în Austria. 

- Căutând tot investitori? 

- Poate, dar la Viena a dat numai peste ghini- 
oane. 

- Cum aşa? întrebă Remi. 

-La scurt timp după ce s-a mutat în Viena, s-a 
căsătorit și imediat i s-a născut un fiu. Doi ani mai 
târziu, a avut loc marea bătălie - asediul, și apoi 
lupta de la Viena. Aţi auzit de ea? 

- Doar vag. 

-Asediul a durat două luni. Imperiul Otoman 
se lupta cu Liga creștină: Sfântul Imperiu Roman, 
Uniunea statală polono-lituaniană și Republica 
Venețiană. La începutul lui septembrie 1683, s-a dat 
lupta finală. Au murit zeci de mii de oameni, printre 
care şi soţia, şi băiatul lui Francesco de Terzi. 

- Îngrozitor, spuse Remi. Foarte trist. 

- Si. Se spune că asta i-a frânt inima. Mai întâi 
fratele, apoi noua lui familie, toți morţi. La scurt 
timp după asta, de Terzi a dispărut din nou. 

- Unde? 

Moretti ridică din umeri. 

-Un alt mister. S-a reîntors în Brescia în oc- 
tombrie 1685 şi a murit câteva luni mai târziu. 

- Am să vă pun acum o întrebare cam ciudată, 
spuse Remi. 

- Vă rog. 

- Sunteţi absolut sigură, dumneavoastră sau alt- 
cineva, că de Terzi s-a întors în Brescia în 1685? 

- Chiar că e o întrebare ciudată. Dar răspun- 
sul e negativ. Nu am vreo informaţie care să ateste 
faptul că a fost îngropat aici - sau că s-a întors, 
că tot veni vorba. Această parte a poveștii este, 
la fel ca restul, bazată doar pe informaţii de mâna 
a doua. În lipsa unei... 

- Exhumări. 

- Da, a unei exhumări. Sau a unei mostre de 
ADN de la urmașii lui, care să poată proba temei- 
nicia. De ce întrebaţi? Aveţi vreun motiv să cre- 
deți... 

- Nu tocmai. Era doar o idee. 

- Dumneavoastră credeți ceva din poveştile as- 
tea? întrebă Sam. 

- O parte din mine vrea să creadă. Doar e vorba 
despre o aventură palpitantă, nu-i așa? Însă, după 
cum am spus, istoria oficială a vieţii lui de Terzi nu 
conţine nici una dintre aceste relatări. 

- Acum câteva minute aţi spus că există foarte 
puţine documente legate de el. Asta înseamnă că 
ceva totuși există? întrebă Remi. 

- Sunt câteva scrisori, trimise de niște prieteni. 
Nici una nu e scrisă de mâna lui de Terzi. E ceea 
ce sistemul vostru legal ar considera mărturie in- 
directă, si? În afară de astea, mai există o singură 
sursă care ar putea avea legătură cu poveştile, dar 
ezit să o menţionez. 

- De ce? 

- E vorba despre ficţiune, o povestire scrisă de 
sora lui de Terzi la câţiva ani după moartea lui. 
Deși poartă alt nume, e limpede că protagonistul 
e modelat după Francesco. Cei mai mulţi cred că 

sora încerca să scoată bani de pe urma celebrităţii 
lui, exploatând zvonurile. 

- Ne puteţi spune pe scurt despre ce e vorba în 
povestire? 

-Practic e un basm bizar. Moretti își adună 
gândurile. Eroul poveștii își părăsește căminul din 
Italia. După ce înfruntă multe primejdii, este luat 
prizonier de un tiran dintr-un ţinut ciudat. E silit 
să construiască un vas zburător de război. Vasul 
se prăbușește într-un loc pustiu și supraviețuiesc 
numai eroul și doi dintre tovarășii săi, pentru ca, 
ulterior, aceștia să moară din cauza rănilor. Ero- 
ul găsește apoi o comoară misterioasă, despre care 
băștinașii îi spun că e blestemată, dar el ignoră 
avertismentul și întreprinde o călătorie dificilă 
înapoi la castelul tiranului. Odată ajuns acolo, află 
că tovarășul său de călătorie, pe care tiranul îl ți- 
nuse ostatic, fusese executat. Eroul se întoarce în 
Italia cu comoara, dar este lovit de o altă tragedie: 
familia îi murise de ciumă. Eroul este acum con- 
vins că blestemul e real, așa că pornește la drum ca 
să ducă comoara acolo unde a găsit-o și, de atunci, 
nu se mai aude nimic despre el. 

Sam și Remi se străduiau să rămână impasibili. 

- Aveţi din întâmplare o copie a acestei poves- 
tiri? întrebă Sam. 

- Da, bineînţeles. Cred că am versiunea italiană 
originală, dar și o traducere în engleză foarte bună. 
Imediat ce terminăm conversaţia, vă trimit o ver- 
siune electronică. 

Goldfish Point, La Jolla, 
California 


Având fiecare o copie după „Marele Dragon“ pe 
iPad-ul personal, Sam și Remi îi mulțumiră profe- 
soarei Moretti pentru ajutorul acordat. După ce ci- 
tiră povestirea, trimiseră copii prin e-mail Selmei, 
lui Wendy și lui Pete. În timp ce Remi îi trimitea 
o copie a povestirii și lui Jack, Selma luă legătura 
cu el prin intermediul iChat-ului. 

- Păreţi buimaci, spuse Karna. Nu mă ţineţi în 
suspans! Ce aţi aflat? 

- Spune-i tu, o îmboldi Sam pe Remi. 

Remi îi relată mai întâi conversaţia cu Moretti, 
apoi făcu pentru toată lumea un rezumat al 
„Marelui Dragon“. 

- Incredibil, făcu Selma. Aţi citit amândoi 
Povestirea? 

- Da, spuse Sam. V-am trimis-o prin e-mail. Și ţie, 
Jack. 

- Da, am primit fişierul. 

-Cât de bine se potrivește povestea cu inscrip- 
tiile de pe bambus? întrebă Wendy. 

- Dacă înlocuiţi părţile, în mod evident fictive, 
ale poveștii cu presupusul testament al lui de Terzi, 
obţineţi practic o relatare factuală: prăbușirea, nu- 
mărul supravieţuitorilor, descoperirea unei comori 
misterioase, drumul anevoios spre casă... Găsiţi 
totul acolo. 

- Şi se mai potrivește și perioada, spuse Remi. 
Ținând cont de relatările, la mâna a doua, cu privi- 
re la plecările și sosirile lui de Terzi, e foarte posibil 
să fi călătorit în și din China. 

- Sunt uluit, spuse Karna. 

Pete, care citea în diagonală povestea pe iPad-ul 
lui Sam, întrebă: 

- Ce reprezintă harta de pe frontispiciu? 

- E călătoria pe care a făcut-o eroul, ca să îna- 
poieze comoara, răspunse Remi. Jack, ai văzut-o? 

- Chiar acum mă uit la ea. Se pare că de Ter- 
zi sosește din vest și se oprește mai întâi la ceea 
ce aici e trecut drept castel. Putem presupune că e 
vorba despre gompa Shekar. 

- Baza de lansare a dirijabilului, spuse Sam. 

- Şi, posibil, locul în care a fost îngropat Giu- 
seppe, adăugă Remi. 

Karna continuă: 

- De la gompa Shekar, de Terzi călătorește spre 
est, către Marea Cetate. Ţinând cont unde se află 
Shekar, cetatea ar putea fi Lhasa. 

-De ce s-ar fi dus acolo? întrebă Wendy. Locul 
accidentului e la șaizeci și patru de kilometri sud de 
gompa Shekar. Parcă încerca să înapoieze comoara. 

- Da, explică Sam, dar în poveste, când ajunge la 
castel, un înţelept îi spune că trebuie să înapoieze 

comoara în „locul ei de drept“. E sfătuit să-l caute 
pe un alt înţelept, care locuiește în Marea Cetate 
din vest. 

Karna reluă firul gândirii lui Sam: 

- Din Marea Cetate, de Terzi continuă călătoria 
spre est și, în cele din urmă, ajunge în... Nu știu. 
Aici e doar un X. 

- Shangri-La, sugeră Remi. 

Karna păstră câteva clipe tăcerea, apoi spuse: 

- Vă rog să mă scuzați. Îmi pare rău. Vă contac- 
tez eu. 

Ecranul iChat-ului se făcu negru. 


Karna reveni treizeci de minute mai târziu. 

-Pe hartă sunt niște linii de referință schiţate 
și alte puncte de reper pe care trebuie să le verific, 
dar, folosind distanţa de la gompa Shekar la Lhasa 
ca punct de referință, ultima porţiune din călăto- 
ria lui de Terzi s-a încheiat într-o zonă cunoscută 
azi drept defileul Tsangpo. 

- Favoritul tău pentru locaţia Shangri-La, spuse 
Sam. 

- Într-adevăr. Sam, Remi, poate că tocmai aţi 
rezolvat o enigmă veche de șase sute de ani. 

- Să nu ne ambalăm prea tare, spuse Sam. Cât 
durează să identifici locaţiile de pe hartă? 

- Mă apuc imediat. Lăsaţi-mi o zi la dispoziţie. 

Regiunea Arunachal Pradesh, 
nordul Indiei 


- Jack! strigă Remi. Nu credeam c-ai să vii per- 
sonal. 

Karna opri motorul SUV-ului și cobori. Remi îl 
îmbrăţișă, iar Sam îi strânse mâna. 

- Mă bucur să te avem în echipă, Jack. 

- Şi eu. 

În spatele lui Karna, Ajay înclină din cap și le 
zâmbi. 

- Arătaţi mai bine decât ultima dată când v-am 
văzut, spuse Karna. Remi, ce-ţi mai face piciorul? 
Şi coastele? 

-S-au recuperat suficient cât să mă pot depla- 
sa fără să scrâșnesc din dinţi. Am bandaje elastice, 
o pereche bună de bocanci de munte și un flacon 
de ibuprofen. 

- Nemaipomenit. 

-O să ne întreacă pe toţi, spuse Sam. 

- Aţi ajuns fără probleme aici? Aţi fost urmăriţi? 
Aţi văzut vreo faţă dubioasă? 

- Nu, la toate întrebările, spuse Remi. 

De la ultima lor conversaţie cu Charles King, 
nu mai primiseră nici o veste de la el, de la copiii 
lui sau de la Zhilan Hsu. Era o schimbare pe care-o 
găseau deopotrivă plăcută și alarmantă. 

- Jack, cum ai reușit să-ți învingi teama de zbor? 
întrebă Sam. 

- Păi, de fapt, nu mi-am învins-o, răspunse Kar- 
na. Am fost absolut înspăimântat din clipa când 
am decolat din Kathmandu până în clipa când am 
coborât din avion, în Bangladesh. Dar entuziasmul 
pentru expediția noastră mi-a depășit temporar 
frica și, voilà, iată-mă aici. 

„Aici“ era capătul unei călătorii pe uscat de opt 
sute de kilometri, pe care Sam și Remi o încheiaseră 
cu doar câteva ore în urmă. Situat pe malurile râ- 
ului Siang, liniștitul orășel Yingkiong, având nouă 
sute de locuitori, era ultimul avanpost din nordul 
Indiei cu o populaţie considerabilă. De acolo până 
la următorul oraș, Nyingchi, în Tibet, erau o sută 
şaizeci de kilometri spre nord-est, un drum care 
traversa cele mai amenințătoare jungle din lume. 

Zece zile trecuseră de la conversaţia lor pe iChat. 
Aranjamentele pentru călătorie duraseră atât de 
mult. Parolist, Karna îi contactase a doua zi, după 
ce lucrase non-stop, în speranţa că va descifra har- 
ta din „Marele Dragon“. 

Abilitățile de navigație pe uscat ale lui de Terzi 
erau, probabil, la același nivel cu cele ale Străjerilor, 
le explicase Karna. Atât direcţiile, cât și distanţele 
de pe harta lui de Terzi erau remarcabil de precise, 
fiind diferite de măsurătorile reale cu cel mult un 
kilometru şi un grad. După ce terminase calculele, 
Karna se încredinţase că reușise să stabilească prin 
triangulaţie un perimetru de trei kilometri pentru 

locul unde se afla Shangri-La. După cum bănuise 
mereu, coordonatele erau în centrul defileului for- 
mat de fluviul Tsangpo. 

Sam și Remi studiaseră zona pe Google Earth, 
dar nu văzuseră decât creste maiestuoase, râuri fu- 
rioase şi păduri dese. Nimic nu aducea cu o ciu- 
percă. 

-Ce ziceţi să mergem într-un bar să bem ceva și 
să mai vorbim de una, de alta? spuse Karna E mai 
bine să înţelegeţi ce ne așteaptă înainte să pornim 
la drum mâine-dimineaţă. 


Taverna era într-o clădire cu două etaje, cu un 
acoperiș înclinat de tablă ondulată și pereţi din 
șindrilă. Înăuntru, parterul era dedicat zonei de 
recepție și unui restaurant care părea să fi fost co- 
piat dintr-un film western de la Hollywood, de prin 
anii 1950. Podele de lemn, un bar lung în formă 
de ] și stâlpi verticali care sprijineau grinzile expuse 
ale tavanului. Karna îi informă că la etajul doi se 
aflau camerele lor. 

Taverna era surprinzător de aglomerată. Găsiră 
o masă rabatabilă lângă un perete, sub o reclamă 
luminoasă la Schlitzi, care pâlpâia, și comandară 
patru beri. Erau reci ca gheața. 

- Mare parte din ceea ce vă voi spune am aflat 
de la Ajay, dar cum el nu e un tip prea vorbăreţ, o 
să trebuiască să vă bazaţi pe memoria mea. După 
cum v-am spus, pe-aici şi-a făcut Ajay armata, deci 
suntem pe mâini bune. Apropo, Ajay, care e situa- 
ţia cu transportul nostru? 

- Totul e aranjat, domnule Karna. 


! Marcă de bere americană (n.tr.) 

- Fantastic. Corectează-mă dacă încep să bat 
câmpii, Ajay. 

- Da, domnule Karna. 

Karna oftă. 

- Nu-l pot convinge să-mi spună Jack. Mă chi- 
nui de ani de zile. 

-El și Selma au citit, se pare, acelaşi manual, 
replică Sam. 

- Așa. Partea cea mai proastă în legătură cu 
Arunachal Pradesh - bineînţeles, și în funcţie de 
persoana pe care o întrebi - este că ne aflăm în 
China acum. 

- Ce?! Cred că n-am auzit bine, spuse Sam. 

- China are pretenţia, în mod oficial, că o mare 
parte din această regiune se află în sudul Tibetului. 
Bineînţeles, pentru oameni și pentru guvernul de 
aici, Arunachal Pradesh e un stat indian. Granița 
nordică dintre Arunachal Pradesh şi China e nu- 
mită linia McMahon, trasată ca parte a unui tratat! 
dintre Tibet și Marea Britanie. Chinezii n-au cre- 
zut niciodată în aceasta, și India n-a impus graniţa, 
până în 1950. Concluzia e că atât China, cât și India 
o reclamă, dar nici una nu face mare lucru în sensul 
ăsta. 

- Şi ce înseamnă asta în ce privește prezenţa mi- 
litară? întrebă Sam. 

- Nimic. Sunt câţiva soldaţi indieni în regiune, 
dar chinezii stau la nord de linia McMahon. Situ- 
aţia e destul de prietenoasă. 

- Asta-i bine pentru noi, spuse Remi. 

- Da, ei bine... Însă nu-i la fel de grozavă trea- 
ba cu ANLE - Forţa de Eliberare Arunachal Naga. 


! Acordul de la Simla, încheiat în anul 1914 (n.tr.) 

Sunt cel mai recent și mai mare grup terorist din 
zonă. În ultima vreme s-au axat pe răpiri. Acestea 
fiind spuse, Ajay e de părere că, probabil, nu vom 
avea probleme cu ei. Armata a luat în ultima vreme 
măsuri mai severe împotriva lor. 

-Conform hărților, destinaţia noastră e la patru- 
zeci de kilometri pe teritoriul Chinei, spuse Sam. 
Ținând cont de relief, presupun că nu sunt puncte 
de control la graniță. 

-Ai dreptate. Așa cum am precizat și în Mus- 
tang, graniţa e practic deschisă. Mai multe sute de 
turiști o trec în fiecare an. De fapt, guvernul chinez 
nici nu pare să se sinchisească. Nimic în zonă nu 
are vreo importanţă strategică. 

-Alte vești bune, spuse Remi. Acum, spune-le 
pe alea proaste. 

- Adică, în afară de terenul ridicol de accidentat? 

- Da. 

- Partea proastă e că, din toate punctele de ve- 
dere, vom invada China. Dacă avem ghinionul să 
fim prinși, probabil o să ajungem la pușcărie. 

- Deja ne-am confruntat o dată cu posibilitatea 
asta, replică Sam. Hai să facem tot ce ne stă în pu- 
tinţă ca s-o evităm, de acord? 

- De acord. Bine, acum să trecem la şerpi și in- 
secte veninoase... 


După o cină scurtă, care constă în pui tandoori, 
Sam și Remi se retraseră la culcare. Camera lor 
era în acord cu motivul hotelului: șic de western 
hollywoodian, dar fără şic. Deşi afară era plăcut, 
adică vreo șaisprezece grade, umiditatea te înăbu- 
șea. Ventilatorul din tavan scârțâia în timp ce agita 
lent aerul, dar, după căderea nopții, temperatura 

începu să scadă și, în scurt timp, în cameră se putea 
respira confortabil. 
Adormiră pe la opt. 


Se treziră a doua zi dimineaţă, când Ajay bătu 
ușor în ușă și îi strigă în șoaptă. Cu privirea înce- 
țţoșată, Sam se dădu cu greu jos din pat, prin întu- 
neric, și se târî până la ușă. 

- Cafeaua, domnule Fargo, spuse Ajay. 

- Fără ceai? Asta da surpriză plăcută. Apropo, 
numele meu e Sam. 

- A, nu, domnule. 

-Cât e ora? 

- Cinci dimineața. 

- Vai mie, murmură Sam și aruncă o privire 
spre silueta adormită a lui Remi. Doamna Fargo 
nu era tocmai o persoană matinală. Ajay, vrei, te 
rog, să ne aduci imediat încă două cești de cafea? 

- Desigur. De fapt, am să aduc ibricul. 


Grupul se adună în tavernă treizeci de minute 
mai târziu pentru micul dejun. După ce terminară 
de mâncat, Karna spuse: 

- Mai bine să ne strângem lucrurile. Capcana 
noastră mortală trebuie să apară din clipă în clipă. 
- Ai spus „capcană mortală“? întrebă Remi. 

-S-ar putea s-o cunoașteţi după numele ei obiș- 
nuit: elicopter. 

Sam chicoti. 

- După toate prin câte am trecut, mai că prefe- 
răm descrierea ta. Eşti sigur c-ai să fii bine? 

Karna ridică o minge de jucărie de mărimea 
uneia de softball. Avea găuri pentru degete. 

- Jucărie de alungat stresul. O să supraviețuiesc. 
Călătoria nu durează mult. 


După ce-și adunară și împachetară echipamen- 
tul, se reîntâlniră la marginea nordică a orașului 
Yingkiong, lângă o fâșie defrișată de pământ. 

- Uite-l că vine, spuse Ajay, arătând spre sud, 
unde un elicopter verde-măsliniu plutea peste su- 
prafața Siangului. 

- Arată vechi, cu siguranţă, observă Karna. 

În timp ce se apropia de ei, încetinind viteza și 
menţinând direcţia, Sam observă un disc șters al 
Forţelor Aeriene Indiene pe ușa laterală. Cineva în- 
cercase în zadar să picteze peste logoul cu portoca- 
liu, alb și verde. Grupul se feri de curentul stârnit 
de rotor și așteptă până se potoli praful. 

- Ajay, ce-i asta? întrebă Karna. 

-Un elicopter utilitar Chetak ușor, domnule. 
Foarte sigur. Ca soldat, am zburat de multe ori cu ele. 

-Cât e de vechi? 

- Din 1968. 

- Sfinte Sisoe! 

- Dacă v-aş fi spus, domnule Karna, nu aţi mai 
fi venit. 

- Poţi să fii sigur de asta. Bine, bine, hai să mer- 
gem. 

În timp ce Jack strângea cu furie mingea spon- 
gioasă, grupul urcă echipamentul în elicopter, apoi 
își ocupară cu toţii locurile. Ajay le verifică centu- 
rile de siguranţă cu cinci curele, apoi închise ușa și 
făcu un semn din cap spre pilot. 

Decolară, cu botul înclinat în sus, înălțându-se 
în aer. 

Parțial pentru ușurința navigării și parţial pentru 
a spori șansele de a fi găsiţi în caz că Chetakul s-ar 
fi prăbuşit, pilotul urmă cursul șerpuitor al râului 
Siang. Rarele habitate aflate la nord de Yingkiong 
erau situate de-a lungul malurilor sale, le explică 
Ajay. Cu puţin noroc, cineva ar vedea Chetakul în 
picaj și ar raporta incidentul. 

- E absolut fantastic! strigă Karna ca să acopere 
zgomotul motorului. 

- Strânge mingea, Jack, îi replică Remi. Ajay, îl 
cunoști pe pilot? 

- Da, doamnă Fargo, foarte bine. Am servit 
amândoi în armată. Gupta are acum o firmă de 
transport - duce mărfuri în părțile îndepărtate ale 
regiunii Arunachal Pradesh. 


Chetakul își continuă cursul spre nord, pla- 
nând la câteva sute de metri deasupra apelor cafe- 
nii ale Siangului și, nu după mult timp, se treziră 
zburând printre crestele cu margini ascuţite și văile 
abrupte, toate acoperite de o junglă atât de deasă, 
încât Sam și Remi nu vedeau altceva în afara unui 
covor impenetrabil de verdeață. În cele mai multe 
locuri, Siangul era lat și leneș, dar de câteva ori, în 
timp ce elicopterul trecea printr-un defileu, apele 
formară un vârtej de spumă și valuri care se spăr- 
geau de pietre. 

-Acolo jos sunt ape din categoria a VI-ai, strigă 
Sam, privind pe geam. 

- Asta-i o nimica toată, spuse Karna. 


! Conform Scării internaționale de clasificare a râurilor, un 
râu din categoria a VI-a este definit ca extrem. (n.tr.) 

- Defileul fluviului Tsangpo, spre care ne în- 
dreptăm noi, e cunoscut drept Everestul fluviilor. 
Unele secțiuni ale fluviului Tsangpo sfidează orice 
încercare de clasificare. 

- A încercat cineva să le traverseze? întrebă Remi. 

- Da, de mai multe ori. Cei mai mulţi erau caia- 
ciști înverșunaţi, nu-i așa, Ajay? 

Ajay încuviinţă din cap. 

- Multe vieţi s-au pierdut. Trupurile n-au fost 
găsite. 

- Nu apar în aval? întrebă Sam. 

- Trupurile sunt, de obicei, fie prinse pe veci în 
hidraulica valurilor și făcute praf, fie sunt zdrobi- 
te în timp ce sunt târâte de-a lungul defileurilor. 
Nu prea mai ai ce să găsești după așa un traseu. 


După patruzeci de minute, Gupta se răsuci 
în scaun și strigă: 

-Ne apropiem de satul Tuting. Pregătiţi-vă 
de aterizare. 

Sam și Remi fură surprinși să descopere că în Tu- 
ting exista o pistă de pământ pentru avioane, peste 
care se întinsese parţial jungla. Avionul ateriză și 
toată lumea cobori. La est, în susul văii, văzură câ- 
teva acoperișuri ițindu-se deasupra vârfurilor copa- 
cilor. Sam și Remi presupuseră că era satul Tuting. 

- De aici mergem pe jos, anunţă Karna. 

El, Sam și Remi începură să descarce echipa- 
mentul. 

- Mă scuzaţi numai o clipă, spuse Ajay. Stătea la 
trei metri de pilot. Gupta are o propunere pentru 
voi. M-a întrebat cât de departe mergem în China 
și i-am spus. Contra unei taxe, ne va duce foarte 
aproape de destinaţia noastră. 

- Nu-și face griji din cauza chinezilor? întrebă 
Sam. 

- Prea puţine. Spune că nu au nici un radar în 
zonă și că de aici până la destinaţia noastră văile se 
adâncesc și nu e nici o așezare omenească. Crede 
că poate să zboare neobservat. 

-E cu totul altceva decât un marș de șase zile 
dus-întors, observă Karna. Cât vrea? 

Ajay vorbi cu Gupta în hindusă, apoi spuse: 

- Două sute de mii de rupii - aproximativ patru 
mii de dolari americani. 

- Nu avem atâţia bani la noi, spuse Sam. 

- Gupta nici nu se aștepta. Spune că acceptă, 
fără nici o problemă, cardurile de credit. 


Toată lumea fu de acord cu condiţiile lui Gupta 
și, imediat, pilotul luă legătura prin stația radio a 
elicopterului, transmițând datele de pe cardul de 
credit Visa a lui Sam la baza sa din Itanagar. 

-Am impresia că visez, spuse Sam. Stau aici, 
la dracu'-n praznic, în timp ce un pilot indian îmi 
verifică valabilitatea cardurilor. 

- După cum am spus și în Nepal, nu ne plicti- 
sim nici măcar o clipă, replică Remi. Dar glezna 
mea o să fie recunoscătoare pentru schimbarea 
de itinerar. 

-Gupta spune că s-a aprobat. Putem decola 
imediat ce sunteţi gata, strigă Ajay. 


Îndreptându-se în zbor spre nord, din nou de-a 
lungul Siangului, trecură în scurt timp peste ul- 
timele așezări indiene dinainte de graniță. Gen- 
gren dispăru în spatele lor într-o clipă, apoi Gupta 
anunţă: 

- Trecem peste linia McMahon. 

- Acum i-acum, spuse Sam. Am invadat China. 

Trecerea a fost în mod categoric nespectaculoa- 
să, dar, în curând, peisajul începu să se schimbe. 
Așa cum prezisese Gupta, trecură de la crestele și 
liniile de coastă rotunjite la stâncile zimțate expu- 
se; pereţii văii deveniră mai abrupți și pădurile se 
îndesiră. Cea mai mare diferenţă însă o prezenta 
Siangul. Aici, la capătul sudic al regiunii defileului 
Tsangpo, suprafața fluviului era învolburată, valu- 
rile explodau izbindu-se de bolovani și de pereţii 
de stâncă suspendați, trimițând nori de ceaţă sus, 
în văzduh. Gupta menţinu cursul cât mai aproape 
de fluviu posibil și sub linia de coastă. Sam și Remi 
se simțeau de parcă se dădeau pe cel mai periculos 
tobogan de apă din lume. 

- Cincisprezece minute, strigă Gupta. 

Sam și Remi își zâmbiră cu gândul la ceea ce-i 
aștepta. Ajunseseră atât de departe, trecuseră prin 
atâtea și, acum, destinaţia lor era la doar câteva 
minute distanţă... cel puţin așa sperau. 

Karna trăia la intensitate maximă momentul. 
Cu fălcile încleștate, cu degetele săpând în mingea 
cauciucată, privea pe geam cu fruntea presată de 
sticlă. 

-Te simți bine, Jack? întrebă Sam. 

- Mai bine ca niciodată, amice. Aproape am 
ajuns! 

- Ne apropiem de limita exterioară a coordona- 
telor, anunţă Gupta. 

Ajay îi dăduse pilotului un punct de referinţă cu 
un diametru de trei kilometri. Zona în care zburau 
era dominată de un pâlc de vârfuri asemănătoa- 
re unor obeliscuri, variind în înălțime de la câteva 

sute de metri la un kilometru. În defileurile de de- 
desubt, fluviul Tsangpo forma în jurul obeliscuri- 
lor o panglică albă înspumată, mărginită de stânci 
abrupte. 

- N-am văzut nici un caiacist, observă Sam. Şi nici 
alți oameni. 

Karna ridică privirea de pe harta pe care o stu- 
dia și replică: 

- Aş fi surprins să descoperi pe cineva. Ai văzut 
cum e terenul. Numai cei mai hotărâți - sau nebu- 
ni - se aventurează aici. 

- Nu-mi dau seama dacă asta e o insultă sau un 
compliment, îi șopti Remi lui Sam. 

-Dacă ne întoarcem victorioși şi teferi, e un 
compliment. 

Karna îi strigă lui Ajay: 

- Întreabă-l pe Gupta dacă se poate apropia mai 
mult de crestele alea, îi strigă Karna lui Ajay. Dacă 
am calculat corect, suntem chiar deasupra punctu- 
lui de referinţă. 

Ajay transmise rugămintea. Gupta încetini vi- 
teza elicopterului la treizeci de noduri și începu 
să orbiteze fiecare obelisc pe rând, ajustând altitu- 
dinea astfel ca pasagerii lui să le examineze mai 
îndeaproape. De la geamul ei, Remi ținea camera 
pe foc continuu. 

- Acolo! strigă Jack, arătând cu degetul. 

La o sută de metri de partea cealaltă a geamului, 
se afla un obelisc de mărime medie, având aproxi- 
mativ trei sute de metri înălţime și cinci sute de 
metri lățime. Pantele de granit verticale erau aco- 
perite de o dantelă de liane, frunziș și petice mari 
de mușchi. 

- Vedeţi? întrebă Karna, indicând locul pe sti- 
clă cu degetul arătător. Forma aceea? Începe de la 
bază și se înalță... Vedeţi unde începe să se lăţească 
și apoi, acolo, cam la treizeci de metri sub platou, 
să se dilate brusc? Spuneţi-mi că vedeţi și voi! 

Sam și Remi descoperiseră imaginea în câteva 
secunde și un zâmbet se lăţi treptat pe feţele lor. 

-O ciupercă uriașă, spuse Remi. 


Capitolul 40 
Defileul fluviului Tsangpo, China 


După mai multe încercări eșuate din cauza schim- 
bării de direcţie a vântului, Gupta reuși să oprească 
elicopterul pieziș, deasupra obeliscului, până când 
Karna identifică un mic luminiș în junglă, aproape 
de marginea platoului. Gupta plană cu elicopte- 
rul și apoi ateriză. După ce rotoarele se opriră din 
învârtit, grupul cobori din elicopter și își luă echi- 
pamentul. 

-Asta nu-ţi aduce aminte de nimic? o întrebă 
Sam pe Remi. 

- Ba da. 

Platoul semăna izbitor de mult cu văile paradi- 
ziace pe care le observaseră în timpul căutării cu 
elicopterul în nordul Nepalului. 

Sub picioarele lor era un covor de mușchi, într-o 
gamă de culori de la verde-închis la verde pal. Ici-co- 
lo, peisajul era presărat cu bolovani de granit împes- 
trițaţi cu licheni. Chiar în faţa lor era un perete de 
junglă deasă, străbătut doar de câteva cărări aidoma 
unor tuneluri, care dispăreau în vegetaţia luxurian- 
tă, ovale aproximative care-i priveau pe Sam şi pe 

Remi ca niște ochi negri ce nu clipeau niciodată. 
Văzduhul părea să freamăte de larma insectelor, iar 
în frunziş, păsările ciripeau nevăzute. Într-un copac 
din apropiere, o maimuţă stătea atârnată cu capul 
în jos și îi privi câteva clipe, după care o șterse. 

Jack și Ajay veniră lângă Sam și Remi. 

- Din fericire, nu avem mult de căutat, spuse 
Karna. Dacă ne despărțim în două grupuri, o să 
putem acoperi o suprafață mare. 

- De acord, zise Sam. 

-Încă ceva, spuse Karna. Îngenunche lângă 
rucsac și scotoci înăuntru, după care scoase două 
revolvere cu ţeavă scurtă de calibrul 38. Le dădu lui 
Sam și lui Remi câte unul. Am și eu unul, desigur. 
Cât despre Ajay... 

Dintr-un toc de la spatele centurii, Ajay scoase 
un pistol semiautomat Beretta, apoi îl puse ime- 
diat la loc. 

- Ne așteptăm la necazuri? întrebă Remi. 

- Suntem în China, draga mea. Orice se poate 
întâmpla: bandiți, grupuri teroriste care trec grani- 
ţa, Armata Populară de Eliberare... 

- Dacă armata chineză își face apariţia, pușcoa- 
cele astea n-o să reușească decât să-i înfurie. 

-O să rezolvăm şi problema asta, când o să fie 
cazul. De altfel, probabil o să găsim ce căutăm și o 
să traversăm granița înapoi înainte să se însereze. 

-Eu și Remi mergem spre est; Jack, tu și Ajay 
luți-o spre vest, spuse Sam. Ne întâlnim aici peste 
două ore. Aveţi ceva împotrivă? 

Nimeni nu protestă. 


După ce verificară staţiile de emisie-recepţie, 
grupul se despărți. Cu lămpile de miner pe cap și 

macetele în mâini, Sam și Remi aleseră una dintre 
cărări și se avântară pe ea. 

După ce pătrunseră trei metri în junglă, lumina 
se diminuă la un sfert. Sam seceră câteva liane care 
crescuseră de-a curmezișul cărării, apoi făcură o 
pauză ca să privească în jur, luminând în sus, în 
jos și în lateral. 

- Probabil că ploile anuale de aici sunt uluitoa- 
re, spuse Sam. 

- Două mii opt sute de milimetri anual. Vreo trei 
metri, replică Remi, apoi zâmbi. Știu cât de mult îţi 
plac datele fără importanță. M-am interesat. 

- Sunt mândru de tine. 

La câţiva metri deasupra capetelor lor, dar și de 
o parte și de alta, se întindea o reţea încâlcită și 
atât de deasă de liane, încât nu vedeau nimic din 
pădurea propriu-zisă. 

- Am o senzaţie neplăcută, spuse Remi. 

-Şi eu. 

Sam împunse cu vârful macetei prin frunziș. 
Braţul i se opri brusc, cu un zăngănit. 

-Am dat de piatră, murmură el. 

Remi lovi cu maceta în stânga ei, de unde se 
auzi alt zăngănit. La fel în dreapta. 

- Suntem într-un tunel făcut de mâna omului. 

Sam desfăcu staţia de la curea și apăsă butonul 
pentru vorbire. 

- Jack, mă auzi? 

Interferenţe statice. 

- Jack, răspunde. 

-Te aud, Sam. Ce e? 

- Sunteţi pe o potecă? 

- Abia am pornit. 

- Loveşte cu maceta în lateral. 

- Bine... „Zang!“ Glasul lui Jack se auzi din nou: 
Pereţi de piatră. Fascinantă întorsătură. 

-Ţi-aduci aminte bănuiala ta că Shangri-La ar 
fi un templu sau o mănăstire? Cred că am găsit-o. 

-S-ar putea să ai dreptate. E uimitor ce poate 
face un mileniu dintr-o junglă necercetată. Nu 
cred că asta ne schimbă în vreun fel planul, nu? 
Cercetăm complexul și ne reîntâlnim peste două 
ore. 

- În regulă. Ne vedem atunci. 


Conștienți acum de faptul că explorau într-o 
structură făcută de mâna omului, Sam și Remi în- 
cepură să examineze împrejurimile, căutând indicii 
arhitecturale. Liane și rădăcini infiltraseră fiecare 
centimetru pătrat al complexului. Aflat în faţă, Sam 
încerca să-și învârtă maceta în arce scurte de cerc, 
dar nu reușea să evite mereu pereţii de piatră. 

Ajunseră la o firidă, unde se opriră. 

- Stinge lampa, spuse Sam, făcând același lucru. 

Remi se conformă. După ce li se obișnuiră ochii 
cu întunericul, începură să vadă raze de soare fil- 
trându-se printre pereţii și tavanul acoperiţi de 
frunziș. 

- Ferestre și luminatoare, spuse Remi. Probabil, 
la vremea sa, era o priveliște spectaculoasă. 

Sam şi Remi porniră să urce un șir de trepte și 
ajunseră în scurt timp la o platformă de unde trep- 
tele se dublau și urcau spre un al doilea etaj. Aici, 
după ce trecură printr-o arcadă, găsiră un spaţiu 
deschis, mare. O împletitură de rădăcini și liane 
creau o boltă deasupra capetelor lor, alcătuind un 

tavan boltit. Peste Marea Sală, cum o porecliră, se 
întindeau ceea ce păreau a fi șase bușteni pe jumă- 
tate putreziți. Hotărâră că erau grinzi de sprijin, de 
mult ruinate, ale căror rămășițe fuseseră conserva- 
te de scutul de liane. Chiar în faţa șirului de trepte 
pe care-l urcaseră se afla altul care ducea în sus, 
prin beznă. 

Cu lămpile aprinse, Sam și Remi se despărţiră 
ca să exploreze spaţiul. De-a lungul peretelui înde- 
părtat, Sam găsi un șir de bănci de piatră ieşite din 
perete şi, în faţa lor, șase adâncituri dreptunghiu- 
lare, în podeaua de piatră. 

- Astea sunt căzi, spuse Remi. 

- Arată ca niște morminte. 

Remi îngenunche lângă una și pipăi pereţii in- 
teriori cu maceta. Se auzi zăngănitul familiar al 
oţelului pe piatră. 

- Mai sunt și aici, spuse Sam, traversând în par- 
tea cealaltă. 

Găsiră niște bănci de piatră dispuse într-un se- 
micerc ce împrejmuia un bazin rotund, mai lat de- 
cât înălțimea lui Sam. Remi repetă gestul, dar nu 
dădu de fund. Sam găsi o bucată de piatră căzută 
de pe o bancă din apropiere și o lăsă să cadă în 
bazin. 

Se auzi o bufnitură înăbușită. 

- Are vreo trei metri adâncime, spuse Sam. 

Se ghemui și lumină cu lampa puţul, dar nu 
văzu nimic prin reţeaua de liane și rădăcini. 

- Hei! strigă el. Nici un ecou. 

-E prea multă vegetaţie, presupuse Remi. 

Sam găsi altă piatră şi se pregăti să o arunce. 

- Ce faci? 

- Îmi satisfac curiozitatea. N-am văzut nici urmă 
de puț la etajul de dedesubt, ceea ce înseamnă că era 
în spatele unui zid. Trebuie să aibă un scop. 

- Dă-i drumul. 

Sam se aplecă peste puț, îndoi braţul, apoi arun- 
că piatra. Nevăzută, aceasta se izbi de fund, apoi 
încă o dată, iar în final se lovi de o suprafaţă dură. 

-Ai luat o decizie bună, spuse Remi. Trebuie să 
ducă undeva. Vrei să... 

Staţia de emise-recepţie a lui Sam prinse viaţă. 
Între pârâiturile provocate de interferenţe, se au- 
zeau glasuri slabe prin difuzor. Fragmentele erau 
repezi și se suprapuneau. 

-Cred că sunt Gupta și Ajay, spuse Remi. 

Sam apăsă butonul pentru vorbire. 

- Ajay, mă auzi? Ajay, răspunde! 

Interferenţe. Apoi glasul lui Jack: 

- Sam... Gupta... a văzut un... decolează. 

- Pleacă, spuse Remi. 

Se întoarseră și coborâră în fugă scările, cu Remi 
şchiopătând ușor. Traversară hruba și se îndreptară 
spre tunel. 

-Ce crezi că a văzut? strigă Remi. 

-Un singur lucru cred că l-ar speria, replică Sam 
peste umăr: un elicopter. 

- Mi-era teamă de asta. 

Un oval de lumină apăru în faţă. Sam și Remi se 
opriră brusc, înainte să ajungă la el, și făcură ghe- 
muiţi ultimii pași. În luminiș, rotoarele elicopteru- 
lui se învârteau cu repeziciune; prin geamul lateral 
îl văzură pe Gupta apăsând cu furie butoanele și 
verificând instrumentele de măsură. Apucă recep- 
torul staţiei radio și începu să vorbească. 

Glasul lui răbufni în staţia lui Sam: 

- Îmi pare rău, o să încerc să mă întorc. Poate 
reușesc să mă ascund și îi fac să plece. 

Gupta trase de manetă și Chetakul se ridică în 
aer. La nouă metri, se înclină, cu botul în jos, și 
dispăru din raza lor vizuală. 

Cu coada ochiului, Sam şi Remi îi văzură pe 
Karna și pe Ajay ieșind dintr-un tunel. Sam le făcu 
semn cu mâna, atrăgându-le atenţia, apoi le făcu 
semn să se retragă. Dispărură din vedere. 

Precedat cu numai câteva secunde de huruitul 
elicelor, un elicopter verde-măsliniu apăru în raza 
lor vizuală, la marginea îndepărtată a platoului. 
Sam și Remi recunoscură imediat botul conic şi 
compartimentul pentru rachete: un Harbin Z-9 
chinezesc al Armatei Populare de Eliberare. 

- Salutare, bătrân inamic, murmură Remi. 

Ea și Sam se mai dădură înapoi câţiva pași. 

Z-9 continuă să se ridice, apoi se roti, dezvă- 
luindu-le o altă amintire dragă: o ușă deschisă 
și un soldat ghemuit peste o mitralieră montată. 
Elicopterul se înclină pieziș deasupra luminișului 
și ateriză. 

-Să mergem, Sam, spuse Remi. Trebuie să ne 
ascundem. 

- Așşteaptă puţin. 

O siluetă apăru în ușă. 

- Vai, nu, murmură Remi. 

Recunoscură amândoi silueta suplă și mlădioasă. 

Zhilan Hsu. 

Cobori din elicopter. În mâna ei dreaptă se legă- 
na un pistol-mitralieră compact. O clipă mai târ- 
ziu, încă două siluete coborâră alături de ea: Russell 

şi Marjorie King, înarmaţi și ei cu pistoale-mitra- 
lieră compacte. 

- lată-i și pe gemenii-minune, spuse Sam. 

Zhilan se întoarse spre ei și le spuse ceva, apoi 
se îndreptă spre ușa laterală a elicopterului, care se 
deschise, dezvăluind un chinez la vreo patruzeci și 
cinci de ani. Sam scoase un binoclu din rucsac și îi 
privi mai îndeaproape pe cei doi. 

- Cred că am aflat cine e legătura chineză a 
lui King, spuse Sam. În mod sigur e din armata 
chineză. Are un rang înalt, probabil e colonel sau 
general. 

- Mai vezi vreun soldat înăuntru? 

- Nu, doar artileristul. În afară de el, de Zhilan 
și de gemeni, nici nu mai e nevoie de altcineva. 
Dar nu înţeleg de ce n-au oprit încă motorul. 

- Cum naiba ne-au găsit? 

- Habar n-am. Dar e prea târziu să ne mai ba- 
tem capul cu asta acum. 

Ofiţerul din armata chineză şi Zhilan își strân- 
seră mâinile, apoi, el închise ușa. Motorul elicop- 
terului urcă o treaptă, după care Z-9 se ridică. 
Se răsuci, întorcând coada spre platou, apoi plecă. 

- Tocmai ne-au sporit șansele, spuse Sam. 

-Ce face Zhilan? 

Sam fixă binoclul asupra lui Zhilan, tocmai la 
timp ca să o vadă scoțând un telefon mobil din 
buzunarul hainei. Apăsă mai multe taste, apoi ea 
și gemenii se întoarseră și urmăriră din priviri eli- 
copterul îndepărtându-se. 

Z-9 explodă într-un nor-ciupercă portocaliu-ro- 
șiatic. Bucăţi de resturi în flăcări se prăvăliră la sol, 
dispărând din vedere. 

Sam şi Remi rămaseră încremeniţi câteva clipe. 
Într-un final, Remi spuse: 

- Câtă cruzime... 

-King nu vrea să lase nimic nerezolvat, spuse 
Sam. Probabil că deja a tras obloanele peste operaţi- 
unea cu fosile pentru piața neagră: cariera, sistemul 
de transportare, iar acum contactul din guvern. 

- Noi suntem ultimii care-au rămas, spuse Remi. 
Putem să-i împușcăm de aici? 

- N-avem nici o șansă. Revolverele noastre nu fac 
nici cât o ceapă degerată mai departe de șase metri. 

În luminiș, Zhilan înlocuise telefonul mobil cu 
o staţie de emise-recepţie. O duse la buze. 

- L-ai prins? auziră ei în staţia lui Sam. 

- Da. 

Era glasul lui Ajay. 

- Adu-l aici. 

Sam și Remi priviră în dreapta. Jack Karna ieși 
din tunel, urmat de Ajay, care ţinea ţeava puștii 
presată de ceafa lui Karna. Cu cealaltă mână îl 
apucase de gulerul hainei. 

Cei doi traversară jumătate din luminiș, cu Ajay 
împingându-l pe Jack, apoi se opriră. Erau la doi- 
sprezece metri în dreapta lui Sam și a lui Remi. 

- De ce, Ajay? întrebă Karna. 

- Îmi pare rău, domnule Karna. Sincer. 

- Dar de ce? repetă Karna. Suntem prieteni. 
Ne cunoaștem de... 

- M-au contactat în Kathmandu. Mi-au oferit 
mai mulți bani decât aș câștiga eu în zece vieţi. Pot 
să-mi trimit copiii la universitate, eu şi soția mea 
ne putem muta într-o casă nouă. Dar mi-a dat 
cuvântul ei. Nici unul nu veţi păţi nimic. 

-Te-a minţit, spuse Karna. Apoi, mai tare, spre 
Zhilan: Ţi-am cunoscut progeniturile acum câteva 
luni, în Lo Monthang. Dar nu cred că am fost pre- 
zentaţi cum trebuie. 

- Numele meu €... spuse Zhilan. 

-Doamna Dragon, știu. Cred că îţi dai seama 
că ai ajuns prea târziu. Nu ăsta-i locul. Theurangul 
nu e aici. 

- Minţi. Ajay, tu ce-ai de spus? 

-Abia am început să căutăm, doamnă. Dom- 
nul Karna și soții Fargo par siguri că aici se găsește 
Shangri-La. 

- Că veni vorba despre soții Fargo... spuse Zhilan. 
Hai, ieșiți amândoi! Elicopterul vostru a plecat! 
leșiți acum, ajutați-mă să găsesc Omul de Aur și tri- 
mit vorbă să fiți transportaţi de aici. Vă duc teferi 
înapoi în Yingkiong. Vă promit. 

- Uiţi că Sam și Remi te cunosc, Doamnă Dragon, 
spuse Karna. Promisiunea ta nu valorează nimic. 

- E posibil să ai dreptate, replică Zhilan. Doam- 
nă și domnule Fargo! Ieșiţi acum sau îl ucid pe pri- 
etenul vostru! 

- Sam, trebuie să-l ajutăm, șopti Remi. 

- Asta și vrea, răspunse el. 

- Dar n-o putem lăsa să... 

- Ştiu, Remi. 

- Nu te pot auzi, Doamnă Dragon, strigă Karna. 
În spatele meu se află un templu... un complex 
atât de mare, încât cercetările vor dura luni în șir. 
În clipa asta, probabil că nici nu știu că ești aici. 

- M-ar fi auzit prin staţie. 

- Nu din interior. Acolo nu au semnal. 

Zhilan chibzui puţin. 

- E adevărat, Ajay? 

-În privinţa stațiilor, da. lar templul e într-ade- 
văr vast. S-ar putea să nu știe că aţi sosit. 

- Atunci, mergem să-i căutăm, spuse Zhilan. 

- De altfel, adăugă Karna, dacă ne-ar urmări, ar 
ști care mi-e dorinţa. Mi-am petrecut toată viața 
căutând Theurangul. Aș prefera să mor, și ei să-l 
distrugă, decât să ţi-l dau ţie. 

Zhilan se întoarse spre Russell, care stătea în 
spatele ei, la dreapta, şi îi spuse ceva. Cu o miș- 
care dezinvoltă, Russell duse pistolul-mitralieră la 
umăr. 

Dintr-un impuls pe care-l regretă imediat, Sam 
strigă: 

- Jack, ferește-tel| 

Arma lui Russell pocni. Partea stângă a gâtului 
lui Karna explodă, împroșcând sânge; el se prăbuși 
la pământ. Russell trase din nou, o rafală de trei 
cartușe care se izbiră de pieptul lui Ajay. Acesta se 
împletici înapoi și căzu mort. 

-Sunt acolo! strigă Zhilan. În tunelul acela! 
Mergeţi după ei! 

Russell și Marjorie începură să alerge cu pistoa- 
lele-mitralieră ridicate. În spatele lor, Zhilan se în- 
dreptă spre trupul lui Karna. 

Sam se răsuci și o apucă pe Remi de umeri. 

- Du-te! Ascunde-tel 

-Şi tu? 

- Am să fiu în spatele tău. 

Remi se răsuci și o porni prin tunel, alergând 
șchiopătat. Sam ridică revolverul de calibru 38 și 
trase câteva gloanţe spre Russell și Marjorie. Nu-și 
făcea iluzii că i-ar fi putut nimeri, dar focurile 

de armă își împliniră scopul. Russell și Marjorie se 
despărţiră, ferindu-se fiecare după câte un bolovan 
din apropiere. 

Sam se întoarse și fugi după Remi. 

Era abia la jumătatea tunelului când auzi în 
urma lui, la intrare, pași. 

-Sunt iuți ticăloșii, murmură Sam şi continuă 
să alerge. În faţa lui, Remi ajunsese la capătul tu- 
nelului. Se aruncă la stânga, în grotă. 

Gloanţele ricoșară de zidul din stânga lui. Sam 
sări în dreapta, se izbi de perete, se răsuci pe jumă- 
tate și văzu două raze de lumină de la niște lămpi 
de miner care săltau prin tunel; trase spre ele. Se 
întoarse din nou și continuă să alerge. Din cinci 
pași mari, ajunse în grotă. Remi era ghemuită lân- 
gă zidul din stânga. 

- Vino încoace... 

Din luminiş, auziră un foc de armă, o pauză, 
apoi încă un foc. 

Sam o luă de mână și urcară în salturi scara. 
Gloanţele se înfipseră în treptele din spatele lor. 
Ajunseră pe platformă și începură să urce urmă- 
torul șir de trepte. Lui Remi îi alunecă piciorul. Se 
izbi cu pieptul de pământ. Gemu. 

- Coastele? întrebă Sam. 

- Da... Ajută-mă să mă ridic. 

Sam o ridică în picioare și urcară restul trepte- 
lor, oprindu-se în fața arcadei care ducea în Marea 
Sală. Cu dinţii încleștaţi, Remi întrebă: 

- Îi luăm prin surprindere? 

-Sunt mai bine înarmaţi, dar n-or să ne atace 
pe trepte. Stai aici o clipă şi trage-ţi răsuflarea. 
Mă duc să verific următoarele trepte. 

Abia atinsese prima treaptă cu piciorul stâng, 
când Remi ţipă: 

- Sam! 

Se întoarse și o văzu pe Remi fugind aplecată 
prin arcadă, în Marea Sală. La dreapta, două silu- 
ete apărură pe platforma de dedesubt și începură 
să urce treptele. 

- Ai greşit, Sam, murmură el. 

Trase de două ori, dar revolverul nu era bun de 
nimic. Nici un glonţ nu-și atinse ţinta, iar stânca 
din spatele lui Russell și Marjorie scânteie. Aceștia 
se feriră și se dădură înapoi, dispărând din vedere. 

Glasul lui Remi se auzi prin galerie: 

- Fugi, Sam! Nu-ţi face griji pentru mine. 

- Nu! 

- Du-te odată! 

Sam măsură din priviri distanţa până la galeria 
spre Marea Sală și unghiul în care se afla și, in- 
stinctiv, știu că n-o să reușească. Russell și Marjo- 
rie l-ar fi doborât înainte să parcurgă jumătate din 
distanţă. 

- La naiba, scrâșni Sam. 

Russell și Marjorie apărură pe trepte. Ţevile pis- 
toalelor-mitralieră deveniră portocalii. 

Sam se întoarse și urcă mai departe. 


Ghemuită într-una dintre căzi, cu lampa stinsă, 
Remi tocmai își dădea seama că poziţia ei era lipsi- 
tă de apărare când răsunară focurile de armă. 

Tăcere. 

Apoi se auzi glasul şoptit al lui Russell: 

-E aici. Tu ai grijă de ea, eu mă ocup de el. 

- Morți sau vii? întrebă Marjorie încet. 

- Morți. Mama spune că ăsta e locul cel mai po- 
trivit. Theurangul e aici. După ce soţii Fargo dispar, 
o să avem tot timpul din lume la dispoziţie. Du-te! 

Remi nu mai stătu pe gânduri și acționă. Co- 
bori din cadă și se târî până la puț. Inspiră adânc, 
expiră și sări. 


La un etaj sub Remi, Sam se trezi într-un labi- 
rint de camere mici și coridoare interconectate. 
Aici, rădăcinile și lianele erau mai groase, întinse 
de-a curmezișul spațiilor asemenea unor plase de 
păianjen monstruoase. Fâșii de lumină pătrun- 
deau printre ele, cufundând labirintul într-un 
amurg verzuliu. 

Sam își lăsase maceta la intrarea în tunel și nu 
avea ce să facă, decât să se ferească și să-și croiască 
drum cât mai adânc prin labirint. 

Undeva, în spatele lui, auzi scrâșnetul unor pași. 

Încremeni. 

Încă trei paşi. Se apropiau. Sam întoarse capul, 
încercând să ghicească direcţia. 

- Fargo! strigă Russell. Tata nu vrea decât Theu- 
rangul. A hotărât să nu-l distrugă. Mă auzi, Fargo? 

Sam nu scoase nici un cuvânt. Făcu un pas 
la stânga, pe sub o rădăcină cât coapsa de groasă, 
și păși printr-o deschizătură. 

- Vrea același lucru ca tine, strigă Russell. Vrea 
să vadă Omul de Aur într-un muzeu, unde îi este 
locul. Tu și soţia ta veţi fi consideraţi descoperitori, 
alături de el. Imaginează-ţi prestigiul de care-o să 
aveţi parte! 

-Nu prestigiul ne interesează, idiotule, șopti 
Sam în barbă. 

La dreapta lui, mai jos pe coridor, trosni o liană, 
apoi se auzi un „La naiba!“ abia perceptibil. 

Sam se ghemui la pământ, mută revolverul în 
mâna stângă și privi pe după colţ. La șase metri 
distanță, o siluetă se pregătea să-l atace. Sam trase. 
Russell se împiedică și aproape căzu, dar își recă- 
pătă echilibrul și se feri în dreapta, printr-o des- 
chizătură. 

Sam traversă holul și păși peste o rădăcină, 
intrând în încăperea alăturată. Se opri și verifică 
cilindrul revolverului. 

Mai avea un singur glonţ. 


Remi ateriză dureros pe fundul puţului și în- 
cercă să se rostogolească pe umăr ca să diminueze 
impactul, dar se izbi în ceva solid. Simţi niște flă- 
cări fierbinţi în cutia toracică. Îşi înghiți ţipătul și 
se sili să rămână nemișcată. Era întuneric beznă. 
Presupuse că se afla sub pământ. 

De sus, se auzi glasul lui Marjorie. 

- Remi? leși la vedere. Știu că te-ai lovit. leşi și-o 
să te ajut. 

„la-ți gândul, surioară“, se gândi Remi. 

Puse palmele căuș în jurul lămpii de miner, o 
aprinse și privi rapid în jur. În spate era un zid; 
chiar în faţă, un tunel larg, care cobora. Arcade de 
fiecare parte a tunelului. Remi stinse lampa. 

În mâini și genunchi, se târî înainte. Când con- 
sideră că exista suficientă distanţă între ea și Mar- 
jorie, aprinse din nou lampa. Cu o mână apăsată 
pe coaste, Remi se ridică în picioare. Alese la în- 
tâmplare o galerie și o apucă pe acolo. La stânga 
era altă arcadă. 

Dinspre tunel se auzi o bufnitură, apoi un gea- 
măt. Trase cu ochiul după colț, tocmai la timp ca 
să vadă o lampă întorcându-se spre ea. Remi ridică 
pistolul, ţinti și trase trei focuri rapide. Din ţeava 
armei lui Marjorie ieșiră scântei portocalii. 

Remi se dădu înapoi, se întoarse și pătrunse pe 
sub următoarea arcadă. 


Sam știa că Russell era în spatele lui și traversa 
coridorul. 

„Un glonţ ar fi suficient“, se gândi Sam. Russell 
avea mai multe și, probabil, și cartușe de rezervă. 
Sam trebuia să-l atragă aproape, la trei metri sau 
mai puţin, suficient cât să nu rateze. 

Cu imaginea coridorului întipărită în min- 
te, Sam se târî mai adânc în încăpere, apoi păși 
la stânga printr-o galerie. Făcu dreapta, păși spre 
următoarea arcadă și riscă să arunce o privire pe 
coridor. 

Prin galeria din faţa lui, Sam auzi un clănțănit. 
Russell. 

Cu pistolul ridicat la talie, Sam se dădu înapoi 
din faţa intrării. Când ajunse la același nivel cu 
următoarea arcadă, se întoarse ca să pășească pe 
sub ea. 

Russell stătea pe coridor. Sam ridică arma şi 
tinti. Russell făcu un pas şi dispăru. Sam făcu doi 
paşi mari înainte și, cu arma ridicată în faţă, păși 
pe coridor, în lateral. 

Se trezi faţă în faţă cu Russell. 

Sam știa că Russell era mai tânăr și mai puter- 
nic decât el și că băiatul lui King era iute ca ful- 
gerul. Înainte ca Sam să apese pe trăgaci, Russell 

ridică patul pistolului-mitralieră în sus, acesta de- 
scriind un arc de cerc spre bărbia lui Sam. Sam ţâș- 
ni înapoi. Patul îl lovi oblic. Sam văzu roșu în fața 
ochilor. Din instinct, atacă, prinzându-l pe Russell 
într-o îmbrăţişare de urs care-i imobiliză braţele pe 
lângă corp. Se împleticiră înapoi. Russell își propti 
piciorul și își răsuci trupul, târându-l pe Sam după 
el. Acesta reuși să se sprijine într-un picior, își tra- 
se genunchiul înapoi și-l izbi pe Russell în vintre. 
Russell gemu. Sam îi mai dădu un genunchi, și 
încă unul. Russell se clătină pe picioare, dar reuși 
să rămână în poziţie verticală. 

Îmbrățișaţi, se împleticiră până în camera ală- 
turată, ricoşară într-un perete și apoi se îndrep- 
tară, clătinându-se, spre altă încăpere. Russell își 
dădu capul pe spate, iar Sam ghici că voia să-i dea 
un cap în gură și încercă să se ferească, dar era 
prea târziu. Creştetul frunţii lui Russell se izbi în 
sprânceana lui Sam. Văzu iarăși roșu în faţa ochi- 
lor, apoi întunericul începu să-l cuprindă. Sam ex- 
piră zgomotos, inspiră adânc, își încleștă dinţii și 
se tinu tare. Privirea i se limpezi ușor. Își dădu și el 
capul pe spate, dar diferența de înălțime făcea im- 
posibilă o lovitură cu capul. Sam alese în schimb 
clavicula lui Russell. De data aceasta, Russell scoa- 
se un scâncet de durere. Sam lovi din nou cu capul, 
și încă o dată. Pistolul-mitralieră al lui Russell căzu 
la pământ. 

Se rotiră din nou, Russell încercând să-şi folo- 
sească forţa superioară fie ca să scape de Sam, fie ca 
să-l izbească într-un perete. 

Deodată, Sam simţi cum Russell se dezechilibrea- 
ză; dădea înapoi mai repede decât puteau ţine pasul 

picioarele lui. Antrenamentul la judo îi veni în 
ajutor lui Sam. Avea să profite de dezechilibrul lui 
Russell. Sam își puse toată forţa în picioare și atacă. 
Cu picioarele dibuind peste liane și rădăcini, intră ca 
un buldozer în Russell, împingându-l înapoi cu o vi- 
teză tot mai mare. Trecură printr-o arcadă și se tre- 
ziră din nou pe coridor. Sam continuă să împingă. 

Apoi se împleticiră pe picioare, echilibrul lui 
Russell cedând de tot. Se treziră învăluiţi într-o per- 
dea de frunziș. Sam auzi și simţi lianele trosnind 
în jurul lor. Peste umărul lui Russell, văzu lumina 
zilei. Sam îl eliberă din strânsoare și își azvârli capul 
înainte, nimerindu-l în stern. Russell dispăru prin 
perdea. Sam, încercând să-și frâneze propriul avânt, 
căzu cu capul în jos prin deschizătură, în gol. 

Sam vedea cerul, ziduri de granit, un râu învol- 
burat aflat la mare distanţă dedesubt... 

Se opri brusc. Impactul îl lăsă fără suflare. In- 
spiră de câteva ori, umplându-și plămânii cu aer. 
Nu văzu decât un cilindru de oţel negru. 

Arma, gândi el cu mintea amorţită. Încă avea 
mâna încleștată pe pistol. 

Zăcea pe burtă, pe o ramură groasă a unui copac 
acoperit de mușchi. Privi în jur și puse cap la cap 
ceea ce vedea. Căzuseră de la o fereastră a templu- 
lui. Copacul, care crescuse pe jumătate îngropat în 
zidul exterior al templului, avea rădăcinile înfipte 
într-un petic mic de pământ, de la marginea pla- 
toului. Dincolo de margine, era o prăpastie de trei 
sute de metri, prin defileul Tsangpo. 

Sam auzi un geamăt sub el. Întinse gâtul în jos 
și îl văzu pe Russell zăcând pe spate, lângă copac. 
Avea ochii deschişi şi se uita direct la Sam. 

Cu chipul strâmbat de durere, Russell se ridică 
în capul oaselor. Mâna stângă îi cobori pe panta- 
lon și înaintă pe gambă. De bocanc avea legat un 
toc. Russell apucă patul revolverului. 

- Nu, Russell, spuse Sam. 

- Du-te dracului! 

Sam întinse braţul și duse ţeava revolverului la 
pieptul lui Russell. 

- Nu face asta, îl avertiză din nou. 

Russell desfăcu tocul și scoase revolverul. 

-Ultima șansă, spuse Sam. 

Russell începu să ridice mâna. 

Sam îl împușcă în piept. Russell scoase un of- 
tat, apoi căzu pe spate, cu privirea-i neînsuflețită 
îndreptată spre cer. 


Condusă de raza lămpii sale care dansa nebuneș- 
te, Remi pătrunse în galerie. Gloanţele se izbeau în 
piatra din jurul ei, care răsuna a gol. Remi se răsuci, 
trăgând orbește de două ori în direcţia din care ve- 
nise, apoi se întoarse și continuă să alerge. 

Pătrunse clătinându-se înapoi în coridor. Puţul 
era în vârful pantei, la stânga ei. Remi se întoarse 
spre dreapta și mări viteza, șchiopătând pe jumăta- 
te. În faţa ei, lampa lumină un cerc negru în podea. 
Era un alt puț. Pradă durerilor și nemaiputându-se 
baza pe glezna luxată, Remi încercă să ocolească 
puţul, dar alunecă și căzu prin deschizătură. 

Căderea fu, din fericire, scurtă, probabil jumă- 
tate din adâncimea primului puț. Remi ateriză du- 
reros în fund. De data aceasta, durerea era prea 
intensă ca să se abţină. Ţipă. Se rostogoli, căutân- 
du-și arma. Dispăruse. Avea nevoie de ceva... orice. 
Marjorie venea. 

Lampa lui Remi se fixă pe un obiect de lemn. 
Chiar înainte ca mintea să-i spună ce era acel obiect, 
simţurile deja procesau: informaţia lemn închis la 
culoare, lac negru dens, nici o îmbinare vizibilă... 

Întinse braţele, apucă marginea cutiei cu vârful 
degetelor și o rostogoli spre ea. În conul străluci- 
tor de lumină aruncat de lampă, Remi văzu patru 
simboluri, patru caractere în lowa, înscrise într-o 
grilă. 

-Al meu eşti! 

Marjorie căzu prin deschizătura de deasupra și 
ateriză ca o pisică la picioarele lui Remi. Înainte 
să sară, își atârnase pistolul-mitralieră la spate, iar 
acum întinse mâna într-acolo și apucă patul ar- 
mei. Ţinti spre Remi. 

- Altă dată! strigă Remi. 

Apucă cutia Theurangului cu ambele mâini, 
o ridică deasupra capului, apoi se aruncă spre 
Marjorie și o izbi cu ea în frunte. 

Chipul lui Marjorie, surprins de fasciculul de 
lumină al lămpii, se destinse. Sângele îi curgea pe 
frunte, iar ochii i se dădură peste cap. Căzu pe spa- 
te și rămase nemișcată. 

Încremenită, Remi se dădu înapoi până când 
simţi în spate piatră solidă. Închise ochii. 


La scurt timp, un sunet pătrunse prin mintea 
ei pe jumătate conștientă. 

- Remi? Remi? 

Era Sam. 

- Sunt aici! strigă ea. Aici, jos! 

După treizeci de secunde, chipul lui Sam apăru 
la gura puţului. 

- Eşti teafără? 

-Cred că am nevoie de un consult, dar sunt 
în viaţă. 

- Aia e ce cred eu? 

Remi bătu cu palma cutia Theurangului de lân- 
gă ea. 

- Am dat din întâmplare peste ea. Noroc chior. 

- Marjorie e moartă? 

- Nu cred, dar am lovit-o destul de tare. S-ar 
putea să nu mai fie cea dinainte. 

-Ar fi un progres. Te simți în stare să urci? 


Înarmat acum cu pistolul-mitralieră al lui 
Russeli, Sam se întorsese la tunelul principal. Ne- 
ştiind unde se afla Zhilan, pur și simplu înșfăca- 
se rucsacul și căutase drumul spre cel de-al doilea 
puț, unde era Remi. 

După treizeci de minute, erau amândoi înapoi 
în Marea Sală. Împreună, trăseseră trupul flasc al 
lui Marjorie afară din puț. Sam îi dădu lui Remi 
pistolul-mitralieră, apoi o ridică pe Marjorie și 
o puse pe umăr. 

- Ai grijă la Doamna Dragon, îi spuse lui Remi. 
Dacă o vezi, întâi trage și lasă întrebările. 

În timp ce se apropiau de ieșirea din tunel, Remi 
se opri. 

- Auzi și tu? 

- Da... Cineva fluieră. 

Un zâmbet se lăți peste chipul lui Sam. 

- „Trăiască Britania!“ 

Cu precauţie, Sam și Remi ieșşiră din tunel. 

La şase metri distanţă, cu spatele sprijinit de un 
bolovan, stătea Jack Karna. Îi văzu și se opri din 
fluierat. Le făcu un semn vesel cu mâna. 

- Alo, Fargo! Hei, rimează. Tare deștept mai sunt. 

Muţi de uimire, Sam și Remi merseră spre el. În 
timp ce se apropiau, văzură smocurile unui bandaj 
alb care ieșeau dintr-o eșarfă legată în jurul gâtului 
lui Karna. În poală ţinea beretta lui Ajay. 

La câțiva metri distanţă, Zhilan Hsu zăcea pe 
spate, cu capul sprijinit pe hanoracul împăturit al 
lui Ajay. Avea ambele coapse înfășurate la mijloc 
cu un bandaj însângerat. Zhilan era trează. Îi privi, 
dar nu spuse nimic. 

Remi rupse tăcerea: 

- Jack, cred că ne datorezi o explicaţie. 

- Exact. După cum s-a dovedit, Russell e un tră- 
gător bun, dar nu-i expert la tir. Cred că încerca să 
tragă prin mine şi să-l nimerească pe Ajay, în acest 
timp. Nenorocitul lui de glonț a străpuns muş- 
chiul ăla... Cum se cheamă, cel dintre umăr și gât? 

- Trapez? îi sugeră Sam. 

- Da, ăla. Încă cinci centimetri la dreapta și aş 
fi fost mort. 

-Te doare? întrebă Remi. 

- Desigur, chiar foarte tare. Ia spune, frumoasă 
Remi, ce cari acolo? 

-Ceva ce-am găsit pe-acolo. 

Remi lăsă cufărul jos, lângă Karna. El zâmbi și 
bătu capacul cu palma. 

-Şi ea? întrebă Sam. 

- A, Doamna Dragon. A fost chiar foarte sim- 
plu. Credea că am murit; a lăsat garda jos. Când 
s-a apropiat, am înșfăcat arma lui Ajay - asta de 
aici - și am împușcat-o în piciorul drept. Apoi în 
piciorul stâng, ca să fiu sigur. Cred că i-a cam mu- 
rit vântul din pânze, nu credeţi? 

- Cam da. 

Sam se întoarse spre Zhilan. Se aplecă şi o lăsă 
pe Marjorie la pământ, alături de ea. Zhilan în- 
tinse mâna și atinse chipul fiicei ei. Sam și Remi 
priviră înmărmuriţi cum ochii lui Zhilan se umplu 
de lacrimi. 

- Trăiește, îi spuse Sam. 

-Şi Russell? 

- Nu. 

-L-ai omorât? Mi-ai omorât fiul? 

- Numai fiindcă nu mi-a dat de ales, spuse Sam. 

- Atunci, am să te ucid și eu pe tine, Sam Fargo. 

- Poţi să încerci. Dar gândește-te mai întâi la va- 
rianta următoare: am fi putut s-o lăsăm acolo pe 
Marjorie ca să moară. N-am făcut-o. Jack te-ar fi 
putut omorî. N-a făcut-o. Eşti aici din cauza soțului 
tău. V-a trimis pe tine şi pe copiii tăi ca să-i faceţi 
treburile murdare, și acum unul dintre ei e mort. 
O să coborâm de pe muntele ăsta și te vom lua cu 
noi. Imediat ce ajungem la un telefon, o să sunăm 
la FBI și-o să le spunem tot ce știm. Ai de ales: vrei 
să fii martoră sau inculpată, împreună cu soţul tău? 
Indiferent de ce alegi, o să ajungi la închisoare, dar 
în funcţie de cum îţi joci cărţile, Marjorie ar putea 
avea o șansă. 

- Câţi ani are? o întrebă Remi. 

- Douăzeci şi doi. 

-O așteaptă o viaţă lungă. De tine depinde cel 
mai mult cum şi-o va petrece: liberă, departe de 
influenţa tatălui ei, sau la închisoare. 

Privirea plină de ură a lui Zhilan cedă deodată. 
Chipul i se înmuie, ca și cum tocmai renunțase la 
O povară grea. 

-Ce trebuie să fac? spuse ea. 

-Spune FBl-ului tot ce știi despre activităţile 
ilegale ale lui Charles King - fiecare ticăloșie pe 
care a făcut-o vreodată sau pe care ţi-a ordonat să 
o faci în numele lui. 

- Pun pariu că o femeie deșteaptă ca tine știe 
să își ia măsuri de precauţie, spuse Remi. Sigur ai 
un dosar foarte gros despre King, dosit pe undeva, 
nu-i aşa? 

- Ce alegi? întrebă Sam. 

Zhilan șovăi, apoi încuviinţă din cap. 

- Bună alegere. Jack, se pare că ne-am pierdut 
stațiile de emisie-recepţie. 

- A mea e aici. 

- Deschide linia și încearcă să-l prinzi pe Gupta. 
E vremea să plecăm de aici. 


Epilog 


Kathmandu, Nepal, 
după mai multe săptămâni 


Operaţiunea de salvare a lui Sam și a lui Remi de 
pe muntele-templu Shangri-La a decurs fără difi- 
cultăți. Așa cum promisese, Gupta patrulase zona, 
ascultând și așteptând chemarea lor. Se întorsese și 
îi recuperase. La patru ore după ce părăsiseră spa- 
tiul aerian chinez, Gupta aterizase cu Chetakul pe 
aeroportul Itanagar. 

Cum erau singurii martori la ceea ce se petre- 
cuse pe munte, în afara echipajului decedat al eli- 
copterului Z-9, nimeni din guvernul chinez nu era 
la curent cu incursiunea lor. Din câte știa restul 
lumii, Gupta și pasagerii lui făcuseră doar o plim- 
bare turistică. 

După un consult rapid la spitalul din Itanagar, 
Sam și Remi au fost externaţi. Marjorie a fost ţinu- 
tă peste noapte sub observaţie. Asemenea tatălui 
ei, avea capul tare și doar un cucui mic, în urma 
loviturii lui Remi. 

Karna a refuzat consultul medical până când 
nu s-a văzut dincolo de graniţă, în Nepal, dar ră- 
nile de intrare și de ieșire lăsate de glonţ au fost 
curățate şi bandajate de Gupta. 

După conversații prelungite cu Rube Haywood, 
Sam a aranjat ca Zhilan Hsu şi Marjorie să fie trans- 
portate cu discreţie și în siguranţă la Washington, 
D.C., unde agenţi speciali FBI le așteptau. În tim- 
pul interogatoriului, Zhilan Hsu nu a ascuns nimic 
despre Charles King. Conform lui Rube, FBI-ul și 
Departamentul de Justiţie alcătuiseră o echipă spe- 
cială dedicată descoperirii numeroaselor operaţi- 
uni ilicite ale lui King. Se prevedea că își va petrece 
restul vieții după gratii. 

Guvernul nepalez și comunitatea lor științifică 
au păstrat cufărul sub pază cât timp antropolo- 
gul-șef, Ramos Shadar, și asociaţii lui i-au studiat 
conţinutul. S-a stabilit ca descoperirea Omului de 
Aur și a locației templului Shangri-La să rămână 
secrete până când vor fi pregătiți să o dezvăluie 
lumii. 

Acum sosise momentul. 

- Noroc! rosti Remi, ridicând paharul de şam- 
panie. 

Restul adunării - Sam, Jack Karna, Adala Kaal- 
rami, Sushant Dharel şi Ramos Shadar - repetară 
toastul și ciocniră paharele. 

- Acum e timpul pentru dezvelire, spuse Shadar 
zâmbind. Sunt sigur că aţi așteptat cu nerăbdare 
acest moment. 

- Pentru Theurang, rosti Remi încet. 

Urcară scările către sala de expoziție placată 
cu marmură din cadrul Universităţii Kathmandu. 
Dezvelirea oficială și conferinţa de presă urmau să 

aibă loc abia seara următoare, dar lui Sam, Remi 
și celorlalţi li se făcea cinstea unei vizionări par- 
ticulare. 

- Care dintre voi va ridica primul capacul să 
vadă Omul de Aur? întrebă Shadar, ştiind bine ce 
se afla înăuntru și, anticipând deja amuzat, reacţia 
celorlalţi. Cine vrea să aibă privilegiul de a ridica 
capacul? 

- Nici nu se pune problema, replică Sam, Jack 
merită să fie primul. 

- Domnule Karna, spuse Shadar, făcând un 
semn spre cufăr. Vă rog. 

Cu ochii jucând în lacrimi, Karna mulțumi gru- 
pului cu o înclinare a capului, apoi se îndreptă spre 
obiectul înfășurat în catifea. Încet, cu nespus res- 
pect, apucă cordonul și trase. 

Cufărul Theurangului era deschis, cu capacul 
alături. Rămaseră toţi uimiţi, în afară de Shadar. 

Înăuntru, cuibărit într-o poziţie fetală, se afla 
un schelet fosilizat, aproape întreg, îmbrăcat com- 
plet în aur. Sub luminile din tavan, priveliștea in- 
spira respect, teamă și uimire. Toţi rămaseră tăcuți 
câteva clipe. 

În sfârşit, Jack Karna murmură: 

- De ce e atât de mic? 

- Arată ca un băiețel, spuse Remi încet. Nu mai 
mare de trei ani. 

- Nu cred că are mai mult de un metru, ghici 
Sam. 

Shadar zâmbi. 

- Mai exact, nouăzeci şi şapte de centimetri. 
Greutatea am estimat-o la aproximativ douăzeci 
și două de kilograme. Creierul are mărimea unei 
mingi de softball. 

- Trebuie să fie un fals, vorbi Adala Kaalrami 
pentru prima dată. 

Shadar scutură din cap. 

-Poate nu vă vine să credeţi, dar aveţi în fața 
ochilor o fiinţă umană de treizeci de ani. Putem 
stabili o vârstă relativă după uzura dinţilor și după 
structura oaselor. 

- Un pitic? întrebă Sam. 

- Nu un pitic, răspunse Shadar, ci o specie apar- 
te de oameni, care a trăit cu cincisprezece până la 
optzeci și cinci de mii de ani în urmă. Când a fost 
găsit de strămoșii mei într-o peșteră din munţi, oa- 
sele i-au fost îmbrăcate în aur și considerate sacre. 

- Şi el a fost venerat mai mult de o mie de ani, 
adăugă Sam. 

În privirea lui Shadar se strecură o undă de și- 
retenie. 

- Nu e un el, rosti el încet, ci o ea. 

Urmă un lung moment de tăcere, în care cei de 
faţă încercară să asimileze revelaţia. 

- Desigur! rosti scurt Remi. Creatoare de viaţă. 
Mama primordială. Theurangul era o femeie. Nu-i 
de mirare că au glorificat-o. 

Sam scutură din cap, dar cu o sclipire în ochi. 

- De ce, întrebă el, femeile trebuie să aibă întot- 
deauna ultimul cuvânt? 


